
Patericul mirenilor 



Prefaţă 
Pustia de departe, pustia de aproape... 



Preot de mir, 
Constantin Necula 



Patericul. E prima carte, după Sfânta Scriptură, pe care o auzi citată de marea 
majoritate a trăitorilor ortodocşi. De la monahul amirosind a tămâie amorţită în umbra de 
lumină a absidei şi a chiliei, la tânărul în blugi, uneori tăiaţi, cartea aceasta a vrăjit şi 
convertit mii de oameni şi i-a ţinut pe mulţi - prin personajele ei, eroi ai pustiei de departe - 
treji de dragul lui Hristos. Insă eroii Pustiei de aproape de prea puţine ori au fost iconizaţi cu 
atâta curaj şi ingeniozitate mărturisitoare ca în cartea aceasta, veritabil Manual de 
antiterorism în plan duhovnicesc. Prea adesea convinşi că rigorismul şi triumfalismul pot 
ascunde lipsa de vigoare duhovnicească şi realism specific creştinismului autentic, nu de 
puţine ori am uitat că dincolo de Filocalii sau Paterice, dincolo de concordanţe pe teme sau 
tratate de teologie stau oameni, oamenii lui Dumnezeu. Ori această carte a lui Danion 
Vasile ne umple de uimire prin firescul său, prin naturaleţea prin care şi pe noi nouă ne 
arată. Ne oferă o şansă de-a ne vedea altfel. Ai lui Dumnezeu, în ciuda lucrurilor, uneori, 
monotone, pe care le trăim, dar în care facem ce ne este mai la îndemână: să-L căutăm, să-L 
aflăm pe Dumnezeu. 

Nimic înspăimântător sau apocaliptic, nimic zdrobitor sau diafan până la 
inexistenţă. Ca un film cu titlul Creştinismul de lângă noi... Departe de a diminua din 
învăţăturile Părinţilor Pustiei, cartea aceasta, care prezintă Patericul pe înţelesul 
mirenilor (deşi şi monahii tot mireni sunt - ce-i drept, alungiţi la maxim în tensiunea 
dobândirii împărăţiei...), este un medicament împotriva schizoidiei, ruperii de noi 
înşine, cei ce suntem fii ai Bisericii. Pentru că această eufonie patericală ne arată clar că 
în Hristos şi în Biserică nu există altceva decât moduri diferite de a merge pe Cale. 
Mincinoasa lume în care trăim - nu altfel decât aceea în care s-au bucurat de harul lui 
Dumnezeu bătrânii Patericului clasic, al Nilului de Sus - mereu pusă pe false valorizări, 
în care un prezentator de talk-show e mai presus decât un arhiereu, şi nu ştiu care 
cântăreaţă, care-şi bâţâie trupul ca să dea impresia că are voce, mai presus decât o 
femeie care aduce copii pe lume, lumea aceasta, zic, îşi are oglindirea ei duhovnicească, 
valorificarea ei mirenească în ce priveşte tâlcul Patericului. Danion Vasile nu face decât 
să ne-o pună la îndemână. Adică în mâinile noastre obosite de muncă, sau de luarea 
notiţelor la curs sau încă mirosind a cretă sfărâmată între degete pe recele gazon de 
sticlă al tablei... 

O carte curajoasă. De ce? Pentru că-i obligă şi pe cei mai luminaţi dintre alcătuitorii 
mitului superiorităţii monahismului asupra stării de familie în Biserică să ia aminte la modul 
în care Dumnezeu lucrează între cei din afara spaţiilor sacralizate, arătând că Hristos este cu 
noi, cum a promis, în fiecare punct al lumii pe care o străbatem. Uneori, mai ales, acolo 
unde nu te aştepţi să fie! . . . Cartea aceasta, contor de prezenţă al Duhului Sfânt în viaţa de 
familie, în viaţa bisericească, în lumea proprie fiecăruia din noi, e curajoasă şi pentru că ne 
ţine în ea, ne conţine. Dovedind că Biserica, inclusivistă, este asemeni lui Dumnezeu: nu are 
a pierde pe nimeni. De aici şi un alt caracter al ei. Este o carte sănătoasă. Cu toată aplecarea 
ei spre sexualitate, ce li se poate părea un pic prea mare celor obişnuiţi să creadă că a fi 
creştin înseamnă a nu avea opinie spre aspectele privind sexualitatea. Este o carte sănătoasă, 
poate, tocmai din punctul acesta de vedere. Noi, care doar tunăm şi fulgerăm, dar nu oferim 
deocamdată o alternativă creştină alternativei hâde, pornografice, în care ne aruncă mass- 

media, aflăm măcar câteva pagini de la care putem să pornim decriptarea unei opinii corecte 
şi în acest aspect de ne-neglijat al vieţii. 

Ar mai fi multe de zis / scris. Ceea ce aş vrea însă să rămână nu sunt rândurile mele, 
ci cartea aceasta. Care, oare de ce, mi-a adus minte de una din stihirile idiomele ale 
vecerniei mari din Duminica Cincizecimii: „Pe toate le dă Duhul Sfânt: izvorăşte 
proorocii, sfinţeşte pe preoţi, pe cei necărturari i-a învăţat înţelepciune, pe pescari 
teologi i-a arătat; toată rânduiala Bisericii o plineşte. Cel Ce eşti de o fiinţă şi de un 
scaun cu Tatăl şi cu Fiul, Mângâietorule, slavă Ţie!" 

De n-om uita acestea, şi adevăratul Pateric al mirenilor - pe care numai Dumnezeu 
îl ştie - va creşte de minunile pe care El le lucrează în mijlocul nostru! Cu noi şi de 
dragul nostru... 



Patericul mirenilor 



Introducere 



Există o mulţime de Paterice: cel al Optinei, cel al Solovăţului, cel amonit, cel de 
la Pecerska, cel de la Valaam, Patericul românesc şi încă multe altele. Dar singurul 
dintre ele care este cunoscut, pur şi simplu, sub numele de Pateric, este fără îndoială cel 
egiptean. In paginile sale ne întâlnim cu o mulţime de sfinţi: avva Antonie cel Mare, 
avva Arsenie, avva Ioan Colov, avva Pimen, avva Zosima şi cei care, împreună cu 
aceştia, au urcat pe culmile desăvârşirii. Cum ar trebui să înţelegem această carte? Şi ce 
valoare are ea pentru omul modern? 

Iată ce spune Arhimandritul Bartolomeu Anania: 

„Dacă, asemenea Sfântului Apostol Pavel, ar fi să împrumut comparaţii din lumea 
sportului, aş spune că Filocalia este tratatul alpinistului, al celui ce a depăşit exerciţiile 
lunecuşurilor facile şi s-a angajat spre vârfuri înarmat cu espadrile, funii şi pitoane; 
riscul căderii e din ce în e mai mare, dar şi măsurile de apărare sunt mai severe. In 
schimb, Patericul poate fî manualul schiorului. Se ştie însă că una dintre primele griji 
ale instructorului este aceea de a-1 învăţa pe elev cum să cadă fără să îşi rupă gâtul şi 
cum să se ridice fără să îşi frângă picioarele. Aceasta însă presupune eventualitatea 
căderii. Cititorul neavizat al Patericului este uneori scandalizat de istorisirea unor astfel 
de prăbuşiri, dar nu-i va rămâne străină lecţia redresării. [...] Monahismul iniţiatic s-a 
tot subţiat o dată cu trecerea timpului. Marii duhovnici de astăzi se pot număra pe 
degete. Fireşte, manualul nu-1 poate înlocui pe profesor, aşa cum liturghia televizată nu 
poate suplini actul liturgic. Evlavia nu-i tot una cu sfinţenia. Drumul sacrelor desăvârşiri 
se face cu blagoslovenie. Dar nu e mai puţin adevărat că în vremea noastră călugării au 
nevoie de experienţa şi înţelepciunea Părinţilor Pustiei, aşa cum ei ni le-au lăsat prin 
mijlocirea cuvântului scris." 1 

într-adevăr, monahii de astăzi au nevoie de înţelepciunea Părinţilor din Pateric. 
Dar oare numai monahii se pot adăpa din această înţelepciune? Nu, în nici un caz. 
Nimeni nu a susţinut aşa ceva. O dovadă este că, după Sfânta Scriptură, Patericul este 
una dintre cele mai citite cărţi ale lumii creştine. 

Patericul este prima carte creştină care m-a fascinat. Am citit-o de multe ori şi, de 
fiecare dată, întâmplările din ea mi s-au împlântat în suflet. Patericul este o comoară de 
mare preţ pentru oricine vrea să ducă lupta cea bună a mântuirii. 

In predicile şi cuvântările pe care le-am ţinut cu diverse prilejuri, una dintre 
preocupările de căpătâi a fost aceea de a-i convinge pe oameni că trebuie să reuşească să 
îşi împroprieze înţelepciunea marilor Sfinţi ai Bisericii. De mare folos mi-au fost 
exemplele luate din Pateric. Intr-o situaţie precisă, un părinte s-a purtat într-un anumit 
fel şi a luat plată de la Dumnezeu. Dar noi, dacă ne-am afla într-o situaţie similară, cum 
am reacţiona? Am aflat în Pateric o mulţime de situaţii pe care le putem regăsi în vieţile 
noastre. Numai că nu ştim să le facem faţă. 

Am văzut oameni care, fără să citească Patericul, au ştiu să reacţioneze aproape în 
acelaşi mod în care părinţii pustiei au făcut-o în situaţii similare. Pentru că acelaşi 
Dumnezeu i-a luminat şi pe unii, şi pe alţii. Am văzut oameni care, deşi au citit şi recitit 
Patericul, nu au ştiu să reacţioneze într-un mod asemănător. Pentru că au considerat 
această carte doar un ingredient necesar bagajului de cunoştinţe, iar nu o carte care 
modelează suflete. 



1 Patericul, Editura Episcopiei de Alba Iulia, 1993, p. 6. întâmplările din Pateric pe care le-am parafrazat 
sunt extrase din această ediţie (mai întâi am indicat numărul şi apoi pagina la care se întâlnesc acestea). 

7 

Volumul de faţă se doreşte a fi o traducere a Patericului din limba română în 
limba română. 2 Am încercat să traduc nu dintr-o limbă în alta, ci dintr-un mediu în altul. 
Cum adică? Adică am încercat să prezint întâmplările din vremea Sfântului Antonie cel 
Mare pe înţelesul omului contemporan, om care este plin de frământări, de nelămuriri, 
de întrebări. Om care se află într-o apăsătoare lipsă de repere. 

In scrierea pildelor de faţă m-am folosit şi de unele întâmplări din vremurile 
noastre care m-au impresionat în chip deosebit, fie că mi-au fost povestite de către de 
oameni care le-au auzit la rândul lor, fie că mi-au fost relatate chiar de către cei care le- 
au trăit. Am fost martor ocular la câteva întâmplări zguduitoare (ele au fost unul dintre 
factorii care m-au convins de necesitatea apariţiei cărţii de faţă) care, chiar dacă au fost 
puţine la număr, mi-au arătat încă o dată că Dumnezeu lucrează şi astăzi ca în vremurile 
de demult. Nu încerc să mă laud prin această afirmaţie, şi nu cred că mă aflu printre 
puţinii care au avut această ocazie. Cred că aproape toţi creştinii care se străduiesc să 
meargă pe calea mântuirii sunt părtaşi unor întâmplări de acest fel; unii însă le trec cu 
vederea, pierzând folosul pe care l-ar fi putut dobândi. De altfel, pentru cititori este 
important să înţeleagă că Patericul poate fi folosit şi de mireni ca reper în viaţa 
duhovnicească. 

De câţiva ani, ori de câte ori citeam această carte, sau vreun fragment din ea, mă 
gândeam cum aş putea să adaptez cele citite la viaţa mea. Mă simţeam ca în faţa unei 
probleme de matematică. La unele probleme a fost uşor să aflu răspuns, la altele nu. La 
câteva nu am găsit răspuns nici până în ziua de astăzi (deci nu toate întâmplările sau 
învăţăturile din Pateric sunt parafrazate în această carte; le-am selectat pe cele în care 
diferiţii cititori - din larga categorie pe care am avut-o în minte - se pot regăsi fără mari 
eforturi). Oricum, nu sunt de părere că toate problemele ar putea fi rezolvate de oameni 
aflaţi pe primele trepte ale urcuşului duhovnicesc. Ba chiar cred că o asemenea atitudine 
ar fi exagerată, şi ar putea fi la fel de vătămătoare ca un post aspru, ţinut fără chibzuinţă. 
Dacă până şi monahii au dificultăţi în asumarea învăţăturilor fîlocalice ale Sfinţilor 
Părinţi, pendulând între ispita râvnei fără măsură şi cea a leneviei, cu atât mai mult 
mirenilor le este dificil să se orienteze în labirintul pe care îl oferă Patericul. Eu nu cred 
că un cititor neexperimentat în viaţa duhovnicească ar face bine dacă s-ar încăpăţâna să 
afle soluţii la toate problemele pe care i le ridică această carte (această încăpăţânare 
fiindu-i spre pierzanie). Ci cred că ar face bine dacă s-ar folosi numai de soluţiile care îi 
apar în minte în mod spontan dacă face efortul de a citi Patericul cu luare aminte, 
înţelegerea acestei scrieri (şi a oricărui alt Pateric sau a oricărei colecţii de întâmplări şi 
cuvinte de folos) se poate asemăna învăţării unei limbi străine: o dată cu trecerea 
timpului cititorul va reuşi să asimileze tot mai mult. începutul, care a fost cel mai greu, 
trece în uitare. 

Cu timp în urmă m-am apucat să strâng material pentru o carte gen Limonariul 
mirenilor (pe care Dumnezeu mă ajutase să îl „descopăr" în timpul unui pelerinaj spre 
Sfântul Munte Athos), pe care să o intitulez Patericul mirenilor. Lucrării de faţă 
credeam că i se potriveşte titlul Patericul pentru mireni. De altfel, la sfârşitul ediţiei 
româneşti a traducerii din limba greacă a Limonariului mirenilor apare menţionat faptul 
că intenţionam să tipăresc ambele cărţi. 3 

In cele din urmă, m-am decis că titlul Patericul mirenilor este mai potrivit pentru 
volumul de faţă (cred că celălalt volum va fi intitulat Sfinţenia mirenilor). De altfel, 



2 Dar am considerat că este mai folositor ca textul original să fie aşezat după parafrază, pentru a-i stârni 
pe cei familiarizaţi cu Patericul să încerce să descopere cărei întâmplări i se potriveşte fiecare pasaj al 
traducerii. 

3 La sfârşitul Limonariului mirenilor solicitam cititorilor materiale pentru tipărirea unei colecţii de 
întâmplări în care s-a vădit sfinţenia mirenilor. Şi îi rog încă o dată pe cititorii care cred că mă pot ajuta cu 
mărturii să trimită textele lor pe adresa: O.P. 3, CP. 301, cod 800730, Galaţi, cu menţiunea „pentru 
volumul Sfinţenia mirenilor". Precizez că nici una din întâmplările de care m-am folosit la scrierea cărţii 
de faţă nu se va regăsi în celălalt volum. Cele două lucrări sunt de sine stătătoare. 

Patericul egiptean - ca orice alt pateric, dar parcă mai mult decât celelalte - este şi 
pentru mireni, este într-un fel şi al nostru, al celor ce vieţuim în vâltoarea lumii. 

Pentru că această carte se adresează în primul rând celor care abia au păşit în 
lumea credinţei, iniţial mă gândeam ca subtitlul acestui volum să fie: Primii paşi în 
viaţa duhovnicească. Dar, pentru că intenţionez ca pentru aceşti cititori să scriu un 
Abecedar al vieţii creştine, pentru a evita confuzia am renunţat la acest subtitlu. Se pot 
face multe comentarii pe marginea întâmplărilor din Pateric. Sunt conştient că cei 
sporiţi în viaţa duhovnicească nu au nevoie de tâlcuirile mele. De altfel, de la an la an, 
eu însumi am înţeles altfel unele apoftegme ale Patericului, şi vechea tâlcuire pe care 
mi-o dădusem mi se părea ştearsă faţă de cea nouă. In parafrazele din această carte nu 
am încercat să acopăr răspunsurile la întrebările pe care mi le-am pus eu însumi, şi la 
care am aflat răspunsul în Pateric. Ci am încercat să dau glas problemelor foarte diferite 
pe care le au creştinii în viaţa de zi cu zi. 

Am convingerea că cei sporiţi în credinţă - şi chiar unii preoţi - se vor folosi la 
rândul lor de această carte. Nu direct, pentru că sfaturile sunt elementare şi nu le spun 
nimic nou, ci indirect, prin faptul că pot să înţeleagă mai bine frământările fraţilor lor în 
Hristos sau fiilor duhovniceşti care, având dinţi de lapte, au nevoie să fie sprijiniţi de cei 
cu dinţi puternici. 

Oricum, nici pentru cei aflaţi pe primele trepte ale vieţuirii creştine această carte 
nu îşi propune să fie un mod de tâlcuire normativă a Patericului. Nu mă refer aici la 
faptul că, aşa cum se întâmplă în mod firesc, orice scriere poartă pecetea neputinţelor 
autorului ei. Ci la faptul că prezentul volum vrea să fie o invitaţie la cunoaşterea 
Patericului. El vrea să stârnească în cititori dorinţa de a aprofunda învăţăturile 
Patericului. Aşa cum reclama unui film are rolul de a-i face pe spectatori să vizioneze 
tot filmul. 

Cred că în vremurile noastre, în care modelele se împuţinează, trebuie să învăţăm 
arta de a găsi repere în cărţile duhovniceşti. Cred că în vremurile noastre apostate mulţi 
vor afla apă vie citind aceste cărţi, între care, la loc de cinste, se află Patericul. Şi cred 
că fiecare cititor ar putea desluşi în Pateric noi şi noi pilde pentru secolul XXI. . . 

Viata în lume 



1 . Părintele Ilarion a venit să facă sfeştanie în casa unuia dintre ucenicii săi, un tată 
foarte mâhnit că nu avea mai mulţi bani pentru a le asigura copiilor o hrană mai bună şi 
pentru a le lua haine mai frumoase. 

A doua zi, părintele i-a spus: 

- Stăteam ieri la masă cu tine şi copiii tăi. Am spus cu toţii rugăciunea şi am 
început să mâncăm. Masa era sărăcăcioasă, aşa cum mi-ai spus că e la voi de obicei. Dar 
mi se părea că cel mare avea în farfurie miere, tu cu soţia şi cu cel mic aveaţi pâine şi 
cel mijlociu avea mizerii. Mi-a descoperit Dumnezeu că băiatul cel mare, mulţumindu-I 
pentru bucatele pe care le mănâncă, ia plată de la Dumnezeu. Tu cu soţia şi cu cel mic 
nici nu cârtiţi, dar nici nu sunteţi mulţumiţi cu ceea ce aveţi. Iar cel mijlociu, 
nemulţumitor fiind, pierde plata sărăciei. Aceeaşi mâncare o aveţi, dar fiecăruia i se 
socoteşte după măsura sa. 

Era un bătrân mare şi văzător cu mintea, şi s-a întâmplat ca el odată să şadă cu 
mai mulţi fraţi la masă şi, când mâncau ei, lua aminte bătrânul cu duhul şi vedea că 
unii mănâncă miere, alţii pâine, iar alţii baligă. Şi se minuna şi se ruga lui Dumnezeu, 
zicând: „Doamne, descoperă-mi taina aceasta, că aceleaşi bucate fiind puse pe masă 
înaintea tuturor, când mănâncă se văd aşa schimbate". Şi i-a venit lui glas de sus, 
zicând: „Cei ce mănâncă miere sunt cei ce cu frică, cu cutremur şi cu bucurie 
duhovnicească şed la masă şi neîncetat se roagă şi rugăciunea lor ca tămâia se suie la 
Dumnezeu. Cei ce mănâncă pâine sunt cei ce mulţumesc pentru împărtăşirea celor 
dăruite de la Dumnezeu, iar cei ce mănâncă baligă sunt cei ce cârtesc şi zic: «Aceasta 
este bună, aceasta este putredă». Deci nu trebuie să zicem acestea sau aşa să socotim, 
ci mai vârtos să proslăvim pe Dumnezeu şi laude să-I înălţăm Lui, ca să se plinească 
cuvântul cel zis de Apostol: ori de mâncaţi, ori de beţi, ori altceva de faceţi, toate spre 
slava lui Dumnezeu să le faceţi". (21-281) 



2. Aşteptând să le vină rândul să se spovedească, două femei au început să 
vorbească despre credinţa în Dumnezeu. încetul cu încetul, discuţia a deviat spre 
subiecte lumeşti, în cele din urmă transformându-se în bârfă. Când au început să 
vorbească despre scandalul pricinuit de dezvăluirile amantei unui om cunoscut, pe care 
mass-media îl luase în vizor, i-au cerut părerea unei femei care până atunci nu intrase în 
discuţie. Aceasta le-a spus: 

- Dacă vreţi să vă spovediţi, lăsaţi păcatele altora şi vedeţi-le pe ale voastre. Iar 
dacă vreţi să le analizaţi pe ale altora, atunci amânaţi spovedania pe altă dată. Ori una, 
ori alta. 

S-au adunat odată cei din Schit, certându-se pentru Melchisedec şi au uitat să 
cheme pe avva Copri. Mai pe urmă chemându-l, îl întrebară de aceasta. Iar el, lovindu- 
se de trei ori peste gură, a zis: „ Vai ţie, Coprie! Vai ţie, Coprie! Vai ţie, Coprie! Căci 
cele ce ţi-a poruncit Dumnezeu să le faci le-ai lăsat şi cele ce nu le cere de la tine le 
cauţi ". Şi, auzind fraţii acestea, au fugit la chiliile lor. (3-125) 

3. Era o femeie care rămăsese văduvă cu două fetiţe. Ea îşi iubea foarte mult soţul 
şi nu vroia să se mărite a doua oară. La un an de la moartea soţului ei, la sâni i se 
formaseră nişte noduli. Când s-a dus la doctor, acesta a întrebat-o: 

- Ai o viaţă sexuală normală? 

- V-am spus că sunt văduvă, domnule doctor. 

- Văduvă, am înţeles, dar nu ai relaţii cu nici un bărbat? 

- Nu, şi nici nu am de gând. 

- Treaba ta. S-ar putea ca nodulii aceştia să fie de la lipsa relaţiei tale cu un bărbat. 
Dacă vrei să te gândeşti la sănătatea ta şi la binele copiilor tăi, ar fi bine să te gândeşti să 
fii cu cineva. Altfel, te distrugi şi psihic, şi fizic. Nu trebuie să te măriţi ca să scapi de 
hormoni, îi spuse doctorul, ironic. 

Ajungând la duhovnicul său, femeia îi spuse cu ochii în lacrimi ce aflase de la 
doctor. 

- Nu te îngrijora. Doctorii spun multe prostii. Vrei să te măriţi din nou? 

- Nu, dar dacă trebuie. . . Nu vreau să curvesc. 

- Nu trebuie să te măriţi numai ca să ai cu cine să te culci. Dacă vrei să rămâi 
văduvă, vei avea mare plată de la Dumnezeu. 

- Dar cu nodulii, cum rămâne? 

- O să ne rugăm la Maica Domnului, şi or să treacă. 

După câteva luni, femeia s-a dus din nou la doctor, pentru control. 

- Văd că eşti bine, sănătoasă. Cum e, ai ţinut seama de sfatul meu, nu? Un bărbat e 
un bărbat. 

- Nu, domnule doctor. M-am rugat la Dumnezeu şi m-a ajutat... Precum puteţi 
vedea şi dumneavoastră. 

Un frate oarecare, dacă a venit ziua începerii Sfântului şi Marelui Post, a pus în 
sine hotărâre şi făgăduinţă înaintea lui Dumnezeu că nu va ieşi afară din chilia lui 
până în ziua Sfintelor Paşti. Şi aşa şi-a gătit în chilia sa toate cele ce-i trebuiau lui în 
timpul postului până la Paşti. Şi s-a închis tare, ca să nu poată intra nimeni la dânsul. 

Iar vrăjmaşul diavol, neputând răbda hotărârea şi făgăduinţa acelui frate şi 
începerea cea bună şi silinţa lui, a vrut să-l smintească din hotărârea sa, să-l scoată 
afară din chilie şi să-şi calce făgăduinţa pe care a făcut-o înaintea lui Dumnezeu. Şi 
aşa i-a umplut chilia cu păduchi de lemn puturoşi, atât de mulţi, încât nu era nicăieri 
loc în chilie, cât ai pune vârful degetului unde să nu fie păduchi. Peste tot era plin şi nu 
se vedeau pereţii chiliei, nici podelele, nici pâinea, nici apa şi toate vasele erau pline. 
Iar el, văzând atâta urâciune şi grozăvie şi o pedeapsă ca aceea în chilie, se mira 
foarte. Şi a cunoscut că este ispită diavolească, dar răbda mereu vitejeşte şi se întărea, 
zicând în cugetul său: „Măcar de mă va pedepsi Dumnezeu până la moarte, dar eu din 
chilie afară până în ziua Paştilor nu voi ieşi. După cum am făgăduit lui Dumnezeu, aşa 
voi face ". 

Iar Dumnezeu, văzând bărbăteasca lui răbdare, când a fost în duminica a treia a 
Sfântului Post, a poruncit furnicilor să intre în chilia lui, să-i scoată toţi păduchii din 
chilie. Şi aşa au venit şi au intrat în chilia lui o mulţime de furnici, ca la un război cu 
mare vitejie şi cu mânie asupra păduchilor de lemn. Şi au acoperit mulţimea furnicilor 
toţi păduchii. Fratele stând, căuta şi se minuna de un lucru ca acesta, că fiecare furnică 
ieşea din chilie pe ferestre, pe unde intrase, trăgând câte un păduche de lemn afară. Şi 
aşa, într-un ceas, i-au scos şi i-au curăţit pe toţi din chilie. Pentru aceea, fraţilor, bună 
este răbdarea în ispite, pentru că cei ce rabdă cu mulţumită, ajung la bun sfârşit. (5- 
340) 

4. într-o noapte, în timp ce se ruga, Dumnezeu i-a descoperit părintelui Serafim că 
două dintre ucenicele sale au murit. Uneia, care crescuse cu greu doi copii, fiind văduvă 
şi fără să fie ajutată, au venit îngerii să îi ia sufletul, cu toate că fusese o femeie 
cârtitoare şi cădea des în deznădejde. 

Cealaltă murise pe patul de boală lângă care se aflau soţul şi cei şase copii. Când a 
murit, nu au venit îngerii să îi ia sufletul. Cât trăise, ea Ii mulţumea tot timpul lui 
Dumnezeu pentru grija cu care o înconjura. 

Părintele a întrebat: „Cum, Doamne, pe cea care cârtea au luat-o îngerii şi pe 
cealaltă nu?" 

Domnul i-a răspuns: „Amândouă s-au mântuit. Dar prima a avut o cruce mult mai 
grea decât cealaltă. Dacă cea de-a doua ar fi trecut numai un an prin încercările prin care 
a trecut prima, credinţa i s-ar fi zdruncinat. Când avea necazuri, imediat soţul ei era 
lângă ea şi o întărea. In timp ce văduva plângea, şi nu o mângâia nimeni". 

Povestit-a unul din părinţi: erau doi fraţi aproape de el, unul străin şi altul 
cunoscut. Şi cel străin era puţin mai lenevos, iar cel cunoscut foarte osârduitor. Şi s-a 
întâmplat de a murit mai înainte cel străin. Bătrânul, fiind văzător cu mintea, a văzut 
mulţime de îngeri cum povăţuiau sufletul celui străin. Şi dacă au ajuns la cer şi era 
aproape să intre, s-a făcut cercetare pentru dânsul şi a venit glas de sus zicând: „ Vădit 
este că era puţin trândav, dar pentru înstrăinarea lui deschideţi-i! ". Apoi a adormit şi 
cel cunoscut, adică cel [care era din acel] loc şi în vremea morţii au venit toate 
rudeniile lui. Şi a văzut bătrânul că nu este nici un înger nicăieri şi s-a minunat. 

Atunci a căzut cu faţa la pământ înaintea lui Dumnezeu, zicând: „Doamne, cum 
cel străin, fiind trândav, a dobândit astfel de slavă, iar osârduitorul acesta nu s-a 
învrednicit de nimic de acest fel? ". Şi i-a venit glas către el, zicând: „ Osârduitorul, 
când era să moară, a deschis ochii săi şi şi-a văzut rudeniile plângând şi i s-a mângâiat 
sufletul. Dar cel străin, deşi era trândav, pe nimeni dintre ai săi n-a văzut şi, suspinând, 
a plâns, iar Dumnezeu l-a mângâiat pe el". (4-400) 



5. La o întâlnire cu tinerii din parohia sa, un duhovnic deschise vorba despre 
ispitele pe care le aduce televizorul. La un moment dat, unul dintre tineri, Toni, făcu 
referire la o emisiune religioasă pe care o vedea în fiecare săptămână: 

- Nu ştiu cât o să mai dureze emisiunea asta, pentru că, spre deosebire de alte 
emisiuni religioase, aici se prezintă fără modificări învăţătura ortodoxă. Nu sunt invitaţi 
nici sectanţi, nici vorbitori de alte religii. Este o emisiune cu adevărat folositoare. 

- Da, spuse Bogdan, un alt tânăr, dar ai văzut şi tu ce urmează după ea. 

- Ce urmează? întrebă părintele. 

- Urmează un talk-show moderat de o prezentatoare foarte vulgară, răspunse 
Bogdan. 

- Ţie cum ţi se pare talk-show-ul?, îl întrebă părintele pe Toni. 

- Nu ştiu, părinte. Cum se termină emisiunea religioasă, sting televizorul şi fac 
altceva. Sunt foarte presat de timp. . . 

- O, de ar înţelege toţi creştinii cât de important este timpul. Nu ne mai întâlnim cu 
clipa care trece. 

- Dar de unde ştii, Toni, ce merită să vezi şi ce nu? 

- îmi iau programul şi îmi însemnez toate emisiunile care cred că merită să fie 
văzute. 

- Şi ai timp să le vezi pe toate? Nu ziceai că eşti presat de timp? întrebă Bogdan. 

- Nu sunt prea multe, cam trei-patru pe săptămână. Şi uneori mai văd câte un film. 
In rest, nu mă uit la televizor. 

O fată interveni în discuţie: 

- Asta e cea mai bună soluţie. Să îţi iei programul şi să îţi alegi ceea ce vrei să 
vezi. Nu are rost să stai tot timpul în faţa ecranului aşteptând ceva interesant. 

Părintele spuse: 

- Dacă omul ar şti cu adevărat ce să aleagă, ar fi bine. Numai că mulţi se mint 
singuri şi stau ore întregi în faţa televizorului închipuindu-şi că se aleg cu vreun 
oarecare folos. Şi de multe ori cunoştinţele aflate de la televizor nu ajută la nimic 
altceva decât la risipirea unui timp care ar putea fi folosit mai bine. Oricum, Toni face 
foarte bine; cum se termină emisiunea care îl interesează, stinge televizorul. 

Auzindu-1 pe părinte, Bogdan îşi dădu seama cât greşea. Se uita foarte mult timp 
la televizor şi, chiar dacă uneori vedea ceva de folos, rămânea în faţa ecranului şi după 
aceea . . . 

Odată preotul Schitului a mers la arhiepiscopul Alexandriei pentru o trebuinţă 
bisericească. După ce s-a întors şi a venit la Schit, îl întrebau fraţii, zicând: „ Cum ai 
umblat, avvo? Ce ai văzut în oraş?". Răspuns-a lor: „Eu, fraţilor, altă faţă de om n-am 
văzut în cetate, decât pe arhiepiscopul". Iar ei, auzind aceasta, se minunau şi, după 
acest cuvânt al lui, au început toţi fraţii foarte tare a păzi acel obicei, adică a-şi păzi 
ochii lor de vederile nefolositoare. (16-280) 



6. Părintele Ioan şi cântăreţul său au fost chemaţi la un parastas de către un om 
care făcuse o sponsorizare pentru pictarea bisericii. Parastasul avea loc într-o vilă 
luxoasă. După ce părintele a binecuvântat masa, toţi s-au apucat să mănânce. 

încetul cu încetul, atmosfera devenea din ce în ce mai zgomotoasă, ca şi cum ar fi 
fost vorba de o petrecere, nu de un parastas. 

- Să plecăm, părinte, a spus cântăreţul. 

- Nu, mai stăm puţin, a spus părintele. 

La un moment dat, cineva a vrut să asculte muzică lăutărească: 

- Puneţi muzică, să se bucure şi mortul..., a zis unul dintre meseni, veselindu-se. 

- Da, părinte, să punem muzică, doar fiecare are modul lui de a se despărţi de cei 
care i-au fost dragi, a spus cel care sponsorizase biserica, dând drumul la casetofon. 

- Frate, dar nu toate îi plac lui Dumnezeu, şi nici nu îi sunt de folos celui răposat. 
Parastasul se face pentru morţi, nu pentru rudele îndurerate. 

Cântăreţul i-a şoptit părintelui: 

- De asta râd sectanţii de credinţa noastră şi spun că nu îi ajută cu nimic pe morţi 
faptul că rudele lor se ghiftuiesc, în timp ce săracii primesc abia o bucăţică de pâine şi 
puţină colivă. 

- Să plecăm de aici, a spus părintele cântăreţului. Şi apoi, privindu-1 în ochi pe 
sponsor, a zis: 

- De-acum începe petrecerea, nu mai e loc pentru parastas... 

S-a făcut pomană în muntele lui avva Antonie şi s-a aflat acolo un vas cu vin. Şi 
luând unul din bătrâni un văscior şi un pahar l-a dus la avva Sisoe şi i-a dat lui şi a 
băut. Asemenea şi al doilea şi a primit. Apoi i-a dat lui şi al treilea şi nu l-a luat, 
zicând: „încetează, frate, au nu ştii că este de la satana!" (8-208) 



7. în Duminica Sfintei Măria Egipteanca, un părinte hirotonit de curând a început 
un cuvânt despre pocăinţă. A dat câteva exemple de sfinţi care au părăsit păcatul. In 
biserică se auzeau şuşoteli. Unii credincioşi, în special cei mai în vârstă, nu păreau prea 
interesaţi de subiect. Două femei depanau amintiri din tinereţe, altele vorbeau 

deşertăciuni, comentând lungimea fustei unei femei care venise prima dată în acea 
biserică sau mirosul neplăcut al cerşetorilor de la poarta bisericii. 
Părintele a continuat: 

- Dar există şi mulţi păcătoşi care nu vor să audă de pocăinţă. In parohia noastră, 
de exemplu: avem un caz, un om căruia îi place să bea mult, despre care vă voi spune 
câteva cuvinte. Omul acesta, pe care îl cunoaşteţi cu toţii, este un caz care pare 
irecuperabil. 

Incet-încet, credincioşii care şuşoteau începură să fie atenţi: predica devenea 
interesantă şi pentru ei - se gândeau că poate părintele va da şi nişte amănunte picante, 
pentru a le putea discuta la masa de prânz cu cei care nu veniseră să se împărtăşească 
din frumuseţea sfintei slujbe. 

- Să vă spun cât de tare a căzut în patima băuturii acest om? întrebă părintele, 
mirându-se câtă linişte se făcuse în biserică. Nu, nu o să vă spun. Am vrut numai să vă 
daţi singuri seama că, atâta vreme cât vă vorbeam despre îndreptarea vieţii, unii 
şuşoteau. Cum a venit vorba despre un păcătos care poate fi bârfit, care poate fi arătat cu 
degetul, s-a făcut linişte. Nu vă voi mai spune altceva astăzi, decât atât: dacă veniţi la 
biserică din orice alt motiv, şi nu pentru a fi în comuniune cu Dumnezeu şi a vă ruga 
împreună cu ceilalţi, dacă vă interesează numai subiectele de bârfă sau subiectele care 
vă ridică în proprii ochi, făcându-vă să vi se pară că sunteţi superiori celor care stau la 
această oră în faţa televizoarelor, ar trebui să vă daţi seama că greşiţi. Biserica este casa 
lui Dumnezeu. Vreţi să o transformaţi în sală de spectacol, în salon de bârfe? Să nu fie 
aşa! Luaţi aminte la cursele vrăjmaşului care, dacă nu a reuşit să vă împiedice să 
ajungeţi la biserică, se luptă să vă sucească minţile şi să vă îndemne să vorbiţi în loc să 
vă rugaţi sau să ascultaţi cuvinte de folos. Aş mai fi avut multe să vă spun, dar o să vi le 
spun altădată. Vă las să vă gândiţi singuri dacă vreţi să mergeţi pe calea mântuirii. Şi, 
dacă nu vreţi, nu ştiu ce rost are să mai veniţi la biserică. Iar dacă vreţi, nu ştiu ce rost 
are să şuşotiţi şi să clevetiţi, în loc să vă rugaţi lui Dumnezeu cu zdrobire de inimă. . . 

Povestit-a iarăşi despre alt bătrân care şedea în pustie că s-a rugat lui Dumnezeu 
să i se dăruiască lui ca niciodată să nu dormiteze când se porneşte vreo vorbă 
duhovnicească, iar de va aduce cineva cuvinte de clevetire sau de vorbă deşartă, îndată 
să adoarmă, ca să nu guste auzurile lui acest fel de otravă. Şi acesta zicea că diavolul 
este silitorul vorbei deşarte şi luptătorul a toată învăţătura duhovnicească, aducând şi 
acest fel de pildă. „ Că vorbind eu, zice, pentru folos către oarecari fraţi, de atâta somn 
adânc au fost cuprinşi, încât nici genele ochilor nu puteau să le mişte. Eu, vrând dar să 
arăt lucrarea demonului, cuvânt de vorbă deşartă am adus la mijloc, de care, făcând 
haz, numaidecât s-au trezit. Şi suspinând am zis: «Cât timp pentru lucruri cereşti 
vorbeam, ochii voştri, ai tuturor, de somn erau cuprinşi, iar când cuvânt deşert a curs, 
toţi cu osârdie v-aţi deşteptat. Pentru aceea, iubiţilor fraţi, mă rog, cunoaşteţi lucrarea 
demonului celui viclean şi de sine luaţi aminte, păzindu-vă de dormitare când faceţi 
ceva duhovnicesc sau ascultaţi ceva». " (6-121) 



8. Un creştin se ruga tot timpul ca pe lumea cealaltă să ajungă în rai, la un loc cu 
soţia şi copii săi. Părintele Ilarion i-a spus odată: 

- Mi-a spus cerşetorul din faţa bisericii că ieri aţi venit pe rând la slujbă. Mai întâi 
băiatul cel mare, studentul, apoi cel mijlociu, şi abia apoi tu cu soţia. In faţa bisericii era 
o maşină rămasă în pană, cea pe care ai împins-o împreună cu ceilalţi. Dar maşina era şi 
când a trecut studentul, care însă nu s-a gândit că poate da o mână de ajutor. Mijlociul 
poate s-a gândit că nu are destulă putere, deşi dacă ar fi împins şi el maşina s-ar fi urnit 
înainte să soseşti tu. Vrei să fiţi la un loc în rai? Atunci ai grijă să trăiască şi ei aşa cum 
trăieşti tu, să se gândească mai mult la aproapele lor. Dumnezeu nu vă poate pune la un 

loc dacă nu duceţi cu toţi lupta cea bună. în rai nu se ajunge pe pile sau prin 
aranjamente, ci fiecare e pus la locul potrivit măsurii sale. Şi ai grijă de propria 
mântuire, nu te gândi că te vei mântui cu siguranţă, că s-ar putea să pierzi raiul. Toată 
nădejdea să o pui în mila lui Dumnezeu. 

A întrebat un bătrân dacă se folosesc cei ce cer rugăciunile părinţilor, iar ei se 
lenevesc. Şi i-a răspuns: „Mult poate rugăciunea dreptului, precum este scris; însă care 
se face, adică aceea care se ajutorează de cel ce cere rugăciunea, păzindu-se cu toată 
osârdia şi cu durere în inimă de gânduri şi fapte rele. Că de va petrece cu nebăgare de 
seamă, de nici un folos nu-i va fi, chiar dacă sfinţii se vor ruga pentru el. Că unul zidind 
şi altul surpând, ce au folosit, fără numai osteneli?" 

A adaos încă şi acest fel de povestire, zicând: „ Era un sfânt părinte al unei 
chinovii împodobit cu toată fapta bună, dar mai vârtos cu smerita cugetare, cu 
blândeţea, cu milostivirea către săraci şi cu dragostea. Acesta se ruga mult lui 
Dumnezeu, zicând: «Doamne, mă ştii pe mine cât sunt de păcătos, dar nădăjduiesc în 
îndurările Tale să mă mântuiesc prin mila Ta. Deci, mă rog bunătăţii Tale, Stăpâne, să 
nu mă desparţi de obştea mea, ci împreună cu mine şi pe aceia îi învredniceşte 
împărăţiei Tale, pentru nespusa Ta bunătate» ". 

Deci, această rugăciune neîncetat făcând-o, l-a încredinţat iubitorul de oameni 
Dumnezeu în acest chip: trebuia să se săvârşească pomenire de sfinţi la o altă 
mănăstire, care nu era departe de dânşii, şi îl chemau părinţii acelei mănăstiri pe el 
împreună cu ucenicii lui. Iar el se lepăda. Dar a auzit în vis, zicându-i-se să meargă şi 
să trimită întâi pe ucenicii săi, apoi să meargă singur. Deci, ducându-se ucenicii lui, 
zăcea un înger în chip de sărac bolnav în mijlocul drumului. Venind ucenicii la locul 
acela şi văzăndu-l văitându-se, l-au întrebat care e pricina. Iar el a zis: „Sunt bolnav şi 
eram călare pe dobitoc, care, trântindu-mă, a fugit şi iată, nu are cine să-mi ajute". Iar 
ei au zis: „Ce putem să-ţi facem, avvo? Noi suntem pe jos". Şi lăsându-l, s-au dus. 
Apoi, după puţin timp a venit şi părintele lor şi l-a aflat zăcând şi suspinând, şi 
înştiinţându-se de pricină i-a zis: „Nu au venit nişte monahi şi nu te-au aflat aşa?". Iar 
el a zis: „Ba da, au venit, dar neînştiinţându-se de pricină au trecut zicând: «Noi 
suntem pe jos, ce putem să-ţi facem?»". Zis-a lui avva: „Poţi să umbli puţin şi să 
mergem?". Iar el a zis: „Nu pot!". Atunci avva i-a zis: „Vino să te iau în spate şi 
Dumnezeu ne va ajuta şi vom merge". Iar el a zis: „Cum poţi atâta depărtare să mă 
duci în spate? Mergi şi te roagă pentru mine!". Iar avva a zis: „Nu te voi lăsa, ci iată 
piatra aceea, te voi pune pe dânsa şi mă voi apleca şi te voi lua în spate ". Şi aşa a 
făcut. 

La început îl simţea că este greu, ca un om mare, apoi se făcea mai uşor, tot mai 
uşor, încât se minuna cel ce îl purta pe spate. Şi deodată s-a făcut nevăzut şi a venit 
glas către el: „Pururea te rugai pentru ucenicii tăi să se învrednicească împreună cu 
tine de împărăţia cerurilor, şi iată că altele sunt măsurile tale şi altele ale lor. Deci fă-i 
pe ei să vină la lucrarea ta şi vei dobândi cererea, căci eu sunt Dreptul Judecător, 
răsplătind fiecăruia după faptele lui". (1-321) 



9. O femeie nu vroia să aibă copii. La spovedanie nu îi spunea duhovnicului că lua 
pilule contraceptive. După câţiva ani, însă, preotul a întrebat-o: 

- Ce e cu voi de nu aveţi copii? Aveţi probleme cu sănătatea? 

- Nu, părinte. 

Soţul femeii era de faţă: 

- Nu, părinte, suntem sănătoşi. Dar dacă nu pot să o conving... Duhovnicul meu 
m-a oprit de la împărtăşanie pentru asta, dar dacă sfinţia voastră îi îngăduiţi. . . 

- Eu? Eu nu îngădui aşa ceva. Preoţii nu pot fî îngăduitori cu păcatul. Nu ştiam 
nimic. Of, de asta e bine ca amândoi soţii să aibă acelaşi duhovnic, să fie călăuziţi pe 
acelaşi drum, nu unul într-o parte şi unul în alta. 

Femeii îi spuse: 

- îţi dau dezlegare să mergi la duhovnicul soţului tău. Şi cât de curând vreau să 
aud că ai rămas însărcinată. Terminaţi cu prostiile! 

Femeia s-a dus la duhovnicul soţului ei şi a început să ducă o viaţă creştină. A 
făcut prima spovedanie completă din viaţa ei. Şi apoi a renunţat să mai ia pilule 
contraceptive. Au trecut câteva luni şi a rămas însărcinată. 

Nu după mult timp, însă, în viaţa lor au început să apară tot felul de necazuri şi 
ispite. întâlnindu-se pe stradă cu fostul ei duhovnic, 1-a întrebat: 

- Părinte, cum se face că înainte toate ne mergeau bine, iar acum avem din ce în ce 
mai multe probleme? 

- înainte, când vă fereaţi să faceţi copii, adică fugeaţi de una din cele mai 
importante cruci ale familiei, dracii vă lăsau în pace. Pentru că dragostea egoistă în care 
trăiaţi era de ajuns ca să vă pierdeţi mântuirea. Acum, însă, când aţi înţeles că trebuie să 
faceţi copii, când aşteptaţi un copil, începeţi să mergeţi pe drumul cel bun. înainte, toate 
faptele voastre bune erau puse în umbră de laşitatea voastră, de frica voastră de a avea 
copii care să vă stânjenească, copii care să vă mănânce timpul. Acum dracii se luptă cu 
voi, pentru că ştiu că mergeţi pe calea mântuirii. Ar trebui să vă bucuraţi că aveţi 
necazuri. E semn bun. E semnul că Dumnezeu vă învaţă să urcaţi pe scara raiului. 

Povestit-a unul din părinţi că un călugăr iubitor de osteneli lua aminte de sine, 
dar s-a întâmplat că s-a lenevit puţin. Şi, pe când se lenevea, prihănindu-se zicea: 
„Suflete, până când te leneveşti de mântuirea ta şi nu te temi de judecata lui 
Dumnezeu? Vezi, nu cumva să fi apucat în lenevirea aceasta şi să te dai chinurilor 
celor veşnice!". Acestea zicând întru sine, se ridica la lucrul lui Dumnezeu. Intr-una 
din zile, însă, făcându-şi pravila, au venit dracii şi l-au tulburat. Iar el a zis către ei: 
„Până când mă necăjiţi? Nu vă îndestulaţi cu lenevirea vremii celei trecute?". Zis-au 
lui dracii: „ Când erai în lenevire, nici noi nu aveam grijă de tine. După ce te-ai sculat 
asupra noastră şi noi ne-am sculat asupra ta". Aceasta auzind fratele, se îndemna pe 
sine la lucrul lui Dumnezeu şi sporea cu darul lui Hristos. (1-412) 



10. Unei văduve i-a luat foc casa în care locuia. A reuşit să îşi scoată copiii la 
timp, dar nu a apucat să îşi scoată şi lucrurile. Totul a fost înghiţit de foc. Femeia a 
petrecut noaptea în rugăciune, cerându-I Domnului să o ajute să facă rost de o altă casă. 
Noaptea, în vis, a auzit o voce care i-a spus: 

- Dimineaţă să mergi la biserică şi să îi spui părintelui ce ţi s-a întâmplat. Să ceri 
ajutor pentru casă. 

Când s-a trezit din somn, femeia s-a dus să vorbească cu preotul. Acesta i-a spus: 

- Azi o să vină la mine un om bogat. A avut mai de mult nişte ispite, dar cu 
rugăciune a trecut cu bine prin ele. De atunci e foarte săritor. Când îi spun să ajute pe 
cineva, o face imediat. Să vedem dacă te poate ajuta cu ceva. 

Bogatul a venit şi, auzind de necazul femeii, s-a hotărât să o ajute: 

- Mama mea a murit acum o lună. A rămas un apartament gol, în care nu stă 
nimeni. O să puteţi sta acolo. Facem actele cât de curând. Să fie pomană. 

Când i-a spus soţiei sale că i-a dat apartamentul femeii văduve, ea s-a supărat. 

- Nu, nu o să îi dai nimic. O să stea acolo cât vrea, nu îi luăm chirie, dar nu vreau 
să faci pomană un apartament. Cine ştie când o să avem nevoie de el. 

Dar bărbatul era hotărât: 

- Nu, i-am spus că îl dau, pomana e făcută. Nu pot să o iau înapoi. 

Noaptea, femeia sa L-a visat pe Hristos care i-a spus: 

- Lasă-1 pe bărbatul tău să dea văduvei casa. La cât e de necăjită, ajutorul vostru ar 
însemna foarte mult pentru ea. 

Când s-a sculat, femeia i-a spus soţului ei: 

- Nu mă supăram dacă, înainte de a-i da casa femeii, îmi cereai şi mie părerea. M-a 
supărat faptul că nu mi-ai spus mai înainte. Acum, ce să zic, după visul pe care l-am 
avut aseară, sunt convinsă că e bine să îi faci actele femeii. Şi i-a povestit bărbatului ce 
visase. 

- Mai mult, de acum o să îi dăm femeii nişte bani în fiecare lună, ca să îi fie mai 
uşor să îşi crească copiii. 

S-au dus amândoi să vorbească cu văduva. Aceasta le-a mulţumit pentru casă, dar 
bani nu a vrut să primească: 

- Mie Hristos mi-a spus să cer ajutor pentru casă, nu pentru altceva. Mi-aţi făcut o 
mare bucurie cu casa. Dar bani nu îmi trebuie. Cât sunt în putere, dacă muncesc tot 
timpul, am destul ca să îmi cresc copiii. Ajutaţi-i pe alţii dacă vreţi, sunt destui oameni 
şi mai săraci decât noi, spuse femeia. 

Soţia bogatului s-a mirat auzind aceste cuvinte. Şi-a dat seama că, pe cât erau de 
mari greutăţile prin care trecea văduva, pe atât de mare era şi credinţa ei. Şi luând 
aminte la înţelepciunea văduvei, soţia bogatului şi-a vândut toate bijuteriile şi i-a dat 
preotului banii ca să îi împartă la săraci. Şi-a dat seama că mai multă nevoie are un sărac 
de o bucată de pâine decât ea de o bijuterie. . . 

Un monah antiohian de neam cucernic, de la mănăstirea lui Casian, a mers la 
Sfintele Locuri pentru rugăciuni şi, zăbovind el acolo, a sfârşit cele ce avea de 
trebuinţă, dar nu ştia ce să facă. Şi şezând în biserică se scârbea de aceasta. Plecând, a 
adormit puţin şi L-a văzut pe Domnul nostru Iisus Hristos grăindu-i: „Du-te la 
iconomul Sfintei învieri şi să-i zici lui: «M-a trimis Iisus la tine, să-mi dai pentru dânsul 
un galben şi-ţi voi da zapis la mână, şi când va veni Iisus ţi-l va da!» " 

Deşteptându-se monahul şi rugându-se, a crezut cuvântului şi, mergând, l-a aflat 
pe iconom căruia i-a zis precum i-a poruncit lui. Şi a zis iconomul: „Dar când are să 
vină Iisus să mi-l dea?". Iar monahul a răspuns: „Eu precum am auzit, ţi-am spus, tu 
cum ştii, aşa să faci". Atunci a zis iconomul: „Fă-ţi zapisull". Şi a şezut monahul de a 
scris aşa: „Eu, loan, călugărul de la Antiohia Siriei, mărturisesc că am luat un galben 
de la tine, Ştefan preotul, iubitorul de Dumnezeu, iconomul Sfintei învieri, trebuindu- 
mil Şi pentru încredinţare am făcut acest zapis al meu şi, când va veni Iisus Hristos, ţi-l 
va da". Apoi, luând galbenul, a plecat. 

Iar în noaptea următoare a văzut iconomul în vis pe cineva grăindu-i: „Ia-ţi 
galbenul şi să-mi întorci zapisul monahului!". El însă nu voia, grăind: „Acela a zis că 
Iisus va veni şi-mi va plăti". Iarăşi a zis: „Eu sunt Iisus, ia-ţi dar galbenul şi-mi dă 
zapisul călugărului. Sau vrei să iei mai mult? Iată, este al tău!". Şi deşteptându-se, a 
trimis nişte oameni după monah, zicându-le: „ Oriunde îl veţi afla pe acel monah, să-l 
aduceţi la mine!". Şi aflându-l, i-au zis: „Mergi, că te cheamă iconomul!". 

Acesta, temându-se, zicea întru sine că acela s-a căit şi vrea să-i ia galbenul. De 
aceea, mergea cu sfială, iar acela văzându-l, i-a zis: „Părinte, mai ia şi alţi galbeni, 
câţi vei voi, şi-mi fă zapis!". Părintele i-a răspuns: „Iartă-mă, dar mai mulţi nu-mi 
trebuie, destul îmi este acesta, că nu mi-a zis Domnul să iau mai mult de un galben ". 
Iar cei ce au auzit, s-au mirat şi au proslăvit făgăduinţele Domnului cele nemincinoase. 
(1-366) 



1 1 . După slujbă, un tânăr s-a apropiat de preot şi l-a întrebat: 

- Părinte, îmi daţi binecuvântare să mă duc mâine cu colegii mei la un film? Am 
terminat sesiunea şi vreau să mă relaxez puţin. 

- La ce film vreţi să mergeţi? 

- La o comedie. 

- Dacă ţii mult să mergi, du- te. 

Tânărul s-a îndepărtat. Paracliserul, care în tinereţea sa fusese frate de mănăstire, 
auzind cuvintele părintelui, s-a smintit: 

- Vai, părinte, cum îl lăsaţi să îşi piardă timpul? 

- Nu e treaba ta. 

- Totuşi, nu vă e frică de Dumnezeu? 

- Nu eşti tu duhovnicul lui, ci eu. De câteva luni vine la biserică şi e din ce în ce 
mai râvnitor. Nu trebuie să privească credinţa ca pe un jug sufocant. Trebuie să urce pe 
fiecare treaptă, nu poate ajunge direct la capătul drumului. Peste câţiva ani sau poate 
chiar peste câteva luni poate că va renunţa de bună-voie să meargă la comedii. Se va 
folosi mai mult dacă va urca pe treapta următoare la momentul potrivit, nu când îi 
impun eu. 

- Nu vă înţeleg. 

- Uite, îţi dau un exemplu. Tu asculţi la tine acasă muzică religioasă? 

- Da, cum să nu. Uneori ascult până suprasolicit casetofonul. 

- Aici vroiam să ajung. Şi atunci, îţi mai pui muzică? 

- Nu, să nu-1 stric. 

- Aşa e şi cu sufletul. Cum să-ţi explic mai simplu? Sufletul e ca un stomac. Dacă 
îi dai hrană duhovnicească tot timpul, fără să îi dai timp să digere ce mănâncă, face 
indigestie. Toate trebuie făcute cu măsură. 

Era cineva care vâna prin pustie dobitoace sălbatice şi [acesta] l-a văzut pe avva 
Antonie glumind cu fraţii şi s-a smintit. Iar bătrânul, vrând să-l încredinţeze pe el că 
trebuie câte puţin să se pogoare fraţilor, i-a zis lui: „Pune săgeata în arcul tău şi 
întinde-l". Şi a făcut aşa. Şi i-a zis lui: „întinde iarăşi". Şi a întins. Şi iarăşi i-a zis: 
„Intinde-l". Şi a zis lui vânătorul: „De îl voi întinde peste măsură, se frânge arcul". 
Zis-a lui bătrânul: „Aşa şi la lucrul lui Dumnezeu: dacă peste măsură vom întinde cu 
fraţii, degrabă se rup. Deci trebuie câte puţin şi câteodată a ne pogorî fraţilor" . 
Acestea auzind vânătorul, s-a umilit. Şi mult folosindu-se de la bătrânul, s-a dus. Şi 
fraţii, întărindu-se, au mers la locul lor. (15-9) 



12. Un preot le spunea credincioşilor: 

„Un terorist a pus o bombă la o bancă ce ocupa parterul şi primul etaj al unui bloc 
învecinat cu blocul în care locuiesc eu. Bomba a explodat şi blocul a căzut la pământ. 
Nu au fost multe victime, căci locatarii erau plecaţi în concediu. Dar au rămas fără 
locuinţe. Când s-au întors din concediu, văzând că s-a ales praful de apartamentele lor, 
majoritatea au căzut în deznădejde. Ii priveam din când în când pe geam. Ieşind să 
cumpăr ceva, m-am întâlnit cu un vecin care locuise în blocul care explodase. Mi-a 
spus: 

- Părinte, îi mulţumesc lui Dumnezeu că nu eram acasă. Eram la socri cu familia. 
Credinţa lui m-a mirat. Nu era un om cu mulţi bani, deci încercarea prin care 

trecea era cu atât mai mare. 

- Nu ai avut gânduri de deznădejde? 

- Deznădejde? Nu, părinte. V-am spus: l-am mulţumit lui Dumnezeu că suntem 
întregi. Cu casa, se va rezolva până la urmă. Nu ne lasă Cel de sus. Pentru noi nu e atât 
de greu cum e pentru cei care şi-au pierdut un soţ, o mamă sau un copil în această 
nenorocire. 

Toţi erau deznădăjduiţi, numai el nu. Iată ce înseamnă să ai credinţă puternică. 
Putea să cârtească, dar nu a făcut-o. Şi a luat plata răbdării sale". 

Povestit-a unul din părinţi, zicând: „Fiind eu în Exorinho, au venit fraţi săraci 
acolo sâmbătă seara să ia milostenie şi, când dormeam noi, unul dintr-înşii, având 
numai o rogojină din care jumătate era pe deasupra lui şi jumătate dedesubt, îngheţa 
de frig, căci era ger mult. Deci eu ieşind pentru trebuinţa udului, l-am auzit când se 
chinuia şi tremura de frig, cum se mângâia pe sine şi zicând lui Dumnezeu: 
«Mulţumesc, Ţie, Doamne, pentru toate bunătăţile Tale pe care le faci cu mine, căci 
câţi sunt acum în fiare, iar alţii cu picioarele băgate în butuc şi nici udul lor nu pot să 
şi-lfacă, iar eu ca un împărat îmi întind picioarele». Eu, auzindu-l, am povestit acestea 
fraţilor spre zidirea şi folosul lor". (14-344) 



13. Un creştin de la ţară a venit într-o zi la oraş cu nişte treburi. Duminica s-a dus 
la Liturghie. Primise dezlegare de la duhovnicul său să se împărtăşească. Dar, când a 
intrat în biserică, s-a smintit văzând că preotul ce slujea era unul care, nu cu multă 
vreme înainte, se dusese să facă o sfeştanie la un sex-shop. Vuise toată mass-media din 
această cauză. Creştinul vru să plece din biserică, nevrând să fie împărtăşit de un preot 
nevrednic. I-a spus fratelui său că mai bine se plimbă prin parc decât să stea la slujba 
unui preot atât de păcătos. Fratele a ieşit puţin cu el afară din biserică şi i-a zis: 

- Tu crezi că, dacă un preot e păcătos, Liturghia slujită de el nu e valabilă? Că el 
nu poate săvârşi Sfintele Taine? Tu crezi că Hristos a întemeiat o Biserică în care, dacă 
un preot este păcătos, toată turma pe care o păstoreşte să fie sortită pierzaniei? Nu. 
Oricât de păcătos ar fi preotul, poate săvârşi Sfintele Taine. Chiar dacă e păcătos, poate 
da dezlegare de păcate. E adevărat că un preot păcătos nu e o bună călăuză 
duhovnicească şi că, dacă poţi să te spovedeşti la un preot cu viaţă sfântă, folosul va fi 
mult mai mare. Pentru că, deşi amândoi dau dezlegare de păcate, sfaturile lor nu sunt la 
fel, ci sunt pe măsura jertfirii preotului. Dar acum tu trebuie să te împărtăşeşti. Fă-o cu 
toată încrederea. Nu fi ca cei care refuză să cumpere unele produse de calitate numai 
pentru că ambalajul lor nu arată bine. 

Un preot obişnuia să meargă la un sihastru oarecare pentru aducerea Sfintelor 
Taine, fiindcă el nu ieşea afară. Deci a venit cineva la sihastru şi l-a pârât pe preot, 
grăind nenumărate prihăniri asupra lui. Când preotul a venit, după obicei, pentru 
aducerea Sfintelor Taine, nu i-a deschis sihastrul, fiind scârbit. Atunci preotul s-a întors 
înapoi. Şi iată glas către sihastru, grăind: „Au luat oamenii judecata Mea". Şi o dată 
cu glasul a avut o vedenie: a văzut un puţ de aur şi o ciutură de aur şi funia de aur şi 
apa foarte bună şi limpede şi a văzut un oarecare bubos ce scotea şi turna. Vrând 
sihastrul să bea din apă, s-a sfiit şi nu a băut, căci era bubos cel ce scotea apă. Şi iată 
glas către dânsul iarăşi zicând: „ Pentru ce nu bei din apă, ce pricină are bubosul ce 
scoate apă, că scoate şi toarnă?". Venindu-şi întru sine sihastrul şi luând seama 
vedeniei, l-a chemat pe preot şi l-a făcut pe el să-i slujească în continuare. (2-362) 



14. Odată, în timp ce ţinea o predică despre răbdare, un preot care venise de 
curând la o parohie dădu credincioşilor un exemplu: 

„îmi aduc aminte că într-o zi, de praznicul Bobotezei, venise multă lume la 
biserică. Se făcuse o coadă mare la aghiasmă. Eu am încercat să îi rog pe credincioşi să 
nu se înghesuie, să stea liniştiţi, dar era tulburare mare. Mai ales cei care vin la biserică 
de două-trei ori pe an erau foarte nerăbdători să ia primii. La un moment dat am văzut 

că în faţă era un bărbat mai solid, care turna el apă în sticlele oamenilor. A stat aşa 
multă vreme. Când mai ieşeam din biserică, îl vedeam turnând apă în sticle. 

La un moment dat, i-am mulţumit că îl ajuta pe paracliser şi l-am întrebat: 

- Dar nu te grăbeşti să mergi la casa ta? 

- Ba da, părinte, cum să nu. Tot zic că mai umplu o sticlă şi plec. Dar apoi mă 
gândesc că, dacă plec eu, iar se face agitaţie. Aşa, văzându-mă mai solid, lumea se 
înghesuie mai puţin. Cred că o să plec ultimul de aici. 

Şi ultimul a plecat. Aşa că, în timp ce alţii se înghesuiau să ia aghiasmă, şi se 
îmbrânceau de parcă erau la piaţă, un creştin a ştiut să dea exemplu de răbdare. Dacă ne 
batem pentru aghiasmă, dacă îi călcăm pe alţii în picioare ca să ne umplem sticlele 
înaintea lor, nici Sfânta împărtăşanie de am lua-o nu ne este de folos. Pe când dacă ne 
gândim şi la aproapele nostru, dacă îi facem loc aproapelui nostru, dacă arătăm dragoste 
faţă de aproapele nostru, atunci cu adevărat aghiasmă pe care o luăm ne sfinţeşte şi 
trupurile, şi sufletele. Atunci ne împărtăşim de harul lui Dumnezeu". 

Zis-a avva Theodor cel de la Ennat: „ Când eram mai tânăr, petreceam în pustie. 
M-am dus la pitărie să fac două frământături şi am găsit acolo pe un frate care voia să 
facă pâini şi nu avea pe nimeni care să-i dea o mână de ajutor. Iar eu am lăsat pe ale 
mele şi i-am dat lui mână de ajutor. Iar după ce am isprăvit, a venit alt frate şi iarăşi i- 
am dat lui mână de ajutor şi a făcut pâinile. Şi iarăşi a venit al treilea şi i-am făcut 
asemenea. Şi aşa făceam cu fiecare din cei ce veneau şi am făcut şase frământături, iar 
pe urmă am făcut pe cele două ale mele, încetând cei ce veneau ". (1-91) 



15. în timpul unei predici în care preotul făcea referire la purtarea baticului de 
către femei în biserică, o femeie vopsită strident a ieşit afară, plictisită. 
După slujbă, femeia de la pangar a întrebat-o: 

- Iertaţi-mă că vă întreb, dar de ce la unele predici staţi la locul dumneavoastră, iar 
alteori, aşa cum s-a întâmplat azi, ieşiţi? 

- Este mai bine pentru mine să ies, ca să am osânda mai mică. Oricum, nu voi 
purta niciodată batic. Şi decât să ascult şi să nu port, mai bine nici să nu ascult. 

- Mai bine stăteaţi şi ascultaţi, că poate cuvintele părintelui vă puneau pe gânduri. 

- Ce să mă pună? Eu ştiu precis cât vreau să trăiesc după cum învaţă Biserica şi cât 
vreau să trăiesc după cum mi se pare mai bine. îmi cunosc slăbiciunile şi păcatele, şi mă 
lupt cu ele atât cât pot, fără să forţez. Atâta pot, atâta fac. 

Femeia de la pangar i-a răspuns: 

- Eu cred că, dacă aţi vrea să aflaţi mai mult, aţi putea mai mult şi aţi face mai 
mult. 

- Nu, nu cred. 

- Ba da. Dacă vă gândiţi numai la neputinţele care vă apasă, fără să vă daţi seama 
că Dumnezeu vă poate da puterea de a le birui, pierdeţi tocmai unirea cu Dumnezeu. 

- Şi ce vreţi acum, să port batic cum purtaţi dumneavoastră? 

- Nu mă înţelegeţi greşit. Dacă aţi fi stat la predică, aţi fi înţeles că nu acesta a fost 
rostul predicii, de a convinge unele femei să poarte şi ele batic. Scopul predicii a fost de 
a ne convinge pe fiecare să trăim aşa cum ne cere Dumnezeu. Femeia nu se mântuieşte 
dacă poartă batic, nu baticul o mântuieşte pe femeie, aşa cum nici barba nu îl mântuieşte 
pe bărbat. La femeie, baticul nu este o dovadă de virtute, este însă o dovadă a alegerii 
unui mod de viaţă. Când femeia este supusă bărbatului său şi trăieşte astfel încât să îi 
placă lui Dumnezeu, ea nu simte purtarea baticului ca o povară, ca un canon. îl simte ca 
o medalie: e un mod de a mărturisi o fîlosofie de viaţă. Dar când femeia poartă batic, 
însă trăieşte cum nu trebuie, baticul nu este decât o dovadă de fariseism. 

- Ei, dacă aş fi stat la predică, poate m-ar fi convins şi pe mine să port batic. 

- Dar v-am spus că nu acesta este scopul predicii. Pe viitor ar fî bine încercaţi să 
staţi şi la predicile care nu vi se par potrivite pentru dumneavoastră, că poate o să vă 
schimbaţi punctul de vedere. 

- Ce folos să stau, dacă nu vreau să renunţ la ideile mele? 

- Staţi, staţi, că poate auzind cuvintele mântuirii o să vi se mai înmoaie inima. Mai 
bine să staţi şi să le auziţi, dacă tot aţi venit la biserică, decât să vă plimbaţi în jurul 
bisericii. Că tot auzindu-le, o să trebuiască până la urmă să vă hotărâţi: ori rămâneţi cu 
ideile dumneavoastră, şi atunci nu are rost să mai veniţi la biserică, ori veniţi la biserică, 
şi atunci veţi încerca să păstraţi din ideile pe care le aveţi numai ce merită păstrat, numai 
ce vă este de folos pentru mântuire. Că aşa, au venit mulţi până la sfârşitul vieţii lor la 
biserică, şi cu trupul credeau, dar cu sufletul nu. Şi formalismul nu mântuieşte. 

- Şi dacă vin şi ascult, nu se poate să rămân tot formalistă? 

- Ba se poate, normal că se poate, dar mai mari şanse de îndreptare are cel care 
ascultă cuvintele mântuirii decât cel care stă departe de ele. 

Un frate l-a întrebat pe un bătrân, zicând: „ Părinte, umblu la bătrâni şi ei îmi 
vorbesc de mântuirea sufletului meu şi nimic nu pricep din cuvintele lor! Ce să fac? 
Oare să nu merg să mai întreb, de vreme ce nu fac nimic şi sunt cu totul în necurăţie? ", 
Şi avea bătrânul două vase goale şi i-a zis: „Mergi de adu un vas din acelea şi toarnă 
untdelemn şi, clătinându-l, varsă-l şi pune-l la loc!". Dacă a făcut aşa de două ori, i-a 
zis: „Adu-le pe amândouă acum şi vezi care este mai curat!". I-a răspuns fratele: „Mai 
curat este cel în care am turnat untdelemn". I-a zis bătrânul: „Aşa este şi sufletul! 
Chiar dacă nu va ţine minte nimic din cele ce întreabă, tot mai mult se curăţeşte decât 
cel ce nu întreabă nimic ". (32-428) 



16. Un om de afaceri veni să se sfătuiască cu duhovnicul său: 
- Părinte, în ultima vreme afacerile îmi merg din ce în ce mai prost. Dar s-a oferit 
cineva să mă ajute şi, dacă o să devenim parteneri, o să scot bani buni. O să construiesc 
din banii mei o nouă clopotniţă pentru biserică. Există o singură problemă. Acest posibil 
partener nu are o faimă prea grozavă. A făcut şi afaceri murdare. In ce mă priveşte, tot 
ce voi face cu el va fi absolut legat. Vă întreb: e păcat să mă asociez cu astfel de 
oameni? Vă repet, aş scoate bani buni şi aş ajuta biserica după puteri. 

- Biserica nu are nevoie de bani murdari, frate. Trebuie să te fereşti pe cât poţi de 
oameni murdari la suflet. 

- Părinte, dar asta e lumea afacerilor. 

- Asta aşa e, dar nimeni nu te obligă să te asociezi cu un ticălos. Nu te grăbi. 
Respinge oferta aceasta. Dumnezeu te va ajuta să găseşti o soluţie mai bună. 

[Un bătrân] a zis: „Nu este de folos să se lipească cineva de călcătorii de lege, 
nici în biserică, nici în târg, nici la alt lucru, ci trebuie să se depărteze de prietenia lor. 
Tot călcătorul de lege este vrednic să fie ocolit, fiind părtaş muncii celei veşnice". (18- 
406) 



17. Cu binecuvântarea duhovnicului său, patronul unei reţele de magazine s-a 
hotărât să facă daruri de Crăciun copiilor din orfelinate. El s-a gândit să ceară sprijin şi 
de la un preot care era cunoscut ca un mare filantrop. 

Când a venit la preot, acesta i-a spus: 

- De multă vreme vroiam să vă cunosc. Da, vă vom sprijini, cum să nu... Aş avea 
o rugăminte. Ştiu că până acum dumneavoastră nu v-aţi implicat în politică. Dar 

cumnatul meu conduce un important partid din opoziţie. Are mare nevoie de oameni ca 
dumneavoastră. 

- Iertaţi-mă, dar nu mă pricep la politică. Nu vreau să mă implic. . . 

- Asta înseamnă lipsă de interes faţă de binele ţării. Nu mai avem ce discuta acum. 
Poate vă mai gândiţi. . . 

Mâhnit, patronul s-a dus la mănăstire, la duhovnicul său: 

- Ce să fac? Nu merită să intru în politică doar ca să dau nişte cadouri de Crăciun. 

- Nu, bineînţeles că nu. Nici un preţ nu e destul de mare pentru a justifica un 
compromis. Ţine minte: dă-ţi seama că oricine te-ar sfătui să faci un compromis, fie el 
prieten, ministru, episcop sau orice altceva, acela preţuieşte mai puţin mântuirea ta decât 
folosul pe care îl poate avea de pe urma ta. Şi tu, orice ai face, să faci în aşa fel încât să 
nu atragi asupra ta pedeapsa lui Dumnezeu. 

Zis-a un bătrân: „ Trebuie să fugim de toţi cei ce lucrează fărădelegea, chiar 
prieteni sau rude de ne vor fi, dregătorie preoţească sau împărătească de vor avea. 
Căci depărtarea de la cei ce lucrează fărădelegea ne dăruieşte nouă dragostea şi 
îndrăzneala către Dumnezeu ", (1 7-405) 



18. Unui creştin au început să îi meargă toate bine: şi afacerile, şi sănătatea, cu 
soţia şi copiii se înţelegea bine. Din viaţa lui dispăruse orice urmă de întristare. Citind 
că viaţa creştinului este o cruce şi că Dumnezeu îl ceartă pe cel pe care îl iubeşte, s-a 
mâhnit şi s-a dus degrabă la duhovnicul lui: 

- Părinte, ce înseamnă că nu mă ceartă Dumnezeu? Că nu mă iubeşte? De aproape 
un an de zile nu am mai avut nici o supărare. 

- Trebuie să vedem de ce nu te ceartă: ori pentru că eşti foarte leneş în viaţa 
duhovnicească, şi dacă te-ar certa prin vreun necaz ai cădea în deznădejde, ori pentru că 
îţi dă o perioadă în care să te aşezi duhovniceşte. Tu singur poţi da răspunsul la această 
întrebare: dacă duci o viaţă de trândăvie, dacă te desfeţi de toate bunătăţile, zicând că de 
asta ţi le-a trimis Dumnezeu, atunci ai de ce să te îngrijorezi. înseamnă că Dumnezeu nu 
te ceartă ca să nu te arunce în mrejele deznădejdii. Dar dacă tu, chiar dacă ai de toate, 
duci o viaţă de nevoinţă, o viaţă de rugăciune, o viaţă smerită, atunci înseamnă că 
Dumnezeu îţi răsplăteşte jertfa cu puţină linişte. Dar, în cazul acesta, ia aminte: perioada 
aceasta nu va dura mult. . . 

Un bătrân adeseori pătimea şi se îmbolnăvea. Şi s-a întâmplat într-un an să nu se 
îmbolnăvească şi s-a întristat cumplit şi plângea, zicând: „ M-a părăsit Dumnezeu şi nu 
m-a cercetat". (1-440) 



19. Un credincios a venit la duhovnicul său: 

- Părinte, vreo două luni nu vă mai vedem. Plec cu soţia şi copiii la mare, la munte 
şi la părinţi. Am luat concediu. 

- Ajungeţi şi pe la vreo mănăstire? 

- Nu, nu ne-am gândit. Vrem să ne odihnim, să uităm de toate problemele. 

- Rău faceţi că vă gândiţi să vă odihniţi numai la mare şi la munte. Viaţa e scurtă şi 
nu vă veţi mai întâlni cu timpul acesta. 

- Dar pentru copii e foarte sănătos să înoate în mare. 

- Dacă găsiţi un loc pe plajă în care nu au de ce să se smintească, e bine. Dar, din 
câte am auzit, plajele au devenit locuri mai smintitoare decât discotecile. Că doar fetele 
nu merg la discotecă să danseze cu pieptul gol. Sau chiar dezbrăcate. Oricum, ar fi 

trebuit să vă gândiţi să mergeţi şi pe la mănăstiri, măcar câteva zile. Să vorbiţi cu marii 
duhovnici, să vă închinaţi la sfintele moaşte sau la icoanele făcătoare de minuni. Viaţa 
voastră ar cunoaşte o schimbare. Foloasele ar fi mari. 

Zis-a un bătrân: „Cu cuvinte dumnezeieşti să ne desfătăm Şi cu vieţile sfinţilor 
părinţi să prăznuim, nu cu pântecele desfătându-ne, ci duhovniceşte veselindu-ne! " (3- 
423) ' 



20. Trei prieteni - doi elevi şi un student - s-au dus pentru câteva zile la munte. 
Studentul, Cătălin, le-a propus într-o zi să facă un traseu foarte greu, dar plin de locuri 
frumoase, pe care el îl mai făcuse o dată, cu ani în urmă. Ceilalţi doi, Valentin şi Costel, 
s-au învoit. Şi-au luat la ei mâncare şi au pornit. La un moment dat s-au îndepărtat de 
marcaj. 

- Nu e nici o problemă, spuse Cătălin. Mergem drept înainte. 

Mergeau de câteva ore. Mai era puţin şi se însera. In zare se vedea o mică stână 
părăsită. 

- Mai e mult? Ai mai fost pe aici? întrebă Costel. 

- Nu mai ţin minte stâna, spuse studentul. Dar, în două ore de mers, ajungem la 
cabană. Luaţi-o voi puţin înainte, că eu rămân aici, la această curată toaletă naturală. 
Vin imediat după voi. 

Elevii porniră înainte. 

- Ne-am rătăcit, spuse Valentin. 

- De unde ştii? întrebă Costel. 

- După soare. Dacă nu crezi, uită-te la muşchiul de pe copaci. Iţi arată întotdeauna 
nordul. Ar fi trebuit să o luăm spre vest. 

- Ce ne facem? 

- Cătălin e prea încăpăţânat şi nu vrea să recunoască că ne-a dus pe un drum greşit. 
O ţine una şi bună că mergem pe drumul drept. Şi el e puţin speriat, dar nu vrea să îşi 
recunoască greşeala. Dacă rămânem peste noapte la stână, mâine dimineaţă vom reuşi să 
ne întoarcem de unde am plecat azi în zori. Altfel, dacă mai mergem mult, ne rătăcim de 
tot. De aici de unde suntem, mai avem şanse să ne întoarcem. Dar, dacă ne continuăm 
drumul pe întuneric, va fi vai de noi. 

- Ştiu ce facem. O să îi spun că am făcut febră musculară şi că nu mai pot merge. 
Rămânem aici şi mâine dimineaţă ne întoarcem înapoi. Dacă îi spun că nu vreau să 
merg mai departe pentru că ne-am rătăcit, o să ne certăm. Şi nu rezolvăm nimic cu 
cearta. 

Cătălin îi prinse din urmă: 

- Hai, leneşilor, că ne prinde noaptea. Ne-am cam îndepărtat de traseu, dar în două 
ore ajungem la destinaţie. Grăbiţi-vă. 

- Nu, Cătăline, nu mai pot. Mă dor picioarele, de-abia pot să merg. Eu rămân la 
stână, zise Costel. 

- Şi eu rămân la stână, căci şi eu sunt frânt de oboseală. Nu merg mai departe, zise 
şi Valentin. 

- Of, mai bine vă lăsam acasă şi veneam singur, oftă Cătălin, nemulţumit. 

Au rămas la stâna părăsită. Aveau sacii de dormit la ei, aşa că nu le-a fost foarte 
frig. 

Dimineaţa s-au sculat devreme. Văzând răsăritul soarelui, Cătălin le spuse: 

- Nu e în regulă, mă aşteptam să răsară din altă parte. Se duse să caute un copac 
care avea pe el muşchi. 

- Ne-am rătăcit, aseară ne-am rătăcit. Bine că am rămas aici, căci, dacă intram din 
nou în pădure, nu ştiu cum am mai fi scăpat cu viaţă. Să ne întoarcem înapoi. Noroc cu 
oboseala ta, Costele, că altfel cine ştie unde ajungeam. 

- Da, noroc cu oboseala mea, zise Costel zâmbind. 

Suindu-se odată avva Ioan de la Schit cu alţi fraţi, a rătăcit cel ce îi povăţuia pe 
ei, căci era noapte. Şi au zis fraţii către avva Ioan: „ Ce vom face, avvo, că a pierdut 
fratele calea, nu cumva să murim rătăcindu-ne? " . Le-a zis lor bătrânul: „De îi vom 
zice lui, se mâhneşte şi se ruşinează. Ci, iată, mă fac că eu sunt slab şi zic că nu pot să 
merg, ci rămân aici până dimineaţă". Şi a făcut aşa. Iar ceilalţi au zis: „Nici noi nu ne 
ducem, ci şedem cu tine". Şi au şezut până dimineaţa şi pe fratele nu l-au smintit. (17- 
100) 



21. Un părinte zicea la predică: 

- Deşi lumea aceasta ne dispreţuieşte, pentru că nu vroim să ne desfătăm cu poftele 
şi cu patimile, şi necredincioşii râd de noi şi ne umilesc în fel şi chip, încercând să ne 
rupă de credinţa în Hristos, să ne bucurăm că mergem pe calea prin care dobândim 
bunătăţile cereşti. Ar fi trebuit să ne îngrijorăm dacă necredincioşii ne-ar fi lăudat pentru 
vieţuirea noastră. Ar fi însemnat că înţelepciunea noastră nu diferă de înţelepciunea lor. 
Dar aşa, câtă vreme suntem prigoniţi pentru că trăim după Legea lui Dumnezeu, pe care 
ceilalţi nu o înţeleg, înseamnă că suntem pe drumul cel bun. 

Avva Ioan Colov a zis fratelui său: „Deşi foarte proşti şi nebăgaţi în seamă 
suntem înaintea oamenilor, să ne bucurăm pentru aceasta, ca să ne cinstim înaintea lui 
Dumnezeu". (41-104) 



22. Un creştin a venit la duhovnicul său: 

- Părinte, de câteva săptămâni îmi e foarte bine, nu am mai avut nici o ispită, nici 
un necaz. E bine sau nu? 

- Când nu ai ispite înseamnă ori că dracii te- au lăsat în pace, că le slujeşti fără să te 
mai ispitească, ori că Dumnezeu îţi dă o vreme de linişte, o vreme de refacere. Dar nu te 
mândri, căci atunci harul lui Dumnezeu se îndepărtează de la tine. Şi ţine minte că astfel 
de momente nu sunt foarte dese în războiul duhovnicesc. Ele sunt trimise pentru 
neputinţa noastră, nu pentru virtuţile noastre. Căci dacă ai fi fost în stare să duci acum 
un război greu, care ţi-ar fi adus cunună, Dumnezeu ţi l-ar fi trimis. Numai că, deşi 
uneori ni se pare că suntem pregătiţi pentru războaie grele, Dumnezeu ne cunoaşte mai 
bine sufletul. El ştie că dacă am birui acum într-un război greu, poate că pentru asta ne- 
ar birui mândria. Sau, dacă am duce un război greu, care nu este totuşi necesar, poate că 
am cădea la următoarea ispită, mult mai uşoară, dar care ne-ar prinde fără vlagă, fără 
putere. 

Avva Visarion a zis: „ Când eşti în pace şi nu ai altă luptă, atunci mai mult te 
smereşte, ca nu cumva, bucurie străina intrând, să ne lăudăm şi să fim daţi la război. 
Că de multe ori Dumnezeu, pentru neputinţele noastre, nu ne lasă să fim daţi spre luptă, 
ca să nu pierim ". (9-42) 



23. Mergând într-un pelerinaj cu autocarul, la un popas, trei femei stăteau de 
vorbă: 

Prima spuse: 

- Mulţi bani am aruncat la viaţa mea pe bijuterii. . . 

A doua, care venea de puţină vreme la biserică, o întrerupse: 

- Ei şi? Nu e dreptul nostru? Ce, trebuie să fim şterse? Cum or să ne mai placă 
bărbaţii, fără farduri, fără bijuterii? O să plece la altele. 

A treia spuse şi ea, oftând: 

- Eu mi-am dorit un singur inel cu diamante, în primul an de căsătorie, şi - cu mari 
eforturi - soţul mi 1-a cumpărat. Şi acum îmi pare rău că am fost mai cumpătată. 

Povestea avva Pqfnutie, ucenicul lui avva Macarie, că zicea bătrânul: „Când 
eram copil, cu ceilalţi copii păşteam boii. Şi m-am dus să fur smochine şi, când alergau 
ei, a căzut una de la dânşii şi, luând-o, am mâncat-o. Când îmi aduc aminte de dânsa, 
şed plângând" . (35-139) 



24. După slujbă, un bărbat care ducea o viaţă păcătoasă, fiind beţiv, dar care venea 
totuşi la biserică din obişnuinţă, s-a apucat să dea sfaturi privitoare la creşterea copiilor 
unor tineri care veniseră să îşi boteze primul copil. Părintele ieşi puţin din biserică 
pentru a lua ceva din casa parohială. II auzi pe beţiv cu cât elan dădea sfaturi şi nu spuse 
nimic, deşi i se părea nepotrivit ca unul ai cărui copii merg pe drumuri greşite să facă pe 
dascălul cu alţii. Dar, când îl văzu din nou, îi spuse: 

- Frate, tu oare ai ştiut să îţi creşti copiii cum trebuie? Dacă da, de ce au ajuns cum 
au ajuns? Câtă vreme nu ai fost în stare să te ocupi de copiii tăi, nu te grăbi să dai sfaturi 
altora. Cel ce îi sfătuieşte pe alţii fără să trăiască el însuşi cum trebuie se vatămă singur. 
Şi ce folos ai dacă îi ajuţi puţin pe alţii, iar tu cazi în noroi până la gât? Vrei să dai 
sfaturi? Foarte bine. Dar mai întâi pregăteşte-te vreme îndelungată ca să ajungi la 
această măsură. 

Zis-a iarăşi [avva PimenJ: „A învăţa pe aproapele este al unuia ce este sănătos şi 
nepătimaş, fiindcă ce trebuinţă este să zidească cineva casa altuia şi să o risipească pe 
a sa?" (127-183) 



25. Un bărbat se plângea duhovnicului: 

- Dacă mă uit la filmele la care se uită soţia mea, mintea mea se adună foarte greu 
la rugăciune. Când se întâmplă să vedem un film de care mă folosesc în vreun fel, îmi e 
mai bine. Dar dacă stau cu ea să văd vreun episod de telenovelă sau vreo emisiune de 
divertisment, la rugăciune mă rog mecanic, parcă inima mi-e de piatră. 

Duhovnicul îl întrebă: 

- Dar ce, ai vrea să ai mintea limpede după ce te risipeşti în fel şi chip? Dacă până 
şi pe mine, ca preot, mă tulbură uneori atmosfera de la unele mese de botez, la care dacă 
aş lipsi i-aş mâhni pe oameni, cum să nu se risipească mintea ta după ce îţi intră în ea 
atâtea deşertăciuni? Ai grijă nu numai la ce auzi şi la ce vorbeşti, ci ai grijă şi la ce 
vezi... 

L-a întrebat un frate pe avva Simon, zicând: „De voi ieşi din chilia mea şi voi afla 
pe fratele meu răspăndindu-se, şi eu mă răspândesc cu dânsul. Şi de-l voi afla pe el 
râzând, şi eu râd cu dânsul. Deci, când intru în chilia mea, nu am odihnă ". Şi i-a zis lui 
bătrânul: „ Voieşti, dacă vei ieşi din chilia ta şi vei afla pe cei ce râd, să râzi şi tu, şi pe 
cei ce vorbesc, să vorbeşti şi tu, şi să intri în chilia ta şi să te afli pe tine cum erai?". 
Zis-a fratele: „Dar de ce?". Şi răspunzând bătrânul, a zis: „înăuntru păzeşte strajă, 
afară păzeşte strajă". (137-184) 

26. In Săptămâna Mare un ziarist a venit la un părinte să îi ia un interviu. I-a arătat 
lista cu întrebările pe care vroia să i le pună. Părintele i-a zis: 

- Eu la întrebări de genul ăsta nu răspund. 

- De ce, părinte? Doar avem nevoie de un interviu pe teme religioase. 

- Am înţeles asta. Problema este că, dacă aş răspunde la întrebările tale, nu aş 
putea ajuta pe nimeni să fie mai aproape de Dumnezeu. Vezi tu, presa, televiziunile 
încearcă să sugrume ceea ce e mai de preţ în om - legătura lui cu Dumnezeu. Pentru că 
omul rupt de Dumnezeu e mai uşor de manipulat, digeră tot ce i se dă. Şi, pentru că 
omul se gândeşte uneori la Dumnezeu, voi îi daţi articole sau emisiuni care nu au 
aproape nici o legătură cu viaţa sa duhovnicească. Se apropie Pastele, dar pe voi nu vă 
interesează decât ce obiceiuri păgâne se mai păstrează în unele sate sau alte ciudăţenii. 
E problema voastră. Dar eu nu pot vorbi despre Paşti ca şi cum ar fi o sărbătoare 
lumească, când de fapt aceasta este cea mai importantă sărbătoare a tuturor creştinilor. 
Şi chiar privitor la Paşti, pe voi nu vă interesează ca omul să ştie că bucuria praznicului 
acesta nu o pot simţi decât cei care se spovedesc şi se împărtăşesc, vă interesează dacă 
la masă creştinii trebuie să mănânce neapărat carne de miel. 

- Părinte, dar eu fac ce mi se cere. 

- Ştiu, nu am nimic cu tine, asta e mass-media. Dar, fără să îşi dea seama, preoţii 
care răspund la astfel de întrebări numai ca să apară la televizor sau în ziare îi sprijină 
pe cei care vor să dărâme credinţa creştină. Şi eu nu vreau să fiu părtaş la aşa ceva. 
Când vei şti să mă întrebi ceva cu adevărat de folos pentru cititori, te poţi întoarce să îmi 
iei interviul. Până atunci, rămâi cu bine. 

Doi filosofi au mers la un bătrân şi l-au rugat să le spună un cuvânt de folos. Dar 
bătrânul tăcea. Iarăşi i-au zis filosofii: „Nu ne spui, părinte, nimic?". Atunci le-a 
răspuns bătrânul: „ Că sunteţi iubitori de vorbă iar nu filosofi adevăraţi ştiu şi vă spun 
până când vă veţi învăţa a vorbi, neştiind ce grăiţi. Aceasta să vă fie filosofia: să vă 
deprindeţi pentru cele de moarte şi pentru linişte şi să vă păziţi pe voi cu tăcere". (15- 
421) 



27. O femeie a venit la duhovnic şi i-a spus: 

- Părinte, anul trecut, de Crăciun, mi-aţi dat canon să învăţ câţiva psalmi şi să îi 
rostesc ori de câte ori pot. Şi mi-aţi dat binecuvântare ca în fiecare zi de vineri să 
ajunez, şi să încerc să nu mai clevetesc şi să nu mai vorbesc fără rost. Am învăţat pe de 
rost toată Psaltirea, am ajunat nu numai vinerea, ci şi lunea şi miercurea. Iar de vorbit, 
am început să vorbesc din ce în ce mai puţin, şi la serviciu toţi mă lasă în pace, mă 
privesc ca pe o ciudată. Tac aproape tot timpul. îi salut pe colegi când vin şi când plec, 
iar în rest nu am nimic de împărţit cu nimeni. Am citit o carte despre marii pustnici 
yoghini şi m-am gândit că trebuie să duc şi eu o viaţă mai aspră. 

- Ţi-am spus eu să înveţi toţi psalmii? 
-Nu. 

- Ai zis psalmi? 

- în fiecare zi spun o Psaltire întreagă. 

- Trebuia să vii să îmi ceri binecuvântare pentru aşa un canon. Spune-mi, îţi dai 
seama când te ispiteşte mândria? 

- Părinte, asta este singura mea patimă. Că mă tot compar cu alţii, şi îmi dau seama 
că nimeni nu e ca mine. Nu zic că sunt sfântă, dar, dacă nu aş fi mândră, poate că aş 
ajunge la sfinţenie. 

- Eu nu ţi-am spus nici să ajunezi lunea, miercurea şi nici să taci tot timpul. Ai 
făcut astea de capul tău şi, prin mândrie, ai pierdut plata ostenelii tale. Nu eşti la măsura 
la care să posteşti atât şi nici la cea la care să taci atât. II iubeşti mai mult pe aproapele 
tău? 

- Părinte, dar am încercat să mă ocup doar de desăvârşirea mea. Nu am mai avut 
timp să mă gândesc la alţii sau să mă rog pentru ei. 

- Degeaba ai postit, degeaba ai tăcut. Dacă vrei să dobândeşti raiul, fă ceea ce îţi 
spune duhovnicul. Eu ştiu mai bine cum trebuie să urci pe scara virtuţilor. Dar, dacă 
modelele tale sunt pustnicii yoghini, care erau înşelaţi de puterile întunericului, cazi la 
rândul tău în înşelare. 

Zis-a un bătrân: şezănd eu cândva aproape de alt bătrân, a venit la dânsul o 
fecioară, grăind: „Părinte, am postit doi ani, doar a şasea zi mâncând pâine şi am 
învăţat pe de rost Testamentul cel Vechi şi cel Nou. Ce-mi mai lipseşte să fac?". I-a 
răspuns bătrânul: „Şi care este roadă acestora la tine? Făcutu-ţi-s-a ocara ca 
cinstea?". Zis-a aceea: „Nu!". „Paguba ta o socoteşti ca pe o dobândă, sau pe străini 
ca pe rudeniile cele după trup, sau lipsa ca îndestularea?". Iar ea i-a zis: 
„Nicidecum!". I-a răspuns bătrânul: „Nici n-ai postit câte şase zile, nici n-ai învăţat pe 
de rost Testamentul Vechi şi Nou, ci te înşeli pe tine însăţi. Mergi de acum şi începe a 
lucra, că nimic nu ai dobândit!". (47-431) 



28. Un creştin, citind viaţa Sfântului Serafim de Sarov, a luat hotărârea de a 
petrece în fiecare noapte câteva ore în rugăciune. Venind să ia binecuvântare pentru 
asta, duhovnicul 1-a întrebat: 

- Acum cât timp te rogi în fiecare zi? 

- Cam jumătate de oră. Nu mai mult, căci sunt obosit din cauza serviciului. 

- Şi de acum serviciul o să îţi fie mai uşor? 

- Nu, o să fie la fel, dar am să mă lupt mai mult cu oboseala. 

- Lasă socotelile astea, lasă râvna fără măsură. Dacă vei citi viaţa Sfântului Ierarh 
Nicolae, o să îţi propui să faci câteva minuni? Nu merge aşa. Ia-o încet, să nu ajungi în 
prăpastie. Şi, după ce vei începe să te rogi mai mult în fiecare zi, abia apoi să îmi 
vorbeşti despre privegherea de noapte. 

Un frate a venit la avva Theodor şi a început a grăi şi a cerca lucruri pe care încă 
nu le făcuse, şi i-a zis lui bătrânul: „încă nu ai aflat corabia, nici vasele tale nu le-ai 
pus şi, mai înainte de a înota, ai ajuns acum la cetatea aceea? Deci, după ce vei face 
întâi lucrul, vei veni la acelea despre care grăieşti acum ". (9- 



29. Un creştin întors dintr-un pelerinaj în care fusese cu soţia şi cu copiii la 
mănăstiri îi spuse duhovnicului său: 

- Abia aştept să plecăm în următorul concediu în alt pelerinaj, să ne simţim iarăşi 
aproape de Dumnezeu. 

- Nu gândi aşa. Pelerinajul are folosul său, dar nu trebuie să aştepţi pelerinajul ca 
să te apropii de Dumnezeu. Cine II ia pe Dumnezeu de la tine acum? Problemele de la 
serviciu, familia, ispitele? Nu trebuie să te depărtezi de Dumnezeu cu gândul că te vei 
apropia de El în următorul concediu. Pe Dumnezeul pe care II afli în pelerinaje, II poţi 
afla şi în mijlocul lumii dacă trăieşti cum trebuie. Mântuirea ta nu trebuie să depindă de 
pelerinaje. Chiar dacă foarte bine faceţi că mergeţi pe la mănăstiri. . . 

Călătoreau odinioară avva Daniil şi avva Ammoi. Şi a zis avva Ammoi: „ Când 
vom şedea şi noi la chilie, părinte?". Zis-a avva Daniil lui: „Cine ia de la noi pe 
Dumnezeu acum? Dumnezeu este în chilie şi iarăşi Dumnezeu este în afară de chilie". 
(5-50) 

Familia creştină 



30. - Părinte, dar femeia este slugă, să îl asculte pe bărbat? 1-a întrebat odată o 
femeie pe părintele Ioan. 

- Nu e slugă. II ascultă în cele bune, tocmai pentru că Dumnezeu a lăsat ca 
bărbatul să fie cap femeii. Dar bărbatul credincios, nu necredincios. Că cel necredincios 
nu este în stare să se conducă nici pe sine pe drumul cel bun. Şi ascultarea merge până 
la păcat: dacă bărbatul îi spune femeii să avorteze un copil, bineînţeles că femeia trebuie 
să pună ascultarea de Dumnezeu mai presus decât ascultarea de bărbat. Intr-o familie 
creştină, însă, nu ascultă numai femeia de bărbat, ci şi bărbatul de femeie. Bărbatul nu e 
un general care dă ordine soldatului. Asupra problemelor care apar, cei doi se sfătuiesc 
şi, nu de puţine ori, femeia, fiind mai practică, găseşte soluţia mai bună. 

- E mai simplu totuşi pentru bărbat, îi spune: fă curat, şterge geamurile, fă 
mâncare, spală copiii. . . 

- Treaba asta cu femeia care se ocupă de gospodărie e valabilă numai atunci când 
bărbatul aduce atâţia bani în casă încât femeia nu mai are nevoie de un serviciu. Dar, 
când femeia lucrează cot la cot cu bărbatul ei şi vine acasă frântă de oboseală, ar fi 
anormal ca ea să trudească, iar bărbatul să o privească, relaxându-se. Şi nici când femeia 
stă acasă bărbatul nu trebuie să lase toată povara pe umerii ei. Iată un caz: un bărbat a 
venit acasă de la serviciu frânt de oboseală şi a vrut să se culce. Soţia lui era studentă. 
Ştiind că dacă îi va spune că a doua zi trebuie să predea lucrarea, soţul va rămâne să o 
ajute, s-au dus să se culce. După ce soţul a adormit, ea a început să bată la maşină 
ultimul capitol din lucrare. Pentru că uitase să închidă uşa la dormitor, soţul a auzit 
zgomotul şi a venit lângă ea, să o ajute. A uitat de oboseală şi a venit trecând cu vederea 
faptul că a doua zi şi el avea mult de lucru. A stat cu ea toată noaptea. Fără ajutorul lui, 
risca să nu termine la timp. Dar, pentru că el ştia să folosească toate degetele la scris, 
datorită lui a doua zi a predat lucrarea. Această întâmplare pare banală, dar nu e deloc 
aşa. La dragostea soţiei care a vrut să îşi cruţe soţul, acesta a răspuns cu şi mai multă 
dragoste. Putea să rămână în pat, să se odihnească. Dar nu a făcut-o. S-a ostenit, şi 
Dumnezeu i-a socotit dragostea ca o nevoinţă. 

Se zicea despre avva Siluan că avea un ucenic în Schit, Marcu cu numele, şi 
acesta avea ascultare mare şi era scriitor bun; şi bătrânul îl iubea pentru ascultarea 
lui, dar avea încă alţi unsprezece ucenici, care se supărau căci îl iubea pe acela mai 
mult decât pe dânşii. Şi auzind bătrânul, s-a mâhnit. Au venit într-una din zile bătrânii 
şi tânjeau asupra lui. Iar el, luându-i, a ieşit şi a bătut la fiecare chilie zicând: „ Frate 
cutare, vino că îmi trebuieştil" . Şi nici unul dintr-înşii nu i-a urmat lui îndată. 

Dar, venind la chilia lui Marcu, a bătut în uşa lui, zicând: „Marculel". Iar el, 
auzind glasul bătrânului, îndată a sărit afară. Şi l-a trimis la o ascultare şi a zis 
bătrânilor: „ Unde sunt ceilalţi fraţi, părinţilor? ". Şi intrând în chilia lui a găsit că 
pusese mâna să facă slova O şi, auzind pe bătrânul, nu a întors condeiul să termine 
litera de scris. Deci au zis bătrânii: „ Cu adevărat, pe care tu-l iubeşti, avvo, şi noi îl 
iubim, pentru că şi Dumnezeu pe acesta îl iubeşte". (1-147) 



31. Părintele Ioan i-a spus unui bărbat foarte mândru, care trăia în înfrânare cu 
soţia sa, ca fratele cu sora: 

- Mândria ta murdăreşte înfrânarea voastră. Este mai bine să fii împreună cu soţia 
ta în zilele îngăduite de Biserică decât să te mândreşti că eşti mai ascet decât alţii. Ea va 
lua plată, pentru că se nevoieşte smerindu-se, dar tu pierzi plata, înălţându-te. 

- Şi ce să fac, părinte? Să îi cer duhovnicului meu binecuvântare să renunţăm la 
această nevoinţă? 

- Nu ştiu cum e mai bine, că nu v-am spovedit ca să vă cunosc sufletul. Dar mi se 
pare că, dacă aţi fi fost ucenicii mei, nu vă dădeam binecuvântare să duceţi o nevoinţă 
peste puterile voastre. 

- Părinte, dar rezistăm, nu ne e greu. 

- Fiule, cu trupul rezistaţi amândoi, dar cu sufletul, câtă vreme ţi s-a umplut de 
mândrie, dai înapoi. Pentru că sunteţi căsătoriţi, nu e bine să rămâneţi pe un drum care 
pe ea o ridică, dar pe tine te coboară. Familia e comuniune, nu însingurare în doi. 

Zis-a avva Yperehie: „Mai bine este să mănânci carne şi să bei vin, decât să 
mănânci cu clevetirile cărnuri de fraţi". (4-233) 



32. Un iconar pe nume Andrei, căruia soţia îi născuse cel de-al patrulea copil, a 
fost ispitit de deznădejde deoarece în casă se auzeau tot timpul planşete de copil. Şi 1-a 
întrebat pe duhovnicul său: 

- Oare nu cumva trebuie să renunţ la icoane şi să îmi găsesc o altă ocupaţie? 
Părintele însă i-a zis: 

- Chiar dacă înainte de a avea copii lucrai mai mult, şi te nevoiai mai mult, totuşi 
Dumnezeu vede cât de greu îţi este şi îţi va socoti răbdarea ca pe o nevoinţă. 

Ascultând acest sfat, iconarul a sporit în răbdare. Iar Dumnezeu i-a dat mai multă 
linişte şi mai mult spor decât avea mai înainte. 

Povestitu-s-a pentru episcopul Oxirinhului, anume avva Ap/i, că în vremea când 
era călugăr multe petreceri aspre făcea. Iar după ce s-a făcut episcop voia să încerce 
aceeaşi petrecere aspră şi în lume, dar n-a putut. Şi s-a aruncat pe sine înaintea lui 
Dumnezeu, zicând: „Nu cumva pentru episcopie s-a dus de la mine darul?". Şi i s-a 
descoperit lui că nu. „Atunci erai singur în pustie şi, nefiind [lângă tine alt] om, 
Dumnezeu îţi ajuta; iar acum eşti în lume şi oamenii îţi ajută ţie". (Avva Apfi-37) 



33. O femeie pe care bărbatul o bătea aproape în fiecare zi s-a dus la părintele Ioan 
pentru sfat: 

- Ce să fac, părinte? 

- înainte femeile îşi răbdau bărbaţii şi, pentru jertfa lor, Dumnezeu îi îndrepta şi pe 
aceştia. Aveau plată îndoită. Astăzi, în loc să îşi ajute bărbaţii să se îndrepte, femeile îi 
înfundă şi mai rău în mocirlă. Gândeşte-te singură ce vrei să primeşti şi fă cele ce 
trebuie pentru aceasta. 

Un frate s-a dus la avva Ilie sihastrul, în mănăstirea peşterii lui avva Sava, şi i-a 
zis lui: „Avvo, spune-mi un cuvânt!". Iar bătrânul a zis fratelui: „In zilele părinţilor 
noştri erau iubite aceste trei fapte bune: neaverea, blândeţea şi înfrânarea. Iar acum 
stăpâneşte între monahi: lăcomia de avere, îmbuibarea păntecelui şi obrăznicia. 
Oricare voieşti din acestea, ţine!" (8-85) 

34. într-o seară, venind obosit de la serviciu, bărbatul a mâncat şi s-a dus să se 
culce. Din neatenţie, a lăsat apa deschisă la robinetul de la baie, şi apa a început să curgă 
pe jos. Auzind cum picură, soţia a intrat şi a oprit apa. A vrut să îl trezească pe soţ, ca să 
se înveţe minte şi altădată să fie mai atent. Dar i s-a făcut milă de el, şi a strâns apa 
singură. 

S-a suit în pat, dar nu putea să doarmă de supărare. Era a treia oară când găsea 
robinetul deschis. Se tot gândea dacă nu era mai bine să îl mustre totuşi. Dar, când la 
lumina palidă a lunii îi vedea chipul obosit, supărarea îi trecea. De şapte ori a vrut să îl 
trezească, şi de şapte ori şi-a înfrânat mânia. Şi pentru aceasta a primit plată de la 
Dumnezeu. 

Un bătrân oarecare şedea la Tebaida într-o peşteră şi avea un ucenic iscusit. Şi 
avea obicei bătrânul, seara, să-l sfătuiască cele de folos şi după sfătuire făcea 
rugăciune şi-l slobozea să doarmă. Odată, însă, nişte mireni cucernici, care ştiau 
nevoinţa cea multă a bătrânului, s-au întâmplat de au venit la el şi i-au făcut mângâieri. 
Şi după ce s-au dus, a şezut iarăşi bătrânul seara, după obicei, sfătuindu-l pe frate şi, în 
timp ce vorbea cu el, a adormit. Iar fratele a aşteptat să se trezească bătrânul şi să-i 
facă rugăciune. Dar, mult şezând şi nedeşteptăndu-se bătrânul, s-a supărat şi nu s-a 
dus. Şi a suferit aşa de şapte ori la rând, supărându-se şi împotrivindu-se, şi nu s-a dus. 
Apoi, trecând o vreme din noapte, s-a deşteptat bătrânul şi, văzăndu-l pe ucenic şezând, 
i-a zis: „Nu te-ai dus până acum? ". Iar el a zis: „Nu, că nu m-ai slobozit, părinte". Şi a 
zis bătrânul: „Pentru ce nu m-ai deşteptat?". I-a răspuns fratele: „Nu am îndrăznit să 
te mişc, ca să nu îţi stric somnul". 

Aşa, au citit pravila cea de dimineaţă şi, după sfârşitul ei, l-a slobozit bătrânul pe 
frate şi şedea singur. Atunci a fost răpit şi iată cineva îi arată lui un loc slăvit, cu un 
scaun strălucit în el şi, deasupra scaunului şapte cununi strălucitoare. Iar el l-a întrebat 
pe cel ce i le arăta: „Ale cui sunt acestea?". Şi i-a răspuns acela: „Ale ucenicului tău. 
Şi locul şi scaunul i le-a dăruit Dumnezeu pentru ascultarea lui, iar cele şapte cununi în 
noaptea aceasta le-a luat". Deci, venindu-şi în sine bătrânul, l-a chemat pe frate şi i-a 
zis: „Spune-mi, ce-ai făcut în noaptea aceasta?". Iar el a răspuns: „Iartă-mă, părinte, 
dar nimic n-am făcut!". Bătrânul, socotind că smerindu-se nu mărturiseşte, i-a zis: „Nu 
te slobozesc de nu-mi vei spune ce-ai făcut sau ce-ai gândit în noaptea aceasta!". 
Fratele, nimic ştiind să fi făcut, nu avea ce să-i zică. Şi i-a zis părintelui: „Părinte, 
nimic nu am făcut decât aceasta: că, supărat fiind de gânduri, de şapte ori am vrut să 
mă duc, însă fără de slobozenia ta nu m-am dus". Iar bătrânul, auzind, a înţeles că de 
câte ori s-a luptat împotriva gândului a primit cunună de la Dumnezeu. Şi fratelui nimic 
din cele ce a văzut nu i-a spus. 

Dar pentru folos le-a povestit acestea la bărbaţi duhovniceşti, ca să cunoaştem că 
şi pentru mici osteneli ne dăruieşte nouă Dumnezeu cununi strălucite. Să ne mai 
învăţăm şi a cere cu osârdie rugăciunile părinţilor şi să nu îndrăznim să facem ceva, 
sau câtuşi de puţin să ne despărţim de ei, fără blagoslovenie. (16-421) 



35. A spus odată un creştin: 

- Nu se poate ca soţul să aibă grijă numai de sporirea sa duhovnicească şi să nu se 
preocupe şi de sporirea soţiei sale şi a copiilor săi. Cine se ocupă numai de sine, în loc 
să urce, coboară. Iar cine se ocupă de familie, în loc să coboare, urcă. 

Zicea avva Ioan Colov: „Nu este cu putinţă să zidească cineva casa de sus în jos, 
ci de la temelie în sus ". I-au zis lui: „ Ce este cuvântul acesta? ". Le-a zis lor: „ Temelia, 
aproapele este, ca să-l câştig şi să-l folosesc întâi. Că de el sunt atârnate toate 
poruncile lui Hristos". (39-104) 

36. Doi soţi s-au spovedit duhovnicului lor. 

- Nu este bine, îi spuse părintele soţului. înainte era trupul sub suflet, iar acum este 
sufletul sub trup. 

- Cum adică, părinte? 

- Adică înainte dragostea voastră ţinea în frâu trupul, ţineaţi posturile, chiar dacă 
uneori mai făceaţi şi excepţii. Dar reuşeaţi să fiţi stăpâni ai trupurilor voastre. Pe când 
acum, după ce aţi slăbit atenţia în războiul duhovnicesc şi v-aţi uitat şi la filme care v-au 
stârnit pofta trupească, nu vă mai înfrânaţi deloc. A ajuns trupul să fie stăpânul dragostei 
voastre. Nu mai sunteţi în stare să vă înfrânaţi. Şi nu e normal să fie aşa. Dragostea 
trupească trebuie să se lase condusă de suflet. Nu trebuie ca sufletul să fie înrobit de 
poftele trupeşti. Sunteţi creştini, nu păgâni, nu? 

Awa Theodor al Fermei s-a dus odată la avva Ioan, care erafamen din naştere, şi 
după ce au vorbit ei împreună a zis avva Theodor: „Când eram în Schit, lucrul 
sufletului era lucrul nostru de căpetenie, iar lucrul mâinilor îl aveam sub lucrul 
sufletului. Iar acum s-a făcut lucrul sufletului sub lucrul mâinilor şi cel de sub lucru a 
devenit lucru ". 

Şi l-a întrebat fratele (awa Ioan), zicând: „ Care este lucrul sufletului pe care 
acum îl avem sub lucru? Şi care este cel de sub lucru pe care acum îl avem lucru? ", Şi 
a răspuns bătrânul: „ Toate cele ce se fac pentru porunca lui Dumnezeu este lucru al 
sufletului; iar a lucra pentru sine şi a aduna, acestea trebuie să le avem sub lucru ". Şi a 
zis fratele: „Luminează-mi mie pricina aceasta". 

Şi a zis bătrânul: „Iată, auzi de mine că sunt bolnav şi eşti dator să mă cercetezi; 
dar zici în sine-ţi: «Să-mi las lucrul meu acum şi să mă duc? Mai bine să-l sfârşesc 
întâi şi apoi să mă duc?». Ţi se întâmplă încă şi altă pricină şi poate nicidecum nu te 
duci. Iarăşi alt frate îţi zice ţie: «Dă-mi ajutor, frate!». Şi zici: «Să-mi las lucrul meu şi 
să merg să lucrez cu acesta?». Deci, de nu te vei duce, laşi porunca lui Dumnezeu care 
este lucrul sufletului şi faci pe cel de sub lucru, care este lucrul mâinilor". (10- 



37.0 femeie a venit la duhovnicul ei: 

- Părinte, soţul meu mi-a spus aseară că m-a înşelat cu o colegă de serviciu. I-am 
spus că nu vreau să mai locuiesc cu el, că vreau să plec la mama mea. 

- Ii pare rău pentru ce a făcut? 

- Da, îi pare. Doar el mi-a spus, că mie nu mi-ar fi trecut prin cap aşa ceva. Dar nu 
vreau să îl iert. Nu meritam aşa ceva. O să divorţez. 

Duhovnicul încercă să o convingă să renunţe la hotărârea ei, dar nu reuşi. Ii spuse: 

- Stai în genunchi să îţi citesc rugăciunea pentru divorţ. 

Femeie îngenunche şi, spre mirarea ei, îl auzi pe duhovnic spunând o rugăciune 
ciudată: „Doamne, ne-am săturat să facem voia Ta, să ţinem poruncile Tale. Nu ne ierta 
nouă greşelile noastre, că nici noi nu iertăm greşiţilor noştri". 

- Părinte, dar ce rugăciune este asta? Eu vreau să mă ierte Dumnezeu. 

- Nu se poate. 

- De ce nu se poate? 

- Dacă tu nu îl ierţi pe cel care ţi-a greşit, dacă tu nu îţi ierţi soţul, cum vrei să te 
ierte pe tine Dumnezeu? 

Inţelegându-şi greşeala, soţia îşi sună soţul de la telefonul din faţa bisericii. 

- M-am răzgândit, nu mai divorţez. îmi e foarte greu să te iert, dar. . . te iert. 

Soţul s-a bucurat foarte mult auzind aceasta. O iubea pe soţie şi nu îşi putea da 
seama cum acceptase să o înşele. Ridicându-se din păcat, i-a fost credincios soţiei sale 
până la sfârşitul vieţii. 

Un frate din Libia a venit la avva Siluan, în muntele Panefo, şi i-a zis: „Părinte, 
am un vrăjmaş care mi-a făcut multe rele, că şi ţarina mea, când eram în lume, mi-a 
răpit-o şi de multe ori m-a vrăjmăşii. Iar acum a pornit şi oameni otrăvitori să mă 
omoare, şi aş vrea să-l dau în judecată" . Zis-a lui bătrânul: „Precum te împaci, fiule, 
fă!". Zis-a fratele: „Cu adevărat, părinte, de va fi pedepsit, îi va fi de folos sufletului". 
Răspuns-a bătrânul: „Cum socoteşti, fiule, fă! " . Şi a zis fratele: „Scoală-te, părinte, să 
facem rugăciune şi voi merge la dregător! ". Deci, sculăndu-se şi rugăndu-se amândoi, 
când a venit să zică: „ Şi ne iartă nouă greşalele noastre, precum şi noi iertăm greşiţilor 
noştri", a zis bătrânul: „Şi nu ne ierta nouă greşalele noastre, căci nici noi nu iertăm 
greşiţilor noştri!". Apoi fratele i-a zis bătrânului: „Nu aşa, părinte!". Iar bătrânul a 
zis: „Ba aşa, fiule! Căci, cu adevărat, de vei voi să mergi la dregător să-ţi facă ţie 
dreptate, Siluan altă rugăciune nu-ţi va face ţie". Şi punând fratele metanie, l-a iertat 
pe vrăjmaşul său. (4-378) 



38. Două studente, care erau prietene bune, duceau o viaţă de desfrâu. Fiecare 
dintre ele avea câte doi sau trei iubiţi. La un moment dat, din rânduiala lui Dumnezeu, 
fetele s-au apropiat de Biserică. S-au spovedit şi au început să ducă o viaţă curată. Nu 
după multă vreme s-au măritat. 

La câţiva ani după aceea, în timp ce vorbeau la telefon, una a întrebat-o pe 
cealaltă: 

- Tu ce faci ca Dumnezeu să aibă grijă de familia ta? 

- Eu, de când m-am măritat, nu mi-am înşelat niciodată soţul. Deşi am avut de 
două ori ispite mari, am rezistat. Asta mi s-a părut cel mai important lucru: să nu îl înşel. 
Tu ce ai făcut? 

- Nici eu nu l-am înşelat pe al meu, deşi am avut şi eu ispite. Chiar şeful meu mă 
tot ispitea la un moment dat. Dar i-am rezistat. Mai mult decât atât, însă, am încercat să 
nu îl supăr pe soţul meu cu nimic. încerc ca în fiecare zi să îl bucur cu prezenţa mea. 

- Cred că eşti mai câştigată decât mine. 

- Important este ţelul pe care îl fixezi. Dacă îţi canalizezi toată energia numai ca să 
nu îl înşeli, vei rămâne numai cu atât. Şi doar nu e acesta singurul scop al familiei, ca 
soţii să nu se înşele unul pe celălalt. 

A mers avva Ioan, bărbat egumen al unei chinovii mari, la avva Paisie, care trăia 
de patruzeci de ani într-o pustie foarte adâncă, şi ca cel ce avea către dânsul multă 
dragoste şi îndrăzneala cea din dragoste. A zis către el: „Fug nu de fraţi, ci de reaua 
meşteşugire a dracilor". „Şi de nici un om fiind degrabă supărat, ce ai isprăvit?". Iar 
el a zis: „De când m-am călugărit, niciodată nu m-a văzut soarele mâncând". A zis şi 
avva Ioan: „Nici pe mine mâniindu-mă". (4-121) 



39. Naşa îi spuse tinerei mirese: 

- De când m-am măritat, nu m-am culcat niciodată fiind mânioasă pe soţul meu, 
dacă se întâmpla să mă supere, ci întotdeauna încercam să îl iert mai întâi, ca să nu 
apuce supărarea să prindă rădăcini în inima mea. Şi, dacă îl supăram eu cu ceva, 
niciodată nu îl lăsam să se culce fără să îl rog să mă ierte. Chiar dacă mă ierta pe loc, 
sau chiar dacă mă ierta a doua zi, nici o supărare nu a ţinut mai multe zile. Nu a fost 

întotdeauna uşor să îl iertăm pe celălalt, căci amândoi suntem încăpăţânaţi, dar am 
reuşit. 

Zis-a avva Agathon: „Niciodată nu m-am culcat să dorm având ceva asupra 
cuiva, nici am lăsat pe cineva să se culce, să doarmă, având ceva asupra mea. Aceasta, 
pe cât am putut". (4-24) 



40. Un bărbat veni la duhovnicul său să se plângă: 

- Părinte, nu o mai suport. Ii merge gura toată ziua. Că aia nu-i bine, că aia nu-i 
bine. Că de ce nu câştig mai mulţi bani. Că nu de ce nu fac aşa, că de ce nu fac pe 
dincolo. Reproşuri peste reproşuri. Vreau să divorţăm şi să îmi iau o altă femeie. 

- De ce te-ai căsătorit cu ea? 

- Pentru că o iubeam. O mai iubesc şi acum, dar îmi e foarte greu. 

- Cu ea te-ai unit în faţa lui Dumnezeu, ea este crucea ta. Dacă divorţezi, să ştii că 
următoarea soţie o să te mâhnească şi mai mult. Nu poţi fugi de crucea ta decât dacă iei 
o cruce mai grea. Vrei să te mântuieşti? Rabdă-ţi femeia. Bucură-te că nu te înşeală. Cât 
despre gură, aproape toate femeile vorbesc prea mult. Femeia care ştie cât să vorbească, 
cum să vorbească şi când să vorbească e greu de găsit. Asta e valabil şi pentru noi, 
bărbaţii. Iart-o. Arată-i dragoste, chiar dacă se poartă urât cu tine. Dacă tu faci tot ce stă 
în putinţă să fie bine, şi dacă ea nu vrea să se schimbe, o să cedeze ea şi o să divorţeze 
fără să îţi ceară părerea. Dacă se va ajunge la divorţ, nu cumva să se ajungă din cauza ta. 
îţi repet: dacă fugi de o femeie gândindu-te că vei da de una mai potrivită pentru tine, o 
să cazi din lac în puţ. Eşti unit cu soţia ta în faţa lui Dumnezeu. Nu uita asta. 

Ziceau părinţii: „De ţi se va întâmpla ispită în locul în care locuieşti, să nu laşi 
locul în vremea ispitei! Iar de nu, oriunde vei merge vei afla înaintea ta lucrul de care 
fugi. Ci rabdă până va trece ispita, ca fără sminteală să se facă ducerea ta şi în vremea 
păcii să nu pricinuiască despărţirea ta vreo mâhnire la cei ce locuiesc în locul acela ". 
(4-407) 



41. După slujba de cununie, preotul le spuse mirilor: 

- Acum sunteţi covârşiţi de bucurie. Să dea Dumnezeu ca această bucurie să 
rămână cât mai adânc întipărită în inimile voastre. Dar trebuie să ştiţi că în viaţa de 
familie există şi unele tensiuni, că apar şi unele neînţelegeri. In viaţa de familie apar 
momente în care îţi este foarte greu să faci ce trebuie. Celălalt face o greşeală, să zicem 
că pierde portmoneul cu banii primiţi la salariu sau citeşte ziarul în parc în loc să aibă 
grijă de copil. Şi copilul nesupravegheat îşi sparge capul. Mânia clocoteşte în inimă, îţi 
vine să îi spui celuilalt cuvinte urâte. Dar dacă în astfel de momente reuşeşti să îţi 
înfrânezi mânia sau dacă în altă situaţie în care cazi de pe picioare de oboseală faci tot 
ce-ţi stă în putinţă pentru a avea grijă de copilul bolnav, atunci primeşti cunună de la 
Dumnezeu. Jertfa ta e primită de El ca o mucenicie nesângeroasă. 

[Un bătrân] a zis: „Omul care se nevoieşte pentru Dumnezeu este asemenea 
mucenicului". (10-424) 



42. Doi tineri căsătoriţi munceau din greu ca să îşi acopere datoriile pe care le 
făcuseră pentru a-şi cumpăra o garsonieră. El pleca de dimineaţa la serviciu şi venea 
seara. Ea avea şi serviciu şi facultate, programul ei fiind foarte încărcat. Ştiind că se 

apropia iarna şi că soţul ei nu avea nici o pereche de încălţări pentru vremea rece, soţia 
s-a hotărât să economisească nişte bani. Fiind studentă în ultimul an, s-a apucat să bată 
la maşină lucrarea de licenţă a unui coleg şi, pentru munca ei, urma să primească exact 
suma de care avea nevoie pentru a-i cumpăra soţului ei o pereche de bocanci. 

Seara, când soţul ei mergea la culcare, ea îi spunea că rămânea să mai scrie la 
propria lucrare de licenţă. Ştia că, dacă i-ar fî spus că vrea să facă rost de bani, el nu ar 
fi lăsat-o, ci ar fi trimis-o să se odihnească. 

După o lună de trudă, când soţia a terminat munca pentru colegul ei, i-a spus 
soţului ei că avea bani ca să îi cumpere bocanci. 

- Bani, de unde bani? Cred că glumeşti? 

- Nu glumesc deloc, spuse soţia, arătându-i banii. 

Când a aflat cât de greu muncise soţia pentru ei, soţul s-a supărat: 

- Nu îmi trebuie nici un bocanc. Tu pici de pe picioare ca să îmi iei mie bocanci? 
Nu. Nu vreau bocanci. Nu trebuia să te oboseşti atât pentru mine. Nu aş putea să port 
bocancii, gândindu-mă că tu ai făcut un efort atât de mare pentru ei. O să cumpărăm 
ceva pentru tine sau, dacă nu vrei, îi ţinem pentru cine ştie ce nevoi o să apară. Nu, nu 
vreau bocanci. 

Soţia era tristă: 

- Iubitul meu, dar am muncit numai din dragoste pentru tine. Nu îţi bate joc de 
dragostea mea, te rog. Nici nu ştii cât m-aş bucura să ai cu ce să te încalţi iarna asta. 

Soţul, văzând-o că insistă, îşi dădu seama că ar fi rănit-o mult dacă nu îi primea 
darul. 

- Bine, sâmbătă mergem la magazin. M-ai convins. . . 

Un bătrân s-a bolnăvit la Schit şi poftea să mănânce pâine proaspătă. Auzindu-l, 
unul din fraţii cei nevoitori a luat cojocul şi în el pâini uscate şi s-a dus în Egipt. Şi, 
schimbând pâinile, a dus bătrânului. Văzându-le ei calde, s-au minunat. Bătrânul însă 
nu voia să guste, zicând că sângele fratelui lui este. Şi l-au rugat bătrânii zicând: 
„Pentru Domnul mănâncă, să nu se facă jertfa Domnului deşartă!". Şi, fiind rugat, a 
mâncat. (1-346) 



43. O femeie avea un soţ care căzuse în patima beţiei. îi era din ce în ce mai greu 
să îl rabde, dar îl răbda. Chiar dacă uneori simţea că nu mai are nici un pic de dragoste 
pentru el, ea avea grijă de el pe cât putea. Odată, într-o toamnă, când începuseră ploile, 
ea i-a cumpărat o pelerină nouă. Dar, după câteva seri, el a venit acasă fără pelerină. O 
dăduse pe două sticle de votcă. Cum a intrat în casă, a început să înjure. 

Pe femeie au năpădit-o lacrimile. Se ruga plângând: 

- Doamne, ajută-mă, că nu mai pot! Până când o să îl mai rabd? Până când o să 
mai suport înjurăturile lui? Oare mai are rost să stau lângă el? Ajută-mă, Doamne, că nu 
mai pot! 

Noaptea, femeia L-a visat pe Hristos, Care se înfăşurase în pelerina pe care beţivul 
o vânduse. Hristos i-a spus: 

- Nu plânge, femeie, că orice faci spre binele soţului tău, pentru Mine faci. Nu voi 
trece cu vederea nici cea mai mică jertfă a ta! 

Trezindu-se din somn, femeia s-a dus la părintele ei duhovnic, să îl întrebe dacă 
visul ei fusese de la Dumnezeu, de la fire sau de la diavol. 

- De la Dumnezeu a fost, soro. Hristos vrea să îţi dea putere să duci această cruce 
grea. Să nu micşorezi eforturile pe care le faci pentru a-1 ajuta pe soţul tău să revină pe 
drumul cel bun. Şi, chiar dacă el se poartă urât cu tine, tu poartă-te frumos cu el. Oricum 
ar fi, e bărbatul tău. Şi să nu te mândreşti că ai avut acest semn dumnezeiesc. Că prin 
mândrie II pierzi pe Hristos, şi pierzi mântuirea. Şi ce folos că L-ai văzut în vis, dacă nu 

II vei vedea pe lumea cealaltă, unde II văd toţi credincioşii care se desfătează de 
bucuriile cereşti? 

Un iubitor de Hristos, mergând pentru o trebuinţă, a întâlnit pe cale un sărac gol 
şi, făcându-i-se milă de dânsul, i-a dăruit lui haina sa. Iar săracul, ducându-se, a 
vândut-o. Iar acela, înştiinţându-se de ceea ce făcuse săracul, s-a întristat. In noaptea 
următoare, Hristos a stat înaintea lui, în vis, purtând acea haină şi arătând-o a zis: 
„Nu te scârbi, că iată, port ceea ce Mi-ai dat!". (21-376) 



44. Două neveste ai căror soţi erau plecaţi la muncă de dimineaţă până seara 
stăteau de vorbă. Una spuse: 

- Eu, când văd că soţul meu întârzie, încep să mă enervez. Am gânduri de gelozie, 
mă agit, nu mai am răbdare. 

- Ai vreun motiv să fii geloasă? 

- Nu, motive nu am. Dar ce, tu nu eşti geloasă când soţul tău întârzie acasă? 

- Nu, nu sunt. Când întârzie mă gândesc: „Oare la cât este de obosit, voi şti să am 
răbdare cu el, să nu îl supăr şi eu cu ceva când ajunge la mine?". Şi încep să mă rog 
pentru el. 

Un bătrân s-a dus la unul din părinţii ce şedeau în Rait şi i-a zis: „Avvo, când îl 
slobozesc pe fratele cel ce sade împreună cu mine la vreo slujbă, mă necăjesc mai tare 
dacă va zăbovi". Răspuns-a acela: „Eu, când îl trimit pe slujitorul meu pentru vreo 
treabă, şed aproape de uşă şi privesc. Şi când îmi zice mie gândul: «Oare când va veni 
fratele?», zic şi eu către gând: «Apoi de va apuca mai înainte alt frate, adică îngerul de 
va veni să mă ia la Domnul, ce va fi?». Şi aşa, în toate zilele şed privind la uşă, purtând 
grija, plângându-mi păcatele şi zicând: «Oare ce frate va apuca mai înainte şi va veni: 
cel de sus, sau cel de jos?»". Şi umilindu-se bătrânul, s-a dus şi ţinea aşa lucrarea 
aceluia. (19-396) 



45. Un creştin a mers la duhovnicul său: 

- Părinte, nu mai pot. Când aveam un copil sau doi copii, în fiecare săptămână 
citeam câte o carte duhovnicească şi în fiecare zi aveam o oră de rugăciune. Când a 
venit al treilea, mi-a fost greu să rămân cu această rânduială. Şi mi-aţi uşurat canonul. 
Dar acum, de când soţia 1-a născut şi pe al patrulea, cedez. Nu mai rezist. Abia prididesc 
să fac treaba în casă. M-a biruit deznădejdea. Unde mai e viaţa mea de creştin? 

Părintele i-a spus: 

- Să ştii că viaţa de creştin nu se numără numai în cărţi citite şi în ore de 
rugăciune. Chiar dacă ţi-am scurtat canonul, poate că vei avea mai multă plată acum 
pentru o catismă la Psaltire în fiecare seară decât aveai înainte pentru un canon mai 
greu. Dumnezeu judecă lucrurile după alte măsuri. Dacă vei şti să fii un tată şi un soţ 
bun, nu te vei îndepărta de mântuire. Ispitele pe care le înfrunţi acum îţi vor aduce 
binecuvântarea lui Dumnezeu. 

- Dar mi se pare că tot ce e mai frumos în mine se ofileşte. 

- înseamnă că pe undeva greşeşti. Viaţa de familie nu trebuie să te rupă de 
Dumnezeu. încearcă şi tu să îţi faci timp pentru suflet. După ce faci ceva treabă prin 
casă, fugi şi mai citeşte câteva pagini din Biblie sau din altă carte duhovnicească. Când 
ai puţin timp liber, fă câteva metanii. Şi mai şi relaxează-te, ca să nu cedezi de prea 
multă încordare. Pentru că nici lupta disperată pentru un minut de rugăciune în plus nu e 
neapărat bună. Dacă stai în tensiune, de rugăciune nu te vei putea bucura şi nici mintea 

nu va lua aminte atunci când citeşti. Cu măsură: iar lucru pentru familie, iar rugăciune. 
Iar lucru pentru serviciu, iar citire. . . Şi lucrează tot aşa, cu răbdare, şi mântuieşte-te. 

Sfântul avva Antonie, şezând odată în pustie, a venit în lenevie şi în multă 
întunecare de gânduri şi zicea către Dumnezeu: „Doamne, voi să mă mântuiesc şi nu 
mă lasă gândurile. Ce voi face în scârba mea? Cum mă voi mântui?". Şi, sculându-se 
puţin, a ieşit afară şi a văzut odată pe cineva ca pe sine şezând şi împletind o funie, 
apoi sculându-se de la lucru şi rugându-se, şi iarăşi şezând şi împletind funia, apoi 
iarăşi sculându-se la rugăciune. Acesta era îngerul Domnului trimis spre îndreptarea şi 
întărirea lui Antonie. Şi a auzit pe înger zicând: „Aşa fă şi te mântuieşte". Iar el, auzind 
aceasta, a luat multă bucurie şi îndrăzneală; şi făcând aşa se mântuia. (1-7) 



46. într-o predică, un preot a povestit o întâmplare: 

„Venind obosit de la serviciu, soţul s-a culcat în pat fără să mănânce. Deşi era 
târziu, soţia s-a dus să arunce la ghenă gunoiul şi punga cu scutecele pampers murdare 
ale bebeluşului şi, când s-a întors, a uitat să încuie uşa de la intrare. Dimineaţa, când să 
plece la serviciu, soţia a văzut că peste noapte uşa rămăsese descuiată. S-a dus şi 1-a 
sculat pe soţ, nervoasă. 

- Uite, puteau intra hoţii. De ce nu eşti atent? Vrei să intre cineva să ne dea în cap 
şi să ne fure tot? 

- Am încuiat-o, eu ştiu că am încuiat-o. Dar, dacă tu zici că am uitat să o încui, 
înseamnă că aşa o fi. Iartă-mă. 

- Ai uitat. Iar ai lăsat-o deschisă. Tot timpul vrei să ai dreptate. Mai lasă-mă în 
pace. 

Soţia a plecat trântind uşa. Era nervoasă din cauza unui conflict pe care îl avea cu 
o vecină şi îşi descărca nervii pe soţ. De când soţul ei lucra numai după-amiaza, şi 
stăteau puţin timp împreună, relaţia dintre ei devenise puţin tensionată. 

Ajunsă în faţa blocului, soţia văzu cum gunoierii încărcau gunoiul. îşi aduse 
aminte că în seara precedentă ieşise la ghenă după ce soţul ei venise de la serviciu şi îşi 
dădu seama că 1-a certat degeaba. Avea de ales între a se întoarce acasă să îşi ceară 
iertare sau a prinde tramvaiul care tocmai se vedea în depărtare. De pe telefonul mobil 
sună la serviciu şi îi ceru voie şefului ei să lucreze în tura de după-amiază. Fără să îi 
ceară vreo explicaţie, şeful o învoi. 

S-a întors acasă şi a deschis uşa încet, ca să nu îl trezească iar pe soţ. Dar 1-a găsit 
stând în fotoliu, trist. Comportamentul ei îl rănise. 

- Ce e, iubito, ai uitat ceva? întrebă el, grijuliu. 

- Nu, am venit să te rog să mă ierţi, îi spuse ea, îmbrăţişându-1. Dimineaţa asta 
rămân cu tine, m-am învoit de la serviciu. Ieşim în parc? 1-a întrebat ea, bucurându-se că 
soţul i-a trecut cu vederea ieşirea nepotrivită pe care o avusese." 

Fraţilor şi surorilor în Hristos, continuă preotul predica, şi voi trebuie să fiţi cât se 
poate de iertători cu micile greşeli pe care le fac soţiile voastre sau soţii voştri. Că 
numai aşa rămâne familia unită, spre slava lui Dumnezeu. A Căruia este slava în veci. 
Amin. 

Erau doi fraţi călugări care de multă vreme trăiau în dragoste împreună la un loc. 
Iar vrăjmaşul diavol, zavistuindu-le traiul lor cel bun, a vrut să-i despartă pe unul de 
celălalt. 

Deci a făcut între dânşii pricină ca aceasta: fratele cel mai mic a aprins 
lumânarea şi a pus -o la locul ei. Iar diavolul, făcând pacoste, a doborât lumânarea şi a 
stins-o. Fratele cel mare, scârbindu-se de aceasta, l-a lovit cu mânie pe fratele său 
peste obraz, iar el cu smerenie i s-a închinat lui până la pământ, zicând: „ Iartă-mă, 

frate, că te-am scârbit, ci aşteaptă puţin până o voi aprinde iar". Dar puterea lui 
Dumnezeu l-a muncit pe acel diavol până ce s-a făcut ziuă. Dacă s-a făcut ziuă, 
diavolul a mers în capiştea idolească şi se jeluia mai marelui său, spunându-i toată 
întâmplarea şi ce a făcut acelor călugări şi cum s-a smerit călugărul cel mic celui mai 
mare. Pentru această smerenie l-a muncit pe el puterea lui Dumnezeu până la ziuă. 

Acestea diavolul spunându-le şi jeluindu-se stăpânului său în capiştea idolească, 
iar templierul întâmplăndu-se în acel ceas acolo şi auzind cum se jeluia acel drac, se 
mira de neputinţa lor şi, umilindu-se în inimă, a mers la o mănăstire şi s-a făcut 
călugăr iscusit şi smerit. El spunea fraţilor: „ Smerenia risipeşte puterea vrăjmaşului, 
căci eu am auzit dracii grăind şi vorbind între dânşii cum că «de vom face oarecare 
tulburare şi gâlceava între călugări şi se va întoarce unul dintr-înşii şi smerindu-se se 
va închina fratelui său, atunci acela toată puterea noastră o risipeşte» ". 

Aceasta auzind noi, fraţilor, să ne silim să câştigăm smerenia, care risipeşte 
puterea diavolului. Şi aşa Dumnezeul păcii va fi cu noi şi ne va feri de toate laţurile 
vrăjmaşului. A Căruia este slava în vecii vecilor. Amin. (27-336) 



47. Naşa le spuse finilor: 

- De când m-am măritat, niciodată nu am căutat numai sporirea mea 
duhovnicească, fără să ţin cont de soţul meu. Ci întotdeauna am căutat să fie el folosit, 
şi apoi am ţinut cont de mine. 

- Cum adică? întrebă finul. 

- Când cumpăram vreo carte duhovnicească, nu o citeam eu prima, ci îl lăsam pe 
el să o citească mai întâi. Pentru că dacă doi oameni se iubesc, bucuria lor este să vadă 
că celuilalt îi este bine. Şi soţul meu s-a purtat la fel cu mine. Dacă în vreo sâmbătă 
seara mai era treabă de făcut în casă, nu pleca singur la vecernie, lăsându-mă pe mine să 
muncesc. Ci mă ajuta la treabă, şi plecam împreună. Sau, dacă din când în când îşi dorea 
ca într-o sâmbătă seara să mergem la o piesă de teatru, în loc să mergem la vecernie, îi 
făceam pe plac, deşi aş fi preferat să merg la slujbă. Dar la fel se întâmpla când îl rugam 
să mergem la vreun concert, şi, deşi el ar fi preferat vecernia, venea cu mine. 
Duhovnicul nostru ne-a spus că, nefîind vorba de liturghie, la care mergem în fiecare 
duminică, la vecernie putem lipsi din când în când. 

- Dar e mai important teatrul decât vecernia? 

- Nu, în nici un caz. Când putem vedea piesa duminică seara, sâmbăta venim la 
vecernie. Dar concertele nu se prea repetă. 

- Şi de ce vă lasă părintele? 

- Pentru că vrea să ne ferească de ispita formalismului în care cad unii care vin la 
slujbă ca la armată şi o ascultă ca nişte soldaţi. Slujba e un moment de comuniune cu 
Dumnezeu. Or, comuniunea are nevoie şi de libertate, altfel se ajunge la rutină. Şi după 
osteneala unei săptămâni, ne prinde bine un moment de respiro. Părintele ne-a spus că în 
timp s-ar putea să iubim atât de mult vecernia, încât să nu ne mai trebuiască nici teatru, 
nici concerte. Dar nu ne-a impus nimic. Nu despre asta vroiam să vorbesc, că oricum nu 
de multe ori lipsim de la vecerniile de sâmbătă. Ci despre faptul că în viaţa de familie, 
în care cel mai important lucru este sporirea duhovnicească a soţilor, fiecare trebuie să 
ţină seama şi de starea celuilalt. Nu îţi poţi duce soţul sau soţia în cârcă, cum ai duce un 
cadavru. Ci trebuie ca amândoi să privească urcuşul duhovnicesc ca pe comoara cea mai 
de preţ. 

Zis-a un bătrân oarecare: „Fiilor, din tinereţile mele, eu niciodată n-am vrut să 
mă folosesc numai pe mine, iar pe fratele meu să-l las nefolosit. Totdeauna m-am silit, 
după putinţa mea, ca să-l folosesc pe fratele meu întâi şi apoi pe mine, ştiind că folosul 
fratelui meu este roadă mea ". (9-349) 

48. O tânără soţie a rămas însărcinată la scurtă vreme după ce s-a măritat. 
Deoarece soţul ei citise că nu e recomandat să facă dragoste cu ea în perioada de până la 
naştere, pentru a nu i se transmite copilului anumite stări pătimaşe, s-au dus să ceară 
binecuvântare de la duhovnic să trăiască în înfrânare până când femeia sa va reface după 
naştere. 

Părintele le-a spus: 

- E bine că vă gândiţi întâi de toate la binele copilului. O să mă rog pentru voi ca 
Dumnezeu să vă dea putere să treceţi cu bine prin această perioadă. Ar fi bine ca toţi 
soţii să aibă râvna voastră când aşteaptă un copil. Numai în situaţiile limită, în care lipsa 
dragostea trupeşti duce la desfacerea cuplului, numai atunci poate exista o oarecare 
îngăduinţă. Oricum, nu o să vă fie uşor. Să vă rugaţi mai mult lui Dumnezeu ca să nu vă 
biruie ispita. 

Cele nouă luni au trecut destul de uşor pentru amândoi soţii. Dar, după ce femeia a 
născut, soţul a fost ispitit de singurătate. I se părea că soţia are grijă numai de copil, că 
pe el nu îl mai iubeşte. „La ce bun că ne-am înfrânat, dacă dragostea dintre noi a 
murit?" 

Tocmai în momentul în care trecea prin această ispită, o colegă de serviciu a 
început să îi facă avansuri. La început părea că vrea doar să îi ofere sprijin sufletesc, dar 
în cele din urmă 1-a invitat la ea acasă. In drum spre apartamentul ei, bărbatul s-a întâlnit 
cu duhovnicul său. L-a luat deoparte şi 1-a rugat să stea puţin de vorbă: 

- Părinte, nu mai pot, cedez. O să mă culc cu colega asta a mea, pentru că m-am 
săturat de atâta singurătate. Soţia mea nu mai are timp decât pentru copil. Eu parcă sunt 
un străin. M-am săturat, nu mai pot. Ştiu că nu vă place ce vă spun, dar dacă tot ne-am 
întâlnit acum, ce rost mai avea să aflaţi în post, când veneam să ne spovedim. 

- Nu ştiu dacă mai veneai tu la spovedanie. Uite care e problema: ţi-a impus soţia 
să vă înfrânaţi în perioada în care a fost însărcinată? 

- Nu, amândoi am vrut asta, spre binele copilului. 

- Acum, la o lună după ce a născut, nici măcar doctorul nu îi recomandă să se 
culce cu tine. Organismul ei nu s-a refăcut încă. 

- Nici eu nu i-am cerut acum, am zis după patruzeci de zile de la naştere. 

- Dar tu crezi că o femeie se reface fix în patruzeci de zile? Nu îţi dai seama prin 
ce a trecut? 

Colega de serviciu îi făcea semne bărbatului, că trece timpul. Bărbatul însă se 
prefăcea că nu înţelege. 

- Ba da, dar eu nu însemn nimic pentru ea. Are grijă numai de copil. 

- Dar nu e copilul vostru? Nu e şi copilul tău? De ce l-a făcut, nu pentru că te 
iubeşte? Doar atâtea femei în ziua de astăzi se păzesc să facă copii. Or, dacă ea ţi-a 
dăruit acest copil, tu aşa o răsplăteşti? Las-o să se refacă şi o să vezi că îţi va arăta din 
nou dragostea dinainte. Uite, eu o sfătuisem ca în perioada în care alăptează să încercaţi 
să vă înfrânaţi, spre binele pruncului, asta pentru că nu ştiam prin ce ispite treci tu. 
Spune-i că, după ce îi voi citi rugăciunea de curăţire de la patruzeci de zile după naştere, 
ar fi bine să fie aproape de tine. Dacă nu se simte prea slăbită trupeşte. Şi doar ca un 
pogorământ, pentru neputinţa ta. Nu e bine ca înfrânarea să ducă la despărţire. Nu acesta 
îi e rostul. 

Soţul, vorbind cu părintele, uitase de ce se afla acolo. Când termină discuţia, o 
văzu pe colega sa deschizând poarta casei la care locuia. Dar nu se mai simţi în stare să 
îi dea explicaţii. O luă la fugă spre biserică. Simţea cum i s-a luat o ceaţă de pe minte, 
înainte de a se duce acasă, intră puţin să se roage. In timp ce se ruga, părintele intră şi el 
în biserică. 

- Părinte, se poate să mă spovediţi? Eram gata să cad în păcat. Se poate să mă 
spovediţi acum, chiar dacă nu e post? 

- Sigur că da, spovedania trebuie tăcută în orice moment în care omul a primit 
gândurile de păcat în inima sa. Pentru că, dacă nu se spovedeşte, gândurile devin fapte. 
Sau, dacă a apucat să păcătuiască şi nu se spovedeşte, căderea îi va deveni obişnuinţă şi 
lanţurile ei îl vor lega strâns. 

După spovedanie, bărbatul plecă acasă schimbat. îşi dădu seama că s-a purtat 
greşit cu soţia sa. 

Un sihastru oarecare trăia în adâncul pustiului de treizeci de ani. Mâncarea lui 
era o buruiana oarecare ce creştea în acea pustie. Mai târziu a început a gândi şi a 
grai în sine, zicând: „In zadar mă necăjesc de atâţia ani aici în această pustie şi nu 
mănânc decât această buruiană şi nici o descoperire sau vedenie în vis sau aievea nu 
văd, sau nici o minune n-am făcut, precum făceau alţi părinţi înainte de mine. Ci mai 
bine să las această pustie fără de nici un folos şi să ies în lume, că şi acolo cel ce vrea 
să se mântuiască, se mântuieşte ". 

Aceasta gândind el şi vroind să plece din pustie în lume, i s-a arătat îngerul 
Domnului şi, stăndu-i înainte, i-a zis: „ Ce vrei să faci, bătrănule? Pentru ce primeşti în 
inima ta acele gânduri şi sfaturi vrăjmăşeşti? Adică pentru că nu faci minuni, să ieşi în 
lume? Dar ce minune mai mare decât aceasta doreşti, că de atâţia ani trăieşti aici în 
această pustie şi Dumnezeu te hrăneşte, te întăreşte, te păzeşte şi nimic nu-ţi lipseşte ca 
şi unuia din lavră? Deci, pentru ce te supui sfatului vrăjmaşului? De acum să nu te mai 
supui gândurilor şi sfatului vrăjmăşesc şi şezi aici, în acest loc până la sfârşitul tău, şi 
te roagă lui Dumnezeu ca să-ţi dea smerenie şi răbdare! ". Iar el, fiind întărit de sfatul 
îngerului, a petrecut acolo toată vremea vieţii sale şi s-a mântuit. (11-279) 

Adevărata iubire 



49. In Săptămâna Patimilor, doi soţi şi-au împărţit treburile casnice, altfel încât să 
termine cât mai repede curăţenia. Stabiliseră că trebuiau să termine înainte de Miercurea 
Mare, ca să aibă cât mai mult timp pentru cele duhovniceşti. Dacă terminau, până la 
Paşti mai aveau de făcut numai mâncare. Le rămânea destul timp să se ocupe de cele 
duhovniceşti. 

Soţia şi-a terminat partea ei de treabă. Până să plece la denie, s-a gândit să bată 
covoarele. Soţul întârziase acasă, fiind reţinut la serviciu. Când a venit, a văzut-o pe 
soţie în faţa blocului bătând covoarele. 

- Ce faci aici, de ce faci tu treaba mea? Mă schimb şi vin eu să le bat. Nu trebuia 
să faci şi treaba asta. 

- Nu, du-te sus şi mănâncă, mă descurc şi singură. Ce, până să mă mărit nu tot eu 
le băteam? Că tata nu mai avea putere. 

- Opreşte-te, că mă superi, asta e treaba mea. Tu ai muncit destul. 

înainte de a pleca la biserică, părintele lor duhovnic, care le era vecin, a văzut 
scena de pe balcon. Le-a spus: 

- Aşa să vă certaţi, fraţilor, şi nu altfel. Fiecare să vrea să îl ajute pe celălalt cât 
mai mult. Şi certurile astea vor avea plată de la Dumnezeu. 

Un monah avea sub ascultare un alt monah, care era într-o chilie departe cu zece 
mile. Deci i-a zis lui gândul: „ Cheamă- 1 pe fratele să vină să ia pâinea". Şi iarăşi a 
socotit: „De ce pentru pâine să supăr eu pe fratele să vină zece mile? Mai vârtos să o 
duc eu ". Şi, luând-o, a plecat la el, dar, mergând, s-a lovit cu piciorul de o piatră şi, 
rănindu-i-se degetul, curgea sânge mult. De durere a început să plângă. Atunci îndată a 
venit la el îngerul, zicând: „De ce plângi?". Iar el, arătându-i rana, a zis: „Pentru 
aceasta plâng". Zis-a îngerul: „Nu plânge pentru aceasta, că paşii tăi pe care îi faci, 
pentru Domnul se numără şi spre marea răsplătire înaintea feţei lui Dumnezeu se văd". 

Atunci, mulţumind pustnicul lui Dumnezeu, călătorea bucurându-se. Şi venind la 
fratele, i-a adus pâinile şi i-a povestit lui iubirea de oameni a lui Dumnezeu şi, dându-i 
pâinea, s-a întors. A doua zi luând iarăşi pâine, a plecat la alt monah să o ducă. Şi s-a 
întâmplat de venea şi acela la el şi s-au întâlnit pe cale amândoi. Astfel a zis cel ce 
mergea către cel ce venea: „O comoară aveam şi ai căutat să mi-o furi?". Şi el a zis 
lui: „Au doară uşa cea strâmtă numai pe tine te încape? Lasă-ne şi pe noi să venim 
împreună cu tine". Şi îndată vorbind ei, li s-a arătat îngerul Domnului şi le-a zis: 
„Prigonirea aceasta a voastră s-a suit la Dumnezeu ca un miros de bună mireasmă! " 
(3-346) 



50. In urma unui accident, un bărbat a ajuns pe patul de spital. Ca să îi facă o 
bucurie, soţia i-a făcut prăjitura preferată şi i-a adus-o în salon. Dar, deoarece a fâcut-o 
mai mult plângând, că suferea mult din pricina durerilor bărbatului ei, a uitat să pună 
tocmai zahărul. 

Soţul ei a gustat din prăjitură şi şi-a dat seama ce se întâmplase. Dar, pentru a nu o 
mâhni, nu i-a spus. Soţia îl tot îmbia: 

- Hai, mănâncă, că pentru tine am făcut-o. Copiii au spus să îţi aduc ţie toată tava, 
nici nu au vrut să guste. Au zis să te gândeşti la ei şi să mănânci, că analizele au arătat 
că ai nevoie de dulce. 

Dar soţul nu prea vroia să mănânce, dând vina pe lipsa poftei de mâncare. înainte 
de a pleca acasă, soţia 1-a mai rugat o dată: 

- Hai, ia, uite că încep eu bucata de prăjitură, termin-o tu. 

Gustând, soţia şi-a dat seama de ce soţul ei nu părea prea dispus să mănânce: 

- Iartă-mă, nu e bună deloc. O să o arunc la gunoi. Şi te rog, nu fi supărat. Iţi aduc 
mâine alta. 

- Stai liniştită, nu te mai obosi. Dacă Dumnezeu vroia, îţi ieşea asta. Să nu o 
arunci. Şi mâine nu trebuie să îmi mai aduci nimic, a zis doctorul că pot veni acasă. 

Un bătrân oarecare era bolnav de multă vreme şi multe zile n-a mâncat, nici n-a 
băut, iar ucenicului lui, văzând că atâtea zile n-a mâncat nimic, i s-a făcut milă de 
dânsul şi îl ruga, zicând: „ Te rog, părinte, mănâncă ceva, cât de puţin, şi ţi se va mai 
deschide gustul şi te vei mai răcori din boală". Şi îndată făcând foc, a pus de i-a gătit 
puţină mâncare. Căci avea două vase: în unul avea puţină miere, iar în altul puţin ulei 
de cânepă, pe care îl ţinea de multă vreme pentru candelă şi care era rânced, amar şi 
împuţit. Deci, voind fratele să ia puţină miere ca să îndulcească bucatele pe care le 
făcuse pentru bătrânul său, n-a luat seama bine din care vas să ia şi, în loc să ia miere, 
a greşit şi a luat ulei rânced şi amar şi a pus în bucatele bătrânului său şi a dus la 
bătrânul, rugându-l să guste. Iar bătrânul luând o dată şi gustând, îndată a cunoscut 
greşeala fratelui şi a tăcut, nezicând nimic. 

Fratele îl ruga cu osârdie să mai guste măcar o dată sau de două ori. Insă 
bătrânul nu mai voia să guste, zicând: „Ajunge, fiule". Fratele, însă, îl silea să mai 
guste, zicând: „ Te rog, mai gustă, părinte, că foarte bune bucate ţi-am făcut. Iată că şi 
eu am să mănânc cu tine". Şi luând cu lingura şi gustând, atunci a văzut ce a făcut şi, 
căzând la picioarele bătrânului, i-a zis: „Amar mie, ce-am făcut! Iartă-mă, părinte, că 
ţi-am greşit şi n-am ştiut şi în loc de miere ţi-am pus în bucate ulei rânced şi amar şi te- 
am prăpădit şi nu mi-ai spus când ai luat o dată de ai gustat, socotind, poate, că eu 
înadins am făcut aceasta, punând asupra mea acel păcat". 

Bătrânul i-a zis: „Nu te scârbi de aceasta, fiule, că de ar fi vrut Dumnezeu ca să- 
mi pui miere în bucate, miere mi-ai fi pus, iar acum, ce a vrut Dumnezeu, aceea mi-ai 
pus". Şi aceasta zicând bătrânul, îndată s-a simţit desăvârşit sănătos şi, sculându-se 
din patul lui, I-a mulţumit lui Dumnezeu, mângâindu-l şi pe ucenicul său. (21-275) 



51. Un bărbat credincios a adus nişte haine la biserică, ca să fie date săracilor. A 
întrebat-o pe femeia de la pangar: 

- Cui să îi dau hainele astea? 

- Pot să mă uit la ele, să îmi dau seama cât de mari sunt? 

- Sigur că da. 

Femeia s-a uitat la ele şi a văzut că unele haine erau foarte murdare. L-a întrebat 
pe bărbat: 

- Dacă Hristos ar fi primit El însuşi hainele acestea de la dumneavoastră, şi le-ar fi 
împărţit El săracilor, oare tot aşa murdare le-aţi fi adus? 

- Dacă le-ar fi primit Hristos? Nu, le-aş fi spălat pe toate, sau aş fi rugat-o pe soţia 
mea să le spele. Cred că ea ar fi cusut ce era de cusut, ca să arate cât mai bine. 

- Vedeţi, aici e problema. Că nu înţelegeţi că tot ce daţi săracilor lui Hristos Ii daţi. 
Dacă tot faceţi pomană, şi hainele sunt în stare bună, faceţi în aşa fel încât cel care va 
primi haina să se bucure de ea, nu să se simtă ca un gunoi, ca un câine care mănâncă 

firimiturile de la masa bogaţilor. Dacă v-aţi fi ostenit să spălaţi hainele, atunci pomana 
ar fi fost mult mai mare. Dacă vreţi să faceţi un bine, faceţi-1 până la capăt. 

Zis-a un bătrân: „Este unul care face lucruri bune şi vicleanul îi pune în minte 
preţ mare la un lucru mic, ca să piardă plata tuturor bunătăţilor pe care le face. Şezând 
eu odată în Oxirinh, la un preot ce făcea milostenie, a venit o văduvă cerând puţin 
grâu. Şi i-a zis ei: «Adu o pânză şi-ţi voi da». Iar ea a adus. Şi apucând haina cu mâna 
şi căutând-o, a zis: «Mare este!». Şi a ruşinat-o pe văduvă. Deci, i-am zis lui: «Avvo, 
oare ai vândut grâul?» Răspuns-a acela: «Nu, ci cu milostenie i l-am dat». Atunci eu 
iarăşi am zis: «Dacă l-ai dat ei cu milostenie, de ce te scumpeai la măsură şi ai ruşinat- 
o?»". (69-437) 



52. Un tânăr sărac, Florin, s-a căsătorit cu o fată bogată, pe nume Genţiana. Fata 
nu se împăca deloc cu socrii ei. Ii era ruşine de sărăcia în care trăiau aceştia. încerca să 
îl convingă pe soţul ei să îşi uite părinţii, dar el nu se învoia la aşa ceva. Florin mergea 
la ei şi îi întreba: 

- Oare când o să înţeleagă Genţiana că nu e normal să se poarte cu voi atât de urât? 

- Răbdare, Florine, răbdare. O să o lumineze Dumnezeu până la urmă şi o să îşi 
dea seama că a greşit, spunea mama lui. Chiar dacă noi nu o să mai fim în viaţă atunci, 
important este să înţeleagă că mai există şi altceva pe lumea asta în afară de bani. Că, 
dacă ai numai bani, te sufocă singurătatea. Oamenii te tratează ca pe un obiect de 
valoare şi atât. 

De ziua Genţianei, după plecarea musafirilor, sărbătorita se uită încă o dată la 
pachetele cu cadouri. Cum se uita la un cadou, îşi imagina ce a însemnat acest gest 
pentru cel care i-1 dăduse. La urmă, Genţiana îi spuse soţului ei: 

- La banii lor, ar fi putut să îmi facă daruri mai alese. Zgârciţii... Nici măcar tata 
nu mi-a luat ceva mai de soi. . . 

Când strânse ambalajele, ca să le arunce la gunoi, ea văzu o pungă de plastic, 
legată cu o fundă simplă. 

- Florine, acolo ce mai e? 

- Ţi-a trimis mama ceva. 

Genţiana deschise punga şi văzu un pulovăr foarte frumos, lucrat de mână. Se 
gândi: „Cât de frumos mă port eu cu alţii, şi ce daruri banale mi-au făcut. Pe când 
soacra, deşi o necăjesc atât, mi-a făcut un cadou care i-a răpit atât de mult timp. 
Dragostea ei pentru mine şi pentru noi e într- adevăr mare. . ." 

- Florine, nu mai mătura, plecăm la ai tăi să le ducem două felii de tort. Să se mai 
îndulcească şi relaţiile dintre noi. . . 

A zis un bătrân că smerenia poate mai mult decât toată sila şi a povestit şi un 
lucru ca acesta: „Erau doi episcopi aproape unul de altul şi erau odinioară supăraţi 
unul asupra celuilalt. Unul era bogat şi puternic, iar celălalt smerit. Şi căuta cel 
puternic să facă rău celuilalt. Iar cel smerit, auzind aceasta, zicea către clerul său: «O 
să-l biruim cu darul lui Dumnezeu». Şi i-au zis clericii: «Stăpâne, cine poate să-l 
biruiască?». Iar el zicea: «Răbdaţi, fiilor, şi veţi vedea mila lui Dumnezeu!». 

Aşadar pândea, şi, când avea acela un praznic de sfinţii mucenici, a luat clerul, a 
ieşit şi le-a zis: «Veniţi după mine şi orice mă veţi vedea pe mine că fac, faceţi şi voi şi o 
să-l biruim». Deci mergând după dânsul îşi ziceau: «Oare ce are să facă?». Şi, după ce 
au venit, l-au aflat făcând slujbă şi toată cetatea era adunată acolo. Atunci episcopul a 
căzut în genunchi la picioarele celui puternic împreună cu clerul său, zicând: «Iartă-ne 
pe noi, stăpâne, robii tăi suntem!». Acela, spăimântându-se de ceea ce a făcut, 

umilindu-se, căci Dumnezeu schimbase inima lui, l-aprins de picioare, zicând: «Tu eşti 
stăpân şi părinte!». Şi de atunci s-a făcut mare dragoste între dânşii. 

Şi zicea cel smerit către clerul său: «Nu vă ziceam vouă, fiilor, că vom birui prin 
bunătatea lui Dumnezeu? Deci şi voi, când aveţi vrajbă cu cineva, aceasta faceţi şi veţi 
birui cu darul lui Dumnezeu» ". (14-352) 



53. La scurt timp după ce s-a căsătorit cu Mioara, lui Victor i-a murit mama. Tatăl 
său era bătrân şi bolnav şi nu mai avea cine să îl îngrijească, aşa că s-a hotărât să îl ducă 
la un azil de bătrâni. 

- Dar nu crezi că ar fi mai bine să stea cu noi? îl întrebă Mioara. 

- I-am cerut părerea mătuşii mele, care mi-a spus că nu e bine ca tata să stea aici. 
Ar fi un motiv de tensiune permanentă, ori noi nu avem nevoie de aşa ceva. Te iubesc 
prea mult ca să vreau să mă cert cu tine din cauza lui. 

- Cel mai bine este să ne sfătuim cu duhovnicul, să vedem ce zice. 

Duminică s-au dus la biserică şi după slujbă au rămas să stea de vorbă cu 
părintele. 

- Sunteţi siguri că vreţi să îl luaţi la voi? Nu cumva să îl luaţi şi după aceea să 
cârtiţi, că o să fie mai neplăcut pentru el să fie izgonit din casa fiului care a încercat să 
se arate iubitor. 

- Mioara vrea, mie mi se pare că ar fi o cruce cam grea pentru noi. 

- Părinte, eu o să îi gătesc, eu o să îi spăl hainele. Tot avem o cameră liberă. 
Victor nu se lăsa uşor convins: 

- Da, Mioara, dar o să avem copii, or să crească şi unde o să îi ţinem? In cameră cu 
bunicul? 

- Lasă zilei de mâine grija ei, spuse părintele. Dacă peste câţiva ani nu o să mai 
aveţi loc în casă, să zicem că îl veţi duce pe bătrân la azil. Dar, oricum, i-aţi oferit câţiva 
ani de linişte şi vă va fi recunoscător. Ştim noi câţi ani va mai trăi el? Nu. Dacă vă 
încumetaţi să îl luaţi la voi, eu vă dau toată binecuvântarea mea. 

La început, bătrânul nu a fost de acord să locuiască la fiul său, dar, la insistenţele 
nurorii sale, a acceptat. Vreme de câteva luni în casă a fost linişte. Duminica mergeau 
cu toţi la biserică şi în fiecare seară spuneau câteva rugăciuni împreună. 

Dar, când Mioara a rămas însărcinată, situaţia s-a schimbat. Femeia a fost în 
pericol să piardă sarcina, aşa că doctorii i-au recomandat să stea acasă şi să nu facă prea 
mult efort. încetul cu încetul, pentru că Victor nu reuşea să facă toată treaba, fiind foarte 
obosit de programul de la serviciu, în casă au apărut mici neînţelegeri. Bătrânul era din 
ce în ce mai nemulţumit, mai cârtitor. Se şi îmbolnăvise, şi boala îl făcea să fie mai 
mânios. 

- Mai bine mă duceaţi la azil. Asta nu e viaţă. Nu mai vreau să stau aici. 
Mioara îi suporta capriciile din ce în ce mai greu: 

- Victor, nu mai rezist. Eu am avut ideea de a-1 aduce la noi, eu zic să îl ducem de 
aici. Stresul îmi afectează pruncul. 

- Bine, cum spui. O să mă interesez să văd unde îl putem duce. 
Duminica următoare, când au vorbit cu părintele, acesta i-a certat: 

- Aţi dat puţin de greu şi acum daţi înapoi? Răbdaţi-1, că doar e al vostru. Nu îl 
părăsiţi acum, pentru că la azil o să-i fie şi mai greu. Ţineţi-1 măcar încă o vreme. 

- Părinte, spuse Victor, dar de ce să simtă pruncul nostru stresul Mioarei? Pentru 
binele copilului meu, vreau să îl duc pe tata de acasă. 

- Victore, nu eu v-am pus să îl luaţi la voi. Dacă îl părăsiţi acum, vă va pedepsi 
Dumnezeu. Dacă îl răbdaţi, pentru răbdarea voastră Dumnezeu vă va binecuvânta şi pe 
voi, şi pe prunc. 

- Fie, părinte, facem cum ziceţi dumneavoastră, zise Mioara. 

- O să vă pomenesc, ca să aveţi putere să treacă toate cu bine. Dar el unde este, de 
ce nu a venit la slujbă? 

- Se simte rău astăzi. A rămas acasă. 

- Aşteptaţi-mă puţin, că termin de vorbit cu lumea şi vin la voi, vreau să îi spun 
ceva. Ne duce părintele diacon cu maşina. 

Când au ajuns, părintele intră numai cu diaconul în camera în care stătea bunicul: 

- Sărut-mâna, părinte, mă bucur să vă văd. 

- Eu nu mă bucur când aud cum te porţi. Se poate să cârteşti atâta? Nu te gândeşti 
la nora ta, la pruncul ei, sau la fiul tău? Tu eşti creştin? Nu îţi dai seama că ei te 
îngrijesc în numele Domnului? De ce le îngreunezi crucea? Vrei să îţi pierzi mântuirea? 
Nu îţi dai seama că viaţa ta se apropie de sfârşit? Vrei să ajungi în iad? încetează. Dacă 
vrei să te mântuieşti, încetează. Prigonindu-i pe ei, II prigoneşti pe Hristos. Şi ce folos 
că ai trăit atâţia ani o viaţă creştină, o viaţă de nevoinţă, dacă la sfârşit pierzi cununa? 
Dumnezeu să te ierte, frate, şi să îţi dea gândul cel bun, zise părintele, şi ieşi din cameră. 
Ii binecuvânta pe soţi şi plecă în grabă. 

In maşină, diaconul îl întrebă: 

- De ce v-aţi purtat atât de dur? E prima oară când vă văd aşa aprins. 

- Trebuie să ştii când să mângâi şi când să cerţi. Acum, bătrânul avea nevoie să fie 
zgâlţâit puţin. Cred că o să fie bine până la urmă. 

Duminica următoare, după slujbă, cei trei - Mioara, Victor şi tatăl acestuia - l-au 
rugat pe preot să îi spovedească. Tinerilor le părea rău că nu au fost mai răbdători, iar 
bătrânului că se lăsa biruit de mânie. Părintele i-a spovedit şi le-a dat câteva sfaturi. 

In casă a apărut din nou liniştea. Ba chiar, pentru rugăciunile şi dragostea tinerilor, 
Dumnezeu 1-a vindecat pe bătrân de neputinţa sa. Bătrânul a mai trăit câţiva ani, 
apucând să îşi vadă nepoţii. Şi a trecut la Domnul chiar într-o duminică în care se 
împărtăşise. 

Diaconul, văzând cum stăteau lucrurile, le spunea enoriaşilor: 

- Să îl ascultaţi pe părinte şi când vă ia cu binişorul, şi când vă mustră. Că tot ce 
face, luminat de Dumnezeu face. 

Un oarecare Evloghie, scolastic alexandrin, fiind rănit de dragoste dumnezeiască, 
lepădându-se de lume şi risipind cele ale sale, afară de puţine ce şi-a lăsat spre 
chiverniseală şi neputând lucra, a socotit cum să pună în rânduială cele pentru sine. Că 
nici în sobor de părinţi nu îndrăznea să intre, nici singur să petreacă nu voia. 

Deci aşa aflându-se, a găsit un bubos lepădat în târg, care nu avea nici mâini, 
nici picioare, decât limba întreagă şi milă aştepta de la oricine trecea pe lângă dânsul. 
Văzăndu-l Evloghie şi umilindu-se la inimă, s-a rugat lui Dumnezeu şi a făcut 
făgăduinţă Domnului, zicând: „Doamne, pentru numele Tău iau acest bubos şi îl 
odihnesc, până la ziua morţii lui, ca şi eu printr-însul să mă măntuiesc. Dăruieşte-mi 
dar, Doamne, răbdare de a-i sluji!". 

Apoi, apropiindu-se de bubos, i-a zis: „ Voieşti să te iau în casa mea şi să te 
odihnesc?". Zis-a acela: „Măcar de ai vrea, dar eu sunt nevrednic". Şi i-a zis 
Evloghie: „Mă duc să aduc un măgar şi te iau acolo". Deci s-a învoit acela cu multă 
bucurie. Şi, aducând măgarul, l-a ridicat şi l-a dus la gazda sa. Şi îngrijea de dânsul cu 
toate cele de trebuinţă, spălându-l, ungându-l, purtându-l şi cu osârdie întru toate 
slujindu-i cincisprezece ani. Apoi a năpădit diavolul asupra bubosului şi sălbăticindu-l 
fără socoteală împotriva lui Evloghie, l-a întărâtat spre ocări şi vorbe rele. 

Acela a început să-l ocărască pe Evloghie, zicând: „Mâncătorule de stăpân, ai 
furat bani străini şi poate, rob fiind, l-ai prădat pe stăpânul tău şi cu neputinţa mea vrei 
să tăinuieşti ca şi cu o facere de bine şi m-ai luat la casa ta ca prin mine să te 
mântuieşti ". 

Iar Evloghie i se ruga, zicând: „Nu! Nu-mi zice astfel de cuvinte! Spune-mi cu ce 
te-am mâhnit şi mă îndreptez! ". 

Iar el zicea: „Nu-ţi voiesc aceste momeli, du-mă şi mă leapădă în târg! Mai bun 
îmi este mie târgul acela decât odihna ta ". 

Evloghie zicea: „Mă rog, odihneşte-te, de orice te mâhneşti". 

Iar el mai vârtos sălbăticindu-se de mânie, strigând, zicea: „Nu doresc să fiu cu 
tine singur! Gloate voiesc!". I-a zis Evloghie: „Eu îţi aduc acum mulţime de fraţi". Iar 
el, necăjindu-se iarăşi, i-a zis: „ Vai mie, ticălosului! Faţa ta nu vreau s-o văd şi nici să- 
mi aduci pe cei asemenea ţie mâncători în zadar!". Şi scuturându-se, iarăşi a strigat: 
„Nu voiesc, nu voiesc! In târg voiesc! O, silă! Aruncă-mă unde m-ai găsit!". Dacă ar fi 
avut mâini, n-ar fi pregetat să se spânzure, sau cu sabie să se omoare, într-atâta l-a 
sălbăticit dracul. 

Atunci Evloghie, nepricepând ce să facă, cu sfatul pustnicilor cei aproape de 
dânsul, a hotărât să meargă la marele Antonie cu bubosul şi să-i spună pricina şi, cum 
va zice acela, aşa să facă. Momindu-l şi punându-l în luntre, s-a dus la mănăstirea 
ucenicilor marelui Antonie, unde se zicea că vine sfântul din munte, uneori la zece zile, 
alteori la douăzeci, spre folosul celor adunaţi. S-a întâmplat că după ce a venit 
Evloghie, a doua zi a venit şi marele Antonie, seara târziu, îmbrăcat cu o haină de piele 
(precum Cronie mi-a povestit, care atunci era de faţă). 

Heretisindu-i pe toţi cei ce erau acolo şi şezând, întâi pe Evloghie l-a chemat pe 
nume, cu toate că niciodată nici nu l-a văzut, nici despre dânsul n-a auzit ceva. 
Evloghie, cu toate că de trei ori a fost chemat de marele Antonie pe nume, n-a răspuns, 
socotind că altcineva este chemat de Antonie cu numele acesta. Iar el iarăşi a zis: „ Ţie 
îţi zic, celui ce ai venit din Alexandria!". Atunci i-a răspuns Evloghie: „ Ce porunceşti, 
rogu-te? ". I-a zis lui Antonie: „De ce ai venit aici? ". A răspuns Evloghie: „ Cel ce ţi-a 
descoperit numele meu şi toate cele despre mine ţi-a descoperit. " 

Zis-a sfântul: „Ştiu pentru ce ai venit! Dar înaintea tuturor fraţilor spune, ca să 
ştie şi ei!". Atunci a spus Evloghie înaintea tuturor, de faţă fiind şi bubosul: „ Omule al 
lui Dumnezeu, pe acest bubos l-am găsit în târg lepădat şi trecut cu vederea. Fiindu-mi 
milă de dânsul, m-am rugat lui Dumnezeu să-mi dea răbdare pentru dânsul şi m-am 
făgăduit lui Hristos Dumnezeu ca până în sfârşit să-l caut ca pe un bolnav şi el să se 
odihnească prin mine, iar eu să mă mântuiesc printr-însul. Aşadar, l-am luat la casa 
mea şi iată, de cincisprezece ani, după putinţa mea, îi slujesc! Şi acum, după atâta 
vreme, nu ştiu ce rău a pătimit de la mine, că tare mă tulbură. Şi am socotit să-l lepăd, 
fiindcă mă sileşte la aceasta. De aceea am venit la sfinţia ta, să mă sfătuieşti ce trebuie 
să fac şi să te rogi pentru mine, că tare mă tulbură". 

Atunci i-a zis Antonie cu glas apăsat şi aspru: „II lepezi, Evloghie? Dar Cel ce l-a 
făcut nu-l leapădă. Tu îl lepezi pe el? Ridică Dumnezeu pe cel mai bun decât tine şi îl 
adună ". Iar Evloghie acestea auzind, s-a sfiit şi s-a speriat. Apoi întorcându-se sfântul 
către bubos, a început cu vorba a-l bate ca şi cu un bici: „Bubosule, nevrednicule de 
pământ şi de cer, nu încetezi luptăndu-te cu Dumnezeu şi întărătăndu-l pe frate? Nu ştii 
că Hristos este Cel ce îţi slujeşte ţie? Cum îndrăzneşti asupra lui Hristos unele ca 
acestea a grăi? Oare nu pentru Hristos s-a robit spre slujba ta?". Astfel, bătându-l pe 
bubos cu cuvinte usturătoare, lăsăndu-i, a vorbit cu ceilalţi fraţi cele spre trebuinţa 
fiecăruia. 

Apoi iarăşi luând cuvântul către Evloghie şi către bubos a zis: „Duceţi-vă, fiilor, 
cu pace şi nu vă despărţiţi unul de altul, ci, lepădând toată mâhnirea pe care dracul a 
băgat-o în voi, cu curată dragoste întoarceţi-vă la chilia în care aţi zăbovit! Că ispita 
aceasta v-a venit de la satana. Fiindcă a văzut că amândoi sunteţi spre sfârşit şi de 
cununi vă veţi învrednici de la Dumnezeu, el prin tine şi tu prin el. Deci nu cugetaţi 
altceva, nu cumva venind îngerul pe care acum Dumnezeu vi-l trimite să nu vă afle 
împreună la un loc şi să vă lipsiţi de cununi. " 

Grăbindu-se bărbaţii, s-au întors la locul lor cu desăvârşită dragoste. Peste trei 
zile s-a săvârşit fericitul Evloghie, şi după alte treizeci şi şapte, s-a dus către Domnul şi 
cel la trup bubos, iar la suflet sănătos. Deci Cronie, zăbovind la locurile Tebaidei, s-a 
pogorât după patruzeci de zile la mănăstirile Alexandriei şi s-a întâmplat în aceeaşi zi a 
i se săvârşi de către fraţi, lui Evloghie, pomenirea cea de patruzeci de zile, iar 
bubosului cea de trei zile. 

Aflând Cronie, s-a înspăimântat. Şi a povestit părinţilor ceea ce mai înainte a zis 
pentru ei Antonie. Că acesta a fost atunci tălmaci cuvintelor şi celor ce a spus Evloghie 
către Antonie, grăind elineşte şi celor ce a răspuns Antonie către Evloghie şi către 
bubosul, vorbind în limba egipteană, în care tuturor le vorbea cuviosul, neştiind altă 
limbă. (1-442) 



54. într-un accident de maşină au murit un bărbat şi tatăl său. Mama şi soţia sa, 
care se aflau pe bancheta din spate, au rămas în viaţă. Dar bătrâna rămăsese cu 
picioarele paralizate. 

Nora avusese mult de suferit din cauza soacrei, care tot încercase să o despartă de 
soţul ei. Acum, nora avea prilejul să se răzbune, părăsind-o. Dar, fiind o femeie creştină, 
nu a făcut aşa ceva. O ţinea în casa ei şi o îngrijea cât îi stătea în putinţă. Ii era greu să o 
schimbe, că bătrâna făcea des pe ea. Dar nora răbda toate şi o îngrijea în numele 
Domnului. 

Uneori, când o schimba pe bătrână, mirosul era atât de greu încât nora îşi spunea 
în sine că o va duce pe bătrână la un azil. Dar, seara, când începea să se roage, îşi dădea 
seama că acest gând nu era bineplăcut lui Dumnezeu. Şi aşa a răbdat-o pe bătrână un an 
de zile. Bătrâna a trecut la Domnul spovedită şi împărtăşită. 

Când nora a ajuns la bătrâneţe, s-a îmbolnăvit şi ea şi zăcea în pat. Copiii ei o 
îngrijeau cât le stătea în putinţă. Ea era impresionată de dragostea pe care i-o arătau. 
Odată 1-a întrebat pe fiul cel mare, care era căsătorit şi avea copii: 

- Spune-mi sincer, nu v-aţi plictisit de mine, nu aşteptaţi să mor mai repede? 
Mângâindu-i fruntea, acesta îi răspunse: 

- Cum poţi vorbi aşa, mamă? Oare tu te- ai plictisit să o îngrijeşti pe bunica 
noastră? Nu. Şi exemplul tău a rămas adânc întipărit în inimile noastre. 

Un frate slujea unui bătrân bolnav şi s-a întâmplat de s-a slăbănogii trupul 
bătrânului şi a scos o bubă cu putoare şi îi zicea fratelui gândul: „Fugi, că nu poţi 
suferi putoarea aceasta ". Iar fratele luând un hârb, lua puroiul bolnavului şi îi zicea lui 
gândul: „Fugii". El răspundea gândului: „De voi vrea să fug, din acesta voi bea". Şi 
iar îi zicea gândul: „Nici nu fugi, nici nu bei putoarea aceasta!". Iar fratele se ostenea 
şi răbda, slujind bătrânului. Şi, văzând Dumnezeu osteneala fratelui, l-a vindecat pe 
bătrân. (15-352) 



55. într-o zi, un bărbat, grăbindu-se să ajungă la tatăl său care îi spusese la telefon 
că se simte rău, a uitat să îşi cumpere bilet de maşină. S-a suit în autobuz şi, când au 
venit controlorii, l-au amendat. 

Trecând prin faţa unei biserici, bărbatul s-a închinat. 

- Degeaba te închini, domnule, că nu scapi de amendă, îi zise controlorul, ironic. 
Bărbatul nu spuse nimic. Scoase banii şi plăti amenda. Când să coboare, a văzut 

cum un hoţ încerca să fure portmoneul controlorului care îl amendase. 

- Fiţi atent la buzunare, îi spuse bărbatul, coborând din autobuz. 

Controlorul îl prinse pe hoţ cu mâna în buzunarul său. Hoţul se trase cu putere 
într-o parte şi o luă la fugă. Nu reuşise să fure nimic. Controlorului nu îi venea să creadă 
că i se întâmplase aşa ceva. Dacă nu i-ar fi atras atenţia cel pe care îl amendase, ar fi 
rămas fără portmoneu. Şi tocmai îşi primise salariul. . . 

Un frate, călătorind şi rătăcindu-se, a întrebat pe nişte oameni să-l înştiinţeze să 
cunoască drumul, iar aceia fiind tâlhari l-au rătăcit în locuri pustii. Şi mergând unul 
după dânsul să-l jefuiască şi poruncindu-i să treacă un şanţ, acolo unde treceau ei, a 
năpădit un crocodil asupra tâlharului. Iar fratele, văzând fiara că s-a pornit asupra 
omului, nu a trecut cu vederea, ci a strigat către tâlhar, arătându-i pornirea fiarei. 
Fugind acela, a mulţumit fratelui, minunându-se de dragostea lui. (21-384) 



56. O femeie creştină pe nume Lidia, iubitoare de plăceri trupeşti, îşi înşela 
bărbatul, pe Mihai, cu un musulman. Când acesta s-a întors în ţara sa, în Iran, a luat-o şi 
pe femeie cu el. Numai că acolo ea a aflat că iubitul ei mai avea alte două soţii. Pentru 
ea a început o viaţă grea. Atunci când musulmanul şi-a mai luat încă o soţie, mult mai 
tânără, creştina a devenit doar o slugă în casă. Se săturase să mai stea acolo, dar îi era 
ruşine să se întoarcă acasă. 

Când Mihai a aflat cât de greu o ducea soţia sa, primind binecuvântarea părintelui 
său a făcut tot ce i-a stat în putinţă pentru a o ajuta să se întoarcă la el. I-a trimis printr- 
un cunoscut bani de drum şi, primindu-i, Lidia a pornit de îndată spre el. 

întrucât aproape toţi cunoscuţii lor ştiau de căderea Lidiei, Mihai s-a mutat cu 
serviciul în alt oraş; pentru ei a început o viaţă nouă. Deşi înainte nu putea face copii, 
după ce s-a spovedit şi după ce la sfatul părintelui a mers la câteva slujbe de maslu, 
Lidia a rămas însărcinată. Viaţa ei era cu totul alta. începuse să cunoască frumuseţea 
familiei. 

Cu atâta dragoste o înconjura soţul ei, încât atunci când o rudă mai îndepărtată de- 
a lor a trecut prin oraşul în care se mutaseră şi a început să îi clevetească pe la 
cunoscuţi, spunându-le despre aventura femeii cu musulmanul, aceştia nu i-au dat 
crezare. Se gândeau: „Nu, Lidia nu avea cum să îl înşele pe Mihai. Altfel el nu ar fi 
înconjurat-o cu atâta dragoste". 

A fost un patriarh în dumnezeiasca Cetate, care atât era de milostiv şi lesne 
iertător greşiţilor, că unul dintre ai casei lui a furat de la dânsul aurul şi temându-se a 
fugit în Tebaida Egiptului. Acesta umblând, l-au aflat barbarii şi, luându-l, l-au dus la 
locul lor. Dar aflând arhiepiscopul, l-a cumpărat cu optzeci de galbeni. Deci venind el 
acolo, l-a primit milostivul, încât ziceau unii din cetăţeni că nimic n-a greşit 
arhiepiscopului. (25-248) 



57. O profesoară în vârstă a ajuns în spital, fiind grav bolnavă. A fost operată de 
urgenţă la stomac. După operaţie au venit la ea copiii cu nepoţii şi chiar elevii şi îi 
aduceau mâncare. Primul a venit fiul cel mic. Mama l-a rugat să nu îi lase nimic de 
mâncare, ci să se întoarcă cu pachetul acasă. Fiul s-a întristat, pentru că soţia sa 
pregătise ceva special pentru ea. 

După ce a plecat fiul ei, mama şi-a dat seama că îl întristase. Aşa că s-a hotărât să 
primească toată hrana care i se va aduce. Elevii cărora le era dirigintă, şi care ţineau 
mult la ea, i-au adus şi ei câte ceva, fiecare ce a putut. In fiecare seară, cât a stat în 
spital, profesoara mergea la un salon în care stătea o femeie săracă, mamă a cinci copii, 
îi dădea toată hrana pe care o primea, şi ea le-o trimitea acasă copiilor. Făcând aşa, 

profesoara nu a întristat pe nimeni. Mai mult încă, a adus o rază de mângâiere în casa 
femeii sărace. 

Se spunea pentru avva Zinon că întâi nu voia să ia de la cineva ceva. Şi pentru 
aceasta cei ce aduceau se duceau scârbiţi, căci nu lua. Şi alţii veneau la dânsul voind 
să ia ca de la un bătrân mare şi nu avea ce să le dea lor şi se duceau şi ei scârbiţi... 
Zice bătrânul: „ Ce să fac? Căci şi cei ce aduc se scârbesc şi cei ce vor să ia. Aceasta 
este mai de folos: oricine va aduce, să iau şi oricine va cere, să-i dau". Şi aşa făcând, 
se odihnea şi pe toţi îi împăca. (2-73) 

Războiul duhovnicesc 



58. Raluca, o studentă, s-a îndrăgostit de un coleg de facultate, Mircea. Fiind 
prietenă cu sora acestuia, Elena, cu care mergea tot timpul prin discoteci, au încercat să 
îl atragă într-o cursă. 

Tânărul locuia într-o garsonieră, singur. Plecase de acasă deoarece nu se mai 
înţelegea cu părinţii, care nu vroiau să îl lase să meargă la biserică. Spuneau că Biserica 
tâmpeşte oamenii, că îi transformă pe oameni în roboţi care nu ştiu să se bucure de 
plăcerile vieţii. 

într-o seară, la Mircea au venit cele două fete: 

- Te rog, ţine-o la tine pe Raluca noaptea asta. La ea acasă e petrecere noaptea 
asta, că e ziua de naştere a surorii ei. Dar nu am vrut să mai stăm, că mâine avem un 
examen greu. Şi nu ne plăcea nici muzica. Aş fi luat-o la noi, dar ştii că nu avea unde 
dormi. 

- Şi ce, aici e mai mult spaţiu? 

- Nu, dar aveţi două paturi. Şi de fapt nu mai vrea să mai vină pe la noi, că s-a 
supărat tata pe ea, nu mai ştiu de ce s-au contrazis. 

Până să se dezmeticească Mircea, sora sa ieşise pe uşă. Raluca adusese nişte 
prăjiturele. După ce le-au mâncat, s-a întins pe pat şi îl privea atentă pe Mircea. 

El s-a dus în bucătărie şi a început să citească din Psaltire. Se simţea ispitit de fată. 

- Pot să fac un duş? 1-a întrebat Raluca. 

- Dacă vrei, fă. 

După câteva minute, Raluca a venit cu pieptul gol la el: 

- îmi dai te rog şi un prosop? 

Văzând-o la faţă, Mircea s-a înroşit. I-a dat prosopul şi a început să citească cu 
voce tare. Când fata a intrat în baie, el a scos cureaua şi a început să se lovească peste 
picioare. S-a lovit până ce i s-au înroşit picioarele. Nici nu şi-a dat seama că Raluca îl 
privea, acoperindu-şi trupul cu prosopul: 

- De ce te loveşti, ce te-a apucat? 

- Mă lovesc eu ca să nu mă loveşti tu. Dacă mai stau mult lângă tine, simt că iau 
foc. A mai rămas o fată la mine peste noapte, şi atunci nu am rezistat. M-am spovedit, şi 
m-am hotărât ca până mă voi căsători să nu mă mai ating de vreo altă fată. Ştii ceva, 
rămâi tu aici până dimineaţă, că eu mă duc să dorm în altă parte. 

Mircea s-a încălţat repede şi a ieşit pe uşă, fără să o întrebe pe fată dacă e de acord 
cu hotărârea lui. 

Dimineaţa, când a venit să îi vadă pe cei pe care se aştepta să fie prieteni, Elena a 
găsit-o pe Raluca tristă. 

- Ce-i cu tine, ce ţi-a făcut? V-aţi şi certat? 

- Nu, nu. Mi-a spus că are o altă prietenă, şi a plecat la ea, a spus Raluca, 
încercând să îşi ascundă lacrimile. Când să plece, a băgat pe furiş în geantă Psaltirea. In 
loc să se ducă la facultate, s-a dus în parc şi s-a gândit la ceea ce i se întâmplase. Nu 
credea că mai există tineri care să pună credinţa în Dumnezeu mai presus de satisfacerea 
plăcerilor trupeşti. 

A citit puţin din Psaltire, şi i-a părut rău că nu ştia aproape nimic despre 
Dumnezeu. S-a dus la bancă, şi-a scos economiile cu care vroia să plătească operaţia de 
implant cu silicon, şi în loc de silicon a cumpărat cărţi duhovniceşti. Din ziua aceea şi-a 
schimbat viata. 

Un sihastru oarecare din părţile Egiptului şedea singur într-o chilie în pustie şi 
era vestit. Dar, din lucrarea diavolului, o femeie neruşinată, auzind despre dânsul, 
zicea celor tineri: „ Ce îmi veţi da, să-l surp pe sihastrul acesta? ". Iar ei s-au tocmit să- 
i dea orice. Şi ieşind ea seara, a venit la chilia lui, ca şi cum s-ar fi rătăcit, şi, stând la 
uşă, a bătut. Iar bătrânul, ieşind şi văzând-o, s-a tulburat şi a zis: „ Cum ai venit aici? ". 
Ea însă plângând a răspuns: „Rătăcindu-mă, am venit aici, ci fă milă cu mine şi nu mă 
lăsa să mă mănânce fiarele ". Deci, făcându-i-se lui milă, a băgat-o înăuntru. Apoi 
noaptea a început diavolul să-i semene gândurile curviei. Iar el, cunoscând războiul 
vrăjmaşului, a zis întru sine: „Meşteşugurile vrăjmaşului întuneric sunt, iar Fiul lui 
Dumnezeu lumină este". 

Şi, sculându-se, a aprins lihnariul (candela) şi fiindcă flacăra poftei încă creştea 
într-însul şi cumplit îl aprinsese pe bărbat, a zis iarăşi întru sine: „ Cei ce fac acestea 
merg în chinuri. Deci, de aici te cearcă de poţi suferi focul cel veşnic". Şi punându-şi 
degetul său în focul lihnariului, nu l-a luat până ce nu a ars cu totul. Căci pentru 
mulţimea înfocării trupului arzând, el de foc nu simţea atât. Deci, după ce a ars cel 
dintâi, l-a pus pe cel de-al doilea, după aceea pe cel de-al treilea; şi aşa făcând până 
dimineaţă, toate degetele mâinilor lui le-a ars. Iar ticăloasa aceea, văzând ce a făcut 
bătrânul, de frică a încremenit şi cu totul a amorţit. 

Tinerii ce se tocmiseră cu ea, făcându-se dimineaţă, au venit la sihastru şi l-au 
întrebat, zicând: „Venit-a aseară aici o femeie?". Şi le-a răspuns lor: „A venit şi 
doarme înăuntru". Iar ei, intrând, au aflat-o moartă. Apoi i-au zis lui: „Avvo, a murit". 
Atunci bătrânul, descoperindu-şi mâinile sale, le-a arătat lor, zicând: „Iată ce mi-a 
făcut fiica diavolului, mi-a prăpădit degetele!". Şi povestindu-le lor cele despre sine, a 
zis: „Scris este: nu răsplăti rău pentru rău, ci să ne rugăm să învieze". Şi făcând el 
rugăciune, a sculat-o şi a slobozit-o. Iar ea, ducându-se, s-a înţelepţit de aici înainte. 
(38-304) 



59. Un elev vorbi cu fratele său, care era student: 

- îmi e ruşine să îţi spun, dar la petrecerea la care am fost aseară m-am îmbătat 
iarăşi. Nu am putut rezista. Ce mă fac? 

- Te ridici din cădere, îi spuse fratele. Te duci să te spovedeşti. 

- M-am spovedit de trei ori şi, la puţin timp după fiecare spovedanie, am căzut din 
nou. îmi e ruşine de părinte. Ce o să fac, o să mă duc la el de fiecare dată? Până când o 
să mă tot duc? 

- Până când o să scapi de această patimă. Oricum, o să îţi fie din ce în ce mai greu 
să te laşi, pentru că vei ajunge la dependenţă de alcool. Mai bine lasă-te înainte să devii 
sclav. Mai târziu o să vrei cu disperare să te laşi, dar s-ar putea să nu mai poţi. 

- Şi părintele nu are altceva mai bun de făcut decât să asculte păcatul meu? Până 
când să îl tot plictisesc? 

- Măcar de s-ar spovedi toţi după fiecare păcat, având convingerea că Dumnezeu 
le va da puterea să nu mai păcătuiască. Preoţii s-ar bucura văzându-i la scaunul de 
spovedanie. Cum nu ţi-a fost ruşine de Dumnezeu când te-ai îmbătat, să nu îţi fie nici de 
duhovnic când te spovedeşti. Nu contează cât trăieşte omul, dar dacă moare în păcat, se 
duce la osândă, iar dacă moare în pocăinţă, se mântuieşte. 

Un frate l-a întrebat pe avva Sisoe, zicând: „Ce voi face, avvo, că am căzut?". I-a 
răspuns lui bătrânul: „Scoală-te iarăşi". Zis-a fratele: „M-am sculat şi iarăşi am 
căzut". Şi a zis bătrânul: „Scoală-te iarăşi şi iarăşi". Deci a zis fratele: „Până când?". 
Zis-a bătrânul: „Până ce vei fi apucat sau în bine, sau în cădere, căci cu ce se află 
omul, cu aceea se şi duce din lumea aceasta ". (38-213) 

60. într-un week-end, angajaţii unei firme au plecat la munte. în cabană, secretara, 
care se despărţise de patron de câteva zile, îi tot făcea avansuri lui Doru, un bărbat 
credincios, necăsătorit. Acesta îi rezista cu greu. Seara târziu, fiindcă simţea o atracţie 
din ce mai puternică faţă de secretară, 1-a sunat pe duhovnicul său: 

- Părinte, nu mai rezist, o să cad. De câteva zile, la serviciu, se ţine scai de mine. 
Acum simt că nu îi mai pot rezista. Şi se apropie noaptea, nu am cum să plec de aici. 

- Stai liniştit, puteai să cazi şi până acum, dar, pentru că te-ai luptat cu ispita, 
Dumnezeu te-a întărit. Vei avea mare plată pentru asta. 

- Părinte, dar mintea mea s-a spurcat deja, abia aştept să mă culc cu ea, nu cred că 
mai rezist. 

- Dacă nu îţi era frică de Dumnezeu, nu m-ai mai fi sunat. Mi-ai fi spovedit direct 
deznodământul. Deci nu vrei să calci pe alături. Fii tare. Ar fi trebuit să îţi păzeşti 
mintea, să nu se ajungă aici. Dar dacă ai căzut cu mintea, ai grijă să nu cazi şi cu trupul. 

Un frate călătorea împreună cu altul şi l-au biruit gândurile spre curvie şi 
mergând a vestit părinţilor, zicând: „ Ce voi face, că nu mi se mângâie inima pentru că 
m-am aplecat războiului vrăjmaşului. Sunt ca şi cum aş fi făcut păcatul" . Şi i-au zis lui 
părinţii: „Nu este păcat desăvârşit, căci vrăjmaşul a venit să te ispitească, iar 
Dumnezeu te-a acoperit". Fratele, auzind aceasta, nu s-a încredinţat, fiind biruit de 
scârbă. Şi i-au povestit lui părinţii, zicând: 

„ Doi fraţi, trimişi fiind din chinovie la un sat, călătoreau împreună. Şi asupra 
unuia s-a sculat război de la diavolul de cinci ori să păcătuiască. El însă, sculându-se, 
făcea rugăciune şi nu s-a biruit de gânduri, dar s-a supărat tare. Deci, întorcându-se ei 
către părintele lor, era faţa fratelui acela tulburată şi întrebându-se care este pricina 
tulburării, a pus metanie, zicând: «Roagă-te, părinte, pentru mine, că am căzut în 
curvie», şi i-a povestit cum a fost luptat de gânduri. Iar bătrânul, fiind văzător cu 
mintea, a văzut pe capul lui cinci cununi şi i-a zis: «îndrăzneşte, fiule, că nu te-ai biruit, 
ci mai vârtos ai biruit cu faptul că nu ai săvârşit păcatul» ". 

„Deci şi tu frate, a zis bătrânul, îndrăzneşte şi nu te scârbi, că nu ai făcut păcatul, 
fiindcă mare luptă este când omul, având prilej, se înfrânează. Şi mare plată ia pentru 
aceasta. Căci nu este război mai tare decât acesta şi mai iute. Pentru aceea a-l birui pe 
acesta este foarte greu şi cu osteneală. Că ce socoteşti despre fericitul losif oare fără 
osteneală a isprăvit el un lucru ca acesta? Nu, ci cu multă osteneală şi luptă şi ca într-o 
privelişte era ceea ce se făcea şi însuşi Dumnezeu şi mulţimile sfinţilor îngeri priveau 
de sus spre nevoitorul luptăndu-se cu diavolul şi cu toată oastea lui cea rea, aprinzănd 
pofta bărbatului şi pe femeie mai mult sălbătăcind-o. Deci, când a biruit nevoitorul, 
toate ostile îngerilor cu mare glas au dat laudă lui Dumnezeu, zicând: «A biruit 
nevoitorul, făcând biruinţă străină!». 

Bine este, deci, frate, a nu face răul nici cu gândul, iar de eşti ispitit, nevoieşte-te 
ca să nu te biruieşti şi să faci cu lucrul. " (41-305) 



61. Fiica unui preot, care se afla în ultimul an de liceu, lua lecţii în particular 
pentru a da la Facultatea de Medicină. O medita un student din anul al treilea, care prin 
meditaţii îşi asigura banii cu care putea să îşi ajute mama - o văduvă cu pensie mică. 

Fata a vorbit cu prietenele ei, care au convins-o că e la vârsta la care e normal să 
înceapă viaţa sexuală. Aşa că, la o meditaţie, a început să mângâie mâna profesorului. El 
a întrebat-o: 

- Tu ai vrea să lăsăm puţin meditaţia, nu-i aşa? 

- Cam aşa. 

- Ai mai făcut-o până acum? 

- Nu, credeam că e păcat. 

- Şi mai crezi? 

- Nu contează, dacă aşa face toată lumea, toţi tinerii, vreau să fac şi eu. 

- Ţi-aş putea spune că, dacă am face dragoste, până la toamnă s-ar alege praful de 
meditaţiile noastre. Am sta numai în pat. Şi tu ai pica la examen. 

- Nu, o să facem şi meditaţii. Sau nu mă placi? 

- Problema nu e dacă te plac sau nu. Eşti drăguţă şi nu ştiu cine ar putea să nu te 
placă. Problema e viaţa ta. Crezi ce învaţă tatăl tău, că există viaţă după moarte? 

- Da, dar ce-are a face, asta o cred şi oamenii care se spovedesc la tata sau la alţi 
preoţi, şi tot păcătuiesc. 

- Cine păcătuieşte se joacă cu propria mântuire. Să ştii că există şi oameni care 
însă se luptă din toate puterile pentru mântuirea lor. 

- De ce îmi ţii teoriile astea, eşti cumva virgin? 

- Şi ce dacă sunt? Şi dacă nu aş fi, ceea ce îţi spun este la fel de valabil: nu te juca 
cu mântuirea ta. 

Ruşinată, fata s-a ridicat să plece: 

- O să mă spui lui tata, nu-i aşa? Ştia el de ce m-a lăsat să fac meditaţii cu tine, ştia 
cât de fricos eşti. 

- Nu-i spun tatălui tău nimic. 

- Chiar dacă nu-i spui nimic, tot nu mai pot face meditaţii cu tine. Am picat de 
proastă şi de-acum o să râzi de mine. 

- Dacă nu mai facem meditaţii, rişti să pici examenul. Nu te mai gândi că m-ai 
ispitit. Te-ai lăsat influenţată de cine ştie ce film sau de cine ştie ce revistă şi de asta 
voiai să te culci cu cineva. 

- Colegele mi-au spus că merită. 

- Nu e de mirare. Colegele însă nu se gândesc decât la distracţii şi la băieţi. O să le 
pară rău pentru asta. Dar tu trebuie să te gândeşti în primul rând să trăieşti aşa cum vrea 
Dumnezeu. Nu pentru că eşti fată de preot. Ci pentru că eşti creştină. 

- Şi dacă până la urmă tot o să o fac? Peste un an sau doi? 

- Dacă te lupţi, nu o să o faci. Şi dacă totuşi vei cădea, să nu uiţi de pocăinţă. Să te 
spovedeşti, să te căieşti şi să te lupţi să nu se mai întâmple a doua oară. 

- Vorbeşti de parcă ai fi la Teologie... 

- Nu am avut şi nici nu am de gând să fac Teologia. Chemarea mea este să fiu 
medic. Dar, orice aş fi, în primul rând sunt creştin. 

Meditaţiile au continuat, şi fata a luat examenul. A rămas bună prietenă cu 
profesorul care i-a fost ca un frate mai mare. Avea încredere în el, avea încredere în 
sfaturile lui despre viaţa creştină. Pentru că nu erau simple vorbe... 

Pe un frate l-a muşcat odată un şarpe şi a intrat într-o cetate ca să caute să se 
vindece. Iar o femeie evlavioasă şi temătoare de Dumnezeu l-a primit şi îl îngrijea. 
Deci, după ce a simţit puţină uşurare, a început diavolul să-i semene gânduri rele spre 
ea, iar aceea venind să-l trateze, fratele a apucat-o de mână. Ea, pricepând războiul 
vrăjmaşului, i-a zis lui: „Nu aşa, părinte, ai pe Hristos, eşti îmbrăcat întru Hristos, eşti 
îmbrăcat în chip îngeresc. Adu-ţi deci aminte de scârba şi de căinţa pe care o s-o ai 
multă vreme şezând în chilie! Adu-ţi aminte de suspinurile şi lacrimile pe care o să le 
verşi multă vreme şi de altă rea pătimire pe care o s-o pătimeşti pentru puţină şi rea 
dulceaţă ". 

Iar el, auzind acestea de la acea înţeleaptă femeie, s-a ruşinat şi nici la faţa ei nu 
putea să caute şi de aceea voia să fugă. Dar ea, luându-l cu milostivirea lui Hristos, i-a 
zis: „Nu te ruşina şi nu te duce, nevindecându-te încă desăvârşit, ci mai aşteaptă puţin 
că mai ai trebuinţă ca să te cauţi, iar gândurile acelea nu au fost ale sufletului tău cel 

curat, ci de la vrăjmaşul diavol". Şi aşa, înduplecându-l să mai aştepte puţin şi 
vindecându-l, l-a slobozit cu merinde, în pace. (18-345) 



62. Doi fraţi, elevi de liceu, stăteau de vorbă. Fratele mai mare l-a întrebat pe 
celălalt: 

- Tu de ce nu te-ai spovedit? Mâine e praznicul Adormirii Maicii Domnului şi nu 
mai ai timp. Cum o să te mai împărtăşeşti? Ai postit degeaba? 

Celălalt se ruşina, dar îi răspunse: 

- Iţi spun numai dacă nu le spui părinţilor noştri. 

- Nu le spun. 

- De câteva săptămâni am început să trăiesc cu prietena mea. Şi nu vreau să renunţ 
la ea. Dacă i-aş spune că nu vreau să ne mai iubim, m-ar părăsi, nu m-ar înţelege. 
Oricum, mi-a fost ruşine să mă spovedesc. 

Fratele mai mare reuşi să îl convingă pe fratele mai mic să se spovedească. Dar îl 
judecă foarte aspru pentru păcatul pe care îl făcuse. Deşi îi vorbise fratelui mai mic cu 
dragoste, în sufletul său simţea că era scârbit de el, şi îl considera necredincios. 

Fratele mai mic s-a spovedit. După câteva zile, fratele mai mare a început să fie 
ispitit de gândul desfrânării. Era foarte curios să simtă cum este acest păcat. Când se 
hotărî să se culce cu o fată, îşi aduse aminte de sfaturile pe care i le dăduse fratelui său. 
Şi se duse să se spovedească. 

- Părinte, de câteva zile sunt ispitit să cunosc dragostea trupească. Niciodată nu am 
mai simţit o asemenea atracţie pentru asta. Dar acum nu cred că mai pot rezista. 

- Pentru că l-ai judecat pe fratele tău, de asta vrei să faci acelaşi lucru, nu-i aşa? Pe 
cât de mult bine ai făcut că l-ai îndreptat spre scaunul de spovedanie, pe atât de rău ai 
făcut că l-ai judecat. Nu trebuia să judeci păcătosul, ci păcatul. Ai ridicat un greu război 
asupra ta. Dar cred că după această spovedanie lupta ta se va uşura. Insă, ţine minte: 
dacă o să mai judeci păcatele altora, vei cădea tu singur în ele. Ar fi trebuit să Ii dai 
slavă lui Dumnezeu că te-a ferit până acum de astfel de gânduri. Te-a acoperit cu harul 
Său. 

- Deci să fiu de acord cu păcatele altora? Să zic în gândul meu că bine fac colegii 
mei care merg la bordel? Sau cei care, pentru a nu merge la bordel, îşi satisfac singuri 
poftele? 

- Nu am zis să treci cu vederea gravitatea păcatului. Păcatul este păcat. Insă, chiar 
dacă ştim că alţii păcătuiesc, nu trebuie să ne mândrim şi să ne considerăm mai sfinţi 
decât ei. Să ne vedem de păcatele noastre. Dacă putem să le dăm un sfat smerit, foarte 
bine. Dar, dacă ne scârbim de ei, o să cădem mai tare şi o să ne pară rău. 

Un frate a întrebat pe avva Pimen, zicând: „De voi vedea vreun frate despre care 
am auzit vreo greşeală, nu vreau să-l bag pe el în chilia mea; iar de voi vedea vreunul 
bun, mă bucur împreună cu el". I-a zis lui bătrânul: „De faci fratelui celui bun puţin 
bine, îndoit fă cu acela, că el este cel neputincios. Căci era cineva într-o obşte, anume 
Timotei, pustnic, şi auzind egumenul veste de un frate pentru o ispită, l-a întrebat pe 
Timotei de el. Şi l-a sfătuit să-l scoată afară. Deci, după ce l-a scos, s-a pus ispita 
fratelui asupra lui Timotei, până ce s-a primejduit. Şi plângea Timotei înaintea lui 
Dumnezeu, zicând: «Am greşit, iartă-măl». Şi i-a venit lui glas zicând: «Timotei, să nu 
socoteşti că aceasta ţi-am făcut ţie pentru altceva, decât numai că ai trecut cu vederea 
pe fratele tău în vremea ispitei lui» ". (70-1 75) 

63. Un tânăr poştaş a venit într-o casă ca să aducă un mandat poştal. I-a deschis o 
fată de douăzeci de ani, Sabina. 

- Intră, tata s-a dus până la magazin, se întoarce imediat. 

Poştaşul a intrat, s-a aşezat pe un scaun în bucătărie şi a început să numere banii 
pe care trebuia să îi predea. Când a terminat de numărat, a văzut că lângă el era fata, 
care tocmai se dezbrăcase: 

- De multă vreme te doresc... 
Poştaşul s-a pierdut cu firea. 

- Stai liniştit, tata e plecat până diseară, avem tot timpul la dispoziţie, 
încercând să găsească o cale de scăpare, poştaşul a întrebat: 

- Şi mama? 

- Luna trecută au divorţat, aşa că nu ne va deranja, i-a spus fata, privindu-1 cu ochii 
arzând de patimă. 

- Nu se poate să facem nimic, eu... 

S-a auzit sunând telefonul. Fata a răspuns la telefon: 

- Alo, Sabina, spune-mi te rog din caietul de pe biroul meu care e ultimul număr 
pe care l-am trecut la litera V. 

După ce a aflat numărul, tatăl i-a spus Sabinei: 

- Iţi mulţumesc mult, trebuia să dau un telefon urgent. 
După ce a închis telefonul, Sabina 1-a întrebat pe poştaş: 

- Ce ai, nu mă placi sau ce? 

- Nu, eu merg la biserică, eu... 

- Auzi, pocăitule, cu mine nu îţi merge! Ţi-am spus că vreau să mă culc cu tine şi 
mă culc. Clar? 

Poştaşul puse mâna pe clanţă, dar uşa era închisă cu cheia. 

- Dacă nu faci ce vreau eu, ţip că mă violezi. Şi o să spun că nu e prima oară. O să 
spun că tu ai fost primul, cu timp în urmă. 

Speriat, poştaşul şi-a luat crucea pe care o purta la gât în mâini şi a început să se 
roage: 

- Doamne, nu mă lăsa, Doamne, ajută-mă, Doamne, izbăveşte-mă. 

Sabina s-a îndreptat spre casetofon ca să dea muzica tare şi să nu audă rugăciunile 
poştaşului. Dar a auzit telefonul sunând iarăşi. 

- Sabina, tot eu sunt. Te sun din maşină, că mi s-a anulat o întâlnire, aşa că vin 
acasă. Cumpăr pâine sau ai luat tu? 

- Am luat eu. 

- In câteva minute sunt acasă. Nu pleci până vin, nu? 

- Nu, tată, nu plec, te aştept, a răspuns fata, încercând să-şi ascundă supărarea. 
Fata a închis telefonul, a luat un prezervativ din biroul ei şi i 1-a băgat în buzunar 

poştaşului: 

- Ia, să îl ai amintire de la mine, când ţi-o veni mintea la cap. Şi acum, dispari. 
Dacă sufli ceva, o păţeşti, a spus Sabina, deschizând uşa casei. 

Poştaşul se tot închina, mulţumindu-I lui Dumnezeu că 1-a scăpat de o ispită atât 
de grea. 

Un bătrân avea un îngrijitor care locuia la sat şi s-a întâmplat că odată, zăbovind 
îngrijitorul, i-au lipsit cele de trebuinţă bătrânului. Şi încă zăbovind, i-au lipsit cu totul 
cele de trebuinţă şi lucrul mâinilor lui, pe care îl lucra la chilie. Şi se necăjea, fiindcă 
nici nu putea lucra, nici cele trebuincioase nu avea. Şi a zis ucenicului său: „ Te duci 
până în sat?". Iar el a zis: „Cum voieşti, aşa voi face", căci se temea şi fratele să se 
apropie de sat, pentru sminteală. Dar ca să nu se arate neascultător către părintele său, 
s-a hotărât să meargă. Şi i-a zis lui bătrânul: „Mergi şi cred că Dumnezeu te va 
acoperi de toată ispita!". Şi făcând rugăciune, l-a trimis. 

Iar fratele venind în sat şi aflând casa îngrijitorului, stând lângă uşă, a bătut. Dar 
s-a întâmplat atunci că îngrijitorul şi toţi ai casei lui se duseseră afară din sat la o 
pomenire. Acasă a rămas o fecioară a lui, care, cum l-a văzut pe fratele, i-a deschis. Şi 
văzându-l şi aflând ce voieşte, îl îndemna să intre înăuntru. El însă nu voia. Dar mult 
silindu-l, l-a biruit şi l-a tras la dânsa. Ucenicul cum s-a cunoscut înconjurat de 
gânduri, suspinând din adânc, a zis către Dumnezeu: „Doamne, pentru rugăciunile 
părintelui meu, mântuieşte-mă în ceasul acesta!". Şi aceasta zicând, îndată s-a aflat la 
râu, urcând spre munte şi a ajuns fără de vătămare la părintele său. (36-419) 



64. Ajunşi în vârful unui munte, doi tineri credincioşi, George şi Marian, şi-au 
scos rucsacurile din spate şi s-au aşezat la soare, să se odihnească. Afară era foarte cald. 

La puţin timp după ei au ajuns acolo două fete. Una dintre ele avea părul vopsit 
albastru, şi în buză avea un cercel. Erau îmbrăcate destul de sumar. 

După ce s-au aşezat să se odihnească, fetele şi-au dat jos tricourile şi s-au aşezat să 
se bronzeze. Piepturile lor goale au hipnotizat pentru câteva clipe privirea lui George, 
care i-a făcut semn prietenului său ca să vadă şi el cât de sociabile erau fetele. 

- Să plecăm de aici, a spus Marian. Ne putem opri mai jos, după cinci minute de 
coborâre. Nu e greu. Doar rucsacul tău e mai uşor decât al meu. 

- Ce, ţi-e frică de ispită? Nu ai putere să te lupţi cu ispita? Sunt prea obosit ca să 
ne ridicăm acum. 

- Hai să mergem. Nu are rost să ne murdărim ochii şi mintea. 

- Tu nu înţelegi că sunt obosit? 

Văzând că nu o scoate la capăt cu prietenul său, Marian a început să coboare. 
Când se îndepărta, una din fete a început să îl fluiere. 

- Unde fugi, voinicule?... 

Auzind-o, George şi-a dat seama că Marian avea dreptate. Nu era bine să mai 
rămână lângă fetele acelea. Coborând muntele, l-a întrebat: 

- Uite, Mariane, am făcut cum ai vrut, eşti mulţumit? 

Pogorâtu-s-a odată o corabie în laturile Diochiei şi s-a lipit de marginea 
muntelui, unde erau călugări. Şi o femeie, ieşind din corabie, şedea într-un dâmb. 
Venind după aceea un frate şi văzând-o, s-a întors la bătrânul grăind: „Iată o femeie 
stă lângă apă, lucru care n-afost niciodată aici". Iar bătrânul, dacă a auzit, luând un 
toiag a ieşit şi alergând striga: „Ajutaţi, fraţilor, că au venit aici tâlharii! ". Şi văzându- 
l toţi, alergau cu beţe asupra corăbiei şi, dacă au văzut corăbierii pornirea lor, au 
priceput şi, luând femeia din deal şi trăgând funiile, au îndreptat corabia să meargă în 
larg. (35-303) 



65. Un student l-a întrebat pe un părinte: 

- Ce să fac, părinte, că pe stradă se întâlnesc peste tot fete superbe, îmbrăcate 
simbolic. Când le vezi, ţi se scurg ochii. Parcă aş vrea să pun mâna pe ele, să le ating. Şi 
prin reviste sunt modele care arată bine de tot, la televizor la fel, pe stradă reclame, ... 
parcă peste tot numai ispite. 

Părintele i-a spus: 

- Dacă tu crezi că merită să îţi vatămi mintea, priveşte fetele şi îndulceşte-te cu 
gândurile păcătoase. Cântăreşte singur ce pierzi şi ce câştigi. Iar dacă te gândeşti că 
primind gândurile de desfrâu îţi poţi pierde mântuirea, atunci păzeşte-ţi şi ochii şi 
mintea. Şi mântuirea. 



56 



Patericul mirenilor 

Intrebat-a un frate pe un bătrân, zicând: „ Ce voi face, părinte, că mă supără 
spurcatele gânduri ale curviei?". Răspuns-a lui bătrânul: „Aceasta fă, fiule: de 
socoteşti că vor fi de vreun folos acele gânduri, primeşte-le şi te supune şi urmează lor! 
Iar de socoteşti că nu vor fi de folos, dacă vin la tine, nu le primi, ci îndată leapădă-le, 
goneşte-le şi le depărtează de la tine!" (17-295) 



66. Un bărbat credincios rămăsese văduv cu şase copii. Doi băieţi erau studenţi, 
două fete erau la liceu, şi alte două fete la şcoală. Cel mai mare dintre băieţi era din ce 
în ce mai ispitit să se culce cu prietena lui. 

A avut o discuţie cu tatăl său, şi acesta i-a spus cât de grav e păcatul curviei şi cât 
de serioase sunt urmările lui. Au avut loc câteva discuţii pe tema aceasta şi, în cele din 
urmă, băiatul s-a gândit că nu are rost să îşi mai plictisească tatăl cu astfel de discuţii. 

- Tată, de câte ori vorbesc cu tine, îmi dau seama că aş greşi dacă m-aş culca cu 
prietena mea. Dar, când mă văd cu ea, simt că nu mai rezist. Şi îmi e ruşine să tot stau 
de vorbă cu tine şi să îţi răpesc timpul cu problemele mele. Doar le ai şi tu pe ale tale. 

- Tu, când ieşi să te plimbi cu prietena ta, ţii la ea mai mult sau mai puţin? 

- Din ce în ce mai mult. Dragostea nu scade, ci creşte. 

- Aşa e şi cu iubirea mea de tată pentru voi. Cu cât vă arăt mai multă iubire, cu cât 
mă ocup mai mult de voi, cu atât locul pe care îl ocupaţi în inima mea e mai mare. Şi 
ceilalţi copii pe care îi am, dacă ar veni la mine pe rând, când am timp liber, de toţi m-aş 
ocupa cum mă ocup de tine. Ca părinte, îmi e mult mai bine să particip la problemele şi 
frământările voastre, să simţiţi în mine şi un prieten, decât să observ de la distanţă cum 
cădeţi în cine ştie ce păcate. Când sunt ispite mari, e nevoie să alergaţi la duhovnic. Dar, 
pe lângă sfaturile duhovnicului, vă pot ajuta şi eu, după cât mă luminează Dumnezeu. 
Doar sunt tatăl vostru. Stai deci liniştit, că nu îmi răpeşti timpul. Şi oricum, e mai bine 
să îmi răpeşti timpul decât să îmi răpeşti liniştea, alergând după sfaturi aiurea, la oameni 
care nu te iubesc cum te iubesc eu şi nici nu se gândesc la mântuirea ta. 

Un bătrân era în Schit, ostenitor cu trupul, dar nu luător aminte cu cugetul. Deci 
s-a dus la avva Ioan ca să-l întrebe despre uitare. Şi auzind de la dânsul cuvânt, s-a 
întors la chilia sa şi a uitat ce i-a zis avva Ioan lui. Şi s-a dus iarăşi să-l întrebe. Şi 
auzind asemenea de la dânsul cuvântul, s-a întors. Iar după ce a ajuns la chilia sa, 
iarăşi a uitat. Şi aşa de multe ori mergând, când se întorcea era stăpânit de uitare. Iar 
după acestea, întâlnindu-se cu bătrânul, i-a zis: „ Ştii avvo că am uitat iarăşi ceea ce 
mi-ai zis? Dar ca să nu te supăr, nu am mai venit". I-a zis avva Ioan lui: „Du-te de 
aprinde lihnarul!". Şi a aprins. Şi i-a zis lui iarăşi: „Mai adu alte lihnare şi le aprinde 
dintr-însul" . Şi a făcut asemenea. 

Şi a zis avva Ioan bătrânului: „ Nu cumva s-a vătămat ceva lihnarul pentru că ai 
aprins dintr-însul celelalte lihnare?". Zis-a: „Nu". Şi a zis bătrânul: „Aşa nici Ioan; 
dacă Schitul va veni către mine tot, nu mă va opri de la darul lui Hristos. Drept aceea, 
când voieşti, vino, de nimic îndoindu-te!" . Şi aşa, prin răbdarea amândurora, a ridicat 
Dumnezeu uitarea de la bătrânul. Că aceasta era lucrarea schitioţilor, ca să dea 
osârdie celor ce erau luptaţi şi să se silească pe sine, ca să se câştige unii pe alţii spre 
bine. (18-100) 



67. Un tânăr 1-a întrebat pe duhovnicul său: 

- Părinte, poate cineva să meargă pe stradă şi să nu vadă cât de sumar sunt 
îmbrăcate unele femei? 
Părintele i-a răspuns: 

57 



Danion Vasile 

- Creştinii încearcă să îşi păzească mintea de astfel de imagini. Sunt atâtea fete şi 
femei cărora li se văd formele în aşa fel încât sunt parcă mai atrăgătore decât dacă ar fi 
goale. Cine e slab şi se uită la ele, pofteşte şi, în cele din urmă, cade. Dar cei care 
încearcă să îşi păzească mintea curată, chiar dacă le mai cade privirea neintenţionat pe 
pieptul sau pe şoldurile unor femei atrăgătoare, se uită imediat în altă parte. Şi aşa scapă 
de ispită. 

Un frate l-a întrebat pe avva Pimen, zicând: „Poate omul să-şi ţină toate 
gândurile şi nici unul dintr-însele să nu dea vrăjmaşului?". Şi i-a zis bătrânul: „Este 
cel ce ia zece şi dă unul". (88-1 77) 



68. - Nasule, de ce până să ne căsătorim ne înţelegeam foarte bine, chiar dacă 
trăiam în curvie, iar acum, după căsătorie, au început neînţelegerile chiar din luna de 
miere? l-a întrebat un fin pe naşul său. 

- Pentru că înainte mergeaţi pe drumul către iad. Dracul vă lăsa în pace. Dar acum, 
pentru că v-aţi spovedit şi v-aţi cununat, mergeţi pe calea mântuirii. Vreţi să vă 
mântuiţi? Luptaţi-vă pentru asta. Răbdaţi-vă unul pe celălalt. 

- Acum ne iubim mai puţin decât înainte. 

- Vi se pare, e o ispită trecătoare. Normal că dacă sunteţi în luptă dracul vrea să vă 
dezbine. Prin rugăciune şi credinţă în Dumnezeu, o să treacă şi această ispită. Şi o să vă 
daţi seama că încercările nu distrug dragostea, ci o călesc. Chiar dacă există şi unele 
greşeli, sau unele căderi, important este să nu părăsiţi lupta pentru mântuire. 

Zis-a un bătrân: „Odinioară m-am sculat să-mi fac pravila şi, când am început, 
am auzit trâmbiţe de război şi m-am mâhnit. Apoi am zis în mine: «Oare război să fie 
acesta?». Şi a răspuns dracul: «Război este şi zarvă. Iar de-ţi este voia să nu fii luptat, 
nu purta război, ci mănâncă, bea, dormi şi nu mă voi lupta cu tine!» " (21-41 7) 

69. După ce a terminat de spovedit un credincios, părintele Ioan 1-a întrebat: 

- Tu, când te rogi lui Dumnezeu, îl minţi? 

- Cum să II mint, părinte? 

- în timpul Sfintei Liturghii, de exemplu, când se cântă Heruvicul: „Noi care pe 
heruvimi cu taină închipuim...", mintea ta e la rugăciune sau participi la slujbă doar cu 
gura? îţi sileşti mintea să fie atentă la rugăciune? Sau când se cântă: „Pe Tine Te 
lăudăm. . .", îl lauzi în inima ta pe Dumnezeu? 

- Părinte, slujba este prea lungă, nu pot fi atent la toată. Cât pot, stau atent, cât nu, 
îmi las mintea să alerge. Când se cântă „Apărătoare Doamnă...", cânt şi eu cu ceilalţi. 
Dar nu îi aduc Maicii Domnului mulţumiri pentru biruinţă. Care biruinţă? Care 
mulţumiri? Repet şi eu, asta e tot ce pot să fac. 

- Rău faci. Trebuie să încerci să înţelegi ceea ce cânţi. Unde nu îţi e clar, întrebă-i 
pe alţii. Dacă nu te pot lămuri nici aceia, atunci vino la mine. 

- Dar parcă am citit că important este să rostesc rugăciunea, chiar dacă nu înţeleg 
ce spun. 

- Nu, este mai important să rosteşti rugăciunea decât să nu o rosteşti. Dar este mai 
important să încerci să înţelegi ce rosteşti. Papagalii nu se mântuiesc, nimeni nu se 
mântuieşte repetând în mod mecanic rugăciuni. Rugăciunea trebuie făcută cu 
convingere, cu credinţă. Şi ce credinţă poţi avea când nu înţelegi ce spui? Omul nu e un 
magnetofon care repetă rugăciuni, omul este o fiinţă pe care rugăciunea îl uneşte cu 
Dumnezeu. Numai aceasta este rugăciune. 

Un frate s-a dus la unul din bătrâni în lavra lui Suca, deasupra Ierihonului, şi i-a 
zis: „Cum trăieşti, părinte?". Răspuns-a lui bătrânul: „Rău". Zis-a lui fratele: „Pentru 
ce trăieşti rău, părinte?". Iar bătrânul i-a zis: „Iată, am treizeci de ani de când stau 
înaintea lui Dumnezeu în toate zilele rugându-mă, şi în rugăciunea mea uneori mă 
blestem pe mine zicând către Dumnezeu: să nu Te milostiveşti spre toţi cei ce fac 
fărădelegea. Şi: blestemaţi sunt cei ce se abat de la poruncile Tale, de la care eu 
pururea mă abat, şi fărădelegea o lucrez. Alteori către Dumnezeu iarăşi zic: vei pierde 
pe toţi cei ce grăiesc minciuna, şi eu în fiecare zi grăiesc minciuna şi în inima mea, 
cugetând rele, zic către Dumnezeu că cugetarea inimii mele înaintea Ta este pururea. Şi 
neavând post câtuşi de puţin, zic: genunchii mei au slăbit de post. Şi iarăşi, dacă am 
pomenire de rău asupra fratelui meu, zic către Dumnezeu: iartă-ne nouă precum şi noi 
iertăm [greşiţilor noştri] ... ! Şi toată grija având la a mânca pâinea mea, zic: am uitat a 
mânca pâinea mea. Şi dormind până dimineaţa, cânt ziua: la miezul nopţii m-am sculat 
ca să mă mărturisesc Ţie. Neavând umilinţă câtuşi de puţin, zic: ostenit-am întru 
suspinul meu, sau: făcutu-s-au lacrimile mele mie pâine ziua şi noaptea. Şi cu totul fiind 
plin de mândrie şi de odihnă trupească, mă batjocoresc pe mine şi cânt: vezi smerenia 
mea şi osteneala mea şi lasă toate păcatele mele! Negătit fiind, zic: gata este inima 
mea, Dumnezeule! Pe scurt deci toată pravila şi rugăciunea mea mi se face mie spre 
mustrare şi ruşine ". 

Zis-a fratele: „Eu socotesc, părinte, că acestea le-a făcut David pentru sine". Iar 
bătrânul, suspinând, a zis: „ Ce zici, frate? De nu vom păzi cele ce cântăm înaintea lui 
Dumnezeu, la pierzare vom merge". (2-322) 

70. Odată, la părintele Ioan la biserică, a venit un părinte cu corul de la strană. 
Veniseră din oraşul lor să participe la un concert de colinde. 

Fără să ştie cum cântă, părintele Ioan le-a îngăduit să ţină ei strana. Dezamăgirea 
credincioşilor a fost mare: în locul muzicii psaltice pe care se aşteptau să o audă au auzit 
ceva care semăna mai mult a operă. Muzica era plină de mândrie, soliştii fiind mai 
degrabă interesaţi să îşi arate măiestria vocală decât să Ii cânte lui Dumnezeu. 

In biserică se afla şi un părinte călugăr care se afla în drum spre Muntele Athos. 
Dumnezeu îi descoperise acestuia că, atunci când ridicau vocea prea strident, 
mândrindu-se, cântăreţii de la strană erau înconjuraţi de draci. Numai atunci când cântau 
fără ifose şi fără paradă, numai atunci dracii îi părăseau. 

Călugărul i-a spus părintelui Ioan vedenia, şi acesta 1-a rugat să le spună şi celor 
din cor ce îi descoperise Dumnezeu. Dar, din smerenie, călugărul a refuzat. Atunci 
părintele Ioan s-a dus şi le-a spus el cântăreţilor despre aceasta. 

- Părinte, dar aşa sunt vocile lor, altfel nu pot cânta. Ori aşa, ori deloc, a spus 
dirijorul, încercând să le ia apărarea. 

- Mai bine deloc decât aşa, fraţilor, că aici nu e sală de operă. Sunt convins că 
puteţi cânta şi altfel, numai bunăvoinţă să aveţi. Dacă veţi cânta numai pentru oameni, 
pierdeţi plata de la Dumnezeu. Dacă veţi cânta pentru Dumnezeu, veţi câştiga şi inimile 
oamenilor. Mândria nu ţine de voce. Şi nici smerenia nu ţine de voce, ţine de inimă. 
Poate vă gândiţi că vedenia călugărului a fost de la draci, nu de la Dumnezeu. Că el, 
habotnic cum îl credeţi, şi obişnuit numai cu psaltichia de la mănăstire, nu ştie să guste 
muzica voastră. Muzica izvodită din inimile şi din minţile sfinţilor seamănă prea puţin 
cu muzica marilor compozitori religioşi de astăzi. Pe sfinţi i-a luminat Dumnezeu de au 
compus muzica bisericească. Iar compozitorii care au încercat să înlocuiască psaltichia 
prin creaţiile lor s-au arătat potrivnici Dumnezeului care i-a luminat pe sfinţi. Ortodoxia 
are un duh propriu: icoana bizantină îl păstrează, icoana renascentistă nu. Muzica 
psaltică îl păstrează, cealaltă nu. Ortodoxia nu e cum vrem noi sau cum ne place nouă. II 
rog pe părintele vostru, care îmi e prieten, să mă ierte că vă fac observaţie. Dacă ţineţi 
cu dinţii de mândria voastră, veţi putea câştiga cel mult nişte premii stricăcioase. Dar, 
dacă veţi încerca să cântaţi aşa cum trebuie, puteţi dobândi cununi pe care nu le veţi 
pierde niciodată... 

Un bătrân oarecare, duhovnicesc, dintr-o mănăstire, a văzut odată la fereastra 
chiliei unui frate doi draci care stăteau şi ascultau la fereastra fratelui şi ascultând 
puţin începeau a sălta; şi iar stând ascultau şi iar începeau a sălta şi aşa făceau câtva 
timp. Iar bătrânul, văzând, s-a sculat de unde şedea şi privea şi a mers la chilia acelui 
frate să vadă pricina de atâta bucurie şi săltare a acelor spurcaţi diavoli. Şi 
apropiindu-se bătrânul de chilia fratelui, dracii, văzăndu-l venind asupra lor, 
ruşinându-se s-au dat în lături ca nişte câini, unul într-o parte, altul într-alta, şi aşa 
depărtându-se au fugit. Iar bătrânul, apropiindu-se de fereastra chiliei fratelui unde 
stau săltând acei draci, l-a auzit pe acela în chilie citindu-şi pravila cu glas mare la 
fereastră. Şi îndată a priceput şi a cunoscut bătrânul că pricina bucuriei şi săltării 
spurcaţilor draci este citirea fratelui cu glas mare şi, intrând la dânsul în chilie, l-a 
găsit stând la fereastră şi citind. 

Fratele, îndată lăsându-şi citirea, s-a închinat după obicei, cu smerenie. Atunci 
bătrânul i-a zis: „Fiule, mai de folos ţi-arfî ţie de te-ai culca în chilia ta şi să dormi 
toată ziua decât să citeşti cu aşa sunet în glas, precum citeşti. Căci nu-ţi este de nici un 
folos, ci este bucurie şi veselie şi săltare dracilor. Acum, iată, am gonit doi draci de la 
fereastra ta, care se bucurau şi săltau ascultând şi auzind glasul citirii tale, şi pe care i- 
am văzut de la chilia mea, ascultând şi săltând la fereastră. Dinadins am venit la tine, 
fiule, ca să-ţi părăseşti acel sunet de glas în rugăciunea şi citirea ta şi să-ţi citeşti 
pravila şi rugăciunea călugăreşte, în taină, după cum ne-a poruncit nouă Domnul 

Hristos şi Sfinţii Părinţi, iar nu cu sunet de glas întru auzirea oamenilor şi a dracilor". 
Zis-a fratele: „Dar ce să fac, părinte, că eu aşa m-am obişnuit şi m-am deprins a citi şi 
în alt chip nu pot să citesc? Că de voi citi în taină, îmi pare că nu înţeleg, şi nici nu ştiu 
ce citesc şi de citirea în taină eu nu mă îndulcesc, nici nu simt umilinţă, sau ceva de 
folos pentru inima mea ". 

Zis-a lui bătrânul: „Dacă nu simţi, fiule, umilinţă în inima ta şi zici că nu te 
foloseşti de rugăciunea şi citirea ta când te rogi şi citeşti în taină, apoi cum te vei umili 
şi te vei folosi de rugăciunea şi citirea ta pe care o faci cu sunet şi cu glas întru auzirea 
oamenilor şi a dracilor, întru lauda, fericirea şi slăvirea oamenilor şi întru bucuria, 
mângâierea şi săltarea dracilor? Această citire Dumnezeu nu o iubeşte şi Sfinţii Părinţi 
nu o primesc. Cum şi în ce chip trebuie să ne citim rugăciunea şi pravila, însuşi 
Domnul şi Dumnezeul şi Mântuitorul nostru Iisus Hristos, ca Cel ce este pururea 
purtător de grijă pentru binele, folosul şi mântuirea noastră, cu însăşi gura Sa ne-a 
învăţat pe noi şi pururea ne învaţă la Sfânta Evanghelie zicând: „ Când vei vrea să te 
rogi şi să-ţi citeşti pravila, intră în cămara ta şi închide uşa ta. Aşa citeşte şi te roagă în 
taină Părintelui tău. Şi Părintele tău, care vede şi aude tainele, Acela îţi va da ţie la 
arătare mila şi darurile Sale ". Şi iarăşi zice: „ Când vă rugaţi, nu grăiţi multe vorbe în 
rugăciunea voastră, ci în scurtă vorbă şi deasă să fie rugăciunea şi citirea voastră! " 

Deci din citirea şi rugăciunea săvârşită în acest chip se naşte umilinţa şi folosul 
sufletului spre mântuire. In acest chip toţi Sfinţii Părinţi îşi citeau pravila şi rugăciunea 
lor. Şi pentru aceasta toţi părinţii, când îşi făceau chilia, îşi făceau şi cămară osebită, 
să le fie pentru rugăciunea şi pravila lor. Deci, şi tu, fiule, de vrei să te foloseşti şi să-ţi 
fie primită rugăciunea, citirea şi pravila, aşa urmează şi te vei mântui. Iar de nu vei voi 
să urmezi şi să faci aşa, să ştii că în zadar îţi va fi toată zăbava citirii, a pravilei şi a 
rugăciunii". (6-359) 



71. Părintele Ioan le spunea credincioşilor: 

- Când vă sculaţi dis de dimineaţă, primul lucru pe care trebuie să îl faceţi este 
rugăciunea. Căci, dacă amânaţi să vă rugaţi, o să tot găsiţi altceva de făcut şi până la 
urmă nu o să mai aveţi timp pentru rugăciune. Cine începe ziua cu rugăciune, va petrece 
întreaga zi sub binecuvântare dumnezeiască. Şi, tot aşa, când vine vremea să vă faceţi 
canonul, nu mai căutaţi să faceţi înainte altceva, gândindu-vă că aveţi destul timp. Că, 
dacă vă pierdeţi timpul cu alte lucruri, o să obosiţi şi o să vă faceţi canonul în grabă, fără 
luare aminte. Daţi-i canonului importanţa pe care o merită. Să ştiţi că important este nu 
numai să vă faceţi canonul, important este şi cum vi-1 faceţi. Şi la asta contează mult 
grija pe care o aveţi faţă de canon. 

Zis-a un bătrân: „De vei lucra lucrul mâinilor tale în chilia ta şi va sosi ceasul 
rugăciunii tale, să nu zici: «Să sfârşesc aceste puţine smicele de finic şi aşa mă voi 
scula». Ci scoală-te la fiecare ceas şi dă-i lui Dumnezeu datoria. Fiindcă de vreme ce 
câte puţin te obişnuieşti să te leneveşti la rugăciune şi la pravilă, sufletul tău se face 
pustiu de tot lucrul trupesc şi duhovnicesc. Căci de dimineaţă se vede osârdia ta ". (4- 
413) 



72. Părintele Ioan i-a spus unui creştin să citească în fiecare zi Canonul de 
pocăinţă către Mântuitorul Hristos. Seara, când a ajuns acasă, omul a văzut că în 
Ceaslov erau două canoane către Mântuitorul Hristos, unul de pocăinţă şi altul de 
umilinţă, şi nu mai ţinea minte pe care trebuie să îl facă. I-a venit în gând să îl facă pe 
cel mai scurt. Atunci, alungând gândul, le-a făcut pe amândouă. 

61 



Danion Vasile 

A doua zi s-a întors la părinte, deşi drumul era destul de lung: 

- Părinte, nu mai ţineam minte pe care dintre canoane mi-aţi spus să îl fac, pe cel 
de umilinţă sau pe cel de pocăinţă. Şi, ca să nu greşesc, am venit la sfinţia voastră. 

Femeia de la pangar, auzind, a spus: 

- Tot aia e, pocăinţa cu umilinţa. Trebuia să îl faceţi pe oricare, că nu conta. 
Părintele a spus: 

- Nu e aşa. Va avea plată că s-a întors, Dumnezeu nu lasă nici cea mai mică 
osteneală nerăsplătită. Şi chiar dacă în amândouă canoanele II rugăm pe Hristos să ne 
miluiască, între ele există o diferenţă clară. Oricum, chiar dacă ar fi fost aproape 
identice, tu ştiai că ai primit canon să faci unul din ele. Dacă te leneveai să afli care îţi 
era canonul, pierdeai plata ascultării. 

- Părinte, dar aseară le-am făcut pe amândouă, să nu greşesc. 

- Să te miluiască Dumnezeu după osteneala ta, a spus părintele. Ai citit Patericul 
egiptean? 

- Nu, părinte. 

- Să îl citeşti, că te va ajuta să înţelegi mai bine valoarea ascultării, a spus 
părintele. Şi, binecuvântându-1, i-a dăruit un Pateric. 

După ce creştinul a plecat, părintele i-a spus femeii de la lumânări: 

- Vezi, unii citesc o mie de cărţi şi tot nu fac ascultare. Acesta, fără să citească, a 
înţeles că trebuie să facă canonul pe care îl primise şi nu altul. 

S-a dus odată avva Pimen, când era mai tânăr, la oarecare bătrân, să-l întrebe de 
trei gânduri. Deci, după ce a venit la bătrânul, a uitat unul din acele trei [gânduri] şi s- 
a întors la chilia sa. Şi cum a pus mâna să deschidă încuietoarea, şi-a adus aminte de 
cuvântul pe care l-a uitat şi a lăsat încuietoarea şi s-a întors la bătrânul care i-a zis: 
„Degrabă ai venit, frate". Şi acesta i-a povestit lui: „Când am pus mâna mea să 
deschid încuietoarea, mi-am adus aminte de cuvântul pe care îl căutam şi n-am deschis, 
pentru aceasta m-am întors ". Şi era depărtarea căii foarte multă. Şi i-a zis lui bătrânul: 
„Al îngerilor Pimen, adică păstor; şi se va grăi numele tău în tot pământul Egiptului". 
(1-164) 



73. Un ţăran care vindea zarzavaturi în piaţă avea canon de la duhovnicul său să 
citească în fiecare seară trei catisme din Psaltire. Din ce vindea, o parte din bani îi dădea 
săracilor. Aşa că s-a gândit: „Oare nu ar fi mai bine să stau mai mult în piaţă, ca să adun 
mai mulţi bani şi să ajut mai mulţi săraci? Voi micşora canonul şi voi înlocui rugăciunea 
cu milostenia". 

A făcut aşa, şi spunea doar o catismă sau două, dar şi atunci se gândea tot la 
zarzavaturile sale. In loc să îi crească vânzările, lumea a început să cumpere din ce în ce 
mai rar de la el. 

- Părinte, abia am avut cu ce să îmi mai ţin familia, n-am mai dat nimic la săraci. 
Nu m-am ales nici cu bani şi nici cu canonul făcut. 

- Când îţi făceai canonul, trăiai sub acoperământul dumnezeiesc. Când ai vrut să 
înlocuieşti canonul cu milostenia, punându-ţi nădejdea mântuirii în propriile puteri, 
Dumnezeu S-a îndepărtat de la tine. 

Un monah care petrecea singur nu lucra nimic, ci neîncetat se ruga. Iar seara 
intra în chilia sa şi-şi afla pâinea sa şi o mânca. Deci, într-una din zile a venit un frate 
având smicele de finic şi l-a făcut de a lucrat. Făcându-se seară, a intrat să mănânce 
după obicei şi nu a aflat nimic. Atunci, s-a culcat mâhnit şi i s-a descoperit lui de sus: 
„ Zăbovind împreună cu Mine, te hrăneam. Dar, după ce ai început să lucrezi, caută-ţi 
hrana din lucrul mâinilor tale". (10-414) 

74. Un om lucra ca paznic la o firmă. Duhovnicul său îi dăduse canon să rostească 
tot timpul rugăciunea minţii. După câteva luni, paznicul 1-a întrebat: 

- Ce să mă fac, părinte, că uneori, la rugăciune, îmi dau lacrimile şi mă vede 
lumea. 

- Nu e bine. Când sunt oameni în jurul tău, încearcă să ascunzi faptul că te rogi. 
Dacă vorbeşte cineva cu tine, poartă-te normal, să nu pari plictisit sau să laşi impresia că 
nu le dai atenţie. Când trebuie să vorbeşti cu cineva, vorbeşte. Abia după ce pleacă te 
poţi ruga din nou. 

- Şi nu or să plece lacrimile? 

- Dacă le ascunzi, nu. Pleacă numai dacă, în loc să vorbeşti ce trebuie, te întinzi la 
vorbă şi te risipeşti. Dar, dacă răspunzi la întrebările care ţi se pun, nu greşeşti. Oricum, 
ceilalţi or să creadă că eşti mai timid, mai singuratic şi or să te lase în pace. Dar nu 
trebuie să ştie alţii că tu te porţi aşa ca să te rogi. Că, altfel, îţi pierzi plata. 

Zis-a iarăşi [un bătrân] : „De va veni la tine un frate, atunci pentru fratele acela 
lasă-ţi treaba şi pravila şi umilinţa ta, plângerile şi lacrimile de le vei avea şi ascunde- 
le în inimă, până când se va duce fratele. Dacă va ieşi şi se va duce, apucă-te iar cu 
umilinţă de pravilă, de vreme ce se tem dracii văzând umilinţa ta ". (30-258) 



75. O fată credincioasă a plecat cu colegii şi cu diriginta ei într-o vacanţă la munte. 
In fiecare seară, în faţa taberei se organiza o discotecă. Aproape toţi elevii dansau, dar 
fata îşi lua cartea de rugăciuni şi se ducea să îşi facă canonul în camera bucătăresei şefe. 
Bucătăreasa, rudă cu mama fetei, era o femeie cu frică de Dumnezeu. Aşa că s-a bucurat 
că fata vroia să se roage în camera ei. 

Un băiat, care o plăcea pe fată, tot căuta să o găsească în discotecă, să o invite la 
dans, dar nu o găsea. Intâlnind-o la cantină, a întrebat-o: 

- Unde ai fost aseară? Nu te-am văzut la dans. Şi nici în cameră nu erai. 
Ca să nu fie luată peste picior, fata i-a spus: 

- Am fost afară, dar am dansat foarte puţin. 

După ce a primit de două ori acelaşi răspuns, băiatul s-a hotărât să o urmărească. 
A văzut-o pe fată cum urcă la mansarda vilei, cu două cărţi în mână. Abia după două ore 
a coborât. 

- Unde ai fost? Tot la dans? o întrebă băiatul, ironic. Ce ai citit? 
Văzându-i cărţile de rugăciune, se miră: 

- Tu mergeai să te rogi? De ce nu mi-ai spus? 

- Nu am vrut nici să sune a laudă şi nici să mă iei peste picior. 

- Dar ştii că şi eu merg la biserică. 

- Părintele meu mi-a spus că nu trebuie să ştie alţii că îmi fac canonul. 

- Eu de când am venit în tabără nu m-am rugat deloc. Nici nu mi-am luat cartea de 
rugăciuni la mine. 

- Pe mine părintele m-a întrebat dacă o să îmi fie greu să îmi zic canonul. Mi-a 
spus că, dacă nu am condiţii, să spun numai o parte. A zis să nu mă rog de faţă cu alţii. 
Dar m-a ajutat Dumnezeu şi am găsit un loc în care mă rog fără să mă deranjeze nimeni. 
Şi nici eu nu deranjez pe nimeni. 

- Dar de ce îmi ziceai că erai la dans, afară? 

- Nu vroiam să ştie alţii că mă rog. Nu vreau nici să fiu batjocorită de alţii, dar nici 
lăudată de tine pentru că îmi ţin canonul. 

Evloghie oarecare, ucenic fiind al fericitului Ioan arhiepiscopul, preot şi pustnic 
mare, postind din două în două zile, iar de mai multe ori şi toată săptămâna petrecând 
mâncând numai pâine şi sare, se slăvea de oameni. Acesta s-a dus la avva Iosif la 
Panefo, nădăjduind să vadă ceva mai multă asprime de viaţă la dânsul. Şi primindu-l 
pe el bătrânul cu bucurie, orice a avut a pus ca să facă mângâiere şi i-au zis lui ucenicii 
lui Evloghie: „Nu mănâncă preotul afară de pâine şi sare"; iar avva Iosif tăcând, 
mânca. Şi petrecând trei zile, nu i-au auzit pe ei cântând sau rugându-se, că era 
ascunsă lucrarea lor. Şi au ieşit nefolosindu-se Evloghie cu ucenicul său. 

Iar după iconomie s-a făcut negură şi rătăcindu-se s-au întors la bătrânul. Şi mai 
înainte de a bate ei în uşă, i-au auzit pe ei cântând, şi stăruind [aceştia] mult, mai pe 
urmă au bătut în uşă. Iar aceia, tăcând din cântarea de psalmi, i-au primit cu bucurie. 
Şi pentru arşiţă, au turnat ucenicii lui Evloghie apă în vas şi i-au dat lui. Şi era 
amestecată [apa] de mare cu [apă] de râu şi nu a putut să o bea. Şi venind întru sine, a 
căzut înaintea bătrânului, voind să ştie petrecerea lor, zicând: „Avvo, ce este aceasta, 
că întâi nu cântaţi, ci [abia] acum, după ce ne-am dus noi. Şi vasul de apă, acum 
luându-l, am aflat apă sărată". Zis-a bătrânul: „Fratele este nebun şi după amăgire a 
amestecat-o cu apă de mare ". Iar Evloghie îl ruga pe bătrânul, voind să ştie adevărul. 

Şi i-a zis lui bătrânul: „Acel mic pahar de vin era al dragostei, iar apa aceasta 
este pe care o beau fraţii totdeauna ". Şi l-a învăţat pe el deosebirea socotelilor şi a 
tăiat de la el toate cele omeneşti. Şi s-a făcut iconomicos şi pogorâtor. Şi după aceea 
mânca toate cele ce i se puneau înainte. Şi s-a învăţat şi el să lucreze în ascuns. Şi a zis 
bătrânului: „Negreşit, într-adevăr [mare] este lucrarea voastră". (1-68) 



76. Intr-un concediu, un credincios a stat într-o mănăstire. Mergea la slujbe, avea 
diferite ascultări. Tot timpul îi era ocupat, dar îi plăcea foarte mult acolo. La plecare, s-a 
dus să se spovedească la duhovnicul mănăstirii. Acesta i-a dat un canon greu, cu multe 
metanii. Dar credinciosului i se părea uşor: 

- Părinte, dar vă rog să îmi daţi canon să fac şi închinăciuni. 

- Nu îmi spune care e măsura ta. Fă în fiecare zi metaniile şi când mai vii la mine 
mai vedem. Că nu îţi e de nici un folos să îţi dau un canon pe care să nu îl poţi duce şi să 
renunţi la el după câteva zile. 

Spunea avva Avraam pentru unul de la Schit, că era scriitor şi nu mânca pâine. 
Deci a venit la el un frate, rugându-se să-i scrie o carte. Deci bătrânul avându-şi 
mintea sa la privire a scris trecând stihuri şi n-a pus soroace [pauze] . Iar fratele lui 
luând şi vrând să pună soroace, a găsit nişte cuvinte sărite şi i-a zis bătrânului: „Avvo, 
sunt nişte stihuri lăsate". I-a zis bătrânul: „Du-te întâi de fă cele scrise şi apoi vei veni 
şi-ţi voi scrie şi celelalte!". (3-36) 



77. Intr-o duminică, după sfârşitul slujbei, doi creştini stăteau de vorbă. Cel mai în 
vârstă îl întrebă pe cel mai tânăr: 

- Ţie ce canon ţi-a dat părintele? 

- Să zic în fiecare zi un acatist către Maica Domnului. 

- Acatistul Buneivestiri? 

- Nu neapărat. Orice acatist către Maica Domnului. 

- Doar atât? 
-Da. 

- Mie mi-a dat să zic Paraclisul Maicii Domnului, două catisme din Psaltire şi să 
fac şi trei sute de metanii. Am canonul acesta de aproape un an şi îl fac în fiecare zi, zise 
cel mai în vârstă, cu mândrie. 

Când ajunse acasă, simţi că îl copleşeşte oboseala. Mancă repede ceva cu soţia şi 
copiii săi şi se culcă. După masa, ieşi ca de obicei cu familia în parc. Seara, după ce 
culcară copiii, cei doi soţi se apucară să îşi facă canonul. Soţul stătea în sufragerie, soţia 
în bucătărie. 

In timp ce citea din Psaltire, soţia auzi respiraţia regulată a soţului. Se duse în 
sufragerie şi îl găsi dormind pe jos. 

- Ce e cu tine? Ce ai? Te simţi rău? Doar ai dormit şi după-masă. Ce s-a 
întâmplat? îl întrebă ea, îngrijorată. 

- Ce să se întâmple, nu s-a întâmplat nimic. Doar că am judecat astăzi pe cineva şi 
m-am considerat un mare rugător. Am vorbit cu un tânăr la biserică şi, când am auzit ce 
canon uşor are, am râs de el, m-am gândit că nu e atât de sporit ca mine. 

- Dar nu ţi-a spus părintele să nu te lauzi cu rugăciunile tale? 

- Sunt frânt de oboseală. Pur şi simplu nu mai am putere să termin canonul. Nu mi 
s-a întâmplat aşa ceva de câţiva ani de zile. 

- Roagă-L pe Dumnezeu să te ierte, că, dacă nu, harul care te întărea la rugăciune 
nu se va mai apropia de tine, îi zise soţia, făcând patul. Dacă nu poţi mai mult, fă măcar 
câteva metanii, şi culcă-te. Eu mă duc la canon, zise soţia, ieşind din cameră. 

Fost-a un bătrân oarecare ce mânca în toată ziua câte trei posmagi (pesmeţi). 
Cândva, a venit la el un frate şi, şezând ei să mănânce pâine, au pus fratelui trei 
posmagi şi, văzând bătrânul că încă îi mai trebuie, i-a adus alţi trei posmagi. Iar dacă 
s-a săturat, s-au sculat. Deci, l-a judecat bătrânul pe fratele şi i-a zis: „Nu trebuie, 
frate, să slujim trupului! ". Iar fratele, cerând iertare de la bătrânul, a plecat. A doua zi 
a venit vremea să mănânce bătrânul şi s-au pus pe masă trei posmagi după obicei şi 
iarăşi îi era foame dar s-a înfrânat. A doua zi la fel a pătimit. Deci a început a slăbi şi a 
priceput bătrânul că i s-a întâmplat depărtarea lui Dumnezeu şi s-a aruncat înaintea 
Domnului Dumnezeu cu lacrimi. 

Şi se ruga pentru depărtarea ce i s-a întâmplat şi îndată a văzut un înger care îi 
zicea: „Pentru că l-ai judecat pe fratele, ţi s-a întâmplat aceasta. Să ştii, dar, că cel ce 
poate să se înfrâneze pe sine, sau altă faptă bună oarecare face, nu de voia sa le face, ci 
darul lui Dumnezeu este cel care îl întăreşte pe om ". (1-362) 



78. Spovedindu-se la preotul închisorii, un deţinut care fusese hoţ de buzunare îi 
mărturisi părintelui că luase hotărârea de a nu mai fura niciodată şi că vroia să ducă o 
viaţă cât mai bineplăcută lui Dumnezeu. Părintele îi dădu o Psaltire şi îi dădu canon să 
citească în fiecare zi două catisme. 

- Dar este prea puţin, părinte, am timp să citesc şi mai mult. 

- Nu te grăbi. E mai bună o lucrare uşoară şi statornică, o lucrare duhovnicească 
prin care Dumnezeu să îţi transforme sufletul, decât un canon greu, care să te obosească 
peste măsură şi să te aducă în timp la deznădejde. Important este ca viaţa să fie 
modelată de canon, nu să faci un canon exagerat, care să fie rostit cu formalism. 

Zicea avva Matoi: „ Voiesc lucrare uşoară şi statornică, decât cea care este 
ostenicioasă din început şi degrab se curmează". (1-145) 



79. Doi soţi au venit la duhovnicul lor: 

- Părinte, în fiecare zi facem canonul de rugăciune pe care ni l-aţi dat, şi metaniile, 
şi închinăciunile. 

- Dar în restul zilei vă gândiţi la Dumnezeu? 

- Nu, ne este de ajuns canonul. 

- Rostul canonului este de a vă apropia de Dumnezeu, de a-I cere să vă acopere cu 
mila Sa şi să vă dea putere să înfruntaţi ispitele. Dar dacă în restul timpului trăiţi ca nişte 
păgâni, fără să Ii faceţi lui Dumnezeu loc în viaţa voastră, fără să Ii cereţi să vă 
lumineze la fiecare pas mai important pe care îl faceţi, unde mai e credinţa voastră? 
Trebuie să trăiţi ca nişte creştini în toată vremea, nu numai când vă faceţi pravila. 

S-a vestit fericitului Epifanie, episcopul Ciprului, de către avva mănăstirii pe care 
o avea în Palestina, aşa: „ Cu rugăciunile tale nu ne-am lenevit de canonul nostru, ci cu 
osârdie citim şi ceasul întâi şi al treilea şi al şaselea şi al nouălea şi vecernia ". Iar el, 
prihănindu-i, le-a arătat lor zicând: „Arătaţi sunteţi că va leneviţi în celelalte ceasuri 
ale zilei, petrecând deşerţi la rugăciune. Că trebuie călugăria cea adevărată neîncetat 
să aibă rugăciunea şi cântarea psalmilor în inima sa ". (3-65) 



80. Un duhovnic a venit să le facă sfeştanie unor ucenici de-ai săi. Când a început 
să facă slujba, din camera cealaltă a început să se audă muzică de vioară. 

- Ce se aude? 

- V-am spus că de anul acesta la noi locuieşte un nepot care a intrat la 
Conservator. Nu merge la biserică, de aceea nu a venit în cameră cu noi. Stă şi 
exersează. 

- Nu vă daţi seama că muzica lui o să vă împrăştie mintea de la rugăciune? 
Gazda - un bărbat între două vârste - spuse: 

- Nu, părinte, că ne-am obişnuit. 

- Ei, ne-am obişnuit să ne zboare mintea la rugăciune, cu asta ne-am obişnuit. In 
fiecare seară, când ne facem canonul, ne asigură o muzică de fundal care ne împiedică 
să ne rugăm cu luare aminte - continuă soţia. 

- Dacă pe preot îl deranjează uneori foiala care este în biserică, este normal că şi 
pe voi vă deranjează această muzică de vioară. Frumoasă de altfel, dar nu în timpul 
rugăciunii. Rugaţi-1 pe nepotul vostru să facă o pauză vreme de o jumătate de oră, până 
facem sfeştania. 

- Să nu se supere. 

- Nu e cazul să se supere. Ba chiar să îl rugaţi ca, în fiecare seară când vă faceţi 
canonul, să facă linişte. Să îşi facă programul în aşa fel încât şi voi să aveţi parte de 
rugăciune. Că altfel, nici nu vă rugaţi, şi nici timpul nu îl folosiţi în alt fel. Dacă eraţi 
nevoiţi să ascultaţi cine ştie ce zgomote, dacă aveaţi vecini care ar fi dat des petreceri de 
răsuna tot blocul, cum mi se întâmplă mie, era altceva. Dumnezeu vedea şi vă acoperea 
cu harul Său. Dar aşa, pentru că vă stă în putinţă să rezolvaţi această problemă, 
Dumnezeu aşteaptă să vadă dacă vă doriţi sau nu să vă rugaţi cu luare aminte. 

- Dar nu e important să ne zicem tot canonul? 

- Ba da, dar important e şi cum îl ziceţi, şi în ce condiţii îl ziceţi. Trebuie să 
încercaţi ca la vremea rugăciunii să aveţi condiţii cât mai potrivite. Şi liniştea e de mare 
folos. 

A mers odată avva Arsenie într-un loc, şi era acolo trestie şi suflănd vântul făcea 
trestia sunet. Şi a întrebat bătrânul pe fraţi: „Ce este sunetul acesta?". Iar fraţii i-au 
spus că este sunetul trestiei. Zis-a bătrânul către dânşii: „Cu adevărat, de va şedea 
cineva în linişte şi va auzi glas de pasăre, nu are inima aceeaşi linişte; cu atât mai mult 
voi, având sunetul trestiilor acestora ". (25-1 7) 

Roadele pocăinţei 



81. Un tânăr crescut într-o familie de sectanţi a fost botezat în Biserica Ortodoxă, 
îi plăceau slujbele, îi plăceau cărţile duhovniceşti, dar nu vroia să se spovedească. 
Rămăsese cu o îndoială, nu credea că prin Taina Spovedaniei se iartă păcatele. Cădea în 
păcatul curviei destul de des, dar, după ce păcătuia, se ruga la Dumnezeu să îl ierte. 

Şi tot aşa s-a întâmplat vreme de câteva luni. Odată i s-a arătat un drac care i-a 
spus: 

- Nu ţi-e ruşine să te mai rogi, după ce păcătuieşti atât? Ce, crezi că Dumnezeu e 
orb, că nu vede cât de desfrânat eşti? 

Tânărul i-a răspuns: 

- Ba vede, şi tot aşa vede şi pocăinţa mea. Şi până o să mor, o să îi cer iertare 
pentru fiecare din căderile mele... 

- Să îi ceri, că degeaba îi ceri... a spus dracul, dispărând. 

Speriat, tânărul s-a dus la biserică, să vorbească cu un preot. După ce a ascultat 
întâmplarea, preotul i-a spus: 

- Degeaba Ii ceri lui Dumnezeu să te ierte dacă nu vrei să înţelegi că păcatele 
săvârşite după Botez se iartă prin Taina Spovedaniei. Dacă nu te spovedeşti, nu ţi se 
iartă. Abia după spovedanie sufletul are puterea de a birui păcatul. Altfel, bunăvoinţa 
sufletului de a se îndrepta este repede îngenuncheată de diavol. 

După ce tânărul s-a spovedit, dracul i s-a arătat iar: 

- Te-a iertat Dumnezeu, dar iarăşi o să te dobor. Şi iarăşi o să te spovedeşti, şi 
iarăşi o să te dobor. 

Tânărul i-a spus: 

- Aşa să fie până pe patul de moarte, iar să cad, şi iar să mă spovedesc, şi tot nu o 
să mă dau bătut. Dar cred lui Dumnezeu că îl va lumina pe duhovnic să îmi dea sfaturile 
şi canonul potrivit pentru a mă vindeca, şi că mă va întări să nu mai cad în cursele tale. 

Şi dracul i-a zis: 

- Nu te voi mai ispiti atunci, ca să nu îţi agoniseşti cunună. 

Şi de atunci, tânărul a dus cum trebuie războiul duhovnicesc. Alerga la duhovnic 
imediat ce vreo ispită îi întuneca mintea. Şi nu aştepta să păcătuiască cu trupul pentru a 
se spovedi. 

Un frate oarecare, petrecând multe ispite de la neprietenul, cădea totdeauna în 
curvie şi petrecea nevoindu-se a nu-şi lăsa chipul călugăresc, ci făcea câte puţină 
slujbă şi se ruga lui Dumnezeu cu suspinuri, zicând: „ Doamne, ori de voiesc, ori de nu 
voiesc, măntuieşte-mă! ". Şi zicea acestea în toate zilele, şi de cădea în curvie, şi de nu 
cădea. Odată a căzut în obiceiul păcatului noaptea şi s-a sculat şi îndată a început a 
cânta un canon. Iar dracul se mira de nădejdea lui şi de nemâhnirea lui şi i s-a arătat 
în vederea ochilor şi i-a zis când cânta: „ Cum nu te ruşinezi cu totul a sta înaintea lui 
Dumnezeu, sau a pomeni numele Lui? ". 

I-a zis fratele: „ Ştii că limba aceasta este nicovală, odată vei lovi cu ciocanul şi 
odată vei lua, iar eu voi răbda luptându-mă cu tine până la moarte, oriunde te voi 
ajunge în ziua de apoi şi cu jurământ îţi fac ţie încredinţare, că aşa să-mi ajute Cel ce a 
venit să mântuiască pe păcătoşi, că nu voi înceta pârându-te pe tine lui Dumnezeu până 
ce vei înceta a te lupta cu mine, şi voi vedea cine va birui, tu sau Dumnezeu ". Dacă a 
auzit dracul acestea, a zis către dânsul: „într-adevăr, de acum nu mă voi mai lupta cu 

tine, ca să nu-ţi agonisesc ţie cunună, luptându-mă pentru răbdarea ta ". Şi s-a dus 
dracul. (29-299) 



82. O fată care în timpul liceului trăise cu prietenul ei şi care, după ce rămăsese 
însărcinată, făcuse un avort de frica părinţilor ei, a simţit că fără Dumnezeu viaţa nu are 
rost şi s-a apropiat de biserică. Vreme de trei ani a trăit în curăţie, după ce Ii promisese 
lui Dumnezeu că nu se va mai culca decât cu soţul ei, după nuntă. 

Dar, într-o seară, fiind apăsată de singurătate, a ieşit să se plimbe în parc. A făcut 
cunoştinţă cu un doctor, nu foarte frumos dar prezentabil, şi plimbarea s-a terminat în 
patul doctorului. 

Dimineaţa, când a ajuns acasă, s-a dus în faţa icoanei şi s-a rugat: 

- Doamne, iartă-mă, că deşi am căzut încă o dată, am să pun din nou început bun. 
Mă voi spovedi şi voi lupta din toate puterile să nu mai cad. 

După rugăciune, a văzut în camera ei un drac mare şi urât: 

- De ce te mai rogi? Gata, de acum vei fî a noastră... 

- De unde ştii tu că voi fî a voastră? Puternic este Dumnezeu să mă ridice iar şi să 
mă ierte. 

- De unde ştii că te va ierta? 

- Dumnezeu ştie că nu am minţit când i-am spus că nu vreau să mai cad niciodată. 
Ştie cât m-am luptat. Şi, aşa cum m-a văzut greşind, tot aşa mă va vedea pocăindu-mă. 

Auzind acestea, dracul a plecat ruşinat. Iar fata, mirată că diavolul a lăsat-o în 
pace, a căpătat şi mai mare nădejde în mila lui Dumnezeu. Fără să mai amâne, în loc să 
meargă la serviciu, a alergat la părintele ei şi s-a spovedit cu inimă frântă. Şi, primind 
canon, a plecat cu nădejdea că Dumnezeu o va ierta. 

Un frate oarecare ce trăia în Enat, în mănăstirea Alexandriei, a căzut în păcatul 
curviei şi, după cădere, de multa lui scârbă l-a adus pe el vrăjmaşul la deznădăjduire. 
El, mai venindu-şi în fire şi văzându-se biruit de scârbă şi deznădăjduit, singur ca un 
doctor iscusit fiind, a pus gândul său spre buna nădejde, zicând: „ Crezi în marea 
milostivire a lui Dumnezeu, că îşi va face milă şi cu mine păcătosul şi mă va ierta! ". Iar 
când grăia el întru sine acestea, diavolii i-au zis: „ Cum ştii tu că îşi va face milă cu 
tine?". Şi le răspundea lor aşa: „Dar voi cine sunteţi şi ce grijă aveţi, de îşi va face 
Dumnezeu milă cu mine ori de nu îşi va face? Că voi sunteţi fiii întunericului, ai 
gheenei şi ai pieirii veşnice, iar Dumnezeu este bun şi milostiv. Voi ce treabă aveţi? ". 

Acestea grăindu-le lor fratele, au fugit dracii ruşinaţi de la dânsul, neputând să-i 
mai facă nimic. Iar fratele, cu nădejdea şi cu ajutorul lui Dumnezeu, s-a pocăit şi s-a 
mântuit. (24-296) 



83. Doi tineri care trăiau împreună au venit la biserica părintelui Constantin. Au 
fost foarte impresionaţi de întâlnirea cu părintele şi după slujbă s-au spovedit. Vroiau să 
se căsătorească după terminarea facultăţii. S-au hotărât să nu mai păcătuiască. Cu o lună 
înainte de examenele de licenţă, Eliza s-a dus la o petrecere dată de sora sa, care se 
măritase cu un arab. Daniel era acasă, la părinţi. 

La petrecere, un alt arab, cel mai bun prieten al cumnatului Elizei, s-a îndrăgostit 
de ea şi, din vorbă în vorbă, a convins-o să bea cu el nişte tărie. Prinsă în joc, fata a 
cerut din ce în ce mai multă băutură şi, în cele din urmă, a picat în braţele arabului. Ba 
chiar a păcătuit cu el după plecarea musafirilor. Sora ei nu părea mirată de aceasta. 

Când l-a revăzut pe Daniel, pe Eliza au năpădit-o lacrimile: 

- Totul s-a terminat. Nu mai are rost să fim prieteni. Duminică dimineaţă m-am 
culcat cu Ahmed, cel mai bun prieten al cumnatului meu. Nu ştiu dacă m-ai putea ierta, 
şi nici nu mai are rost să mă ierţi. Intre noi s-a terminat totul. 

După trei zile, Eliza a primit un telefon: 

- Crezi că există pocăinţă? 

- Da, există. 

- Atunci hai la părintele Constantin. Ţie o să-ţi dea un canon, iar mie o să-mi 
spună ce rugăciuni să fac pentru tine. 

Eliza s-a spovedit şi, cu dragostea lui Daniel şi cu sfaturile părintelui, sufletul ei s- 
a curăţat de păcat. 

S-au căsătorit, aşa cum plănuiseră. Eliza era o soţie minunată. Daniel nu a regretat 
niciodată că a iertat-o pentru greşeala făcută. 

Doi fraţi erau la chilii şi cel care era cel mai bătrân îl ruga pe cel mai tânăr, 
zicând: „Să petrecem împreună, frate". Iar el zicea: „Eu sunt păcătos şi nu pot să 
petrec împreună cu tine, avvo". Acela îl ruga pe dânsul, zicând: „Cu adevărat putem". 
Şi era bătrânul curat şi nu voia să audă că fratele are gânduri de curvie. Deci i-a zis 
fratele: „Lasă-mă o săptămână şi iarăşi vom vorbi!". Şi după o săptămână, vrând cel 
mai tânăr să-l încerce, i-a zis: „In mare ispită am căzut, avvo, săptămâna aceasta, că, 
ducându-mă în sat pentru o trebuinţă, am căzut cu o femeie". Zis-a lui bătrânul: „Este 
pocăinţă?". Răspuns-a fratele: „Este, cu adevărat". Zis-a bătrânul: „Eu port jumătate 
din păcat şi tu cealaltă jumătate". Atunci i-a zis lui fratele: „Acum putem să fim 
împreună". Şi au petrecut împreună până la sfârşitul lor. (17-353) 



84. O profesoară de religie a mers cu un grup de elevi într-un pelerinaj la o 
mănăstire. Au venit cu ea şi patru elevi care erau foarte obraznici. Tot drumul au făcut 
gălăgie. Profesoara şovăise înainte să îi ia la drum. Auzise că unul dintre ei se culca cu o 
colegă de clasă, şi îşi asuma o mare responsabilitate dacă îi lua. Trebuia să fie foarte 
atentă. Dar s-a decis să îi ia. 

La mănăstire, grupul s-a întâlnit cu un părinte cu viaţă sfântă, un pustnic care 
venise să se împărtăşească. Era foarte slab, din cauza posturilor aspre. Când vorbea 
despre Dumnezeu, avea ochii în lacrimi. Printre altele, le-a spus copiilor: 

- Trebuie să trăiţi în aşa fel încât, atunci când veţi fi mari, să nu vă pară rău că v- 
aţi pierdut tinereţea. O singură viaţă avem în această lume. Să o folosim cât mai bine, 
pentru a dobândi raiul. 

Părintele nu le-a vorbit mult elevilor, dar cuvintele lui i-au impresionat pe doi 
dintre cei patru copii-problemă. Unul dintre cei doi era chiar cel care păcătuia cu colega 
lui. Pe drumul de întoarcere, ei au vorbit mult cu profesoara de religie. Pelerinajul i-a 
convins să îşi schimbe viaţa. 

Numai că ceilalţi doi prieteni ai lor nu erau deloc încântaţi de această schimbare, 
pe care nu o înţelegeau. Ii tot ironizau pe prietenii lor care nu mai mergeau în baruri şi 
nici la petreceri zgomotoase. Aceştia veneau rareori pe la petreceri şi se purtau cu totul 
altfel decât înainte. De asta erau luaţi peste picior de colegii lor. Dar ei se hotărâseră să 
nu răspundă la ironiile celorlalţi. Cei doi prieteni ai lor au râs o vreme de ei, tot 
încercând să îi convingă să nu mai meargă la biserică. Dar nu au reuşit. Mai mult încă, 
unul din ei, văzând cum cei doi tineri duceau o viaţă curată, s-a dus şi el de câteva ori la 
biserică. La început din curiozitate, dar până la urmă a începu să îi placă. 

Şi astfel, datorită unui pelerinaj şi înţelepciunii unei profesoare de religie, trei 
tineri şi-au îndreptat paşii pe calea mântuirii. 

Zicea avva Zinon că i-a povestit lui fericitul Serghie, egumenul din Pediada, o 
povestire ca aceasta: „ Odată - zice - călătorind noi cu un bătrân sfânt, fiind şi alt fraţi 
împreună cu noi, ne-am rătăcit pe cale. Şi, neştiind unde mergem, ne-am aflat în 
semănături şi am călcat puţin din semănături. Iar plugarul, simţind, că s-a întâmplat de 
lucra acolo, a început a ne ocărî şi a zice cu mânie: «Voi călugări sunteţi? Voi vă 
temeţi de Dumnezeu? De aveaţi frica lui Dumnezeu înaintea ochilor, nu făceaţi 
aceasta». Deci îndată ne zice nouă sfântul acela bătrân: «Pentru Domnul, nimeni să nu 
grăiască!». Şi se ruga plugarului cu blândeţe, zicând: «Bine zici, fiule; de am fi avut 
frica lui Dumnezeu aceasta nu am fi făcut, ci pentru Domnul, iartă-ne, că am greşit!». 

Iar acela, înspăimântându-se pentru nerăutatea şi smerenia bătrânului, alergând 
la noi, a căzut la picioarele bătrânului, zicând: «Iartă-mă pentru Domnul şi ia-mă cu 
voi!»" Şi adăuga fericitul Serghie: „Iată blândeţea şi bunătatea sfântului ce a putut cu 
ajutorul lui Dumnezeu să facă! Şi a mântuit sufletul ce era făcut după chipul lui 
Dumnezeu, şi pe care Dumnezeu îl voieşte mai mult decât nenumărate lumi cu banii 
lor". (10-75) 



85. Un student căzuse în păcat cu prietena sa, cu care urma să se căsătorească după 
Postul Crăciunului. Mai erau două luni până la nuntă. S-au spovedit, dar după două 
săptămâni iar au căzut. Iar s-au spovedit, şi iar au căzut. In prima săptămână din post au 
păcătuit iarăşi. Imediat după aceea, când abia apucaseră să se îmbrace, pe tânăr 1-a 
mustrat conştiinţa. A pus mâna pe telefon şi 1-a sunat pe preot: 

- Sărut-mâna, părinte, Mihnea la telefon. V-am sunat să vă întreb de câte ori poate 
cineva să pună început bun? 

- Ori de câte ori cade. 

- Şi în fiecare săptămână? 

- Şi în fiecare zi. Şi în fiecare oră. Aşa cum diavolul contabilizează fiecare cădere, 
tot aşa Dumnezeu numără fiecare ridicare. Ce s-a întâmplat, iar aţi căzut? 

- Da, părinte, iar. Şi iar să ne spovedim, şi iar să cădem? Sau să aşteptăm să ne 
spovedim chiar înainte de nuntă? 

- O să vă spovediţi şi atunci, aşa cum v-am spus. Dar acum, pentru că aţi căzut, 
trebuie să vă ridicaţi. Vă aştept după-masă la biserică şi o să vă spovedesc după 
vecernie. 

- Şi dacă o să cădem iarăşi? 

- Prin spovedanie sufletul primeşte dezlegare de lanţurile cu care 1-a legat păcatul, 
şi puterea să se lupte cu el. Dacă vreţi să puneţi început bun, spovediţi-vă. Dar, dacă 
vreţi să vă spovediţi fără să fiţi hotărâţi să fiţi cuminţi până la nuntă, nu faceţi bine. 

- E post... 

- Şi dacă nu era post, păcatul tot păcat era. Ori de câte ori cădeţi, ridicaţi-vă. 

A întrebat avva Moise pe avva Siluan, zicând: „ Poate omul în fiecare zi să pună 
început?". Şi i-a răspuns bătrânul: „De este lucrător, poate şi în fiecare zi şi în fiecare 
ceas să pună început bun ". (11-21 7) 

86. Un ministru a chemat un preot să îi facă sfeştanie. Preotul a venit, a făcut 
slujba, după care a fost invitat să sfinţească masa pregătită pentru această ocazie. Deşi 
era vineri, pe masă erau cărnuri şi alte mâncăruri de dulce. 

- Să mă iertaţi, a spus părintele, dar fiind zi de post, nu pot binecuvânta decât ce e 
de post... 

- Ce vorbă e asta? s-a supărat ministrul. Hai, binecuvântează toate, că ne supărăm. 
Ei, comedie, nu am chemat un altul mai deştept! Aici nu e masă obişnuită, părintele, aici 
suntem oameni cu greutate. Binecuvântezi, sau pleci de aici? 

- Iertaţi-mă, plec, a spus părintele, strângându-şi epitrahilul. 

- O să vezi tu cât de curând ce răsplată o să primeşti pentru gestul ăsta... a spus 
ministrul, simţindu-se jignit. 

într-adevăr, peste câteva zile, părintele a fost chemat la episcopie şi a fost mutat la 
altă parohie, mult mai mică. Nu i-a fost greu să înţeleagă pricina mutării sale. Dar, 
mulţumindu-I lui Dumnezeu pentru toate, părintele a plecat, având încredinţarea că 
nimic nu se întâmplă fără voia lui Dumnezeu. 

Peste un an de zile, la alegeri, partidul ministrului a obţinut voturi puţine, şi 
ministrul a revenit la funcţia pe care o avusese mai înainte: director de spital. 

Peste alt an de zile, pe când se afla în concediu, a izbucnit un incendiu în care 
copilul său cel mic şi-a pierdut viaţa. 

In faţa sicriului, fostul ministru stătea şi plângea: 

- Oare cu ce Te-am supărat, Doamne, cu ce? 

Din rânduiala lui Dumnezeu, la înmormântarea aceea fusese chemat să slujească 
tocmai preotul pe care ministrul îl prigonise: parohul din cartier plecase de urgenţă din 
oraş. 

Preotul a ţinut slujba, smerit. A plecat imediat după ce a ţinut un scurt cuvânt, 
pentru că nu vroia să îl pună într-o situaţie delicată pe fostul ministru. 

Comportamentul său 1-a ajutat pe cel care mai înainte îl prigonise să îşi înţeleagă 
greşeala. Şi-a dat seama că în viaţă toate sunt trecătoare şi că important este un singur 
lucru: ascultarea de Dumnezeu, oricât de grea ar fi această ascultare. A înţeles cât de 
creştineşte se purtase părintele atunci când refuzase să sfinţească bucatele de dulce în 
post. A înţeles că nici un compromis nu are urmări bune. Că urmări bune au numai 
faptele bune. Mai mult chiar, el a încercat să determine transferul părintelui la postul 
iniţial. Pentru că nu mai era ministru, şi nu mai avea aceeaşi greutate în ochii celorlalţi, 
a avut mult de furcă pentru a-şi împlini dorinţa. Dar, în cele din urmă, a reuşit. 

După ce părintele a început să slujească din nou în vechea sa parohie, directorul 
spitalului 1-a chemat din nou să îi facă sfeştanie: 

- Vă rog din tot sufletul, părinte, să mă iertaţi pentru răul pe care vi l-am făcut. Vă 
rog să veniţi din nou la noi, că vă avem ca pe un sfânt. . . Soţia mea de la început a zis că 
semănaţi cu Hristos la înfăţişare şi la moralitate. . . 

- De iertat, v-am iertat. De semănat cu Hristos la chip, aproape toţi bărboşii 
seamănă puţin. Cât despre moralitate, nici un om nu se poate compara cu Hristos. Ştiu 
că, dacă aş veni la voi, m-aţi trata ca pe un sfânt. Tocmai de aceea nu voi veni. Sau 
poate voi veni peste multă vreme, când nu o să mă mai ţineţi de sfânt. Că aşa, să mă 
ridicaţi în slăvi, şi de acolo să mă doboare diavolul, nu îmi este de folos. Să îmi lăsaţi 
totuşi un pomelnic, să vă pomenesc. Şi vă mai spun încă o dată: de iertat, v-am iertat. 
Dar aveţi grijă cum trăiţi, ca să vă ierte şi Dumnezeu. . . 

Un frate l-a întrebat pe unul din bătrâni, zicând: „ Cum diavolul aduce ispite 
asupra sfinţilor?". Şi i-a zis lui bătrânul că a fost unul din părinţi, anume Nicon, care 
locuia în muntele Sinai. Şi iată că oarecine, mergând la casa unui faranit şi găsind pe 
fiica lui singură, a căzut cu dânsa. Şi i-a zis ei: ,, Spune că pustnicul avva Nicon ţi-a 
făcut aşa ". Şi când a venit tatăl ei şi a aflat, luând sabia, s-a dus asupra bătrânului şi, 
bătând în uşă, a ieşit bătrânul. Şi întinzând el sabia ca să-l omoare, s-a uscat mâna lui. 
Şi ducăndu-se faranitul la biserică, a spus bătrânilor şi au trimis la dânsul şi a venit 
bătrânul. Şi bătăndu-l mult, voiau să-l gonească. Şi s-a rugat zicând: „Lăsaţi-mă aici, 
pentru Dumnezeu, ca să mă pocăiesc!". Şi despărţindu-l pe el trei ani, s-a dat poruncă 
ca nimeni să nu meargă la el. Şi a făcut trei ani, venind în fiecare duminică la biserică 
şi făcând metanie, se ruga la toţi zicând: „Rugaţi-vă pentru mine!". Iar mai pe urmă s- 
a îndrăcit cel ce a făcut păcatul şi a pus ispită asupra bătrânului. Şi a mărturisit în 
biserică că el a făcut păcatul şi a zis să năpăstuiască pe robul lui Dumnezeu. 

Şi mergând tot norodul, a făcut metanie bătrânului, zicând: „Iartă-ne pe noi, 
avvo!". Şi le-a zis lor: „De a vă ierta, iertaţi sunteţi; dar a rămâne aici cu voi nu mai 
rămân, că nu s-a aflat unul să aibă dreaptă socoteală şi să-ifîe milă de mine ". Şi aşa s- 
a dus de acolo. Şi a zis bătrânul către fratele: „ Vezi cum diavolul aduce ispitele asupra 
sfinţilor?" (Avva Nicon -158) 



87. La părintele Ioan a venit Adrian, un student la Teologie. în loc să îi ceară un 
cuvânt de folos, el a început să îi spună părintelui cât de necesar este ca oamenii să ţină 
post negru vinerea, cât de greu dar folositor este ca oamenii să rostească rugăciunea 
inimii, cât de bine este să existe familii creştine. După ce a terminat lista de sfaturi, a 
început să îi pună părintelui întrebări legate de culmile vieţuirii duhovniceşti. 

- Nu ştiu să îţi vorbesc despre aşa ceva. Despre asta au învăţat sfinţii, pentru că 
trăiau cele despre care scriau. 

- Spuneţi-mi măcar ce aţi citit, dacă v-a interesat acest subiect. 

Văzându-1 atât de mândru, părintele îl asculta în tăcere. Tânărul vroia să pară cât 
mai înţelept în ochii părintelui. 
Acesta l-a întrebat: 

- Şi în faţa lui Dumnezeu, tot aşa vii? 

- Ce vreţi să spuneţi? 

- Ai venit la mine pentru prima dată. Nu ai vrut să fii folosit de cuvintele mele, ci 
ai vrut să mă convingi de înţelepciunea ta. Calea asta nu Ii place lui Dumnezeu. Apoi ai 
vrut să vezi dacă ştiu să îţi vorbesc despre taine care depăşesc înţelegerea noastră. Dar 
credinţa noastră nu e filosofie, nu cel care e doar o enciclopedie teologică dobândeşte 
raiul, ci raiul îl dobândeşte numai cel care trăieşte credinţa. 

- Bine, părinte, bine, atunci o să mai vin altă dată, ca să mai vorbim. . . 

Adrian a plecat decepţionat. In timp ce stătea în staţia de autobuz, l-a văzut pe un 
prieten de-al său care se îndrepta spre biserică. 

- Ce faci aici? 

- Ce să fac, am fost la părintele Ioan. 

- Şi eu tot la el mă duc. 

- Şi, îţi place? Mie mi s-a părut că faima pe care o are e cam exagerată. In ce 
priveşte teologia, cam şchiopătează. In loc să îmi răspundă la întrebări, a încercat să se 
eschiveze, să îmi vorbească despre importanţa trăirii creştine, de parcă eu nu aş înţelege 
acest subiect. Cred că ştiu mai multă teologie decât el. 

- Spui asta pentru că nu îl cunoşti. Mie îmi este duhovnic. Am avut odată nişte 
nelămuriri legate de o lucrare de seminar. M-a uimit cât de bine cunoaşte scrierile 
Sfinţilor Părinţi. 

- Atunci mie de ce nu a vrut să îmi răspundă la întrebări? 

- El nu răspunde decât la întrebările care îl ajută pe om să se schimbe în bine. 
Spune că se umple lumea de teologi, în timp ce adevăraţii creştini se cam împuţinează. 

- Mi-a venit maşina, trebuie să plec, mai vorbim, spuse Adrian, suindu-se în 
autobuz. 

Dar, cum rămase singur, începu să înţeleagă câtă dreptate avea părintele Ioan. El 
îşi dorise până atunci din tot sufletul să ajungă un mare teolog. Dar nu îşi dorise la fel de 
mult să ajungă un bun creştin. 

Coborî la prima staţie şi o luă înapoi pe jos. Se întâlni iar cu prietenul său: 

- Ce faci, Adriane, ai uitat ceva? 

- Da, răspunse Adrian. Am uitat să pun întrebările potrivite. . . 

S-a dus odată un frate din părţile lui avva Pimen în străinătate. Şi a ajuns acolo la 
un pustnic (care era milostiv şi mulţi veneau la dânsul). Şi i-a vestit lui fratele cele 
despre avva Pimen. Şi, auzind fapta lui cea bună, a dorit să-l vadă. Deci, întorcăndu-se 
fratele în Egipt, după câtăva vreme a venit pustnicul din străinătate în Egipt la fratele 
cel ce venise la el (că îi spusese lui unde petrece). Şi văzându-l acela, s-a mirat şi s-a 
bucurat foarte. Şi a zis pustnicul: „Fii bun şi du-mă la avva Pimen!". Şi, luându-l, a 
venit la avva Pimen şi i-a vestit cele despre dânsul zicând: „Mare om este şi multă 
dragoste şi cinste are la locul lui şi i-am vestit lui despre tine şi, dorind să te vadă, a 
venit". 

Deci l-a primit pe el cu bucurie şi, sărutându-se unul cu altul, au şezut. Şi a 
început cel străin a vorbi din Scriptură locuri duhovniceşti şi cereşti. Şi şi-a întors avva 
Pimen faţa lui şi nu i-a dat răspuns. Şi văzând că nu vorbeşte cu dânsul, măhnindu-se a 
ieşit. Şi i-a zis fratelui celui ce l-a adus pe el: „In zadar am făcut toată călătoria 
aceasta, că am venit la bătrânul şi iată că nici a vorbi cu mine nu voieşte ". Şi a intrat 
fratele la avva Pimen şi i-a zis: „Avvo, pentru tine a venit acest om mare, având atâta 
slavă la locul lui. Pentru ce n-ai vorbit cu dânsul?". I-a zis lui bătrânul: „Acesta dintre 
cei de sus este şi cele cereşti grăieşte, iar eu dintre cei de jos sunt şi cele pământeşti 
vorbesc. De mi- ar fi grăit despre patimi ale sufletului, i-aş fi răspuns; iar dacă pentru 
lucruri cereşti [vrea să vorbim], eu aceasta nu ştiu ". 

Deci ieşind fratele, i-a zis: „Bătrânul nu vorbeşte degrabă din Scriptură, ci dacă 
cineva îi va grăi lui despre patimile sufletului, îi răspunde". Iar el, umilindu-se, a intrat 
la bătrânul şi a zis către dânsul: „ Ce voi face avvo, că mă stăpânesc patimile 
sufletului?". Şi a luat aminte la dânsul bătrânul, bucurându-se. Şi a zis: „Acum bine ai 
venit. Deschide-ţi gura ta pentru acestea şi o voi umple de bunătăţi". Iar el, mult 
folosindu-se, zicea: „ Cu adevărat aceasta este calea cea adevărată ". Şi mulţumind lui 
Dumnezeu, s-a întors la locul său bucuros căci cu astfel de sfânt s-a învrednicit a se 
întâlni. (8-166) 



88. într-o seară, la uşa casei parohiale în care locuia părintele Ioan a bătut cineva. 
Deschizând, părintele a văzut o studentă pe care cu câteva zile în urmă o convinsese să 
nu facă un avort. Tatăl pruncului plecase din ţară şi se întorsese la familia lui, în Iran. 
Familia fetei se chinuise multă vreme să o convingă să renunţe la sarcina nedorită, dar 
părintele avusese răbdare cu ea şi o sfătuise să nu facă acest groaznic păcat. 

- Iertaţi-mă că vă deranjez atât de târziu, părinte, dar trebuie să îmi spuneţi un 
cuvânt de întărire. Nu mai puteam aştepta până mâine, sunt făcută praf. 

- Ce s-a întâmplat, ai ucis copilul? 

- Nu, părinte, Doamne- fereşte. Am o ispită mare şi am nevoie de sfatul sfinţiei 
voastre. Altfel nu îndrăzneam să vă deranjez la ora asta. Stau numai un minut, dacă îmi 
permiteţi. 

- Mă deranjai dacă făceai cine ştie de trăznaie; dacă pot să îţi fiu de folos, nu mă 
deranjezi, mă bucuri. 

Un frate a mers la un sihastru şi, plecând de la dânsul, i-a zis: „Iartă-mă, avvo, 
ca te-am smintit de la rugăciunea ta!". Celălalt, răspunzând, i-a zis: „Rugăciunea mea 
este să te odihnesc pe tine şi să te petrec cu dragoste". (6-367) 



89. O femeie căzuse în deznădejde după ce soţul şi cei doi fii ai ei muriseră în 
urma unui grav accident de maşină. Venise la părintele Ioan cu inima distrusă de 
întristare: 

- Părinte, iertaţi-mă, nu mai sunt în stare să îmi fac canonul, nu mai sunt în stare să 
mă rog lui Dumnezeu. Am impresia că m-a pedepsit prea tare pentru păcatele tinereţii, 
în timp ce pe alţii îi lasă de capul lor. Nu mai pot, părinte, nu mai pot. Simt că îmi pierd 
minţile. Cum o să trăiesc singură? îmi vine să îmi iau viaţa şi să mă duc lângă ei. 

- Dacă ar fi aşa simplu să te duci lângă ei, ţi-aş da binecuvântare să îţi iei viaţa 
cum ajungi acasă. Numai că sinucigaşii merg în iad. Numai pe unii dintre cei bolnavi 
psihic îi iartă Dumnezeu. Dacă soţul şi copiii tăi s-au mântuit şi tu te duci în iad, nu vei 
fi lângă ei. 

- Dar dacă vreunul a ajuns în iad? Mă voi duce să stau cu el. 

- Nu se poate. Numai în rai oamenii stau în comuniune unii cu alţii. In iad nu 
există decât plângere. Nu poţi să alini durerea celui care ajunge acolo decât într-un 
singur fel: rugându-te pentru el să ajungă să vadă lumina. 

- Şi ce să fac, părinte, că nu pot să mă rog? Nu pot să mai fac Acatistul 
Preadulcelui Iisus. 

- Nu poţi să faci acatistul, o să faci altceva. 

- Nu pot să mă rog pentru mine, părinte, sunt prea deznădăjduită. 

- Deznădejdea înseamnă moarte duhovnicească. Noi, creştinii, nu avem voie să 
deznădăjduim. Chiar dacă suntem mâhniţi. Deznădăjduiţi sunt doar necredincioşii, cei 
care nu ştiu să Ii ceară Domnului puterea de a depăşi încercările. 

- Părinte, oricum nu pot să mă rog. 

- Iţi schimb canonul. In fiecare seară să faci zece metanii pentru soţul tău, şi câte 
zece pentru fiecare dintre copii. Şi la fiecare metanie să spui: „Doamne, odihneşte-1 în 
împărăţia Ta." 

A doua săptămână, când femeia a venit din nou la biserică, părintele a întrebat-o: 

- Ai făcut metaniile? 

- Da, părinte, le-am făcut. 

- Să ştii că şi această osteneală a ta Dumnezeu o va primi tot ca pe o pomană, ca 
pe o milostenie. De acum să faci câte douăzeci de metanii pentru fiecare. 

- Bine, părinte, o să fac. 

- Şi, dacă mai ai putere, să faci câte cinci metanii şi pentru mine, să mă întărească 
Dumnezeu să călăuzesc sufletele aşa cum trebuie. 

- Da, părinte, o să fac. 

Seara, după ce a făcut metaniile pentru soţul şi copiii ei, s-a apucat să facă şi 
pentru părintele. După aceea, s-a apucat să facă câteva metanii şi pentru ea, fără să le 
numere. Ii tot cerea lui Dumnezeu putere să rabde încercările prin care trece. 

In seara următoare a făcut la fel, şi tot aşa până ce a venit iarăşi la părintele Ioan: 

- Părinte, deşi nu mai aveam putere să mă rog, cu chiu cu vai am început să fac 
câteva metanii şi pentru mine. Nu multe, dar fac. 

- Important este că nu ai părăsit lupta. Diavolul abia aştepta să te dărâme cu 
deznădejdea. 

- Părinte, dar să ştiţi că tot îmi mai vin gânduri de deznădejde. 

- Tu ce credeai, că lupta se va termina atât de uşor? Suntem oameni, suntem fiinţe 
pe care încercările ne clatină puternic. Important este să nu cedăm. Uite, de acum 
trebuie să citeşti din Psaltire câte un psalm în fiecare zi. 

- Atât de puţin? 

- Un psalm neapărat. Un psalm făcut cu luare-aminte. Şi dacă vezi că mai ai stare 
de rugăciune, roagă-te în continuare. Nu te gândi să termini catisma, roagă-te atât cât 
poţi şi fii atentă la rugăciune. 

încetul cu încetul, femeia se punea pe picioare. După ce a făcut parastasul de 
patruzeci de zile, părintele i-a spus: 

- Gata, cu ajutorul lui Dumnezeu ai depăşit momentele de cumpănă. De acum 
revenim la canoane obişnuite. 

- Să ştiţi, părinte, că, dacă nu aţi fi avut înţelegere faţă de mine în durerile prin 
care am trecut, nu aş mai fi venit la biserică. 

- Ştiu, dacă ţi-aş fi dat un canon prea greu, te-ar fi biruit şi mai tare deznădejdea. 
Dar canonul trebuie să vindece sufletul, nu să îl sufoce. Trebuie să fie balsam. Iar atunci 
când e nevoie să fie bisturiu chirurgical, duhovnicul trebuie să fie foarte atent, ca să nu 
moară pacientul pe masa de operaţie. Ştiu asta de la primul meu duhovnic, Dumnezeu să 
îl odihnească. 

Se povestea despre avva Macarie că, mergând odată la biserică să citească 
pravila, a văzut în afara chiliei unuia dintre fraţi mulţime de draci, din care unii se 
închipuiau în muieri ce rosteau cuvinte necuviincioase, alţii în copilandri ce vorbeau 
cuvinte de ocară, alţii jucau, iar alţii se schimbau în multe forme. Bătrânul, fiind 
văzător cu mintea, a cunoscut pricina. Şi, suspinând, şi-a zis: „Negreşit, fratele petrece 
în lenevire şi pentru aceasta duhurile cele viclene îi înconjoară chilia ". 

După ce a isprăvit pravila, a intrat în chilia fratelui şi i-a zis: „Sunt necăjit, frate, 
şi cred că, de te vei ruga pentru mine, cu adevărat mă va uşura Dumnezeu de necazul 
acesta". El, punând metanie bătrânului, i-a zis: „Avvo, nu sunt vrednic să mă rog 
pentru tine". Insă bătrânul sta rugându-l pe frate şi zicând: „Nu mă duc de nu-mi vei 
da cuvânt că vei face pentru mine câte o rugăciune în fiecare seară". Aşa a ascultat 
fratele porunca bătrânului. Acest lucru l-a făcut bătrânul vrând să-i dea pricină să se 
roage noaptea. Şi, sculându-se fratele în noaptea viitoare, a făcut o rugăciune pentru 
bătrânul. Apoi, umilindu-se, a zis: „ Ticălosule suflete, pentru un bătrân ca acesta te-ai 
rugat, dar pentru tine nu te rogi? ". Deci, a făcut şi pentru sine o rugăciune. Apoi aşa 
făcând el în fiecare noapte şi săvârşind cele două rugăciuni, în duminica următoare, 
bătrânul, ducăndu-se la biserică, i-a văzut pe draci stând afară din chilia fratelui, ca şi 
mai înainte, dar trişti şi posomorâţi. Şi a cunoscut că pentru rugăciunea fratelui s-au 
întristat dracii. Astfel, bucurăndu-se, a intrat la fratele şi a zis: „Rogu-te, mai fă pentru 
mine încă o rugăciune!". El a ascultat şi făcând pentru bătrânul două rugăciuni, iarăşi 
s-a umilit şi şi-a zis: „ O, ticălosule suflete, adaugă şi pentru tine o rugăciune!". 

Deci, aşa petrecând el şi săptămâna aceea şi făcând în fiecare noapte câte patru 
rugăciuni, duminică iarăşi venind bătrânul, i-a văzut pe draci mai întristaţi şi tăcând. 
Şi mulţumind lui Dumnezeu, când s-a întors, a intrat iarăşi la frate şi l-a rugat să mai 
adauge pentru dânsul încă o rugăciune. Acesta, primind şi adăugând şi pentru sine încă 
o rugăciune, făcea în fiecare noapte şase rugăciuni. Când a trecut bătrânul duminică, i- 
a văzut pe draci stând departe de chilia lui. Dar cum l-au văzut intrând la frate, l-au 
ocărât, mâhnindu-se pentru mântuirea fratelui. Iar bătrânul, proslăvind pe Dumnezeu, 
a intrat la frate şi l-a sfătuit să nu se lenevească, ci neîncetat să se roage. Şi aşa, 
făcându-se fratele osârduitor la rugăciuni, cu darul lui Dumnezeu, s-au dus dracii cu 
totul de la dânsul. (78-439) 

90. La biserică la părintele Ilarion au venit doi studenţi de la Facultatea de 
Teologie. Intrând în biserică, l-au văzut pe părinte îmbrăcat într-o reverendă veche şi nu 
şi-au dat seama că pe el îl căutau. L-au întrebat: 

- Părintele Ilarion e aici? 

- Ce treabă aveţi cu el? 

- Am venit să îi cerem nişte sfaturi duhovniceşti. 

- Vreţi să vă spovediţi? Ce fel de sfaturi? 

- Nu, vrem numai să vorbim cu el, să îl întrebăm cum înţelege el unele citate din 
Sfânta Scriptură. 

Celălalt deschise şi el gura: 

- Zice lumea că ar fi foarte înţelept, şi vrem să ne convingem dacă e aşa sau nu. 
Cât despre spovedanie, avem timp să ne spovedim când terminăm facultatea, nu? 

Părintele se întrista auzindu-i: 

- Părintele Ilarion nu are decât seminarul, nu e la măsura la care vă aşteptaţi voi. 
Nu e aici. Dar nu are rost să îl aşteptaţi, că veţi fi dezamăgiţi auzindu-1. 

Studenţii plecară. 

Femeia de la pangar 1-a întrebat: 

- De ce nu aţi vorbit cu ei, părinte? Trebuia să le arătaţi cât de bine cunoaşteţi 
învăţătura Sfinţilor Părinţi. 

- Nu, nu trebuia. Nu au venit pentru cuvânt de folos. Au venit ori ca să aibă pricină 
să mă clevetească, ori ca să se mândrească că au stat de vorbă cu mine. Dacă ar fi venit 
pentru sfaturi duhovniceşti, le-aş fi vorbit. 

Spunea avva Daniil că oarecari fraţi, vrând să meargă la Tebaida pentru torturi 
de in, au zis: „Cu această pricină, adică din întâmplare, să-l vedem şi pe avva 
Arsenie". Şi a intrat avva Alexandru şi a zis bătrânului: „Nişte fraţi, venind de la Ale- 
xandria, voiesc să te vadă". Zis-a bătrânul: „Inştiinţează-te de la dânşii pentru care 
pricină au venit". Şi, înştiinţându-se că merg la Tebaida pentru torturi de in, a vestit 
bătrânului. Şi el a zis: „ Cu adevărat, nu vor vedea faţa lui Arsenie, căci nu au venit 
pentru mine, ci pentru treaba lor. Odihneşte-i pe ei şi-i sloboade cu pace, zicându-le că 
bătrânul nu poate să-i întâmpine". (26-17) 



91. Doi tineri căsătoriţi s-au hotărât să se spovedească la acelaşi duhovnic, şi soţia 
a venit la duhovnicul soţului ei. Din lucrarea vrăjmaşului, femeia nu a fost mulţumită de 
sfaturile pe care le primea de la noul îndrumător, aşa că s-a dus să se plângă fostului 
duhovnic, părintelui Ioan: 

- Nu îmi e bine deloc, nu e ca sfinţia voastră. Nu îmi dă canoane grele şi nici el 
însuşi nu pare prea sporit. Vreau să mă întorc înapoi. El să rămână la părintele lui, şi eu 
la sfinţia voastră. 

După ce a stat de vorbă cu ea, părintele a convins-o că îi este de folos să rămână la 
noul duhovnic. Deşi nu era la fel de renumit. 

Femeia s-a întors la duhovnicul soţului ei. După câteva luni, a venit la părintele 
Ioan să îi mulţumească: 

- Foarte mult a însemnat pentru mine că m-aţi trimis înapoi. In timp mi-am dat 
seama cât de bun duhovnic este. 

- Nu era bine tu să mergi într-o direcţie, soţul tău în alta. Află că, atunci când 
duhovnicul meu a plecat pentru o vreme în Athos, eu tot la părintele tău m-am spovedit. 
Data trecută nu ţi-am spus asta ca să te las să te convingi singură de valoarea părintelui 
tău. Mâhnirea ta nu avea un motiv serios, era pur şi simplu o cursă a vrăjmaşului. 

Unor fraţi li s-a întâmplat o scârbă la locul lor şi vrând să-l părăsească s-au dus 
la avva Ammona. Şi iată, bătrânul mergea cu corabia pe apă şi, văzându-i umblând pe 
marginea râului, a zis corăbierilor: „Scoateţi-mă la uscat!". Şi chemând pe fraţi, le-a 
zis lor: „Eu sunt Ammona, la care voiţi să mergeţi". Şi, mângâindu-le inimile lor, i-a 
făcut de s-au întors înapoi de unde ieşiseră. Că nu avea pricina vătămare de suflet, ci 
scârbă omenească. (5-30) 



92. Intr-o vineri, în timp ce spovedea ucenicii, aşa cum făcea în fiecare săptămână, 
părintele Ioan a fost chemat de urgenţă la un spital, să împărtăşească un bolnav. 
O femeie îmbrăcată cu haine foarte elegante 1-a întrebat: 

- Cam în cât timp veniţi, părinte? 

- Cam în două ore. 

Femeia a ieşit din biserică, s-a suit într-o maşină scumpă şi a plecat. S-a întors cu 
puţin înaintea părintelui şi a început să citească. 
Când a văzut-o, părintele a întrebat-o: 

- Nu te-ai plictisit? 

- Nu, am fost şi am mâncat o pizza, şi m-am plimbat puţin în parc. 

- Ce citeşti? 

- O istorie a sociologiei. 

Părintele a început să spovedească din nou. După ce a spovedit-o pe femeie, a 
venit rândul unei bătrâne: 

- Părinte, sunt tare tulburată, am tot judecat-o pe femeia asta de dinainte şi nu am 
linişte. Ce caută bogaţii ăştia la biserică? Aţi auzit că a fost la pizza, în timp ce noi vă 
aşteptam aici. Aţi văzut ce maşină are? Dacă ar vinde-o, ar sătura mulţi săraci. Şi cât de 
scump se îmbracă. . . 

- Nu e bine că ai judecat-o. Femeia asta se nevoieşte mai mult decât tine. 

- Cum aşa, părinte? 

- Ia spune-mi, de câţi ani vii la biserică? 

- De zece ani. 

- Când erai de vârsta acestei femei, ce făceai? 

- Nu aveam treabă cu biserica, trăiam numai pentru mine şi pentru familia mea. 
Nu credeam în Dumnezeu. 

- Cu banii cum o duceai atunci? 

- Prost. Mâncare puţină, haine frumoase cumpăram rar. . . 

- După ce te-ai apropiat de biserică, ţi-a fost greu să posteşti? 

- Nu, cum să îmi fie? Am mâncat la fel de bine. Ba chiar mâncarea de post mă 
îngraşă. 

- Asta dacă mănânci fără măsură. Acum, ascultă-mă. Femeia asta e văduva unui 
ministru. A avut trei maşini, a păstrat-o pe cea mai veche. Pe celelalte două le-a vândut, 
şi banii i-a donat pentru ridicarea unei biserici. A vrut să o vândă şi pe asta, dar i-am 
spus să nu se grăbească, ca să nu îi pară rău după aceea. Va veni vremea când se va 
obişnui să meargă cu autobuzul, şi o va vinde. Sau poate îşi va lua o maşină mai ieftină. 
Să ştii că şi pe ea o mustră conştiinţa că săracii mor de foame şi ea circulă cu aşa o 
maşină. 

- Bine, maşina, dar hainele? 

- Femeia asta, până să se apropie de biserică, adică până acum un an, îşi cumpăra 
lunar haine, încălţăminte, farduri şi toate prostiile. De un an de zile nu şi-a cumpărat 
nimic. O parte din haine le-a dat de pomană, şi şi-a păstrat numai câteva. Şi nu pentru că 
e văduvă de cinci ani. Dacă nu s-ar fi apropiat de biserică, s-ar fi măritat deja din nou cu 
un mare patron. Se va recăsători cu un om cât se poate de simplu, dar cu un suflet mare. 

Nu s-a uitat la starea lui materială, şi nici nu s-a purtat ca şi cum condiţia ei socială i-ar 
oferi o anume superioritate. 

- Bine, dar să mănânci pizza în zi de post? 

- In primul rând ar trebui să ştii şi tu că există pizza de post. Este adevărat că e 
bine să căutăm nu numai să mâncăm bucate de post, ci şi să mâncăm ceea ce nu ne oferă 
mari plăceri gastronomice. Infrânarea nu e numai de la carne, brânză şi ouă, ci şi de la 
ceea ce stârneşte lăcomia. Pentru mine, pentru tine şi pentru mulţi alţii, pizza e o 
mâncare aleasă. Dar nu e greu să îţi dai seama că, la delicatesurile pe care ea le mânca 
înainte, pizza pe care o mănâncă e semn de mare înfrânare. Nu toţi oamenii pot fi 
judecaţi după aceleaşi criterii. Ceea ce pentru tine e o mâncare obişnuită, să zicem o 
porţie de salată orientală, pentru un sărac care scotoceşte prin gunoaie e o masă de 
sărbătoare. 

Dumnezeu ne judecă pe fiecare în parte după caracteristicile, talanţii, slăbiciunile 
şi luptele fiecăruia. Acesta e un alt motiv pentru care nu trebuie să ne judecăm unii pe 
alţii: pentru că niciodată nu putem şti dacă cel pe care îl judecăm după criterii 
înşelătoare nu e mult mai sporit decât noi în viaţa duhovnicească. 

Ca să nu lungim vorba: tu, după ce te-ai apropiat de biserică, nu ai luat asupra ta o 
cruce foarte grea. Pe când ea, chiar dacă pare o fiinţă comodă, trece printr-o schimbare 
foarte profundă: încet-încet, renunţă la tot ce nu îi este de folos. Ea ar fi vrut să o facă 
într-un ritm şi mai rapid, dar nu am lăsat-o eu, tocmai pentru ca nu cumva mai apoi să 
cadă în deznădejde şi să jinduiască după cele pe care le-a părăsit. Cu ce te-ai ales că ai 
judecat-o? Cu nimic. Dacă vrei să te mântuieşti, vezi-ţi de viaţa ta şi nu îi mai judeca pe 
alţii. 

A venit odată un călugăr roman, care fusese dregător al palatului şi a locuit în 
Schit aproape de biserică. Avea încă un rob care îi slujea. Văzând deci preotul 
slăbiciunea lui şi înştiinţându-se din ce fel de odihnă este, orice iconomisea Dumnezeu 
că venea la biserică îi trimitea lui. Şi făcând douăzeci şi cinci de ani în schit, s-a făcut 
mai înainte-văzător şi însemnat. 

Auzind deci unul din cei mari egipteni despre dânsul, a venit să-l vadă, aşteptând 
să afle la el vreo nevoinţă trupească mai multă. Şi intrând la dânsul, i s-a închinat lui 
şi, făcând ei rugăciune, au şezut. Dar îl vedea pe el egipteanul că poartă haine moi şi 
harar şi piele sub el şi o pernă mică. Picioarele le avea curate şi cu sandale. Acestea 
văzăndu-le, s-a smintit, căci în locul acela nu se ducea o astfel de viaţă, ci mai vârtos 
aspră petrecere. 

Dar mai înainte-văzător fiind bătrânul, a înţeles că acolo s-a smintit şi i-a zis 
slujitorului: „Fă-ne nouă praznic astăzi pentru avva". S-a întâmplat să aibă şi puţine 
verdeţuri şi le-au fiert şi, la vremea cea cuviincioasă sculându-se, au mâncat. Avea încă 
bătrânul şi puţin vin, pentru slăbiciune, şi au băut. După ce s-a făcut seară, au citit cei 
doisprezece psalmi şi s-au culcat. Asemenea încă şi noaptea. Deci sculându-se 
dimineaţa egipteanul, i-a zis lui: „Roagă-te pentru mine!". Şi acela a plecat fără să se 
folosească. După ce s-a dus puţin, vrând bătrânul să-l folosească, trimiţând, l-a chemat 
înapoi. Şi după ce a venit, cu bucurie, iarăşi l-a primit. Atunci l-a întrebat, zicând: 
„Din ce ţară eşti?". Şi i-a răspuns: „Sunt egiptean". „Dar din care cetate?" Iar el a 
zis: „Nu sunt cu totul eu orăşean ". Şi l-a întrebat: „ Care era lucrul tău, în satul tău? ", 
Şi a răspuns: „Eram pândar". Şi i-a zis: „ Unde dormeai?". Iar el i-a zis: „La ţarină". 
„Aveai aşternut sub tine?" Şi a zis: „Da, la ţarină aveam să pun aşternut sub mine". 
„Dar cum? " Şi a zis: „Jos ". I-a zis lui iarăşi: „Dar ce aveai de mâncare la ţarină? Sau 
cefei de vin beai?". Şi a răspuns: „Este mâncare şi băutură la ţarină?". „Dar cum 
trăiai, răspunde? " „Mâneam pâine uscată şi, de găseam, puţină pastrama şi apă". Şi 
răspunzând bătrânul a zis: „Mare osteneală! Dar este şi baie în sat ca să vă scăldaţi? ". 
„Nu, ci când voim, ne scăldăm în rău ". 

Deci, după ce l-a întrebat bătrânul despre toate acestea şi a aflat strâmtoarea 
vieţii lui celei dintâi, vrând să-l folosească, i-a povestit petrecerea sa din lume, cea mai 
dinainte, zicând: „Pe mine, smeritul care mă vezi, din cetatea cea mare a Romei sunt şi 
mare m-am făcut în palatul împăratului". Dacă a auzit egipteanul începutul cuvântului, 
s-a umilit şi asculta cu dinadinsul cele ce se ziceau. 

Şi iarăşi i-a zis: „Deci, am lăsat cetatea şi am venit în pustia aceasta. Şi iarăşi eu, 
pe care mă vezi, aveam case mari şi lucruri multe şi, defăimându-le pe acestea, am 
venit întru această chilie mică. Iarăşi, eu, pe care mă vezi, paturi aveam peste tot de 
aur, cu aşternuturi scumpe, şi în locul lor mi-a dat Dumnezeu aşternutul acesta prost şi 
pielea pe care stau. Hainele mele erau de mare preţ şi în locul lor port aceste haine 
proaste. La prânzul meu mult aur se cheltuia şi în locul aurului mi-a dat Dumnezeu 
aceste puţine verdeţuri şi acest mic pahar de vin. Şi cei ce îmi slujeau erau slugi multe 
şi în locul acelora a orânduit Dumnezeu pe bătrânul acesta ce-mi slujeşte. Iar în locul 
băii pun puţină apă pe picioarele mele şi sandale pentru neputinţa mea. In locul 
alăutelor, citesc aceşti doisprezece psalmi. Asemenea şi noaptea, în locul păcatelor pe 
care le făceam, acum cu odihnă îmi fac această slujbă mică. Te rog, dar, avvo, nu te 
sminti de slăbiciunea mea ". 

Acestea auzindu-le egipteanul şi în sine venindu-şi, a zis: „ Vai mie! Că din multă 
pătimire a lumii la odihnă am venit, şi cele ce nu le aveam atunci, le am acum. Iar tu 
din multă odihnă ai venit la pătimire şi din multă slavă şi bogăţie ai venit la smerenie şi 
sărăcie". Şi mult folosindu-se, s-a dus. Şi i s-a făcut lui prieten şi venea la dânsul des 
pentru folos, căci era bărbat cu dreaptă socoteală şi plin de bună mireasmă a Sfântului 
Duh. (1-203) 



93. Citind foarte mult despre vieţile marilor pustnici, un credincios a vrut să le 
urmeze în nevoinţă. A început să ţină post negru în fiecare zi de luni, de miercuri şi de 
vineri. Cu soţia şi copiii săi nu vorbea aproape nimic, stătea tot timpul şi se ruga. Deşi 
soţia îşi mai dorea să facă alt copil, el făgăduise lui Dumnezeu că nu se va mai atinge de 
ea, că îi va fi ca un frate. Duhovnicul nu îi dăduse binecuvântare pentru o asemenea 
înfrânare, dar el, considerând că duhovnicul este nepriceput, trăia cum vroia. Mândria îl 
biruise. 

După câteva săptămâni de când începuse o asemenea nevoinţă, diavolul a ridicat 
asupra lui război puternic, ispitindu-1 cu gândul desfrâului. Şi, într-o zi, intrând din 
greşeală în baie, fără să ştie că fiica sa cea mare era acolo, a văzut-o dezbrăcată. A fost 
biruit de poftă şi, ştiind că fiica sa trăia în păcat cu prietenul ei, s-a gândit că nu ar fi un 
păcat atât de mare dacă s-ar culca cu ea. Cu mintea întunecată de poftă şi-a violat fiica. 
Fata a rămas însărcinată. S-a dus la poliţie şi a spus ce îi făcuse tatăl ei. Acesta nu a 
negat faptele relatate de fată, aşa că a fost dus la închisoare. 

Duhovnicul său, auzind ce s-a întâmplat, s-a dus să îl vadă. Dar, când a ajuns la 
închisoare, a auzit că bărbatul se spânzurase după ce auzise că fiica lui, în timp ce 
încercau să îi provoace avortul, făcuse unele complicaţii şi murise. 

Spunea cineva despre un călugăr că se ruga lui Dumnezeu să-l învrednicească să 
fie ca Isaac patriarhul. Şi după multă rugăminte a lui i-a venit un glas de la Dumnezeu, 
grăind lui: „Nu vei putea să fii ca Isaac patriarhul". Şi a zis călugărul: „De nu voi 
putea să fiu ca Isaac, măcar să fiu ca Iov". Glasul iar a grăit către dânsul: „De vei 
birui pe diavolul ca şi el, vei putea să fii ca el". Şi s-a făgăduit călugărul aşa şi a auzit 
glas: „Mergi în chilia ta şi te trezeşte!". 

Iar după câteva zile, i s-a arătat diavolul în chipul unui voinic oarecare şi a venit 
la călugăr, zicând: „Părinte, rogu-mă sfinţiei tale, fie-ţi milă de mine, că sunt un voinic 
gonit de împăratul şi ia acestea de la mine, adică două sute de lire de aur, o fată şi un 

79 



Danion Vasile 

fecior, şi-i păzeşte la tine într-un loc ascuns, că eu mă voi duce într-altă ţară ". Şi 
călugărul, neştiind vânarea diavolului, a zis: „Fătul meu, nu voi putea să iau eu, că 
sunt un om slab şi nu voi putea să-i păzesc". Şi-l îndemna vicleanul voinic pe călugăr şi 
iar i-a zis călugărul: „Mergi, fătul meu, la acea piatră de le ascunde!". Iar mai pe 
urmă l-a ascultat călugărul şi a luat aurul, copilul şi fata, batjocorit fiind de dracul. Iar 
după puţine zile a ridicat război călugărului spre fată şi a stricat-o şi s-a căit de lucrul 
ce îl făcuse şi a ucis-o. După aceea i-a zis lui gândul: „ Ucide-l şi pe fecior, să nu ţi se 
vădească lucrul". Aşa l-a ucis şi pe fecior şi i-a zis lui gândul iarăşi: „Ia aurul ce ţi-a 
dat şi fugi în altă ţară pentru gâlceava celui ce ţi-a dat aurul". Şi sculându-se de acolo, 
s-a dus într-alt loc şi a început din aur a zidi biserică. Şi sfârşind el lucrul, iată a venit 
diavolul în chip de voinic şi a început a striga şi a grăi acolo: „Nevoie mare, ajutaţi-mi! 
Acest călugăr din aurul ce i-am dat eu a ridicat biserica aceasta ". Şi s-a sculat norodul 
acelui loc şi cu toată ocara l-a gonit pe acel viclean voinic. Dar el, lăudându-se, a mers 
de acolo grăind că altele va face călugărului, care nu i-au trecut prin minte vreodată, şi 
aşa lăudându-se s-a dus. 

Iar călugărul nu se odihnea nici noaptea, nici ziua, luptându-se cu cugetele, până 
ce l-a biruit cugetul a se duce din acel loc, zicând: „Am ajuns a se vădi lucrurile mele, 
aşa că lua-voi aurul ce mi-a rămas şi mă voi duce într-altă cetate mai departe, unde 
voinicul acela nu va mai putea veni". Deci a mers într-altă cetate şi a căzut acolo în 
curvie cu fata unui călău, pe care stăpânul locului aceluia îl avea la tăierea vinovaţilor. 
Şi vorbind cu tatăl ei, a luat-o de nevastă. După câtăva vreme a murit tatăl fetei şi a 
venit stăpân nou în locul stăpânului cel vechi. Şi a căutat după tocmeala crăiască un 
om să-i slujească la tăierea vinovaţilor şi au zis oamenii: „Nouă aşa ne este obiceiul: 
cel ce a luat fata mortului, acela să ia şi slujba, măcar de n-ar şi voi. Şi este la noi unul 
ca acela, care şi cinul călugăresc ni se pare că a ţinut". Iar el a zis: „Mergeţi de-l 
aduceţi la mine ". Şi-l aduseră la stăpân şi i-a zis să-i slujească neapărat. Şi a căzut un 
om oarecare în osândă de moarte şi a primit poruncă cel care odinioară fusese călugăr, 
iar acum ucigător. 

De mă veţi crede, firea milosârdiei nu mă lasă fără de lacrimi a trece povestea 
acestui sărac. Şi i-a poruncit lui stăpânul să adune smoală şi alte chinuri, pentru cei 
osândiţi. Făcând el aceasta, iată şi satana a venit în chip de voinic şi a început a striga 
unele ca acestea, încât şi norodul se strânsese la glasul lui, căci cerea de la stăpânitor 
dreptate şi izbândire cu stăruinţă. Răspuns-a stăpânul şi a zis către dânsul: 
„Conteneşte, voinice, şi ia aminte şi mai cu înţelegere spune despre tine! Nu striga 
lătrând ca un câine". Iar voinicul a grăit către stăpân: „Acest călău era odată călugăr. 
Iar eu fiind gonit de oarecari vrăjmaşi ai mei, i-am dat aur mult, un copil al meu şi o 
fată. Deci porunceşte să-mi iau înapoi ce i-am dat". Stăpânul a primit cu dulceaţă 
aceste lucruri şi l-a întrebat pe cel ce era odinioară călugăr iar acum călău: „ Oare 
cuvintele acestui voinic adevărate sunt?". Iar el zise: „Aşa este". Şi ispitindu-l a 
întoarce cele date lui, a spus despre uciderea feciorului, a fetei şi cheltuirea aurului, 
dar neavând stăpânul ce lua de la dânsul, a poruncit să fie pedepsit cu moartea 
blestematul călău. 

Astfel, ducându-l la locul de pierzare, i-a ieşit înainte voinicul şi vrăjmaşul lui şi i- 
a zis: „Oare ştii, părinte, cine sunt eu?". Iar el zise: „Adevărat, tu eşti voinicul de la 
care acum cunosc tot răul". Voinicul a zis către dânsul: „Eu sunt de care ai auzit: 
Satana. Eu i-am înşelat pe Adam şi Eva, cei dintâi zidiţi, eu bat război cu oamenii şi nu 
las pe niciunul să se mântuiască, sau să fie ca Isaac, sau ca Iacob, ci mă nevoiesc să-i 
fac ca Ahitofel, sau ca Iuda Iscarioteanul, sau ca şi Cain şi ca bătrânii cei din Babilon 
şi ca cei ce sunt asemenea lor. Să mă crezi că şi tu fuseseşi batjocorit de mine şi nu ai 
ştiut să te lupţi cu războiul cel ascuns ". Şi dracul zicând acestea şi altele multe decât 
acestea, numaidecât s-a făcut nevăzut. Iar acel sărac călugăr şi vârtos ucigaş, a pătimit 

moarte de spânzurare, batjocorit fiind de dracul pentru mărirea deşartă şi înălţarea 
minţii lui. (10-313) 



94. După ce au plecat într-o excursie în Grecia, şi după ce au trecut pe la Sfântul 
Munte Athos, trei colegi de serviciu au început să meargă la biserică. Râvna lor era 
mare şi faptul că erau împreună îi ajuta mult. Dar firma la care lucrau s-a desfiinţat şi ei 
şi-au găsit de lucru în trei oraşe diferite. Nu mai ţineau legătura ca înainte. După câteva 
luni, s-au întâlnit la o terasă. Doi dintre ei au ajuns mai repede. 

Unul era cam întristat şi celălalt 1-a întrebat: 

- Ce e cu tine? 

- Ce să fie, am tot felul de ispite, de necazuri, şi la serviciu şi în familie, şi mă cam 
biruie deznădejdea. Am încercat să mă rog cât mai mult, în fiecare zi, dar îmi e teamă că 
nu o să o scot la capăt. Deşi mă rog mult, în fiecare zi, nu simt că sunt pe drumul cel 
bun. Să le lăsăm însă pe ale mele. Ţie cum îţi mai e? 

- Nici eu nu mă pot lăuda. Am încercat ca la vreme de ispită să ţin posturi cât mai 
aspre, dar, deşi am slăbit aşa cum vezi, nici eu nu sunt liniştit. Mă aflu într-o tensiune 
aproape continuă. 

- Când eram împreună era mai bine, ne susţineam unul pe altul. 
A apărut şi al treilea. Arăta mult mai senin decât ceilalţi doi. 

- Ce faceţi, voinicilor? 

- Ne plângem ca babele că nu ne e bine. Eu mă rog cât pot, el posteşte cât poate, 
dar ispitele ne apasă foarte tare şi nu mai ştim ce e liniştea. Ţie cum îţi e? 

- Acum ce să fac, să mă vait şi eu? Nu, glumesc. Cu ajutorul lui Dumnezeu îmi e 
bine. Războiul e greu, dar Dumnezeu nu mă lasă. 

- Care e secretul binelui tău, frate? 

- Nu e nici un secret. Am, de fapt avem un duhovnic bun - eu, soţia mea şi copiii 
mei mai mari. 

- Şi noi ne spovedim în posturi, şi noi avem duhovnic. 

- Nu la asta mă refeream. Noi avem un duhovnic care ne spovedeşte destul de des, 
cel puţin o dată pe lună, iar dacă e nevoie şi mai des. Ori de câte ori trecem prin ispite, 
alergăm la el. 

- Şi chiar atât de mult contează asta? 

- Până să îmi găsesc duhovnic, de multe ori mă aflam în situaţii care mi se păreau 
fără ieşire. Dar duhovnicul, care vede totul din afară şi le judecă pe toate luminat de 
Dumnezeu, ne ajută să găsim de fiecare dată cea mai bună soluţie. Şi, mai mult decât 
atât, chiar şi numai faptul că se roagă pentru noi în fiecare încercare prin care trecem 
înseamnă enorm. Nu am cuvinte să Ii mulţumesc lui Dumnezeu că ne-a trimis un 
asemenea duhovnic. . . 

Spunea un bătrân oarecare despre trei fraţi silitori care s-au sfătuit împreună sa- 
şi aleagă fiecare dintr-înşii câte o faptă bună, pe care păzind-o să se mântuiască prin 
ea. Deci cel dintâi şi-a ales să fie împăciuitor, adică să se silească să împace pe cei ce 
îi va vedea că sunt învrăjbiţi, după cuvântul Domnului ce este scris: fericiţi sunt 
făcătorii de pace. Cel de al doilea şi-a ales să cerceteze bolnavii şi să le slujească lor. 
Iar cel al treilea şi-a ales fără-de-grija, adică viaţa liniştită, şi acesta a mers şi s-a 
sălăşluit în pustie. 

Deci cel dintâi, care îşi alesese să fie împăciuitor celor învrăjbiţi, văzând că nu 
poate să-i împace pe toţi şi supărându-se de multa lor gâlceava, s-a lăsat de acea 
slujbă şi sculându-se a mers la fratele său care îşi alesese să slujească bolnavilor. Şi 
mergând la dânsul, l-a găsit pe el scârbit, că s-a săturat a mai sluji bolnavilor, văzând 



81 



Danion Vasile 

că nu poate nici într-un chip să le facă tuturor pe voie. Şi s-au sfătuit amândoi să 
meargă la fratele lor cel din pustie, care şi-a ales fără-de-grija. 

Şi, aşa, sculându-se, au plecat şi au mers la dânsul şi i-au spus amândoi 
întâmplările şi supărările lor. Şi l-au rugat să le spună lor şi el, ce a isprăvit cu fără- 
de-grija lui în acea pustie? Iar el, tăcând puţin şi sculându-se, a mers la baltă şi, luând 
apă cu un vas, a turnat şi a umplut un pahar cu apă şi l-a adus la dânşii şi le-a zis lor: 
„ Căutaţi, fraţilor, şi vedeţi bine cum este această apă ". Şi era apa tulbure, pentru că 
atunci o luase din baltă. Zis-au lui fraţii: „ Vedem, frate că este tulbure". Şi punând-o 
să stea puţin, s-a aşezat şi s-a limpezit apa ca cristalul. Atunci, luând-o aşa limpede, 
iarăşi le-a arătat-o lor, zicând: „ Căutaţi acum, fraţilor şi vedeţi apa aceea care era 
tulbure cum s-a limpezit". Iar ei, căutând, se minunau, că îşi vedeau într-însa, ca în 
oglindă, feţele lor. 

Apoi le-a zis: „ Vedeţi, fraţilor, şi înţelegând să cunoaşteţi, că precum aţi văzut 
apa aceasta cum era întâi tulbure şi întunecată, iar acum o vedeţi limpede şi luminată, 
aşa este şi acel ce trăieşte în lume cu oamenii: de tulburarea gâlcevilor lumeşti este 
tulburat şi întunecat şi nu îşi vede păcatele şi răutăţile sale. Iar dacă se deosebeşte pe 
sine şi iese din gâlceava, atunci i se limpezeşte inima şi mintea şi toate simţirile lui. 
Astfel îşi vede şi îşi cunoaşte păcatele şi răutăţile sale". (2-241) 



95. La biserica la care slujea părintele Gheorghe au venit odată trei ucenici ai 
acestuia, fiecare din alt oraş, ca să se spovedească. Părintele i-a întrebat: 

- E vreo problemă urgentă? Nu puteţi să aşteptaţi până mă întorc? Trebuie să plec 
la protoierie, la o întrunire a preoţilor din oraş. 

- Nu, părinte nu e nimic urgent. Dar nici nu avem timp să aşteptăm. Venim mâine. 
Cei trei oameni au plecat mâhniţi. Când părintele dădea să iasă din curtea bisericii, 

s-a întâlnit cu o fată care venea la el: 

- Părinte, iar am nevoie de ajutorul sfinţiei voastre, dacă nu mă spovediţi, nu ştiu 
ce se va întâmpla... 

Intorcându-se în biserică, părintele a stat mult timp de vorbă cu fata. De multă 
vreme prietenul ei se lupta să o corupă, şi părintele o rugase ca, dacă va simţi că nu mai 
poate rezista, înainte de a-i comunica asta prietenului ei, să vină să se spovedească. Şi 
fata l-a ascultat. 

După ce a spovedit-o, paracliserul l-a întrebat: 

- De ce pe ceilalţi i-aţi amânat, iar pentru ea v-aţi făcut timp? N-aţi întârziat la 
protoierie? 

- Am întârziat la o întrunire, dar am ajutat un suflet. Cei trei oameni care au plecat 
sunt mai întăriţi duhovniceşte şi pot să mai aştepte. Chiar dacă nu i-am putut spovedi 
acum, vor reveni mâine. Insă poate că dacă pe fata asta nu o primeam imediat, altă dată 
nu se mai întorcea . . . 

S-au dus odată trei bătrâni la avva Ahila şi unul dintr-înşii avea nume rău. Şi i-a 
zis unul din bătrâni: „Avvo, fă-mi o mreajă (plasă)!". Iar el a zis: „Nu-ţi fac". Şi 
celălalt i-a zis: „Fă milostenie, ca să-ţi avem pomenirea ta în mănăstire!". Iar el a zis: 
„N-am vreme". Ii zice lui celălalt, care avea numele cel rău: „Fă-mi mie o mreajă, 
avvo, ca s-o am din mâinile tale!". Iar el, răspunzând îndată, i-a zis: „Iţi voi face". Şi i- 
au zis lui deosebi cei doi bătrâni: „Pentru ce acestuia i-ai zis că-i vei face?". Le-a zis 
lor bătrânul: „ V-am zis vouă că nu vă fac şi nu v-aţi mâhnit, fiindcă n-am vreme. Iar 
acestuia de nu-i voi face, va zice: «Pentru păcatul meu auzind bătrânul nu a voit să-mi 
facă» - şi îndată tăiem aţa. Deci cu aceasta am ridicat sufletul lui, ca să nu fie copleşit 
de măhniciune unul ca acesta ". (1-31) 

96. în Săptămâna Patimilor, doi soţi erau biruiţi de ispita de a fi împreună. După 
ce se înfrânaseră tot postul, în cele din urmă pofta trupească îi biruise pe amândoi. 
Vroiau chiar să renunţe să meargă la denie pentru a-şi satisface dorinţa. Dar soţul s-a 
gândit că, dacă ar face aşa, ar pierde toată plata postului. Şi i-a propus soţiei sale să 
meargă la biserică mai devreme şi să îi spună duhovnicului lor prin ce ispită trec. 

Soţia s-a învoit cu greu, pentru că era hotărâtă să calce postul, indiferent de 
consecinţe. Dar, la insistenţele bărbatului ei, a acceptat să meargă la preot. Când au 
ajuns la biserică, până să le vină rândul să vorbească cu părintele, căci mai erau şi alţii 
veniţi să se spovedească, s-au apucat să citească ceva. Bărbatul citea un ziar, iar femeia 
s-a apucat să citească viaţa unui sfânt. Citind, inima ei a fost înmuiată de râvna sfântului 
de a ţine poruncile lui Hristos. Şi, când i-a venit rândul să se spovedească, 1-a rugat pe 
părinte cu lacrimi în ochi să se roage pentru ei, ca Dumnezeu să le dea puterea de a se 
înfrâna până la sfârşitul postului. 

Părintele i-a spus: 

- Diavolul vrea să vă fure această săptămână a Patimilor. Vrea să vă fure cununa 
postului, ca mai apoi să vă împiedice să simţiţi bucuria praznicului învierii. Trebuie să 
faceţi mai multe metanii şi să vă rugaţi ori de câte ori vă vine ispita. Dumnezeu o să vă 
dea putere să răbdaţi. 

După ce s-au întors de la denie, cum au intrat în casă, bărbatul a întrebat-o pe 
femeie: 

- Cum te simţi, vrei să ne iubim? 

- Nu, nu vreau. După ce m-am spovedit, parcă brusc ispita m-a părăsit. 

- Nu înţeleg! Cum de ţie îţi e bine acum, iar eu nu simt nici o uşurare? 

- Nu te-ai spovedit? 

- Eu nu am avut stare să mă spovedesc. Mă captivase un articol interesant din 
revistă şi, când mi-a venit rândul să vorbesc cu părintele, uitasem de ce am venit la 
biserică. I-am zis într-o doară că nu mai pot să îmi stăpânesc trupul, dar parcă aveam o 
ceaţă pe minte. La tine cum a fost? 

- După ce m-am spovedit, i-am cerut părintelui să se roage pentru noi. Am avut 
credinţă că Dumnezeu ne poate întări să depăşim această ispită. Şi Dumnezeu m-a 
ajutat. Sunt convinsă că dacă l-ai fi cerut ajutorul, te-ar fi ajutat şi pe tine. 

Doi fraţi locuind deosebi mergeau unul către altul. Şi a zis unul dintr-înşii 
celuilalt: „ Voiesc să mă duc la avva Zinon şi să-i spun lui un gând". A zis şi celălalt: 
„Şi eu aceasta voiesc". Deci s-au dus amândoi împreună. Şi luându-i pe fiecare 
deosebi, şi-au spus gândurile lor şi unul, spunăndu-le, a căzut înaintea bătrânului, 
rugăndu-l cu multe lacrimi ca să se roage lui Dumnezeu pentru dânsul. Şi bătrânul i-a 
zis: „Mergi, nu te slăbi pe tine şi nu grăi de rău pe cineva şi nu te lenevi de rugăciunea 
ta!". Şi ducându-se fratele, s-a vindecat. Iar celălalt, spunând gândul său către bătrân, 
a adaus moale şi cu nebăgare de seamă: „Roagă-te pentru mine!". Dar n-a cerut cu 
dinadinsul. 

Iar după o vreme s-a întâmplat de s-au întâlnit unul cu altul. Şi a zis unul dintr- 
înşii: „ Când am mers către bătrânul, i-ai spus lui gândul pe care ziceai că voieşti să i-l 
spui?". Iar acela i-a zis: „Da, i-am spus!". A întrebat acela: „Oare te-ai folosit după 
ce i-ai spus?". Răspuns-a fratele: „Da, m-am folosit, că pentru rugăciunile bătrânului 
m-a vindecat Dumnezeu!". Iar celălalt a zis: „Eu măcar de i-am mărturisit gândurile 
mele, nu am simţit vreo uşurare ". Zis-a lui cel ce s-a folosit: „ Şi cum te-ai rugat 
bătrânului?". Răspuns-a acela: „I-am zis lui: roagă-te pentru mine, că am acest 
gând!". Iar el a zis: „Eu, mărturisindu-mă lui, am udat picioarele lui cu lacrimile mele, 
rugăndu-l ca să se roage lui Dumnezeu pentru mine. Şi prin rugăciunea lui m-a 
vindecat Dumnezeu ". Iar aceasta ne-a povestit nouă bătrânul, învăţându-ne că se cade 

celui ce roagă pe vreunul din părinţi pentru gânduri cu osteneală şi din toată inima să 
se roage, ca lui Dumnezeu, şi atunci va dobândi. Iar cel ce se mărturiseşte cu nebăgare 
de seamă, sau ispiteşte, nu se foloseşte, ci se şi osândeşte. (9-74) 

Rânduiala postului 



97. Unii ucenici ai părintelui Antim, dintre cei care practicau rugăciunea lui Iisus, 
posteau nu numai în zilele de miercuri şi vineri, ci şi lunea, aşa cum e rânduiala în unele 
mănăstiri în care vieţuirea este mai aspră. 

La unul dintre ei, la Teodor, a venit într-o zi în vizită sora lui, împreună cu cei trei 
copii ai ei. A adus prăjituri, ca să mănânce cu toţi. 

Când serveau prăjitura, a sunat cineva la sonerie. Era un băiat care venea la 
biserică de puţină vreme, care tocmai se lăsase de meditaţia transcendentală şi căruia 
părintele Antim nu îi dăduse binecuvântare nici să postească lunea, nici să spună 
rugăciunea lui Iisus. 

Văzând că Teodor tocmai termina de mâncat o prăjitură cu frişca, s-a smintit. Şi a 
refuzat să mănânce şi el, chipurile ca să nu se facă părtaş greşelii lui Teodor. 

Duminică dimineaţa, când a dat pomelnicul la biserică, s-a plâns părintelui: 

- Să ştiţi că pe mine mă nedreptăţiţi, în timp ce pe alţii îi lăsaţi să postească, chiar 
dacă ei calcă postul. 

- Cine calcă postul? 

- Teodor. 

Părintele 1-a chemat pe Teodor, a vorbit cu el puţin, apoi i-a spus celuilalt: 

- Postul de luni nu e obligatoriu. Eu le dau unora binecuvântare să îl ţină, dar, dacă 
e cazul, le-am spus că îl pot dezlega. Dacă Teodor ar fi refuzat să mănânce împreună cu 
sora sa şi cu nepoţii săi, aceştia s-ar fi întristat. Şi nu numai că s-ar fi supărat pe Teodor, 
dar s-ar fi supărat şi pe Dumnezeul pe care II cunosc atât de puţin. Dacă ar fi fost 
miercuri sau vineri, sora lui nu ar fi adus prăjituri. Sau ar fi adus de post. Dar postul în 
ziua de luni nu îl poate înţelege. I se pare exagerare. Şi Teodor, mâncând prăjitura, a 
ţinut postul dragostei. Postul nu este scop, ci mijloc. Postim ca să iubim, nu iubim ca să 
postim. 

Când e vorba de postul rânduit de Biserică, acolo nu există îndoieli: trebuie 
păstrat. Dar, când e vorba de posturi mai aspre pe care le ţinem din dorinţa de a ne 
curăţa sufletul, fără să avem canon, acolo nu e lege. Acolo trebuie să avem chibzuinţă 
când trebuie să facem pogorăminte şi când nu. Dacă tot l-ai judecat pe Teodor, află că el 
are binecuvântare de la mine ca pentru fiecare zi de luni în care trebuie să mănânce de 
dulce pentru a nu-i sminti pe alţii, miercurea sau vinerea următoare să mănânce numai 
pâine şi apă. Să nu spui asta mai departe. Ţi-am spus-o doar ca să nu îl judeci în 
continuare. 

S-a dat odată poruncă în Schit: „Postiţi săptămâna aceasta!". Şi în acea vreme 
au venit nişte fraţi de la Egipt la avva Moise, şi le-a făcut lor puţină fiertură. Şi văzând 
vecinii fumul, au zis clericilor: „Iată, Moise a călcat porunca şi fiertură a făcut pentru 
ei". Iar ei au zis: „Când va veni, noi îi vom grăi lui". Iar după ce a venit sâmbăta, 
clericii, văzând petrecerea cea mare a lui Moise, îi ziceau înaintea norodului: „ O, avvo 
Moise, porunca oamenilor ai călcat-o şi a lui Dumnezeu ai păzit-o!". (5-142) 



98. Un creştin şi-a întrebat duhovnicul: 

- Părinte, când fac multă mâncare, în două-trei zile mă satur de ea. Şi vreau să dau 
la săraci ce rămâne, şi pentru mine să gătesc altceva. Cum vi se pare treaba asta? 

- Dacă o dai la săraci numai ca să nu o arunci, nu e bine. Săracii nu sunt coşul tău 
de gunoi. Mâncarea, dacă nu s-a stricat, trebuie mâncată. Altfel, dacă gătim numai 
mâncăruri care ne stârnesc patima îmbuibării şi dacă trăim ca să mâncăm, nu e bine. Te 
gândeşti la săraci? Foarte bine: cum ai terminat de gătit, du-le şi lor. Dar nu le duce abia 
când tu însuţi te-ai plictisit de aceeaşi mâncare. Pentru ei e bine şi aşa, că îşi astâmpără 
foamea. Dar ţie nu îţi este de folos, îţi adapă patimile. 

Au întrebat unii din părinţi pe avva Meghetie, zicând: „De va prisosi fiertură pe a 
doua zi, voieşti să o mănânce fraţii? " . Zis-a lor bătrânul: „De s-a stricat, nu e bine să 
fie siliţi fraţii să o mănânce şi să se îmbolnăvească, ci să se lepede. Iar de este bună şi 
pentru desfrânare se va lepăda şi alta se va fierbe, aceasta e rău ". (3-151) 



99. Doi creştini stăteau la rând ca să se spovedească la părintele Ioan. Au început 
să discute despre post şi despre faptul că în vremurile noastre una dintre cele mai mari 
biruinţe ale diavolului este de a-i convinge pe creştini să nu postească. 

Cel mai tânăr, care venise pentru prima dată la părintele Ioan, a început să se 
laude, spunând: 

- Eu de doi ani de zile ţin post negru în fiecare vineri. Nu mănânc nimic, nici 
măcar nu iau anafura. 

Celălalt, care se spovedea din tinereţea sa la părintele Ioan, a spus: 

- Frăţioare, şi eu ţin post negru, dar iau şi anafura, şi aghiasmă. In primul rând 
pentru a mă sfinţi, pentru că ele au fost sfinţite de către Duhul Sfânt. Şi în al doilea rând 
pentru a nu mă umfla în pene că sunt mare postitor. Că ce folos aş avea din post, dacă 
roadă postului ar fi mândria? 

Tânărul şi-a dat seama de greşeala sa. Şi, dacă până atunci se aştepta să fie lăudat 
de părintele Ioan pentru nevoinţa lui, şi-a dat seama că trebuie să spovedească faptul că, 
postind, se considera deasupra celorlalţi, mândrindu-se. 

Un frate şedea afară din satul său şi mulţi ani nu s-a suit în sat şi zicea fraţilor: 
„Iată câţi ani am şi nu m-am suit în sat, iar voi totdeauna vă suiţi!". Şi i-a spus lui avva 
Pimen despre dânsul şi a răspuns bătrânului: „Eu mă suiam noaptea şi înconjuram 
satul ca să nu se laude gândul meu că nu mă sui". (110-181) 



100. Odată, în ultima săptămână din Postul Paştelui, la coadă la pâine a început o 
discuţie despre post. Unii oameni spuneau că postul e o prostie, că slăbeşte organismul, 
alţii spuneau că e de mare folos, deoarece curăţă şi trupul, şi sufletul. 

- Eu pot să ţin patruzeci de zile post numai cu apă, a spus unul care era ras în cap 
şi avea o privire foarte ciudată. 

- Mare lucru, a spus o femeie. Vă rugaţi mult? 

- Da' de unde, a spus omul acela. Eu fac yoga şi mi-am educat trupul foarte bine, 
postesc cât vreau şi când vreau, fără să mi se facă rău. 

La coadă se afla un om care ţinea pentru prima oară post în viaţa lui; post 
creştinesc, fără bucate de dulce. Până să îl audă pe yoghin, i se părea că este mare ascet, 
renunţând la carne, lapte, ouă. Ba chiar se gândea să renunţe la post, ca să nu îşi forţeze 
organismul peste măsură. Dar, auzindu-1 pe yoghin, s-a gândit: 

„Iată că eu socoteam că am făcut o mare nevoinţa. Dar yoghinul acesta, slujindu-1 
pe diavol, are mult mai multă râvnă decât am eu, slujindu-L pe Dumnezeu." Şi, dându-şi 
seama cât de puţin se nevoieşte pentru a dobândi cununa mântuirii, s-a hotărât să nu se 
mai vaite că postul rânduit de Biserică e prea greu, şi să îl ţină până la sfârşit. Ba şi-a dat 

seama că postul fără spovedanie nu are valoare, şi s-a spovedit pentru prima dată în 
viaţa lui. 

Părintele, negăsindu-i păcate opritoare la împărtăşanie, i-a dat binecuvântare să se 
împărtăşească împreună cu ceilalţi credincioşi în noaptea de Paşti. 

Şedea odată avva Sisoe singur în muntele lui avva Antonie. Şi zăbovind slujitorul 
lui să vină la dânsul, timp de zece luni nu a văzut om. Umblând prin munte, a găsit un 
faranit care vâna dobitoace sălbatice. Şi i-a zis lui bătrânul: „De unde vii şi câtă vreme 
ai aici? ". Iar el a zis: „ Cu adevărat, avvo, am unsprezece luni în muntele acesta şi nu 
am văzut om decât pe tine". Şi auzind bătrânul aceasta, intrând în chilia lui, se bătea 
pe sine, zicând: „Iată, Sisoe, ai socotit că ai făcut ceva şi nici ca mireanul acesta n-ai 
făcut!". (7-208) 



101. într-o sâmbătă, la biserica părintelui Ioan cineva a făcut o masă de parastas. 
Au fost chemaţi toţi oamenii din biserică. S-a nimerit să fie acolo şi un creştin care 
venea de departe, aşa că l-au chemat la masă. 

Când s-au adus farfuriile cu sarmale, străinul a spus cu voce tare: 

- Mie să nu îmi aduceţi, că nu mai mănânc carne de mai bine de cinci ani. Peste 
câteva zile se împlinesc şase. 

Părintele 1-a chemat deoparte şi i-a spus: 

- Frate, cinci ani de post i-ai pierdut într-o clipă. Dacă vrei să posteşti, nu te lăuda 
altora cu nevoinţa ta. Nu eşti singurul de la această masă care nu mănâncă de obicei 
carne. Unii au mâncat acum tocmai pentru a se smeri. Dar la masă e cineva care, deşi nu 
a mâncat, a avut grijă ca ceilalţi să nu îşi dea seama de postul său. Nu a trâmbiţat ca tine 
că este nevoitor. 

Odată, fiind la Schit praznicul hramului bisericii, s-au adunat din toate părţile 
mulţime de părinţi, după cum le era obiceiul. Şi după slujba bisericii, au mers în 
trapeză după obicei şi au şezut toţi la masă şi au început a mânca. Iar un bătrân 
oarecare din cei străini care veniseră la praznic nu mânca nimic altceva decât pâine 
goală. Egumenul, luând seama că nu mănâncă, l-a poftit ca să ospăteze, neştiindu-i 
obiceiul postirii. Acesta, răspunzând, a zis egumenului în auzul tuturor părinţilor: 
„Iartă-mă, părinte, că eu nu mănânc niciodată fiertură, decât pâine cu sare". Şi 
sculându-se un bătrân, i-a grăit: „Mai bine ar fi fost de ai fi mâncat totdeauna carne de 
trei ori pe zi la chilia ta, decât să-ţi arăţi şi să-ţi spui viaţa şi postirea ta în vederea şi 
auzirea a tot soborul, postire care îţi este zadarnică ". (3-357) 



102. într-o revistă medicală un creştin a citit un articol despre cât de sănătos este 
să ţii o zi de post negru pe săptămână. S-a dus la duhovnicul său să ia binecuvântare 
pentru aceasta, dar duhovnicul i-a zis că nu are rost să îşi ia o cruce atât de grea. 

Peste câtăva vreme, creştinul a ajuns la o mănăstire şi l-a întrebat pe unul dintre 
duhovnici dacă ar fî bine să ţină o zi de post negru în fiecare săptămână. 

- Da, cum să nu. Vinerea. 

- Dar duhovnicul meu nu mi-a dat binecuvântare pentru asta. Mi-a spus că el nu a 
ţinut în viaţa lui nici măcar o zi de post negru, aşa că nu are rost să ţin eu, care sunt doar 
un credincios. 

- Dacă nu cunoaşte din experienţă valoarea postului negru, nu e de mirare că nu te- 
a lăsat să posteşti. 

- O să plec de la el. Vin la sfinţia voastră, dacă mă primiţi. 

- Nu, nu e cazul. Aici nu poţi ajunge decât foarte greu, şi e bine să te spovedeşti 
cât mai des. Dacă puteai ajunge la mine măcar o dată pe lună, era bine. 

- Nu, nu pot, am familie, serviciu. . . 

- Tocmai de aceea. Rămâi la părintele tău. Eu o să îţi dau nişte sfaturi. Dacă te ţii 
de ele şi, de va fi cazul, dacă părintele îţi dă binecuvântare să îmi fii ucenic, o să te 
spovedesc eu. Dar acum nu e cazul. Ţine-te de duhovnicul tău, spovedeşte-te cu 
zdrobire de inimă, luptă-te cu păcatul şi va fi bine. E mai important să ai duhovnicul 
aproape de tine şi să te spovedeşti des, decât să ţii o zi de post negru pe săptămână. 
Dacă tu ţii poruncile Evangheliei, dacă ţii poruncile Bisericii, chiar dacă duhovnicul nu 
e prea iscusit, ascultându-1 te vei mântui. Pentru credinţa ta, Dumnezeu va pune în gura 
lui cuvântul de care ai nevoie. Şi, dacă va fi cazul, tot Dumnezeu îl poate lumina să se 
smerească şi să te trimită la un duhovnic mai iscusit. 

Şezând odată avva Zaharia în Schit, i-a venit lui vedenie şi sculându-se i-a vestit 
părintelui său Carion, iar bătrânul, fiindcă era lucrător, nu era iscusit la acestea şi, 
sculându-se, l-a bătut zicând că de la draci este. Dar a rămas cu gândul la aceasta. Şi 
sculându-se, s-a dus către avva Pimen noaptea şi i-a vestit lui lucrul acesta şi cum se 
ard cele dinlăuntru ale lui şi văzând bătrânul că de la Dumnezeu este, i-a zis lui: 
„Mergi către cutare bătrân şi orice îţi va zice ţie, fă!". Şi ducându-se către bătrânul, 
mai înainte de a întreba el ceva, apucând bătrânul, i-a spus lui toate şi cum că vedenia 
este de la Dumnezeu. „ Ci mergi şi supune-te părintelui tău!" (4-78) 



103. Un episcop a venit pe neaşteptate la un schit. După slujbă, la masă, stareţul 
schitului s-a scuzat faţă de episcop: 

- Vă rog să ne iertaţi că nu avem bucate mai alese. Nu ştiam că veniţi, că aş fi pus 
să se pregătească ceva mai bun. Pentru monahii de aici, ce mănâncă acum e de-ajuns; 
sunt învăţaţi cu posturi aspre. Dar poate că sfinţia voastră nu sunteţi mulţumit. . . 

- Nu, totul e bine. Mai mult încă, şi dacă veţi mai afla că o să vin pe la voi, tot 
bucate din astea vreau să găsesc. Schitul e schit. Aşa trebuie să fie aici. Nu ca la acele 
mănăstiri la care oamenii aduc pomelnice din puţinul lor, iar călugării mănâncă mult şi 
cad în trândăvie. Doar suntem monahi, şi voi şi eu, şi am depus fiecare votul sărăciei. . . 

Un episcop iubitor de Dumnezeu se ducea în fiecare an la Schit, la părinţi. Acolo 
l-a întâlnit un frate şi l-a dus la chilia sa punându-i înainte pâine şi sare, şi zicând: 
„Iartă-mă, că nimic altceva nu am să-ţi pun înainte!". Şi i-a răspuns lui episcopul: 
„ Voiesc ca la anul, venind, să nu aflu aici nici sare". (17-370) 



104. In Postul Paştelui, un creştin a început să ajuneze în fiecare zi, până la apusul 
soarelui. Toţi colegii de serviciu îl lăudau pentru nevoinţa sa. Dar, într-o zi, au chemat 
un preot să le facă sfeştanie la birouri. Când i-au spus preotului despre nevoinţa 
colegului lor, acesta a întrebat: 

- Dar ai binecuvântare de la duhovnic pentru un post atât de aspru? 

- Nu, dar mă descurc, nu îmi e greu. 

- Chiar dacă nu îţi e greu, tot e bine să ceri binecuvântare de la părintele tău. 
Când a ajuns la duhovnic, acesta l-a mustrat, spunându-i: 

- Dacă mi-ai fi cerut binecuvântare de la început, ţi-aş fi dat, dar ţi-aş fi dat 
ascultare să nu ştie nimeni în afară de soţia ta că ajunezi. Dar aşa, după ce te-au lăudat 
toţi, va trebui să renunţi la nevoinţa ta. Vei ajuna doar miercurea şi vinerea. Şi să nu le 
spui că eu te-am pus să renunţi la post. Ca să te smereşti, să le spui că nu ai mai rezistat. 

Creştinul a făcut aşa. Dar a observat că îi era greu să ajuneze chiar şi numai două 
zile pe săptămână. Când a fost biruit de foame, şi a mâncat într-o zi de vineri dimineaţa, 
în loc să se ducă la serviciu s-a dus mai întâi la duhovnicul său: 

- Ce se întâmplă, părinte? înainte puteam să postesc mult mai aspru, iar acum îmi 
e gândul numai la mâncare. 

- înainte te hrăneai din laudele celorlalţi. Dracul mândriei îţi alunga foamea. Abia 
acum îţi poţi cunoaşte măsura adevărată. Iţi poţi da seama de neputinţele tale. Dar 
rabdă. Că nu e uşoară calea mântuirii. 

Colegii de serviciu, văzându-1 că a renunţat să ajuneze în fiecare zi, au început să 
râdă de el, şi îl mustrau că nu e în stare să se ţină de ceea ce îşi propusese să facă. Dar 
părintele i-a spus: 

- Acum mergi pe calea bineplăcută lui Dumnezeu, când nu ştie stânga ce face 
dreapta. 

Spuneau părinţii că era într-un sat unul care postea mult, încât se chema numele 
lui postitorul. Şi auzind avva Zinon pentru dânsul, l-a chemat pe el; iar el s-a dus cu 
bucurie. Şi rugându-se ei, au şezut. Deci a început bătrânul să lucreze tăcând, iar 
postitorul neaflând să vorbească cu dânsul, a început să se supere de trândăvie. Şi a zis 
bătrânului: „Roagă-te pentru mine, avvo, că voi să mă duc!". Zis -a lui bătrânul: 
„Pentru ce?". Iar el răspunzând, a zis: „Căci inima mea ca arzându-se este şi nu ştiu 
ce are. Căci când eram în sat, până seara posteam şi niciodată aşa nu mi s-a făcut". 

Zis-a lui bătrânul: „In sat te hrăneai din urechile tale. Ci mergi de acum şi 
mănâncă la ceasul al nouălea! Şi orice faci, întru ascuns fă". Şi cum a început să facă, 
cu necaz a aşteptat ceasul al nouălea, şi ziceau cei ce-l ştiau pe el că postitorul s-a 
îndrăcit şi venind el, a spus bătrânului toate. Iar el i-a zis lui: „Această cale este după 
Dumnezeu". (8-74) 



105. La părintele Ioan au venit odată doi creştini, şi unul dintre ei i-a spus: 

- Părinte, eu de când m-am căsătorit nu am călcat nici un post al Bisericii, şi m-am 
unit cu femeia mea numai în zilele îngăduite de Biserică. Şi în fiecare seară spunem 
împreună Paraclisul Maicii Domnului. Oare ne mântuim sufletele făcând aşa sau nu? 

A întrebat şi celălalt: 

- Eu cu soţia mea cheltuim numai puţini bani pentru cele necesare traiului, iar 
restul îl împărţim la săraci. Oare ne vom mântui prin aceasta? 

Fără să le răspundă, părintele a intrat în altar să se roage. După o vreme a ieşit să 
le răspundă la întrebări: 

- Oare toată viaţa de familie a unui creştin se rezumă la post şi la rostirea unui 
paraclis în fiecare zi? Nu. Sau se rezumă la milostenia dată celor în nevoi? Nici aşa, că 
altfel unii sectanţi ar fi mai bineplăcuţi lui Dumnezeu decât drept-credincioşii. Sunt 
bune faptele voastre, şi vor avea plată de la Dumnezeu, dar numai dacă veţi ţine toate 
poruncile vă veţi mântui. Că poate cineva să facă mari nevoinţe, dar dacă, de exemplu 
îşi urăşte vrăjmaşii, ura aceasta îl poate duce în iad. Luaţi aminte! 

Au venit odată doi fraţi la avva Pamvo şi l-a întrebat pe el unul, zicând: „Avvo, eu 
postesc din două în două zile şi mănânc două pâini. Oare îmi măntuiesc sufletul, sau 
mă rătăcesc?". A zis şi celălalt: „Avvo, eu cheltuiesc din averea mea doi bani în fiecare 
zi şi ţin puţine pentru hrană, iar celelalte le dau milostenie. Oare mă măntuiesc sau 
pier?". Şi mult rugându-se ei, nu le-a dat răspuns; iar peste patru zile aveau să se ducă 
şi îi măngâiau pe dânşii clericii, zicând: „Nu vă mâhniţi, fraţilor, Dumnezeu vă va da 
vouă plată. Aşa este obiceiul bătrânului, nu degrabă vorbeşte de nu-i va vesti lui 
Dumnezeu ". Deci au intrat ei la bătrânul şi i-au zis: „Avvo, roagă-te pentru noi!". 

Le-a zis lor: „Voiţi să mergeţi?". Au răspuns: „Da!". Şi cântărind faptele lor, 
scriind pe pământ, zicea: „Pamvo, din două în două zile postind şi două pâini 
mâncând, oare cu aceasta se face călugăr? Nu! Şi Pamvo lucrează pe doi bani şi-i dă 
milostenie, oare cu aceasta se face călugăr? Nu încă!". Şi le-a zis lor: „Bune sunt 
faptele, dar de veţi păzi conştiinţa faţă de aproapele, aşa vă veţi mântui". Şi 
încredinţându-se ei, s-au dus plini de bucurie. (3-190) 

Păcatul desfrâului 



106. Un tânăr a fost ispitit vreme de patru ani de către o vecină de-a sa să 
păcătuiască, dar el a rezistat. Pentru că vecina era frumoasă şi bine dezvoltată, tânărul 
rezista destul de greu ispitei. în cele din urmă, sătul de atâta război, s-a dus să vorbească 
cu duhovnicul său: 

- Părinte, o să cad. De atâta vreme mă lupt cu gândul, mintea mea s-a spurcat, nu 
mai are rost să rezist. Până la urmă tot o să cad. 

- Nu, n-o să cazi. Anii tăi de luptă vor avea mare plată înaintea lui Dumnezeu. 
Numai că trebuie să te fereşti şi de păcatul cu gândul, nu numai de cel trupesc. Cum îţi 
zboară mintea la vecină, zi „Doamne miruieşte...". Şi o să îţi fie bine. 

Zis-a un bătrân: „ Un frate era ispitit de un gând nouă ani şi din evlavie se 
osândea zicând: «Mi-am pierdut sufletul». Şi aceasta o zicea fiindcă se socotea pe sine 
pricinuitor al ispitei. Mai pe urmă, îngreuindu-se şi deznădăjduindu-se precum nu se 
cuvenea de mântuirea sa, a zis: «Mă voi duce în lume, de vreme ce m-am prăpădit». Iar 
după ce a dat să se ducă, i-a venit un glas pe cale, zicând: «Cei nouă ani în care ai fost 
ispitit cununi ţi-au pricinuit ţie. Pentru aceea, întoarce-te la locul tău şi te vei uşura de 
gânduri». Şi întorcându-se, fratele a aflat odihnă. De unde înţelegem că războaiele 
pricinuiesc cununile". (13-403) 



107. O mamă stătea de vorbă cu fiica ei care abia intrase la liceu: 
- Ştii că eu am avut două surori mai mari. O să îţi spun câte ceva despre ele. 
Acum, că ai mai crescut, eşti la vârsta la care poţi înţelege ce îţi spun. Sora mai mare, 
care era studentă în ultimul an de facultate, era o fată foarte cuminte. Mergea la biserică, 
se spovedea. Avea un prieten cu care urma să se mărite când termina studiile, dar nu 
trăia cu el. Vroia să îşi păstreze fecioria până la nuntă. 

Sora mijlocie încă de mică era neascultătoare, pentru că a crescut până la patru ani 
în casa bunicilor, care îi făceau toate capriciile. Şi când a crescut făcea numai ce vroia 
ea, nu asculta de părinţi. In ultima clasă de liceu a rămas însărcinată, dar a avortat. 
Părinţii şi-au dat seama ce fată au când a început să lipsească nopţile de acasă. Dacă 
sora cea mare mă sfătuia să îmi păstrez fecioria, cea mijlocie mă tot îndemna să mă culc 
cât mai repede cu un bărbat, ca să ştiu ce înseamnă distracţia. îmi spunea că pot măcar 
să îmi împlinesc singură poftele, că nu e nici un rău. Ba chiar, aflând de la mine că 
prietenul vrea să mă părăsească pentru că nu vreau să mă culc cu el, mi-a dat să citesc 
un articol despre perversiunile pe care le poate face o fată virgină pentru a-şi satisface 
iubitul. Eu nu ştiam ce să fac, nu ştiam pe care din surori să o ascult. Ştiam că cea mare 
a făcut alegerea bună, dar îmi era frică că nu voi avea tăria ei. Şi mă gândeam să mă 
culc cu cineva. Am fost la munte, toate trei surorile şi prietenii noştri. In prima seară am 
dormit fetele într-o cameră, băieţii în alta. Dimineaţa am văzut că mijlocia lipsea. Se 
dusese în patul prietenului ei, fără nici o ruşine. Mă gândeam că în seara următoare voi 
merge şi eu să dorm în pat cu prietenul meu. Nu se punea problema începerii vieţii 
sexuale, că nu erau condiţii. Dar măcar dormeam în braţele lui. Insă nu am apucat a 
doua seară acolo. In timpul zilei, urcând pe munte, s-a produs o avalanşă. Surorile mele 
au murit amândouă. 

Eram foarte şocată. Părinţii au venit imediat. Ne-am întors acasă disperaţi. Am 
trecut printr-un moment de deznădejde maximă. Prietenul meu mi-a spus că dacă am 
face dragoste aş depăşi mai uşor această încercare. L-am rugat să mai aştepte, că nu mă 
simţeam pregătită pentru aşa ceva. In noaptea de după înmormântarea surorilor mele am 
avut un vis. Un înger m-a luat cu el şi mi-a arătat şi raiul, şi iadul. Sora cea mare era în 
rai, în ceata fecioarelor. Strălucea de bucurie. Aş fi vrut să mai stau cu ea, dar îngerul 
m-a dus şi la sora mijlocie. Aceasta stătea în iad şi striga după ajutor. Dar nu puteam să 
o ajut cu nimic. îngerul mi-a spus: „Gândeşte-te bine unde îţi place, locul în care se află 
sora mare sau cea mijlocie. Şi, dacă vrei să ajungi în rai sau în iad, ştii pe care dintre ele 
să o urmezi". 

M-am sculat speriată. Era noapte, dar l-am sunat pe prietenul meu şi i-am spus 
visul pe care îl avusesem. S-a mirat, dar m-a crezut că nu avusesem halucinaţii. Deşi nu 
mă aşteptam, mi-a spus că va avea răbdare cu mine. Că nu va insista să facem dragoste 
până la nuntă. Şi s-a ţinut de cuvânt. E vorba chiar de tatăl tău. 

- De tata? Dar de ce nu mi-aţi povestit asta până acum? 

- Nu am crezut că era momentul. Dar, acum, când ispitele se vor apropia de tine cu 
putere, m-am gândit că ar fi bine să ştii ce s-a întâmplat cu surorile mele. Să înţelegi de 
ce am urmat-o pe cea mai mare, şi nu pe cealaltă. 

Povestit-a un bătrân că era o fecioară bătrână, foarte sporită în frica lui 
Dumnezeu, care, întrebată fiind de acesta care este pricina depărtării sale de lume, a 
povestit aşa: „Eu, o, minunatule, copilă fiind, aveam un tată foarte blând şi liniştit cu 
obiceiul, dar bolnav şi neputincios cu trupul, încât cea mai multă vreme a vieţii lui o 
cheltuia zăcând pe pat. Şi aşa trăia, încât abia rar şi cândva se întâlnea cu cineva. Cu 
lucrul pământului se îndeletnicea când se întâmpla de era sănătos şi acolo viaţa 
petrecându-şi roadele le aducea în casă şi atâta tăcere avea încât se părea celor ce nu-l 
ştiau că ar fi mut. Insă maica era cu totul împotriva tatălui. Ea iscodea şi cele peste 
patria noastră şi atât era de limbută cu toţi, încât niciodată nu o vedeam câtuşi de puţin 
tăcând, ci uneori certându-se, iar alteori grăind lucruri necuviincioase şi fără 
rânduială. Chiar şi de beţii cu bărbaţi desfrânaţi mai mult petrecea şi ca o curvă era 
mult cheltuitoare şi rău ocărmuia cele din casă, încât averile, deşi nu erau puţine, nu 
erau cu putinţă a ne ajunge. Căci ei i se încredinţase de la tatăl meu iconomia celor din 
casă. Şi aşa vieţuind ea, nu i s-a întâmplat vreodată vreo boală trupească, nu a simţit 
vreo durere cât de mică, ci în toată viaţa ei era sănătoasă cu trupul şi întreagă. 

Deci, topindu-se tatăl de îndelungată boală, s-a întâmplat de a murit şi îndată s-a 
pornit cerul şi s-au făcut tunete şi fulgere dese şi ploaie atât de multă şi aşa de 
necurmată se pogora de sus, încât nici puţin măcar a ieşi noi din casă nu puteam până 
la trei zile, timp în care şi tatăl sta neîngropat în casă. Iar oamenii satului văzând 
aceasta multe grăiau asupra răposatului zicând: «Cu adevărat vrăjmaş al lui 
Dumnezeu a fost acesta. Pentru aceasta nici nu îl lasă să se îngroape». Insă noi, ca să 
nu se împută trupul înăuntru şi să ne facă neumblată casa, scoţându-l afară, deşi ploaia 
era foarte mare, cum am putut l-am îngropat. Iar mama, luând mai multă slobozenie, 
mai fără de ruşine s-a dat la desfrânare şi făcând casa de ruşine cheltuia averea în 
desfătări, încât mai de toate eram lipsiţi. După multă vreme, sosindu-i moartea, aşa 
îngropare a dobândit, încât se părea că şi cerul ajuta la îngroparea ei. 

Deci, după îngroparea mamei, eu trecând de vârsta copilărească şi poftele 
trupului sculându-se asupră-mi şi zădărnicindu-mă, într-o seară mi-a venit o socoteală: 
«Oare viaţa tatălui meu să aleg şi în blândeţe, cinste şi păzire să vieţuiesc? Dar acela 
nici un bine nu a dobândit, aşa petrecând, ci totdeauna de boli şi de necazuri topindu- 
se, s-a dus de aici, nici ca ceilalţi oameni putând fi îngropat. Deci, de i-arfi plăcut lui 
Dumnezeu această petrecere, pentru ce a pătimit atâtea rele? Dar viaţa mamei care 
era? Oare nu pururea petrecea în desfrânări şi dezmierdări, şi s-a dus din viaţa aceasta 

sănătoasă şi fără nici o pătimire? Aşadar, trebuie şi eu să vieţuiesc. Că mai bine este a 
crede ochilor mei, decât cuvintelor altora». 

După ce am socotit eu, ticăloasa, să urmez urmele maicii mele, a sosit noaptea şi 
eu adormind, a venit asupra mea un bărbat mare la trup şi înfricoşat la vedere şi 
căutând spre mine sălbatic şi cu mânie, mă întreba cu glas aspru zicând: «Spune-mi, 
care sunt gândurile inimii tale?». Eu cu totul înspăimântată fiind, nici nu îndrăzneam a 
căuta la dânsul. Iar acela iarăşi, cu glas groaznic, a grăit: «Vesteşte-mi mie, care sunt 
socotelile tale?». Şi văzându-mă că de frică eram cu totul slăbănogită şi din minţi 
ieşită, îmi aduceam aminte de toate câte cugetam în mintea mea. Dar venindu-mi în 
fire, nu puteam să le tăgăduiesc, ci spre rugăminte m-am întors şi mă rugam să mă 
învrednicească de iertăciune. Iar el luându-mă, mi-a zis: « Vino să vezi pe tatăl tău şi pe 
mama ta şi, după aceea, oricare viaţă vei voi, alege-ţi!». 

Aşadar, scoţăndu-mă m-a dus într-un loc şes cu livadă, în care erau pomi de 
multe feluri, care biruiesc descrierea frumuseţii, încărcaţi cu tot felul de roade. Acolo 
împreună cu el umblând eu, m-a întâlnit tatăl meu şi cuprinzându-mă m-a sărutat, 
numindu-mă fiică dorită, iar eu îmbrăţişându-l, îl rugam să petrec împreună cu dânsul. 
El însă a zis: «Acum nu este cu putinţă să se facă aceasta. Dar de vei urma urmele 
mele, nu după multă vreme vei veni aici». Eu încă mai rugându-mă să rămân împreună 
cu el, m-a tras îngerul de mână, zicându-mi: « Vino s-o vezi şi pe mama ta, ca să cunoşti 
din lucruri la care viaţă este de folos să te pleci». 

Ducăndu-mă la o casă foarte întunecoasă, plină de scrăşnire şi de tulburare, mi-a 
arătat un cuptor arzând cu foc şi vâlvâind şi pe câţiva cumpliţi stând lângă cuptor. Iar 
eu, căutând în cuptor, o văd pe mama mea până la gât afundată în foc şi mulţime 
nenumărată de viermi din toate părţile mâncănd-o, iar ea de usturime scrâşnind cu 
dinţii şi clănţănind. Văzându-mă şi ea pe mine, plângând mă chema: «Vai mie, fiica 
mea, pentru durerile cele nesuferite! Vai mie, pentru muncile cele fără de sfârşit! Vai 
mie, ticăloasei, că pentru puţină dezmierdare, ce chinuri mi-am pricinuit! Vai mie, 
ticăloasei, că în locul dezmierdărilor celor vremelnice, veşnic mă chinui! Miluieşte-mă, 
fiica mea, pe mine, maica ta, că ard şi mă topesc! Adu-ţi aminte de hrana care ai 
dobândit de la mine, şi mă miluieşte, şi-mi dă mâna şi mă scoate de aici!». Iar eu, 
lepădându-mă de acei cumpliţi, care stăteau aproape, fără a mă apropia, mama iarăşi 
cu lacrimi striga: «Fiica mea, ajută-mă şi nu trece cu vederea tânguirile maicii tale, nu 
trece cu vederea pe cea care aşa cumplit în gheena focului se chinuie şi de viermele cel 
neadormit este roasă!». 

Iar eu, milostivindu-mă cu sufletul de dânsa, am întins mâna să o trag. Focul, 
însă, atingăndu-se puţin de mâna mea, mare usturime am simţit şi am început a urla şi 
a suspina cu plâns. Cei ce erau în casă, deşteptându-se de vaiete şi sculându-se şi 
aprinzând focul, alergau la mine şi mă întrebau adeseori de pricina vaietelor. Eu, în 
sine-mi venind, cele ce am văzut le-am povestit lor şi de atunci am urmat vieţii tatălui şi 
mă rog să-l dobândesc pe el şi partea cea împreună cu dânsul, încredinţându-mă cu 
darul lui Dumnezeu cefei de cinste şi slavă sunt gătite celor ce aleg a vieţui cu dreptate 
şi în bună credinţă. De asemenea, ce fel de munci primesc cei ce îşi cheltuiesc viaţa în 
pofte şi dezmierdări". (23-396) 



108. Un tânăr a venit la duhovnicul său: 

- Părinte, mama m-a trimis în vacanţă o lună la mare, să stau la sora mea şi la soţul 
ei. Dar îmi e teamă că, stând atât de multă vreme aproape de ispită, că plaja e plină de 
fete frumoase, să nu mă tragă vreuna în braţele ei şi să îmi pierd fecioria. 

- Şi ai ce face? Poţi pleca în vacanţă în altă parte? 

- Nu. Mama pleacă în alt oraş, la o specializare, şi la tata nu mă pot duce, că nu 
vrea noua lui soţie. 

- Atunci du-te la sora ta, dar ai grijă de tine. Şi, dacă vei fi ispitit, roagă-te cu 
credinţă: „Doamne, pentru rugăciunile Preacuratei Maicii Tale, ajută-mă să nu cad în 
păcat". 

Tânărul a ţinut cont de sfatul părintelui său. A mers la mare, şi Dumnezeu 1-a păzit 
de ispite. Până când, cu câteva zile înainte să se întoarcă acasă, sora mai mică a 
cumnatului său a venit dimineaţa la el în cameră îmbrăcată doar într-un halat. Şi-a 
descheiat halatul şi s-a apropiat de el. Tânărul a simţit cum pofta îi aprinde trupul, căci 
i-ar fi plăcut să se culce cu ea, dar i-a venit în minte sfatul părintelui său. 

Şi a strigat cu voce tare: 

- Doamne, nu mă lăsa, pentru rugăciunile Maicii Tale, păzeşte-mă de ispită! 
Fata s-a simţit jignită: 

- A, nu mă vrei, zici că sunt ispită? Bine, urâtule, atunci rămâi singur, îi spuse 
enervată. Nu îmi trebuie proşti ca tine. Ce să îţi spun, ce mare păcat făceam... Eşti un 
pămpălău, eram singuri toată ziua, spuse fâcându-i un semn obscen. 

Ca să îl scoată din minţi îşi dădu jos halatul şi ieşi din cameră. Spera să îl aţâţe şi 
mai tare. Dar tânărul plecă repede din casă, la o biserică din apropiere. Vroia să Ii 
mulţumească lui Dumnezeu că 1-a păzit de ispită. 

Când s-a întors, spre seară, fata i-a dat un bileţel pe care scria: „Dacă sufli ceva, o 
să spun că ai încercat să te dai la mine. Mai bine taci". 

Tânărul a răsuflat uşurat. Dumnezeu îl ajutase să scape cu bine. 

Un frate a venit de la Schit la avva Ammun şi i-a zis: „Mă trimite părintele meu la 
slujbă şi mă tem de curvie". I-a zis lui bătrânul: „Ori în ce ceas îţi va veni ispita, zi 
aşa: «Dumnezeul puterilor, pentru rugăciunile părintelui meu, scapă-măl». Deci în una 
din zile o fată a încuiat uşa după dânsul. Iar el, strigând cu glas mare, a zis: 
„Dumnezeul puterilor, pentru rugăciunile părintelui meu, scapă-măl". Şi îndată s-a 
aflat pe calea către Schit. (3-34) 



109. Un om îşi înşela soţia. Duhovnicul 1-a ajutat să renunţe la păcatul preacurviei, 
dar omul rămăsese cu anumite amintiri care îi zgândăreau sufletul. Amintirile prindeau 
putere de la faptul că el se uita pe internet la site-uri erotice. 

La spovedanie, duhovnicul 1-a sfătuit să scoată modem-ul din calculator, ca să nu 
mai poată intra pe internet. 

- Dacă nu îţi păzeşti mintea, nu îţi vei putea păzi nici trupul. Dacă vezi imagini 
erotice, îţi va fi mult mai greu să rezişti ispitei. 

Rămas fără acces la internet, omului i se părea că se mai descarcă dacă se uită la 
filme sexy. Când i-a spus şi aceasta duhovnicului, acesta a oftat: „Tu scoţi un drac din 
casă pe uşă şi deschizi larg fereastra, ca să intre alţii. Nici plăcerile trupeşti nu le trăieşti, 
dar nici pe Dumnezeu nu II dobândeşti. Alege una dintre căi, nu mai pendula între 
amândouă". 

Un om bogat, lepădându-se de lume şi averile sale la săraci dăndu-le, a oprit 
oarece spre odihna sa, nevrând să primească smerita cugetare cea din lepădarea cea 
desăvârşită şi supunerea cea adevărată a canonului vieţii de obşte. Către care cel întru 
sfinţi Vasile a grăit în acest fel: „ Şi averile le-ai pierdut şi [nici] călugăr nu te-ai 
făcut". (7-121) 

110. Un tânăr, Ovidiu, a fost chemat la petrecerea care avea loc după 10 ani de la 
terminarea liceului. Ştiind cât de rău îl influenţaseră în liceu pe tânăr colegii, duhovnicul 
i-a spus că nu ar fi bine să se ducă. Sau că, dacă se duce, să nu stea prea mult. 

- De ce, părinte, oare nu sunt în stare să îmi dau seama dacă e sau nu cazul să stau? 
Mă voi duce şi, dacă nu e nimic în neregulă, voi sta până la sfârşit. Iar dacă e ceva 
aiurea plec imediat. 

Părintele nu a reuşit să îl convingă că poate fi ispitit să cadă iarăşi în păcat. 

Petrecerea a fost destul de liniştită. La miezul nopţii, cei mai mulţi invitaţi, care 
veniseră cu soţii sau soţiile lor, s-au dus acasă. Unii dintre ei aveau deja copii. 

Dar cinci burlaci s-au retras în apartamentul unuia dintre ei şi au continuat 
petrecerea împreună cu două colege. Distracţia devenea din ce în ce mai încinsă. Au 
început momentele erotice, şi fetele făceau strip-tease. Ameţit de băutură, Ovidiu uitase 
de sfaturile părintelui. Pofta trupească 1-a biruit şi în cele din urmă a intrat în baie cu una 
dintre fete - cea care fusese cea mai puţin arătoasă din clasă - şi au păcătuit. 

Dimineaţa, când şi-a revenit, 1-a bufnit plânsul. îşi dorise din toată inima să se 
poată înfrâna până când se va căsători. S-a dus şi s-a spovedit, iar părintele i-a dat un 
canon aspru. 

După vreo lună, colega cu care păcătuise i-a dat un telefon: 

- Auzi, Ovidiu, în noaptea cu petrecerea, am făcut-o fără protecţie şi am rămas 
însărcinată. Mă gândesc să avortez, dar am sunat să te întreb şi pe tine dacă eşti de 
acord. Mi-a zis Dragoş că tu eşti cu biserica şi că zici că avortul e o crimă. Poate că vrei 
să păstrez copilul. Dacă îl recunoşti, şi dacă îmi dai bani să îl cresc, poate că aş renunţa 
la avort. 

- Te sun mai târziu, spuse Ovidiu, şocat de cele auzite. Am pe cineva în vizită. 
Scuză-mă. 

închise telefonul ca prin vis. Nu îi venea să creadă că i se întâmplase una ca asta. 
îl sună pe părintele său şi îi spuse ce a aflat. 

- Părinte, nu vreau să omoare copilul. Sunt gata să mă căsătoresc cu ea. Dar oare 
voi reuşi să nu eşuez în căsnicie? Dacă divorţăm peste un an, doi? Ce va fi cu mine? 

- Trebuia să mă asculţi. Dar acum e prea târziu pentru observaţii. Tu eşti un om de 
treabă şi nu cred că îi vei da motive să te părăsească. Tu explică-i că îi vei da banii 
pentru a creşte copilul. Să îi dai mai mult, să fie mulţumită. Şi spune-i că te gândeşti să 
o iei de nevastă. Dar nu te grăbi. Dă-i răgaz să se schimbe, dă-i răgaz să înţeleagă cât a 
greşit în faţa lui Dumnezeu şi că trebuie să îşi îndrepte viaţa. 

Duminică, după slujbă, Ovidiu a stat puţin de vorbă cu prietenii săi: 

- Să ştiţi că nu e de glumă cu desfrâul. O dată dacă ai căzut, viaţa ta nu mai e la 
fel. Eu am lăsat o fată însărcinată, şi, chiar dacă nu e cea mai bună alegere, o voi lua de 
nevastă. Aş fi putut avea o soţie credincioasă, frumoasă, deşteaptă şi aşezată. Dar acum 
culeg roadele căderii mele. Voi să nu faceţi ca mine. Ţineţi seama de sfaturile părintelui. 
Şi când vă veţi gândi la mine să vă aduceţi aminte cât de triste sunt urmările 
neascultării. 

Intrebat-a avva Timotei preotul pe avva Pimen, zicând: „Este o femeie în Egipt 
care curveşte şi plata ei o dă milostenie". Şi a zis avva Pimen: „Nu rămâne în curvie, 
căci se vede într-însa roadă credinţei". Şi s-a întâmplat de a venit mama preotului 
Timotei la dânsul. Şi a întrebat-o pe ea, zicând: „Acea femeie a rămas curvind?". Iar 
ea a zis: „Da, şi şi-a mai adaos ibovnici, dar încă şi la milostenie". Şi a vestit avva 
Timotei lui avva Pimen. Iar el a zis: „Nu rămâne în curvie". Venind iarăşi mama lui 
avva Timotei, i-a spus: „Ştii că stricata aceea caută să vină cu mine, ca să te rogi 
pentru dânsa şi eu n-am primit-o ". Iar el auzind, i-a spus lui avva Pimen. I-a răspuns 
avva Pimen: „Mai vârtos tu te du şi te întâlneşte cu dânsa". Şi s-a dus avva Timotei şi 
s-a întâlnit cu dânsa. Iar ea, văzăndu-l şi auzind de la el cuvântul lui Dumnezeu, s-a 



95 



Danion Vasile 

umilit şi a plâns, zicând: „ Eu de astăzi înainte mă lipesc de Dumnezeu şi nu voi mai 
curvi". Şi îndată intrând într-o mănăstire, a plăcut lui Dumnezeu. (1-230) 



111. Un om, care în tinereţea sa fusese biruit de păcatul desfrânării, se hotărâse ca 
până când se va căsători să nu mai păcătuiască. Ducea o viaţă curată şi liniştită. Dar 
odată, când la uşa sa a sunat o femeie care făcea reclamă la un aspirator modern, a simţit 
cum mintea i se înceţoşează. A poftit-o pe femeie în casă, ca să vadă cum funcţiona 
aspiratorul. Din vorbă în vorbă, au căzut în păcat. 

Femeia a plecat şi nu a mai văzut-o. In inima sa era însă o mare frământare. II 
mustra conştiinţa, dar nu avea altceva în cap decât să păcătuiască cu o altă femeie. După 
câteva nopţi nedormite, în care se tot gândea dacă să se culce sau nu cu secretara sa, i-a 
spus naşului său de botez ce i se întâmplase. 

- Ştii cum eşti? Ca unul care are maşina plină de noroi, dar nu vrea să o spele, 
pentru că e mult de lucru. Şi preferă să meargă cu ea aşa, făcându-se de râsul lumii. Şi 
încă asta nu e nimic, dar geamurile fiind murdare, şansele de a face un accident sunt 
mari. Vino-ţi în fire. Până la urmă, mai devreme sau mai târziu, tot trebuie să speli 
maşina, sau măcar geamurile. Dacă nu te ridici din cădere o să faci un accident. Ce 
rezolvi dacă te culci cu secretara ta? Ai stat cuminte atâţia ani şi acum ai obosit? 

- Dacă Dumnezeu nu m-a ajutat să mă însor până acum. . . Nu mai rezist poftei. 

- Du-te, spovedeşte-te şi o să te linişteşti. Dacă te rogi, Dumnezeu va ridica ispita. 
Incet-încet, o să îţi fie iarăşi bine. O să vezi. 

Ascultând sfatul naşului său, omul s-a spovedit. Şi, după două săptămâni în care s- 
a rugat lui Dumnezeu să îl ierte, a simţit că îi este mai uşor să reziste poftelor trupeşti. 

Un frate, căzând în ispită, din întristare a pierdut rânduiala călugărească. Şi 
vrând să pună început bun, din cauza mâhnirii se oprea, zicându-şi: „ Când am să mai 
fiu cum am fost odată?". Şi, pregetând, nu putea să facă început de lucru călugăresc. 
De aceea a venit la un bătrân şi i-a povestit cele despre sine. Auzind bătrânul scârba 
lui, i-a povestit o pildă ca aceasta: 

„ Un om avea o ţarină şi din lenea lui s-a înţelenit şi s-a umplut de spini şi de 
ciulini. Iar mai pe urmă a socotit să o lucreze. Şi a zis fiului său: «Mergi de curăţeşte 
ţarina!». Fiul său, mergând să o cureţe, a văzut mulţimea spinilor şi s-a împuţinat, 
zicându-şi: «Când voi putea să smulg eu toate acestea şi să curăţesc ţarina?». Şi, 
culcându-se, a adormit. Apoi s-a deşteptat şi, căutând din nou la mulţimea spinilor şi 
trăndăvindu-se, a petrecut zăcând. Uneori se culca, alteori întorcându-se ici şi colo, ca 
uşa în ţâţână, precum zice Scriptura, a cheltuit fără lucru multe zile. După acestea a 
venit tatăl lui, să vadă ce-a făcut. Şi l-a găsit că nimic n-a lucrat şi i-a zis: «Pentru ce 
n-ai lucrat nimic până acum?». Iar el i-a spus: «Tată, cum veneam să lucrez, văzând 
mulţimea spinilor, mă slăbănogeam şi de scârbă mă culcam şi dormeam. De aceea 
nimic n-am lucrat». Atunci i-a zis lui tatăl: «Fiule, atâta cât ţine aşternutul tău, fă în 
toate zilele. Şi aşa sporeşte-ţi lucrul şi nu slăbi». Iar tânărul a făcut aşa. Şi în puţină 
vreme a curăţit ţarina. Aşadar şi tu, frate, câte puţin lucrează şi nu te împuţina. Căci 
Dumnezeu cu darul Său iarăşi te aşează la rânduiala cea dintâi". 

Iar fratele auzind, şezând cu răbdare, făcea cum l-a învăţat bătrânul. Şi cu darul 
lui Dumnezeu a aflat odihnă. (13-393) 

Despre feciorie 



112. în perioada în care un tânăr a vrut să se apropie de Biserică a fost foarte 
ispitit să desfrâneze. S-a gândit că are de ales între cele două căi, şi a ales calea 
Bisericii. S-a spovedit părintelui, spunându-i că îi este foarte greu să îşi păstreze 
fecioria. Dar părintele i-a dat un canon şi 1-a învăţat să se lupte cu gândurile. 

Peste o săptămână, tânărul s-a întors la spovedanie: 

- Părinte, nu mai rezist, am făcut canonul, dar degeaba. 

- Oare de ce nu te-a lăsat ispita? Cred că îi faci tu loc pe undeva patimii în inima 
ta. Ia gândeşte-te, când te asaltează ispita cel mai tare? 

- Noaptea, după ce mă uit la vreun film „interzis minorilor". 

- Atunci cum vrei să scapi de ispită? Trebuia să spovedeşti şi asta, că te uiţi la 
filme destrăbălate. 

- Cum, părinte, trebuie să spovedim şi ce vedem, şi ce citim, şi unde mergem în 
vacanţă? Atunci ar trebui să staţi la spovedanie câte o oră cu fiecare creştin. 

- Şi mai mult, numai să plece de aici cu sfaturile de care are nevoie. 

Un frate oarecare, fiind supărat de pofta curviei, a mers la un bătrân şi şi-a 
mărturisit neputinţa şi supărarea sa. Apoi l-a poftit să-L roage pe Dumnezeu pentru 
dânsul să-l izbăvească din acea supărare. Bătrânul, făcându-i-se milă de acel frate, s-a 
rugat lui Dumnezeu cu osârdie timp de şapte zile. In a opta zi iarăşi a venit fratele, 
după cum i-a fost lui porunca, şi l-a întrebat pe el bătrânul, zicând: „Cum îţi mai este, 
fiule?". Zis-a lui fratele: „Nicicum, părinte, nu m-am simţit mai uşurat". 

Bătrânul, auzind acestea, s-a mirat şi, dacă s-a făcut seară şi noapte, iar a început 
a se ruga pentru fratele. Şi cu osârdie rugându-se el pentru fratele, a venit diavolul şi, 
stând înaintea lui, a zis: „ Crede-mă, bătrâne, că din ziua dintâi când ai început a te 
ruga lui Dumnezeu pentru acel frate, îndată am fugit şi m-am depărtat de la dânsul. 
Dar el are dracul lui şi pricina războiului lui sunt gâtlejul şi pântecele, iar eu cu 
acestea nici o treabă nu am. El însuşi îşi este pricinuitor războiului său, mâncând bine 
şi dormind fără măsură. De acolo vine războiul de care suferă el". (23-296) 



113. Un tânăr seminarist cânta la o biserică. Tuturor le plăcea glasul său. El însă 
era mai atent la melodie decât la text, şi nu lua aminte la ceea ce cânta. 

într-o sâmbătă s-a hotărât să meargă în pelerinaj la o mănăstire aflată aproape de 
mare, pentru a sta de vorbă cu un părinte renumit. Când a ajuns acolo, a aflat că 
părintele era în spital, fiind grav bolnav. 

Seminaristul s-a gândit că, dacă tot a făcut atâta drum, cel puţin să profite că e la 
mare şi să facă o baie. Pe plajă a văzut o fată frumoasă, care nu purta sutien. De obicei 
nu-i plăceau astfel de fete, se gândea că sunt uşuratice, dar aceasta l-a atras în mod 
deosebit. S-a îndrăgostit de ea. Au stat toată ziua împreună, noaptea au mers la 
discotecă şi, în cele din urmă, biruit de poftă, tânărul a vrut să se culce cu ea. S-au dus 
pe plajă, s-au sărutat, dar la un moment dat, când tânărul i-a spus ruşinat că nu s-a mai 
culcat cu nici o fată, aceasta i-a spus: 

- Până acum nu ţi-am spus nimic despre mine. Te ştiu de multă vreme. Ştiam că 
eşti seminarist, pentru că te-am auzit cântând la un botez. Şi eu vreau să mă culc cu tine, 
şi nu aş avea nimic de pierdut. Nu mai sunt fecioară de doi ani. Mă culc cu toţi băieţii 

care îmi plac, şi tu îmi placi foarte mult. Totuşi, chiar dacă trăiesc cum îmi place, nu 
înseamnă că nu mă mustră uneori conştiinţa. Cu ce te alegi dacă te culci cu mine? O să 
facem ce vrei şi, după aceea, o să îţi pară rău. Sau, în cazul în care nu o să îţi pară rău, 
atunci înseamnă că ceea ce a fost mai frumos în sufletul tău, mă refer la credinţa ta în 
Dumnezeu, o să se stingă. Cum o să mai poţi cânta în biserică dacă o să trăim în păcat? 
Şi ce fel de preot o să iasă din tine dacă nu ştii să îţi păzeşti trupul curat? La câte păcate 
am eu, nu vreau să te mai am şi pe tine pe conştiinţă. Poate că dacă ai fi băut mai puţină 
bere nu te-ai mai fi gândit la aşa ceva. 

- Dacă o faci cu alţii, fâ-o şi cu mine. Nu te îngriji tu de sufletul meu. Mai e timp 
să mă pocăiesc... 

Seminaristul a insistat, dar cu cât devenea mai insistent, cu atât refuzul fetei era 
mai puternic. In cele din urmă, văzând că nu o scoate la capăt cu el, fata s-a dus în 
camera ei. 

Rămas singur, privind marea, seminaristul şi-a dat seama că numai Dumnezeu 1-a 
păzit de cădere. Dis de dimineaţă i-a spus la telefon duhovnicului său prin ce ispită a 
trecut, şi părintele i-a spus: 

- Ţi-am atras mai demult atenţia asupra faptului că vei fi ispitit să cazi, şi mi-ai 
spus că II iubeşti prea mult pe Dumnezeu ca să faci asta. Vezi, păcatul nu a venit la tine 
ca un taur negru, ci ca ceva frumos. Dacă nu te-ai fi dus pe plajă, totul ar fi fost bine. 
Dacă ţineai mult să înoţi, puteai găsi şi tu un loc mai ferit, unde să nu fie piepturi goale 
şi nici ispite peste puterile tale. 

Un frate oarecare, fiind trimis de bătrânul său cu ascultare la ţară şi mergând pe 
drum, a ajuns la un pârâu aproape de un sat, în câmp. Văzând el o femeie tânără, 
singură la câmp, spălând cămăşi în pârâu, i s-a aprins foarte trupul lui de spurcata 
poftă trupească. Văzând că nu este nimeni să-l vadă, a mers la dânsa şi a început a-i 
grăi şi a o pofti să-i facă voia. Ea, măcar că era tânără, era foarte înţeleaptă şi i-a 
răspuns aşa: „Părinte, acest lucru pentru care mă pofteşti nu este lucru mult şi cu 
zăbavă şi pot prea lesne şi fără de zăbavă a-ţiface voia după pofta ta. Dar, de voi face 
eu aceasta după voia ta, voi fi pricinuitoare de multă scârbă, supărare şi osteneală 
pentru tine ". 

Zis-a ei fratele: „Cum şi pentru ce să fii pricinuitoarea scârbei mele şi ce scârbă 
să am eu, sau osteneală, cum zici?". Răspuns-a femeia, zicând: „Părinte, după 
săvârşirea păcatului, îndată te vei vedea foarte înşelat şi va începe să te mustre cugetul. 
După aceea, ori te vei deznădăjdui de mântuire, ori multă pocăinţă şi osteneală îţi 
trebuie ca să revii în rânduiala şi măsura în care eşti acum. Eu te sfătuiesc să te laşi de 
acel lucru rău şi necuvios şi mergi curat, nevinovat şi fără prihană în calea ta şi roagă- 
te lui Dumnezeu şi pentru mine păcătoasa!". 

Iar el, auzind de la dânsa aceste cuvinte, s-a umilit cu inima şi a plecat în calea 
sa, minunându-se de înţelepciunea acelei femei şi mulţumind lui Dumnezeu că l-a 
izbăvit de căderea în acel păcat. După ce s-a săvârşit slujba şi ascultarea sa, s-a întors 
şi a venit la bătrânul său şi i-a spus toată întâmplarea cu acea femeie. Atunci s-a mirat 
şi bătrânul de înţelepciunea ei. Apoi l-a rugat fratele pe bătrânul său să nu-l mai 
trimită din mănăstire în lume. Şi aşa a petrecut, neieşind din mănăstire până la moartea 
sa. (15-294) 



114. O fată îşi păstrase fecioria până în ultimul an de facultate. Văzând că toate 
prietenele ei duc o viaţă de distracţii, s-a hotărât să îşi găsească şi ea un prieten cu care 
să păcătuiască, ca să simtă desfătările tinereţii. I-a spus hotărârea surorii ei mai mici, 
care abia intrase la facultate. Aceasta, întristată, s-a dus repede la duhovnicul lor şi i-a 

spus în ce ispită se află sora sa. Auzind-o, părintele a sunat-o pe fată imediat. Fata i-a 
spus: 

- Părinte, vă spun sincer că m-am plictisit. O să am timp să mă pocăiesc. Ce, parcă 
sunt singura care vrea să cunoască şi plăcerile trupeşti? Nu, părinte, nici o colegă de-a 
mea nu mai este fecioară. Sunt singura, şi m-am săturat să mă tot ia ceilalţi peste picior. 
Mai am destul timp să mă gândesc la măritiş. Nu, acum mă voi distra în voie. 

- Te rog din suflet, ascultă-mă - îi spuse părintele. O să regreţi mult dacă nu mă 
asculţi. Fecioria e cel mai frumos dar pe care i-1 vei putea face soţului tău. Curăţia ta 
sufletească şi trupească îl va bucura mai mult decât toate darurile pe care le veţi primi la 
nuntă. 

Cuvintele părintelui au convins-o pe fată. Viaţa ei mergea înainte, nici mai bine, 
nici mai rău. Dar, cu puţin timp înainte de terminarea studiilor, un asistent de la 
facultate i-a cerut mâna. Nu se aştepta la aşa ceva. Şi ea îl plăcea, dar nu se gândea că ar 
avea vreo şansă să îi devină soţie. Şi, după trei luni, s-au căsătorit. 

Era un sihastru prin părţile Iordanului, nevoindu-se mulţi ani şi care, acoperit de 
Dumnezeu, nu primea bântuieli de la vrăjmaş, ci de neînvins era. Aşadar, pentru toţi cei 
ce veneau la dânsul pentru folos, el defăima pe satana şi-l ocăra, zicând că nimic nu 
este şi că nu are nici o putere asupra nevoitorilor de nu va afla pe cei asemenea lui 
spurcaţi, robiţi totdeauna păcatului, pe care fără să simtă îi slăbănogeşte. Iar acestea 
le zicea neştiind darul Celui de sus, care nu lasă pe satana să-l robească. Şi când i s-a 
apropiat sfârşitul, după slobozirea lui Dumnezeu, a venit diavolul adevărat şi i-a zis: 
„ Ce am cu tine, părinte? De ce mă ocărăşti? Au, te-am supărat vreodată cu ceva? ". Iar 
el scuipând asupra lui, iarăşi zicea aceleaşi cuvinte: „Mergi înapoia mea, satano, că 
nimic nu poţi asupra robilor lui Hristosl". 

Şi satana i-a răspuns: „Aşa! Aşa! Alţi patruzeci de ani să trăieşti şi nici un ceas în 
atâţia ani nu voi încerca să-ţi pun piedică ". Şi aceasta zicând, s-a făcut nevăzut. Iar 
monahul a început îndată să se lupte cu gândurile şi să zică în sine: „Am atâţia ani 
ticăloşindu-mă aici Şi încă alţi patruzeci de ani voieşte Dumnezeu ca să trăiesc. Mă voi 
duce dar în lume şi voi vedea rudeniile mele şi voi petrece cu dânsele vreo câţiva ani şi 
iarăşi mă voi întoarce şi mă voi apuca de nevoinţa mea ". Deci, socotind el acestea, le 
împlinea cu fapta şi, ieşind afară din chilie, s-a apucat de drum. 

Dar nu departe mergând el, Iubitorul de oameni Dumnezeu, miluindu-l şi nevrând 
a i se pierde ostenelile, i-a trimis un înger spre ajutor. Şi, întâmpinându-l, îngerul i-a 
zis: „Unde mergi, părinte?". El i-a răspuns: „In cetate". Iar îngerul: „Intoarce-te la 
chilie". Iar el, venindu-şi în sine, s-a întors la chilia sa şi mai trăind trei zile s-a 
săvârşit. (14-394) 



115. O studentă avea un prieten. Când acesta i-a propus să se culce cu el, fata s-a 
împotrivit. Ca să o pedepsească, tânărul a părăsit-o şi s-a împrietenit cu colega ei de 
cameră, care îşi pierduse fecioria încă de când era la liceu. Intr-o seară, când colega i-a 
mărturisit ce se întâmplase, biruită de deznădejde, studenta a luat hotărârea de a-şi lua 
prietenul înapoi cu orice preţ. 

- Mă jur pe ce am mai sfânt că nu mă las călcată în picioare. O să mă răzbun, o să 
mi-1 iau înapoi. O să fac orice îmi va cere, numai să rămână al meu. Nu mă aşteptam la 
aşa ceva nici din partea lui, nici din partea ta. O să îl fac să se întoarcă la mine. 

A doua zi, în timp ce mergea spre facultate, studenta s-a întâlnit pe stradă cu 
duhovnicul ei. Nu a avut timp să evite întâlnirea cu el. 

- Ce e cu tine, de ce eşti atât de frământată? 

- Părinte, mă grăbesc, am examen la facultate. 

- Ceva nu e în regulă. Spune-mi, ce s-a întâmplat? 

- Părinte, până acum am fost fecioară, am încercat să trăiesc pentru Dumnezeu. Şi 
gata, m-am săturat, nu mai rezist. E al treilea prieten care mă părăseşte pentru că nu am 
vrut să mă culc cu el. De data asta, însă, ultimul meu prieten, de care m-am despărţit 
săptămâna trecută, s-a culcat chiar cu Lavinia, cu colega mea de cameră. Şi m-am jurat 
că voi face orice numai ca să îi despart, să îmi iau iubitul înapoi. 

- Şi ce se va întâmpla? Crezi că o să fii fericită cu el? 

- Acum nu mă interesează decât să mă răzbun. 

- Şi nu îţi dai seama că te răzbuni pe tine? 

- E problema mea. M-am jurat că îi despart. 

- Ştii cum eşti? Ca Irod care i-a zis Salomeei că pentru dansul ei o va răsplăti cu 
orice îi va cere. Dacă nu ar fi fost lipsit de minte, nu i-ar fi dat capul Botezătorului. Şi 
acum, fecioria ta va fi batjocorită aşa cum a fost batjocorit şi Inaintemergătorul 
Domnului, Sfântul Ioan. Vrei asta? 

Părintele se uita la ea cu o privire blândă, dar tristă. Studenta s-a mai domolit. 

- Şi o să rămân tot timpul singură? 

- Ar fi mai bine să fii singură decât să fii iubita unui om care nu te merită. Dar te 
va ajuta Dumnezeu să găseşti şi tineri care să meargă pe drumul Bisericii. Vei avea de 
unde să alegi. Dar să nu fie acesta singurul criteriu după care îţi alegi prietenul. Să nu te 
împrieteneşti cu un băiat numai pentru că vine la Biserică. Să nu cazi dintr-o extremă în 
alta. 

- Şi cu jurământul meu, cum rămâne? M-am jurat pe ce am mai scump. 

- Vedem la spovedanie. Mai bine cu un jurământ călcat decât cu fecioria 
pierdută... 

Zicea avva Zosima că, mergând el în Sfânta Cetate [Ierusalimul] , a venit la 
dânsul un oarecare iubitor de Hristos şi i-a zis: „Awo, am un frate şezător împreună cu 
mine şi din ispita vicleanului am avut prigonire între noi. Apoi eu pocăindu-mă, acela 
nu voieşte să se împace cu mine. Pleacă-te dar, pentru Domnul, şi-i vorbeşte lui cele 
pentru pace". Iar el, cum a auzit, îndată a chemat pe fratele acela şi i-a grăit lui cele ce 
se cuveneau pentru pace şi unire. Iar el întâi se părea că se pleacă, apoi socotind i-a 
zis: „Nu pot să mă împac cu el, pentru că m-am jurat pe Cruce că de acum să fiu 
neîmpăcat cu el". 

Iar egumenul, zâmbind, i-a zis lui: „Jurământul tău, frate, are acest fel de putere 
ca şi cum ai fi zis: «Mă jur pe Crucea Ta, Hristoase, că nu voi păzi poruncile Tale, că 
voi face voia vrăjmaşului Tău diavol!». Deci, o frate, nu numai că eşti dator să faci să 
stea mânia cea rea, ci şi să te pocăieşti şi să te căieşti pentru dânsa şi să-ţi prihăneşti 
obrăznicia ta, ca să nu te mai răpeşti de dânsa. Că şi Irod de se caia şi nu ar fi întărit 
jurământul său nu ar fi făcut acea cumplita ucidere, tăind pe Inaintemergătorul lui 
Hristos". Deci fratele, umilindu-se pentru aceasta, s-a pocăit înaintea fratelui său şi a 
lui avva Zosima şi aşa, cu darul lui Dumnezeu, s-au unit iarăşi întru dragoste. (3-81) 



116. Doi tineri vroiau să se căsătorească. Ea mergea la biserică, el nu mergea. într- 
o zi, când părinţii tânărului erau plecaţi de acasă, acesta a chemat-o pe fată la el. Avea o 
casă mare, la curte. După ce au ascultat puţină muzică şi, după ce au dansat pe melodia 
lor preferată, tânărul a încercat să o convingă să se culce cu el. Prietenii săi îl 
convinseseră că, dacă nu se potrivesc în pat, nu vor putea avea o căsnicie fericită şi vor 
divorţa. Aşa că el era hotărât să se culce cu ea. 

- Să ştii că, dacă nu te culci cu mine, ne vom despărţi. 

- Bine, să ne despărţim, a spus fata cu inima strânsă. 

- Cum, după ce am hotărât nunta, tu îmi spui să ne despărţim? O să te culci cu 
mine chiar dacă vrei sau nu. 

- O să ţip. 

- Poţi să ţipi, că nu se aude dacă e muzica tare. Doar nu eşti proastă. După ce 
facem dragoste, nu mă mai părăseşti tu. 

- Dragoste nu poţi face cu mine, cel mult poţi să mă violezi. Dar martor îmi e 
Dumnezeu că, dacă îmi faci ceva, între noi totul s-a terminat. O să le spun alor mei şi 
mă vor ajuta să depăşesc deznădejdea. Dar cu tine nu mai vreau să mă mărit dacă îmi 
faci aşa ceva. Am stat cuminţi atâta vreme şi acum vrei să ştergem cu buretele tot ce a 
fost frumos? 

- Şi preferi să mă pierzi? 

- Da, prefer să te pierd. 

- Atunci, pleacă din viaţa mea. Nu am nevoie de o astfel de soţie. 

Tânărul nu se aşteptase la o asemenea rezistenţă. Fata a plecat cu ochii în lacrimi. 
După câteva săptămâni, tânărul a început să vină la biserică. Şi-a dat seama că, dacă ea 
era în stare să renunţe la el pentru Dumnezeu, viaţa creştină avea o valoare mult mai 
mare decât îşi imaginase. 

Nu a venit la biserică pentru ea, pentru că nu îşi imagina că va putea fi iertat. A 
venit pentru că începuse să creadă în Dumnezeu. Şi, după ce citise câteva cărţi, se 
hotărâse să îşi schimbe viaţa. Renunţase la vechii prieteni şi îşi făcuse alţi prieteni, mai 
apropiaţi de biserică. Şi foarte mult 1-a marcat întâlnirea cu duhovnicul. 

In noaptea de Paşti, după ce s-au împărtăşit, ea 1-a întrebat: 

- Ştii că te-am iertat? 

El a simţit că îl iau ameţelile: 

- M-ai iertat? De tot? 
-Da. 

- înseamnă că putem să ne gândim din nou la nuntă? 

- Da, asta înseamnă că putem să ne gândim din nou la nuntă. 

Un călugăr oarecare din mănăstirea părintelui Severian a fost trimis la ascultare 
de părintele lui în părţile Eleteropolului. Acolo a venit la un oarecare bărbat iubitor de 
Hristos şi avea acel om numai o fată, iar mama fetei murise mai înainte de vreme. Şi a 
făcut acel călugăr, în casa acelui om, câteva zile, iar cel ce pururea urăşte binele 
creştinesc, diavolul, băga fratelui gânduri viclene şi-i da război de curvie spre fată şi 
cerca vreme îndemânatică să strice fecioara. Diavolul, care dădea război, a aflat şi 
vremea cea îndemânatică. Căci tatăl său se dusese la Ascalon pentru o treabă. Iar dacă 
a văzut fratele că nu este nimeni în casa lor, decât el şi fata, a mers la dânsa vrând să o 
apuce cu sila, dar ea, dacă l-a văzut pe dânsul tulburat şi întru tot aprins de poftă, i-a 
grăit: „Nimic să nu te tulbure, nici să-mi faci mie ceva necuvios, căci tatăl meu nici 
astăzi, nici mâine nu va veni. Ci întâi mă ascultă pe mine ce-ţi voi grăi şi ştie Dumnezeu 
că şi eu cu osârdie voi face ceea ce pofteşti". 

După aceea, cu smerenie a grăit către dânsul: „într-adevăr, părinte şi frate, câţi 
ani sunt de când eşti în mănăstirea ta?". Iar el a răspuns: „Şaptesprezece". Şi i-a zis 
lui: „Dar ai ştiinţă ce este femeia? " . „Nu!" - i-a răspuns, fratele. Grăit-a fata: „Dar 
voieşti să-ţi pierzi osteneala de atâţia ani într-un ceas? Şi câte lacrimi ai vărsat, ca să- 
ţi pui trupul tău curat înaintea lui Hristos, iar acum pentru puţină dulceaţă voieşti să fii 
lipsit de acea osteneală multă? Ascultă: de vrei să curveşti cu mine, ai unde mă duce să 
mă ţii şi să mă hrăneşti? ". Şi a grăit fratele: „Nu! ". Atunci a răspuns fata iarăşi: „într- 
adevăr, nu te mint, că de mă vei spurca, o să fii vinovat de multe răutăţi". 

I-a grăit ei călugărul: „Pentru ce?". Răspuns-a ea: „întâi o să-ţi pierzi sufletul, 
al doilea o să dai seamă şi pentru sufletul meu. Şi aceasta să o mai ştii, sfinte părinte, 
căci cu jurământ îţi spun, şi aşa să-mi ajute Cel ce a venit să mântuiască pe cei 
păcătoşi, că de mă vei spurca, singură, cu o funie mă voi spânzura şi te vei afla că ai 
făcut şi ucidere, şi la judecata lui Hristos vei fi judecat ca un ucigaş de suflete. Ci te 

rog, părinte, mai înainte să fii tu vinovat de atâtea răutăţi, du-te cu pace la mănăstirea 
ta şi apoi roagă-te mult în rugăciunile tale şi pentru mine". 

Iar fratele, venindu-şi întru sine, s-a umilit şi îndată a ieşit din casa ei şi s-a dus la 
mănăstire, la părintele lui, a făcut metanie şi i-a spus toate. Şi s-a rugat părintelui ca de 
acum să nu-l mai scoată din mănăstire afară. Aşa a petrecut în mănăstire trei luni şi s-a 
dus către Domnul. (30-299) 

întemeierea unei familii 



117. Două colege de facultate, Ruxandra şi Eugenia, vorbeau: 

- Tu cu ce te-ai ales din modul tău de viaţă liniştit, cu atâta rugăciune, fără 
discotecă, fără petreceri, fără distracţii? întrebă Eugenia. 

- O să înţelegi singură, îi spuse cealaltă. 

Şi aşa a fost. La o lună de la terminarea studiilor, Ruxandra s-a măritat. După un 
an, s-a măritat şi Eugenia. Numai că a şi divorţat după scurt timp, în ultima lună de 
sarcină. Şi-a crescut copilul singură, cu multe greutăţi. La un moment dat i-a spus 
prietenei sale: 

- Mai ţii minte? Când eram în facultate te-am întrebat cu ce te-ai ales din 
cuminţenia ta, şi mi-ai spus că o să înţeleg singură. înţeleg acum de ce trăiai aşa, dar e 
prea târziu. Eu am trăit un mare eşec. 

Un frate oarecare şedea într-un munte singur, în linişte, fără gâlceava, postind; la 
care mergând un părinte din lavra Calamoschiei, l-a întrebat, zicând: „ Spune-mi, frate. 
De atâta vreme trăind în singurătate, în acest munte, cu tăcere şi cu post, ce ai 
săvârşit?". Fratele i-a răspuns, zicând: „Mergi acum, avvo, şi după cinci zile să vii la 
mine şi atunci îţi voi spune ce am săvârşit, şezând aici în singurătate ". Şi aşa a mers 
acel părinte, iar după ce s-au plinit cinci zile, iarăşi a venit şi l-a găsit răposat şi în 
spatele lui o scrisoare scrisă aşa: „Iartă-mă, frate, că, făcându-mi pravila, niciodată n- 
am lăsat gândul şi mintea mea pe pământ". (15-245) 



118. Un duhovnic vorbea despre un ucenic de-al său: 

- Am un ucenic care s-a luptat mulţi ani cu duhul curviei. Când era în facultate, 
colegii îi ziceau: „Culcă-te cu prietena ta acum, bucură-te de tinereţe, că mai încolo, 
până te însori, ai timp să îţi curăţeşti sufletul prin spovedanie, dacă ţii neapărat". Iar el 
răspundea: „Nu. Mă voi lupta să îmi ţin trupul neîntinat şi sufletul curat, luptându-mă cu 
patima, şi ce o fi mai încolo ştie Dumnezeu". Şi aşa s-a păstrat fecior până la nuntă. 

Spuneau părinţii despre un bătrân că îi ziceau lui gândurile: „Lasă astăzi că 
mâine te vei pocăi!". El le răspundea: „Nu! Astăzi mă voi pocăi şi mâine fie voia lui 
Dumnezeu". (9-392) 



119. Doi tineri vroiau să se căsătorească după terminarea liceului. Părinţii lui, care 
lucrau într-o fabrică, nu avea nimic împotrivă. Dar părinţii fetei, care aveau studii 
superioare, nu erau de acord. Puneau condiţia ca tinerii să îşi găsească mai întâi de lucru 
sau să îşi continue studiile. Altfel nu îşi dădeau acordul. Nu vroiau ca tinerii să trăiască 
din mila lor. Fata se pregătea să intre la facultate, dar băiatul nu avea nimic altceva în 
cap decât să se căsătorească. O tot ţinea una şi bună că Dumnezeu îl va ajuta, că nu 
trebuie să se gândească din ce va trăi. 

- Voi tot vreţi ca noi să fim amândoi ca Marta din Evanghelie, şi să pierdem partea 
cea bună a Măriei, le reproşa el. 

Părinţii fetei au încercat să stea de vorbă cu viitorii lor socri, dar aceştia nu au vrut 
să îi ajute să găsească o soluţie. Atunci s-au dus la duhovnicul băiatului, care le-a spus: 

- încercaţi să îl puneţi într-o situaţie mai delicată, în care să îşi dea seama de 
greşeala lui. 

Au făcut aşa. Era ziua fiicei lor şi l-au chemat pe băiat la ei. Mama fetei pregătise 
un tort şi fata a suflat în lumânări. Când s-a servit tortul, au fost serviţi toţi în afară de 
băiat. Lui nu i-au dat. Dacă la început băiatul credea că pe el îl lasă la urmă, când tatăl 
fetei a cerut încă o porţie de tort şi-a dat seama că pe el nu vor să îl servească. Surprins, 
a întrebat-o pe fată: 

- Ce se întâmplă? Mie de ce nu mi se aduce tort? Sunt supăraţi pe mine? 

- Nu, dar tu eşti foarte credincios, tu nu te desfeţi cu mici bucurii din astea. Tu vrei 
să fii numai ca Măria, nu ca Marta, i-a răspuns fata, care, deşi îl iubea, era nemulţumită 
de atitudinea lui faţă de viitorul lor, atitudine care vădea nu multă credinţă, ci lipsă de 
înţelepciune. 

Cuvintele fetei l-au lovit în moalele capului. Pe loc şi-a dat seama de greşeala sa. 
Le-a spus viitorilor socri: 

- Acum îmi dau seama că am greşit. La baza unei familii trebuie să stea credinţa, 
aşa cum spuneam şi eu. Dar dacă omul lasă în seama lui Dumnezeu totul, şi nu face 
nimic, se află pe un drum greşit. O să mă gândesc serios şi în câteva zile vă spun decizia 
mea. Până în toamnă ori mă angajez, ori dau la facultate. Şi facem nunta după aceea, 
când ajungem la un oarecare liman. 

A venit un frate la avva Siluan în muntele Sinai şi, văzându-i pe fraţi lucrând, i-a 
zis bătrânului: „Nu lucraţi mâncarea cea pieritoare, că Măria partea cea bună şi-a 
ales". Zis-a bătrânul ucenicului său: „Zahario, dă fratelui o carte şi pune-l într-o chilie 
care nu are nimic ". Când a sosit ceasul al nouălea, fratele lua seama la uşă, dacă vor 
trimite să-l cheme ca să mănânce. Iar după ce nu l-a chemat nimeni, sculându-se, a 
venit la bătrânul şi i-a zis: „Nu au mâncat fraţii astăzi, avvo?". I-a răspuns lui 
bătrânul: „Da, au mâncat". Şi fratele a zis: „Pentru ce nu m-aţi chemat?". I-a zis lui 
bătrânul: „Fiindcă tu om duhovnicesc eşti şi nu ai trebuinţă de mâncarea aceasta. Iar 
noi trupeşti fiind voim să mâncăm şi pentru aceasta lucrăm. Tu partea cea bună ţi-ai 
ales, citind toată ziua şi nevrând să mănânci mâncare trupească ". 

Şi dacă a auzit acestea, fratele a făcut metanie, zicând: „Iartă-mă, avvo!". I-a zis 
lui bătrânul: „Negreşit, trebuinţă are şi Măria de Marta, căci prin Marta se laudă şi 
Măria". (5-216) 



120. La un preot au venit doi ucenici ai săi care se hotărâseră să se căsătorească. 
Duhovnicul i-a întrebat: 

- Aveţi din ce trăi? Aveţi unde locui? 

- Da, părinte, zise viitorul soţ, eu am serviciu şi o să îşi găsească şi ea cât de 
curând. De locuit, o să locuim la socri. 

- Parcă ştiam că nu prea vă înţelegeţi. 

- Nu ne înţelegem, le stau ca un ghimpe în coastă. Dar ce să facem? Au zis că ne 
primesc la ei. Bani să ne luăm o garsonieră nu avem şi nu vrem să aruncăm banii pe 
gazde. 

- Nu e bine ca tinerii căsătoriţi să locuiască cu părinţii, ca să nu apară tensiuni. 
Atunci când există încă de la început neînţelegeri cu părinţii, dacă tinerii vor locui cu ei 
vor avea un început de viaţă foarte dificil. In loc să cunoască armonia şi liniştea, or să 
cunoască mai mult stresul. Una sunt micile tensiuni, fireşti între doi oameni care deşi se 
iubesc au anumite ciudăţenii, idei fixe sau chiar răutăţi, şi alta sunt tensiunile cu părinţii, 
care nu pot fi înecate lesne în iubire. Dacă pe soţul sau soţia ta o ierţi repede pentru că o 
iubeşti, cu socrii e mai complicat. Şi nu de puţine ori cuplurile s-au destrămat tocmai 
pentru că nu au ştiut să depăşească tensiunile provocate de socri. Soţul a vărsat asupra 

soţiei sale toţi nervii pe care i-a acumulat în urma discuţiei cu socrii săi. Aşa s-a 
întâmplat în alte cazuri cu soţia... Deci, gândiţi-vă serios dacă nu ar fi mai bine să staţi 
în gazdă. Pierdeţi nişte bani, dar câştigaţi înţelegere şi linişte. Care sunt mai preţioase 
decât banii. 

Zis-a un bătrân: „ Să nu locuieşti în locul unde vezi pe vreunii că au zavistie 
asupra ta, fiindcă nu sporeşti". (19-406) 



121. O studentă a dat examen la facultate. Aflându-se departe de casă, se simţea 
foarte singură. Primul lucru pe care 1-a făcut a fost să meargă la un duhovnic cunoscut, 
despre care auzise numai lucruri bune. 

Fata i-a spus că în urmă cu câţiva ani fusese violată de un vecin şi că de atunci 
fusese ispitită foarte puternic să se culce cu prietenul ei. De curând se despărţise de 
acesta şi îi era teamă ca nu cumva farmecul vieţii păcătoase din cămin să o molipsească. 
Părintele a sfătuit-o cu grijă şi, printre altele, i-a spus: 

- Să nu mergi niciodată la discotecă sau la petreceri dezmăţate. Să nu te duci decât 
acolo unde ştii că nu Ţi-ar fi ruşine dacă Hristos ar veni la tine, să vadă ce faci. Hristos 
ne vede în fiecare clipă. 

Fetei îi era din ce în ce mai greu. Aproape toate colegele ei trăiau în păcat. Când 
singurele două prietene pe care le avea au murit în urma unei avalanşe, aflându-se într-o 
excursie la munte, pe fată a biruit-o deznădejdea. 

- Părinte, ce să fac, îmi e din ce în ce mai greu? Nu mă mai obsedează faptul că am 
fost violată, dar mă obsedează faptul că sunt singură. Dacă nu intru în discotecă, cine o 
să se uite la mine? 

- Cum ai răbdat până acum, rabdă şi în continuare. 

- Până când, părinte, până când? 

- Până va vrea Dumnezeu. 

Când a intrat în ultimul an de facultate, cel mai arătos coleg al ei, sătul de beţii, de 
femei şi de alte patimi, s-a hotărât să îşi schimbe viaţa. Şi a venit să se spovedească tot 
la duhovnicul ei. Nu a trecut mult şi cei doi au venit împreună la preot. 

- Părinte, am venit să vă cerem binecuvântare să ne căsătorim. Ne simţim făcuţi 
unul pentru altul. 

- Când vreţi să vă căsătoriţi? 

- Şi luna viitoare. 

- Eu zic să aşteptaţi să terminaţi facultatea, ca să aveţi un rost în viaţă. Dar, decât 
să cădeţi în curvie, mai bine vă căsătoriţi într-o lună. Vă dau binecuvântarea mea. 

Discuţia a continuat câteva minute. In cele din urmă, tinerii s-au hotărât să amâne 
nunta până după terminarea facultăţii. Părintele i-a spus că îi aşteaptă la el să se 
spovedească ori de câte ori vor fi ispitiţi să trăiască în păcat. 

înainte de a-i cununa pe tinerii licenţiaţi, părintele a luat-o deoparte pe fată. 

- Cum e mirele, băiat bun? 

- Parcă nu ştiţi! E tot ce îmi trebuie mie. 

- A venit vremea să te bucuri de roadă ascultării tale. Şi să ţii minte: dacă pentru 
ascultarea de până acum Dumnezeu ţi-a rânduit un soţ atât de minunat, dacă vei rămâne 
pe calea credinţei, la sfârşitul vieţii vei dobândi raiul. Şi cea mai mică bucurie de acolo 
va fi mai mare decât bucuria pe care o simţi acum. 

Povestit-au unii pentru avva Ioan Colov că, mergând către un bătrân tebeu la 
Schit, şedea în pustie şi luând avva lui un lemn uscat, l-a răsădit şi i-a zis lui: „In 
fiecare zi adapă acest lemn cu câte un ulcior de apă, până ce va face roadă ". Şi era 
departe de dânşii, încât se ducea de cu seară şi venea dimineaţa. Iar după trei ani, a 

trăit lemnul şi a făcut roadă şi, luând bătrânul rodul lui, l-a dus la biserică, zicând 
fraţilor: „Luaţi, mâncaţi rodul ascultării! " . (1-97) 



122. O studentă pe nume Alina s-a măritat cu Mihnea, un tânăr care nu credea în 
Dumnezeu. într-un scurt concediu, s-au hotărât să meargă la munte. Ca să nu se 
rătăcească, l-au luat ca ghid pe fratele mai mic al fetei, Răzvan, care era în ultimul an de 
liceu. 

între două cabane, i-a prins ploaia. Au ajuns cu greu la un refugiu, uzi leoarcă. 
Primul lucru pe care l-au făcut a fost să se schimbe. Alina şi-a dat jos tricoul, şi a rămas 
cu pieptul gol. Răzvan s-a întors imediat cu spatele la ea. 

- Ce te ruşinezi aşa? Doar sunt sora ta! Nu fi copilăros! 

- Ce-o să facă cu fetele, dacă e aşa ruşinos? a întrebat-o Mihnea pe Alina. 

- Fiecare cu viaţa lui. Dacă mă uit azi la ea, mâine mă voi uita şi la altele. 

- Şi ce, o să stai ca prostul fără să te uiţi la fete? a continuat Mihnea. 

- Da, o să stau ca prostul. Dar cred că stând aşa ca prostul fără să îmi zboare ochii 
unde nu trebuie mă va ajuta Dumnezeu să îmi iasă în cale exact fata de care am nevoie. 
Şi, când o să mă căsătoresc, voi avea alte criterii după care îmi voi alege soţia. Nu cred 
că o să îi măsor bustul cu centimetrul... 

Un frate călătorea împreună cu mama sa care era bătrână. Ajungând ei la un râu, 
nu putea bătrâna să treacă. Deci, luând fiul ei haina sa, şi-a învelit mâinile şi aşa 
luând-o a trecut de cealaltă parte. Apoi i-a zis lui mama: „Fiule, pentru ce ai înfăşurat 
mâinile tale?". Iar el a zis: „Pentru că trupul femeii foc este şi din aceasta vine 
pomenirea altor femei şi de aceea am făcut aşa, să nu mă ating de trupul tău gol". (37- 
304) 

Creşterea copiilor 



123. După slujbă, părintele Ioan 1-a întrebat pe Constantin, a cărui soţie născuse în 
urmă cu trei luni doi gemeni: 

- Cum vă descurcaţi? Plâng copiii sau sunt cuminţi? 

- Plâng, părinte, ca toţi copii. E greu de tot, dar e şi frumos. 

De faţă era şi Alexandru, un tânăr care se văita că nu mai poate suporta planşetele 
copilului său de cinci luni: 

Părintele îi spuse atunci lui: 

- Vezi că se poate şi fără să cazi în deznădejde? 

- Nu ştiu părinte cum face el, că în locul lui aş cădea de pe picioare. 

- Tu la ce te gândeşti când îţi plânge copilul? 

- Mă gândesc că e un blestem să creşti copii şi îi invidiez pe cei care se păzesc să 
nu facă. Se lipsesc de Sfânta împărtăşanie, dar se lipsesc şi de suferinţe chinuitoare. 

- Rău faci că gândeşti aşa. Niciodată păcatul nu e de preferat greutăţilor vieţii. Zi 
şi tu, Constantine, tu la ce te gândeşti când plâng copiii? 

- Plâng acum, dar o să crească mari şi frumoşi, şi o să uit plânsul lor. Când mă 
ajunge oboseala, şi planşetele lor mă apasă, îmi zic: mai bine aud acum planşetele 
copiilor mei, pe care îi iubesc, decât să aud pe lumea cealaltă planşetele păcătoşilor care 
ard în focul iadului. 

Povestit-au unii că în muntele lui Antonie şedeau şapte fraţi şi pe vremea 
curmalelor păzeau pe rând, să alunge păsările. Şi era acolo un bătrân care, când îi 
venea ziua, striga: „Fugiţi de aici, gândurile mele cele dinăuntru şi păsările cele din 
afară". (11-421) 



124. Un bărbat a rămas văduv la câţiva ani după căsătorie. Avea doi copii mici. In 
timpul zilei, copiii stăteau la grădiniţă şi tatăl îi lua acasă după masă, când venea de la 
serviciu. Copiii îi răpeau cea mai mare parte din timp. Avea foarte puţin timp pentru 
rugăciune sau pentru citirea cărţilor duhovniceşti. îşi făcea canonul în timp ce copiii se 
jucau, deranj ându-1 cu gălăgia lor. Asta îl mâhnea. 

într-o zi s-a dus la duhovnicul său: 

- Părinte, m-am hotărât să le iau copiilor o îngrijitoare. Ea o să stea cu ei după ce îi 
aduc de la grădiniţă. Eu vreau ori să citesc mai mult din cărţile duhovniceşti, ori să mă 
rog în fiecare zi câteva ore, ori să merg seară de seară la mănăstirea de lângă oraş. 
Vreau să trăiesc mai mult pentru Dumnezeu. 

- Nu e normal să renunţi la timpul acordat copiilor tăi. Dacă vrei ca ei să ducă o 
viaţă creştină, trebuie să te aibă cât mai mult lângă ei, să le fii un exemplu viu. Căci 
dacă îi neglijezi acum, peste câţiva ani vei regreta. Când e ajunul vreunui praznic, îi poţi 
lăsa la bunici şi te poţi duce la vecernie. Sau, dacă bunicii sunt în putere, pot veni şi ei la 
biserică, să te ajute cu copiii. îi mai ţii puţin înăuntru, puţin afară, să nu se plictisească. 
Ai tu grijă de copiii tăi şi va avea şi Dumnezeu grijă de tine. 

- Dar cu gălăgia de la canon, ce mă fac? 

- îţi faci canonul după ce culci copiii. O să fie mai obositor la început, dar te vei 
obişnui repede. 

Povestit-a unul din părinţi că era la chilii un bătrân ostenitor purtând rogojină şi, 
mergând, s-a dus la avva Ammona. Şi l-a văzut pe el bătrânul purtând rogojina şi i-a 
zis lui: „Aceasta nimic nu te foloseşte". Şi l-a întrebat pe el bătrânul, zicând: „Trei 
gânduri mă supără: sau să merg în pustietăţi, sau să mă duc în străinătate, unde nimeni 
nu mă cunoaşte, sau să mă închid în chilie şi cu nimeni să nu mă întâlnesc, mâncând 
după două zile". Zis-a avva Ammona lui: „Nici una dintr-acestea trei nu-ţi este de folos 
să faci; ci mai vârtos şezi în chilia ta şi mănâncă puţin în fiecare zi şi ai totdeauna 
cuvântul vameşului în inima ta. Şi aşa poţi să te măntuieşti". (4-29) 



125. Doi soţi care aveau patru copii se chinuiau din greu să îi crească. Munceau 
mult şi de oboseală abia se ţineau pe picioare. Aveau uneori momente de deznădejde în 
care simţeau că nu mai pot. Duhovnicul îi ajuta mult în aceste momente. 

Intr-o seară, culcându-se foarte mâhnit, pentru că nu avea mai mult timp de 
rugăciune din cauza treburilor casnice, bărbatul a visat un înger care i-a spus: 

- Sunt trimis de Dumnezeu ca să număr şi cea mai mică osteneală pe care o faceţi 
pentru copiii voştri. 

Când s-a sculat din somn, i-a spus soţiei sale visul pe care l-a avut. Şi şi-au dat 
seama că aveau o înţelegere greşită a vieţii de familie. înainte de a se căsători, el se 
gândise o vreme la călugărie. Dar, întâlnind-o pe ea, s-a hotărât să se căsătorească. Ii 
fusese destul de greu să înţeleagă cum trebuie să se împletească grija pentru familie cu 
grija pentru cele duhovniceşti. Dar din cuvintele îngerului înţelesese că Dumnezeu nu se 
uită numai la numărul de metanii şi închinăciuni sau la paraclisele şi acatistele făcute, şi 
se uită şi la modul în care fiecare îşi trăieşte viaţa de zi cu zi. Acest mod de viaţă poate 
aduce cunună sau osândă. 

Un bătrân şedea în pustie, departe de apă ca la douăsprezece mile. Şi mergând 
într-o zi să aducă apă, s-a supărat şi a zis: „De ce este nevoie de osteneala aceasta? 
Voi veni şi voi petrece aproape de apă". Aceasta zicând, a simţit pe cineva venind după 
dânsul. Şi, întorcăndu-se, l-a văzut pe cel ce venea după el că îi număra paşii. Şi l-a 
întrebat bătrânul: „ Cine eşti? ". Iar el i-a zis: „îngerul Domnului sunt şi sunt trimis să 
număr paşii tăi şi să-ţi dau plata". Aceasta auzind bătrânul, întărindu-se cu sufletul, s- 
a făcut mai osârduitor. Şi a mai adăugat încă cinci mile, adică a locuit mai înăuntrul 
pustiei, departe de apă la şaptesprezece mile. (9-408) 



126. Venind acasă de la serviciu, un bărbat a văzut în frigider trei sticle de apă 
minerală. Când plecase îl rugase pe fiul său să cumpere numai două sticle, pentru că a 
treia sticlă pe care o avuseseră se ciobise când fusese deschisă. L-a întrebat pe copil: 

- De unde sunt trei sticle, că nu îţi ajungeau banii să mai cumperi una cu ambalaj? 
Mândru de isprava pe care o făcuse, copilul a răspuns: 

- Tată, am reuşit să o păcălesc pe vânzătoare. Când m-am dus, am pus eu singur 
sticlele în ladă, şi vânzătoarea nu şi-a dat seama că una era ciobită. Aşa că am recuperat 
eu paguba pe care ai făcut-o tu când ai deschis sticla aia. 

- E bine ce ai făcut? Nu e tot un fel de furt? 

- Nu, că vânzătoarea nu a rămas în minus. O să se păcălească cei de la fabrică, că 
tot vând pe bani mulţi apa pe care Dumnezeu o face să izvorască din pământ. Ei să se 
îmbogăţească pe spinarea noastră? Nu. 

- Ascultă-mă: nu contează cât fură, de ce fură şi cum fură alţii, noi nu trebuie să 
furăm pe nimeni. Noi trebuie să fim creştini nu numai la biserică, ci peste tot. Tu, că eşti 
copil, şi la şcoală, şi în parc, şi cu noi de faţă, şi singur, tot creştin trebuie să fii. 

108 



Patericul mirenilor 

Zis-a ucenicul lui avva Theodor că a venit odată unul să vândă ceapă şi i-a 
umplut un vas. Şi a zis bătrânul: „ Umple-l de grâu şi-l dă lui". Şi erau două grămezi de 
grâu: una curată şi una proastă. „ Şi i-am umplut vasul din grămada cea proastă - zice 
ucenicul. Iar bătrânul a căutat la mine aspru şi cu mâhnire. Şi de frică am căzut şi am 
spart vasul şi i-am făcut metanie. Şi zice bătrânul: «Scoală, nu e a ta vina, ci eu am 
greşit că ţi-am zis!». " Şi intrând bătrânul, i-a umplut sânul de grâu curat şi i l-a dat lui 
împreună cu cepele. (21-90) 



127 '. Un preot a venit în casa unor ucenici, soţ şi soţie, să le facă sfeştanie. Când 
slujba s-a terminat, soţia a ieşit puţin pe balcon, să aducă ceva în casă. Şi a văzut-o pe 
fiica ei, aflată în primul an de liceu, cum se săruta cu un tânăr care părea a fi mai mare 
decât ea cu câţiva ani. L-a chemat şi pe soţ să o vadă. Soţul s-a mâhnit şi i-a spus 
părintelui: 

- Uite, părinte, ce dezmăţată cresc la casa mea. Cine ştie, poate că s-a şi culcat cu 
el... Ii fac un scandal... De acum o să o iau eu de la şcoală în fiecare zi cu maşina. O 
scap eu de băiatul ăsta. Asta-mi trebuia mie, să umble fiica mea cu un golan? 

Soţia încerca să îl potolească: 

- Nu te enerva, cu nervii nu o să rezolvăm nimic bun. 

- Ce să nu rezolvăm, îi dau şi două palme când vine aici. Părintele îi sfinţeşte 
camera şi ea se sărută cu derbedeul ăla? Nu admit aşa ceva. 

Soţia îi spuse: 

- Am citit undeva, într-o pildă, că, după o ploaie îndelungată, pe un drum de ţară 
era un copil care intrase în noroi până la genunchi şi nu mai putea merge. Când tatăl său 
a încercat să îl scoată, s-a dezechilibrat şi l-a afundat pe copil şi mai tare. 

Soţului nu îi plăcu pilda. 

- Ce părere aveţi, părinte? 

- Iată o mamă înţeleaptă, care ştie cum să se poarte cu fiica ei. 

- Părinte, a zis femeia, nici mie nu îmi convine că am văzut-o cu tânărul acela, dar 
ce să fac, o să îi vorbesc cu frumosul, o să încerc să o fac să înţeleagă care sunt 
primejdiile la care se expune fiind prietenă cu un tânăr mult mai mare decât ea, care 
abia aşteaptă să o prindă în cursă. 

- Iar începe cu teoriile ei, cu vorbitul frumos, zise soţul. 

- Şi tu ce vrei, să o ţii în lanţuri toată ziua? întrebă părintele. Nu ai cum să faci 
asta, tot o să găsească o portiţă să scape. Ştiu un caz când, pentru a-şi feri fiica de 
influenţa colegilor de liceu, un parlamentar îşi trimitea zilnic şoferul să îi ia fata de la 
liceu. Şi fata a căzut în păcat chiar cu şoferul. Nu trebuie nici să fiţi prea îngăduitori, dar 
nici prea aspri. Altfel, o să se ascundă de voi şi o să cadă şi mai tare. 

Un frate a fost năpăstuit în chinovie pentru desfrănare şi sculându-se a mers către 
avva Antonie. Şi au venit fraţii de la chinovie ca să-l caute pe el şi să-l ia şi au început 
să-l mustre că aşa [păcat] a făcut. Iar el se apăra zicând: „Nimic de acest fel nu am 
făcut". Iar după întâmplare, s-a aflat acolo avva Pafnutie, cel ce se numea Kefala, şi a 
spus o pildă ca aceasta: „Am văzut pe marginea râului un om băgat în noroi până la 
genunchi şi, venind unii să-i dea mâna, l-au cufundat până la grumaz". Şi a zis lor avva 
Antonie pentru avva Pafnutie: „Iată om adevărat, care poate să vindece şi să 
mântuiască suflete". Deci umilindu-se ei de cuvintele bătrânului, au pus metanie 
fratelui. (31-12) 

128. Nişte elevi de liceu au primit ca temă de vacanţă să citească câteva romane. 
Unul dintre ele, cel mai gros, bine scris de altfel, avea un subiect vulgar. în timp ce se 
afla în tren, în drum spre bunici, Ana îi spuse fratelui ei, Radu, care era student, că şi-a 
luat romanul cu ea pentru a-1 citi în tihnă. 

- La bunici o să am timp să îl citesc. Altfel nu m-aş fi apucat de el, e prea mare. 
Mirându-se de greşeala profesorului, Radu s-a gândit cum ar putea-o convinge pe 

sora sa să renunţe să citească o carte atât de vătămătoare. De mai multe ori reuşise să o 
convingă să nu meargă cu prietenele ei la filme sau la spectacole care i-ar fi putut 
murdări mintea. Dar, de această dată, cartea fiind recomandată chiar de profesorul 
preferat al Anei, îşi dădea seama că nu are şanse să o convingă. Aşa că i-a cerut cartea 
pentru a citi din ea în tren. Când au coborât, în forfoteala din gară, Radu a avut grijă să o 
facă pierdută. 

Abia după ce şi-a aranjat lucrurile în casa bunicilor, Ana şi-a dat seama că îi lipsea 
cartea. S-a supărat pe Radu, dar i-a trecut repede: 

- Ştii, poate că e mai bine că am rămas fără carte. Profu' ne-a atras atenţia asupra 
faptului că e o carte destul de fierbinte... O să citesc altceva. 

Paisie, fratele lui avva Pimen, a găsit un vas mic cu bani şi i-a zis lui avva Anuv, 
fratele său: „Ştii că cuvântul lui avva Pimen este foarte aspru; vino să ne zidim 
mănăstire undeva şi să şedem acolo fără de grijă!". I-a răspuns lui avva Anuv: „Dar cu 
ce să zidim?". Iar el i-a arătat lui banii. Deci văzându-i avva Anuv, s-a mâhnit foarte, 
socotind vătămarea sufletului fratelui. Insă i-a zis: „Bine, să mergem şi să zidim chilie 
dincolo de râu ". Deci a luat avva Anuv vasul şi l-a pus în culionul său şi, trecând 
amândoi râul, cum au ajuns pe la mijloc, s-a făcut avva Anuv că alunecă şi a căzut 
culionul cu bani în râu şi pentru aceasta avva Anuv s-a întristat. I-a zis lui Paisie: „Nu 
te mâhni, avvo, căci de vreme ce s-au dus banii, să mergem iarăşi la fratele nostru". Şi, 
întorcându-se, au rămas cu pace. (1-193) 



129. Un creştin, Adrian, s-a dus în vizită la un văr de- al său, Alexandru. Când a 
intrat în sufragerie, din camera copiilor - două fete, eleve la liceu - se auzea muzică dată 
tare. Adrian s-a mirat: 

- Cum de le laşi să dea muzica atât de tare, nu deranjează vecinii? 

- Care vecini, că aici unde stăm nu prea avem vecini. Deasupra nu e nimeni, că 
stăm la ultimul etaj. Camera fetelor e aşezată pe colţul blocului, aşa că muzica se aude 
numai aici şi dedesubt, iar vecinii au plecat din ţară pentru câteva luni. 

- Bine, vecini nu sunt, dar tu cum o suporţi? 

- Dacă le-aş fi crescut altfel, poate că nu ar fi dat muzica atât de tare. Dar nu e vina 
lor că abia de doi ani m-am apropiat şi eu de biserică, şi că abia atunci am înţeles cum ar 
trebui să mă port cu ele. Acum e prea târziu. încerc doar să repar ce se mai poate repara. 
Dacă le-aş spune să dea muzica mai încet, ar pleca la prietenele lor, să asculte acolo. 
Bine, până să plece vecinii în străinătate, nu dădeau nici ele sonorul la maxim, să nu îi 
deranjeze. Dar acum ne spun că, pentru că suntem părinţii lor, trebuie să ţinem cont şi 
de ce le place lor. 

- Totuşi, cum de rabzi? 

- E, nu ascultă tot timpul la maxim, numai câte o melodie - două. Mă gândesc că, 
decât să le supăr, mai bine să rabd. 

- Bine, dar muzica asta sună jalnic, nu seamănă cu ce ascultam noi. 

- Dar parcă părinţilor noştri le plăcea ce ascultam noi? Să fim serioşi. Şi oricum, 
dacă nu pot avea răbdare cu această mică ispită, venită din partea fetelor mele, cum voi 
răbda ispite mai mari? Oricum, mă bucur că ele nu îmi fac altfel de probleme, mai 
serioase. Că sunt la o vârstă atât de delicată. . . 

Un frate a mers la un bătrân care şedea în pustie şi a aflat pe lângă chilia lui nişte 
copii păscând dobitoace şi vorbind necuvioase. Şi dacă şi-a spus gândurile sale şi 
folosindu-se de cuvintele bătrânului, i-a zis: „ Cum suferi, avvo, aceşti copii, şi nu le zici 
lor să nu facă cele fără de treabă? ". Bătrânul i-a zis: „ Cu adevărat, frate, de multe zile 
vreau să le zic lor, dar mă opresc chiar pe mine a le zice, grăind: «Iată, nu pot să sufăr 
acest lucru, ce este puţin, dar cum voi putea să rabd de vor veni asupra mea ispite?». 
Pentru aceasta nimic nu le-am zis, ca să mă deprind cu ispitele ce vin asupră-mi". (21- 
246) 



130. în spatele unui bloc, pe o bancă, lângă leagăne, în unele nopţi cineva lăsa 
uneori reviste pornografice. Nu se ştie cine şi de ce făcea asta. Ca să nu le găsească 
copiii, o mămică s-a hotărât să le strângă pe toate şi să le arunce la gunoi. Când pleca la 
serviciu, trecea pe acolo şi arunca revistele. 

- Părinte, nu ştiu dacă e bine ce fac. Că, uneori, mi se face greaţă când iau o revistă 
în mână şi văd coperta fără să vreau. 

- Da, dar dacă o laşi acolo şi o văd copiii, nu te gândeşti că e mai rău? 

- Ba da, părinte, când eram mică, mi-a arătat şi mie un băiat o revistă din asta, şi 
mi-au rămas şi acum unele imagini în minte. 

- Atunci dă-ţi seama cât s-ar vătăma copiii dacă tu nu ai arunca la gunoi revistele 
lăsate de cine ştie ce maniac sexual. . . 

Spuneau părinţii despre un bătrân care, mergând pe un drum, a văzut urme de 
femeie pe nisip, pe lângă drum. Iar el mergând, tot astupa cu piciorul acele urme, 
zicând: „ Ca nu cumva să le vadă vreun frate neputincios şi din vederea acestora să 
înceapă a-l supăra pe el gândurile şi războiul curviei ". (18-295) 



131. După ce părinţii săi au rămas şomeri în urma unei restructurări la fabrica la 
care lucrau, un elev de liceu a căzut în patima beţiei. Suferea foarte mult din cauza 
sărăciei în care ajunseseră. Colegilor săi, care duceau o viaţă de desfrâu, nu le-a fost 
greu să îl înveţe să bea. Profesorul lui de religie, care îl aprecia foarte mult, a fost foarte 
întristat de căderea elevului său. După ce s-a sfătuit că duhovnicul lui, s-a apucat să 
rostească în fiecare zi Paraclisul Maicii Domnului pentru ridicarea elevului său din 
păcat. Şi se ruga: „Maica Domnului, de vrea, de nu vrea, întoarce-i paşii pe drumul cel 
bun". Nu după multă vreme, tânărul a făcut hepatită, şi ficatul său era foarte slăbit. 
Doctorii i-au spus că dacă nu renunţă la băutură va avea de suferit vreme îndelungată. 
Şi, de frica bolii, tânărul a renunţat la băutură. Mai mult încă, pentru că la paraclis 
profesorul se ruga pentru îndreptarea tuturor elevilor săi care trăiesc în păcate, o fată 
care era cunoscută pentru desfrânarea ei a venit să îl întrebe pe profesor unde ar putea 
găsit un duhovnic iscusit la care să se spovedească. 

A fost odată ispitit Avraam, ucenicul lui avva Sisoe, de un drac. Şi a văzut 
bătrânul că a căzut. Dar, sculându-se, şi-a întins mâinile la cer, zicând: „ Dumnezeule, 
voieşti, nu voieşti, nu Te voi lăsa de nu-l vei tămădui". Şi îndată s-a tămăduit ucenicul. 
(12-208) 

Lanţurile drogurilor 



132. Doi părinţi au făcut un copil, după care s-au hotărât să trăiască în înfrânare. 
Şi se rugau la Dumnezeu să ajungă în rai laolaltă cu copilul lor, Ştefan. Tatăl a murit 
când copilul avea numai trei ani. 

Când Ştefan a ajuns la liceu a început să se drogheze. Deşi primise o educaţie 
bună, totuşi un prieten al său 1-a convins că nu se întâmplă nimic dacă încearcă măcar o 
dată. Când mama sa a aflat, a fost biruită de deznădejde. L-a convins pe băiat să se 
spovedească, dar, după spovedanie, pentru că nu vroia să mai ia droguri, băiatul se 
simţea din ce în ce mai rău. 

A fost dus la spital cu salvarea. Disperată, mama lui se ruga cu lacrimi în ochi: 
„Doamne, dă-i sănătate. Nu-1 lăsa să moară. Fie-ţi milă de tinereţile lui". 

Tatăl lui Ştefan se ruga: „Doamne, ia-1 acum, ca să nu mai cadă, să nu se 
nenorocească din cauza drogurilor. Mai bine să rămână femeia mea singură pe lume 
decât cu un băiat dependent de droguri". 

Dar a auzit un glas: „Mai degrabă voi asculta rugăciunea femeii tale, care duce o 
viaţă de aspră nevoinţă, decât pe a ta care te odihneşti în lumina raiului. Şi îi voi da lui 
nu numai vindecare trupească, ci şi sufletească, ca să fie bucurie pentru mama care l-a 
crescut cu atâta jertfire". 

După câteva zile în care a stat în comă, băiatul şi-a revenit. Mama l-a mutat la un 
alt liceu, pentru a-1 rupe de grupul de prieteni. De atunci Ştefan s-a înţelepţit şi nu s-a 
mai lăsat influenţat de cei care îl îndemnau să guste din plăcerile vinovate ale tinereţii. 

Povestit-a un bătrân: „Patru bătrâni s-au prins între dânşii să trăiască într-un 
suflet împreună în veacul acesta şi iarăşi împreună să se afle în ceruri, crezând 
cuvântul stăpânesc ce zice: dacă doi din voi se vor uni pe pământ, pentru tot lucrul ce îl 
vor cere, va fi lor de la Tatăl Meu care este în ceruri. Deci trei dintre dânşii, petrecând 
în nevoinţă, se linişteau în pustie. Iar celălalt le slujea la trebuinţele lor. S-a întâmplat 
că doi s-au sfârşit în Hristos şi s-au dus la loc de odihnă, iar doi au rămas pe pământ, 
slujitorul, adică, şi unul din cei ce se linişteau. 

Şi, din zavistia vrăjmaşului, slujitorul a căzut în curvie. Şi s-a descoperit unuia din 
bătrânii cei văzători cu mintea că cei doi ce s-au săvârşit se rugau lui Dumnezeu pentru 
fratele slujitor, zicând: «Dă ca fratele să fie mâncat de leu, sau de altă fiară, ca, 
spălându-se de păcat, să vină în locul acesta în care suntem şi să nu rămână jos unirea 
noastră». Şi pe când se întorcea fratele de la ascultarea sa, l-a întâlnit un leu şi căuta 
să-l omoare, dar a cunoscut ce s-a întâmplat şi cel ce se liniştea, căci i se descoperise 
lui. De aceea, sta la rugăciune, rugându-se lui Dumnezeu pentru fratele şi îndată a stat 
leul. 

Iar cei doi părinţi, care acum se săvârşiseră, se rugau lui Dumnezeu, zicând: 
«Rugămu-ne, Ţie, Stăpâne, să fie mâncat de leu şi să vină împreună cu noi în fericirea 
aceasta şi nu asculta, Sfinte, pe cel ce se roagă Ţie pe pământ!». Iar bătrânul cu lacrimi 
se ruga lui Dumnezeu să fie miluit fratele şi să scape de leu. Şi a ascultat Dumnezeu 
rugăciunea lui şi a zis celor ce erau în cer: «Drept este să-l ascult pe el, căci voi aici 
sunteţi întru odihnă, izbăvindu-vă de sudorile şi ostenelile vieţii, iar acela obosit este 
întru ostenelile trupului şi apoi se luptă cu duhurile răutăţii. Drept este aceluia să-i dau 
darul». 

Deci îndată s-a depărtat leul de la frate, care venind la chilie l-a aflat pe bătrân 
încă plângând pentru dânsul. Apoi i-a povestit lui toate câte i s-au întâmplat şi a 

mărturisit păcatul pe care l-a făcut şi, cunoscând că l-a umilit Dumnezeu, s-a pocăit şi 
în puţină vreme a venit la măsura cea dintâi, ostenindu-se împreună cu el şi bătrânul. 
Apoi au adormit şi ei şi s-a descoperit bătrânului celui cu mintea văzător cum că toţi 
patru s-au aşezat la un loc, după făgăduinţele cele nemincinoase ale Domnului nostru 
Iisus Hristos ". (12-350) 



133. Un tânăr, Alexandru, care se hotărâse să îşi păstreze fecioria până când se va 
căsători, era ispitit de prietenii săi să se drogheze: 

- Ce ai, eşti prost, de ce nu vrei să te distrezi cu noi? Că nu iubeşti fetele e una, 
cine ştie ce defecţiuni organice ai, dar nici să nu te droghezi? Ia măcar un drog uşor. . . 

Alexandru a rezistat o vreme ispitei lor, până când a simţit că este aproape să 
cedeze. Dar duhovnicul său îl rugase ca, dacă i se va întâmpla să fie aproape de păcat, să 
alerge degrabă la el: 

- Că e mai bine să vii la mine cu un moment înainte de a te birui ispita, decât după 
aceea. 

Ajungând la părintele său, acesta i-a spus: 

- Ştiam că o să vii la mine. Noaptea aceasta am visat şi raiul şi iadul. In iad era 
plin de păcătoşi, care se chinuiau în fel şi chip. In rai era o mulţime mare de oameni ce 
se desfătau de bunătăţile raiului. Şi unul a venit la mine şi mi-a spus: „Spune-i lui 
Alexandru, când va veni astăzi la tine să se spovedească, să se gândească bine dacă 
merită sau nu să se drogheze. Căci, dacă se va droga, atunci şansele lui de a ajunge în 
iad vor creşte foarte mult. Foarte puţini au avut puterea de a se lăsa de acest păcat. Şi 
mai spune-i că nu e singurul care trece prin această ispită. Mai sunt destui, dar îşi pun 
nădejdea în Dumnezeu şi rezistă. Insă primul pas pe care îl fac este că stau departe de 
prietenia cu cei care slujesc patimilor şi diavolului". 

Luptat a fost odată avva Moise spre curvie foarte. Şi nemaiputând să şadă în 
chilie, s-a dus şi l-a vestit pe avva Isidor. Şi l-a rugat pe el bătrânul ca să se întoarcă la 
chilia sa, dar nu a primit, zicând: „Nu pot, avvo". Şi luându-l cu sine l-a suit pe casă şi 
i-a zis: „Ia aminte la apus". Şi luând aminte, a văzut mulţime nenumărată de diavoli, 
tulburându-se şi gâlcevindu-se ca să bată război. Zis-a lui iarăşi avva Isidor: „ Caută şi 
spre răsărit şi ia aminte". Şi a căutat şi a văzut mulţime nenumărată de sfinţi, îngeri 
slăviţi. Şi a zis avva Isidor: „Iată, aceştia sunt cei trimişi sfinţilor de la Domnul spre 
ajutor, iar cei de la apusuri sunt cei ce bat război cu noi. Deci mai mulţi sunt cei cu 
noi". Şi aşa, mulţumind lui Dumnezeu, avva Moise a luat îndrăzneală şi s-a întors la 
chilia sa. (1-141) 



134. La o anchetă a poliţiei s-au descoperit droguri în camera unui eleve de liceu, 
încercând să scape basma curată, aceasta a spus că le avea de la prietenul său, care era 
fiul primarului. Fără să cerceteze mai bine cum stau lucrurile, poliţistul care se ocupa de 
caz l-a sunat pe primar ca să îi spună că fiul său este traficant de droguri. 

- Situaţia se poate rezolva, spuse poliţistul, se poate muşamaliza. Dar costă. . . 

- Dacă sunteţi sigur că e vinovat, pedepsiţi-1 după lege. Dar nu vă grăbiţi să daţi 
verdicte, cercetaţi cazul cu atenţie, spuse primarul, care credea în nevinovăţia fiului său. 

Poliţistul a rămas mirat, deoarece era sigur că primarul va fi dispus să plătească 
scump pentru muşamalizarea cazului. Cinstea primarului l-a impresionat. S-a ocupat de 
caz cu toată atenţia, şi în cele din urmă şi-a dat seama că tânărul nu era implicat. Nici 
măcar nu mai era prieten cu fata care vindea droguri. Aceasta îi propusese cu timp în 

urmă să se implice în vânzarea drogurilor, dar această propunere şocantă avusese ca 
efect sfârşitul prieteniei lor. 

A voit odată stăpânitorul locului aceluia să vadă pe avva Pimen şi nu primea 
bătrânul. Şi cu pricină, ca pe un făcător de rele, l-a prins pe fiul surorii lui şi l-a pus în 
temniţă, zicând: „De va veni bătrânul şi se va ruga pentru dânsul, eu îl slobozesc". Şi a 
venit sora lui, plângând lângă uşă. Iar el nu i-a dat ei răspuns. Ea îl ocăra zicând: 
„ Omule cu inimă de aramă, fie-ţi milă de mine, că numai un fiu am!". Iar el, trimiţând, 
i-a zis ei cuvânt: „Pimen fiu n-a născut". Şi aşa s-a dus. Şi auzind stăpânitorul, a trimis 
zicând: „Măcar cu cuvântul de va porunci, îl voi slobozi pe el". 

Iar bătrânul i-a răspuns înapoi, zicând: „Cercetează după pravilă şi de este 
vrednic de moarte, să moară, iar de nu este, fă cum voieştil". Iar stăpânitorul, auzind, 
l-a slobozit de la închisoare. (5-165) 



135. Venind acasă şi agăţându-şi pardesiul în cuier, o femeie a atins cu mâna fără 
să vrea geaca fiului său, care a căzut jos. Când a ridicat-o, a văzut că din ea căzuse o 
punguliţă mică cu un praf alb. S-a dus la fiul ei şi, deşi nu era sigură că ceea ce găsise 
erau droguri, arătându-i punguliţă l-a întrebat: 

- De ce te droghezi? 

Tânărul a încremenit. I se făcuse teamă. Femeia a ieşit din cameră, s-a dus şi l-a 
rugat pe soţul ei să vină de urgenţă la biserică, pentru că părintele vroia să vorbească 
ceva cu el. 

Binevoitor, bărbatul a venit, fără să bănuiască despre ce este vorba. Soţia lui 
vorbea cu duhovnicul lor. Când a aflat, s-a umplut de mânie: 

- Nu îmi trebuie golani la uşă. Nu m-am sacrificat pentru el ca să ajungă un 
vagabond. îl dau afară din casă. Nu vreau să îl mai văd în faţa ochilor. Nu trebuia să mă 
chemi aici, îi spuse soţiei, plin de nervi. 

Ştiind că în tinereţe bărbatul jucase fotbal la clubul din oraş, duhovnicul îl întrebă: 

- Dacă două echipe joacă fotbal, şi una este condusă până în ultimele minute, când 
reuşeşte să egaleze, iar în prelungiri înscrie din nou şi învinge, după meci galeria e tristă 
sau bucuroasă? 

- Bucuroasă, dar ce legătură are asta cu fiul meu? 

- El se află într-un meci foarte important, în lupta pentru mântuire. Duşmanul e 
puternic şi acum fiul tău a luat un gol. Oare e mai bine să abandoneze meciul sau să 
joace până la sfârşit? Păcatul în care a căzut e greu, dar mai are şanse să se ridice şi să 
se mântuiască. Nu îi va fi uşor. Dar, dacă îl daţi afară din casă, şansele lui de a se ridica 
vor fi aproape nule. Numai dacă veţi fi aproape de el, numai atunci se va putea sprijini 
de voi şi se va ridica. 

Auzind aceste cuvinte, bărbatul s-a mai calmat. I-a mulţumit părintelui pentru 
acest cuvânt şi l-a întrebat ce canon de rugăciune să facă pentru ridicarea fiului său. 
După ce părintele i-a rânduit canon şi după ce i-a sfătuit cu răbdare pe ambii părinţi, 
aceştia s-au întors acasă. 

Pe drum, bărbatul i-a spus soţiei: 

- Slăvit să fie Dumnezeu că mi te-a scos în cale. Dacă nu te gândeai să venim la 
preot, ar fi ieşit rău. Aşa, mai avem o şansă. Dumnezeu mai poate îndrepta lucrurile. 

Unui frate odată i s-a întâmplat ispită în chinovia lui avva Ilie. Şi, gonit fiind de 
acolo, s-a dus în munte la avva Antonie. Şi rămânând fratele [o vreme] la dânsul, l-a 
trimis la chinovie de unde venise. Dar cei din chinovie, văzăndu-l, iarăşi l-au alungat. 
Iar el s-a întors la avva Antonie, zicând: „N-au voit să mă primească, părinte". Deci l- 
a trimis bătrânul înapoi, zicând: „ O corabie s-a spart în mijlocul noianului [furtunii] , a 

pierdut povara şi cu osteneală a scăpat la uscat. Iar voi cele scăpate la uscat voiţi să le 
înecaţi". Iar ei, auzind că avva Antonie l-a trimis, l-au primit de îndată. (23-11) 



136. O tânără a venit la duhovnic şi i-a spus: 

- Rugaţi-vă pentru mine, că iubitul meu vrea să mă convingă să mă droghez. 

- Nu mă voi ruga şi nici Dumnezeu nu te va ajuta dacă tu eşti prietenă cu astfel de 
oameni şi dacă nu te vei ruga lui Dumnezeu să te păzească şi de robia drogurilor, şi de 
robia unor astfel de prieteni. 

Un frate i-a zis lui avva Antonie: „Roagă-te pentru mine!". Zis-a lui bătrânul: 
„ Nici eu nu te miluiesc şi nici Dumnezeu, dacă tu însuţi nu te vei sili şi nu te vei ruga lui 
Dumnezeu". (18-10) 



137. La o petrecere, Alina, o fată de vârsta majoratului, a fost convinsă de 
prietenele ei să se drogheze. Ei nici prin cap nu îi trecuse până atunci să ia droguri. Era 
foarte mirată că ele fac aşa ceva, dar, pentru a nu fi mai prejos decât celelalte, a luat o 
primă doză. încetul cu încetul a devenit dependentă de prafuri. Bani avea destui, de la 
tatăl ei care lucra la guvern. Numai că patima aceasta îi tortura sufletul. 

De fiecare dată, după ce îşi revenea din starea de extaz, mergea la biserica de 
lângă casă şi se ruga cu lacrimi în ochi: 

- Doamne, fie-Ţi milă de mine, nu mă lăsa să fiu distrusă de droguri. Ajută-mă să 
mă ridic. Şi dacă vreau, şi dacă nu vreau, vindecă-mă de boala mea, nu mă lăsa. 

Dar până a doua zi Alina uita totul, şi iar se droga. Ii era ruşine să se spovedească, 
pentru că la acelaşi părinte se spovedise şi după ce îşi pierduse fecioria. Părintele o 
sfătuise cu multă dragoste să nu mai cadă în cursele diavolilor, ci să se lupte pentru a 
rezista ispitei. Şi de atunci nu mai căzuse în păcatul desfrânării. Dar dependenţa de 
droguri o tiraniza mult mai tare decât o apăsa ispita de a se culca cu băieţii care îi 
plăceau. 

într-o zi, crezând că e singură în biserică, pentru că pe femeia de la pangar o 
văzuse ieşind în faţa bisericii, Alina a început să plângă şi să se roage cu voce tare: 

- Te rog, Doamne, nu mă lăsa. Vezi că drogurile mă distrug din ce în ce mai tare. 
Ajută-mă să scap de ele, Doamne, ajută-mă. Fie-Ţi milă de mine, Doamne. 

Părintele era în altar şi citea pomelnice. Când a auzit-o, a deschis uşa altarului şi, 
cu o voce blândă, a întrebat-o: 

- Alina, ai venit să te spovedeşti? 

Mirată că părintele îi mai ţinea minte numele şi mirată de faptul că, deşi îi auzise 
păcatul, părintele nu îi vorbise cu asprime, fata a văzut în aceasta mâna lui Dumnezeu. 
A hotărât să se spovedească. 

A fost cea mai zguduitoare spovedanie pe care o ascultase părintele. Deşi 
spovedise şi criminali, nimeni altcineva nu suferea atât de mult din cauza lanţurilor cu 
care îl legaseră patimile. 

Noaptea, când s-a apucat să facă Paraclisul Maicii Domnului, fata a văzut în 
cameră un înger care i se arăta când se droga. îngerul s-a transformat într-un diavol 
înfricoşător: 

- Nu e drept, Doamne, nu e drept ca această ticăloasă să ceară ajutorul Maicii Tale. 
Nu e drept să fie miluită, după ce atâta vreme mi-a slujit mie. Dacă o vei ierta pe ea, 
unde este dreptatea Ta? Atunci nu ai decât să îi ierţi pe toţi criminalii şi pe toţi 
desfrânaţii. Oare ce vei face, îi vei primi la Tine pe toţi ticăloşii? Tu nu eşti Drept 
Judecător şi dreptatea îţi este străină. 

Văzându-1 pe diavol, care era înfricoşător, Alina şi-a scos crucea de la gât şi o 
ţinea cu putere în mâini. 

Şi s-a auzit un glas zicând: 

- Oare ţie îţi voi da socoteală? Sau oare tu l-ai făcut pe om, ca să îmi spui cum să îl 
judec? Sau oare tu ai fost răstignit pe cruce? Pentru păcătoşi M-am răstignit, nu pentru 
drepţi. O, de s-ar pocăi toţi păcătoşii cum se pocăieşte această fată... O, de ar plânge toţi 
cu lacrimile ei, atunci nimeni nu ar mai ajunge la tine, în chinurile iadului. 

Diavolul sta şi asculta, tremurând. 

- Şi de ce zici că sunt nedrept? Nedrept eram dacă, aşa cum am îngăduit să fie 
ispitită de tine, nu i-aş fi întins o mână de ajutor, ca să se ridice din cădere. Şi pocăinţa 
ei am primit-o, şi lacrimile ei M-au făcut să fiu îndurător cu ea. Pentru aceasta, nu o voi 
mai lăsa să se lupte cu tine, ci o voi chema la odihna veşnică. Ca ea să se bucure şi tu să 
fii făcut de ruşine. 

Şi, în acel moment, fata şi-a dat duhul. 

Un frate, biruindu-se de curvie, în toate zilele se afla săvârşind păcatul şi în toate 
zilele îl îmblânzea pe Stăpânul său cu lacrimi şi cu rugăciuni. Şi aşa făcând, amăgindu- 
se de obiceiul cel rău, săvârşea păcatul. Apoi iarăşi, după săvârşirea păcatului, se 
ducea la biserică. Şi văzând Cinstita Icoană a Domnului nostru Iisus Hristos, se arunca 
înaintea ei cu amare lacrimi, zicând: „Miluieşte-mă, Doamne, şi ridică de la mine 
această vicleană ispită, că mă trudeşte cumplit şi mă răneşte cu amărăciunea 
dezmierdărilor! Că nu am obraz, Stăpâne, a căuta şi a vedea Chipul Tău cel sfânt şi 
mai strălucit decât soarele, ca să se îndulcească inima mea şi să se veselească ". 

Acestea zicând şi ieşind din biserică, cădea în noroi, dar nu se deznădăjduia de 
mântuirea sa. Căci de la păcat întorcându-se la biserică, striga către iubitorul de 
oameni Dumnezeu, zicând: „Pe Tine, Doamne, Te pun chezaş că de acum nu voi mai 
face păcatul acesta! Numai iartă-mi mie, Prea Bunule, cele ce dintru început şi până în 
ceasul acesta Ţi-am greşit!". Şi, după ce făcea el aceste înfricoşate făgăduinţe, iarăşi 
se afla întru acel păcat rău. Şi se vedea iubirea de oameni a lui Dumnezeu cea prea 
dulce şi nemărginita Lui bunătate, că suferea în toate zilele călcarea şi necunoştinţa 
fratelui cea neîndreptată şi rea. Din multa milă căuta şi aştepta pocăinţa şi întoarcerea 
lui. Că nu un an a făcut aceasta, nici doi, nici trei, ci zece ani şi mai mult. Vedeţi, 
fraţilor, răbdarea cea nemăsurată şi iubirea de oameni cea nemărginită a Stăpânului, 
cum totdeauna îndelung rabdă, suferind fărădelegile şi păcatele noastre cele cumplite! 
Că de acel lucru trebuie să ne înspăimântăm şi să ne minunăm: de îndurările cele 
bogate ale lui Dumnezeu, că, făgăduindu-se fratele că nu va mai face altădată păcatul, 
se afla mincinos. 

Deci, într-una din zile, făcând fratele păcatul, a alergat la biserică, plângând, 
suspinând, tânguindu-se şi silind îndurările Prea Bunului Stăpân ca să se milostivească 
spre dânsul, să îl scape de noroiul înverşunării. Şi cum II ruga el pe Iubitorul de 
oameni Dumnezeu, văzând începătorul răutăţii şi pierzătorul sufletelor noastre, 
diavolul, că nimic nu foloseşte, ci cele ce el prin păcat alcătuia, fratele prin pocăinţă le 
risipea, neruşinându-se, i s-a arătat de faţă, căutând în obrazul lui şi strigând către 
cinstita icoană a Domnului nostru Iisus Hristos: 

„O, ce-mi este mie şi Ţie, Iisus e Hristoase? Milostivirea Ta cea nemărginită mă 
biruieşte şi mă surpă, căci primeşte pe acest curvar, care în toate zilele minte înaintea 
Ta, defăimând stăpânirea Ta! Pentru ce nu-l arzi, ci îndelung rabzi şi suferi? Căci Tu 
vei judeca pe curvari, pe preacurvari şi pe toţi păcătoşii o să-i pierzi. Cu adevărat, nu 
eşti Drept Judecător, ci, unde vrea stăpânirea Ta, treci cu vederea, şi pe mine, pentru o 
mică călcare a înălţării, din ceruri m-ai aruncat jos, iar acestui mincinos fiind şi 
curvar, fiindcă zace înaintea Feţei Tale, uşor îi dăruieşti blândeţea Ta. Pentru ce, dar, 
Te numesc pe Tine Judecător Drept? Precum văd şi Tu primeşti făpturi din multa Ta 

bunătate şi treci cu vederea dreptatea ". Şi acestea zicea diavolul, iuţindu-se de multă 
amărăciune şi pară de foc scoţând din nări, apoi a tăcut. 

Şi s-a făcut glas ca de la jertfelnic, zicând: „O, balaure prea viclean şi 
pierzătorule, nu te-ai săturat de socoteala ta cea rea, că ai sorbit lumea, iar pe cel ce a 
venit la mila cea nespusă te sileşti să-l hrăneşti şi să-l sorbi? Ai atâtea greşeli ca să pui 
şi să tragă întocmai cu Sângele cel scump pe care l-am vărsat pe Cruce pentru el? Iată, 
junghierea Mea şi moartea Mea a afundat fărădelegile lui. Când păcătuieşte, nu îl 
goneşti, ci îl primeşti cu bucurie şi nu-l opreşti, nădăjduind să-l dobândeşti, şi Eu, Cel 
atât de milostiv şi iubitor de oameni, care am poruncit verhovnicului Meu, lui Petru 
apostolul, să ierte celui ce greşeşte în fiecare zi până la şaptezeci de ori câte şapte, oare 
nu îl voi ierta pe el, oare nu-l voi milui? Aşadar, cu adevărat, de vreme ce aleargă la 
Mine, nu Mă voi întoarce de la el până ce îl voi moşteni. Căci pentru păcătoşi M-am 
răstignit şi preacuratele Mele palme pentru ei le-am întins, ca cel ce va voi să se 
mântuiască, să alerge şi să se mântuiască. De la nimeni nu mă întorc, pe nimeni nu 
alung, măcar de va greşi de nenumărate ori într-o zi şi de tot atâtea ori va veni către 
Mine, nu va ieşi afară scârbit. Căci nu am venit să chem pe cei drepţi, ci pe cei păcătoşi 
la pocăinţă". Şi auzindu-se glasul acesta, diavolul sta tremurând şi neputând să fugă. 

Apoi iarăşi s-a făcut glas, zicând: „Ascultă, amăgitorule, pentru ce zici că sunt 
nedrept? Căci Eu cu toţi sunt drept. In ceea ce aflu pe cineva, în aceea îl judec. Iată 
deci, pe acesta l-am aflat stând înaintea picioarelor Mele şi biruitor peste tine 
arătându-se. II voi lua şi-i voi mântui sufletul, fiindcă n-a deznădăjduit de mântuire. Iar 
tu vezi cinstea lui şi crapă de zavistie şi ruşinează-te ". 

Fratele, stând cu faţa în jos şi tânguindu-se, şi-a dat duhul. Şi îndată urgie mare 
ca focul a căzut peste satana şi l-a mistuit. 

De aici să cunoaştem, fraţilor, milostivirea şi iubirea de oameni cea nemăsurată a 
lui Dumnezeu şi niciodată să nu deznădăjduim de mântuirea noastră. (2-388) 

Crucea răbdării 



138. Un bărbat i-a spus fratelui său, care se pregătea să se căsătorească: 
- Dacă soţia te va jigni, nu-i scoate ochii. Fiindcă de la o jignire se poate ajunge la 
ceartă, de la ceartă se poate ajunge la scandal şi de aici, în timp, la divorţ. 

Zis-a un bătrân: „De se va întâmpla între tine şi altul cuvânt de scârbă şi va 
tăgădui cuvântul, nu-l aţâţa zicând că ai spus. Fiindcă se întoarce şi zice: «Aşa am zis 
şi ce?». Şi se face mare vrajbă. Ci şi tu lasă cuvântul şi se face mare pace". (7-379) 



139. Soţul a venit acasă mânios pentru că fusese dat afară de la serviciu. Pentru că 
mâncarea nu era gata, a luat farfuriile, una câte una, şi a început să le spargă. Soţia i-a 
spus cu o voce blândă: 

- Lasă măcar una, ca să ai în ce să mănânci. 
Blândeţea glasului ei i-a înmuiat inima soţului: 

- Toate de le-aş pierde, numai pe tine nu vreau să te pierd. Cu credinţă în 
Dumnezeu, o scoatem noi la capăt. 

Doi monahi locuiau într-un loc şi s-a dus la dânşii un bătrân ca să-i cerce, şi a 
luat un toiag şi a început a sfărâma verdeţurile unuia. Fratele, văzând, s-a ascuns până 
ce le-a sfărâmat pe toate. După ce a rămas o rădăcină, i-a zis bătrânului: „Părinte, de 
voieşti, las-o pe aceasta să o fierb şi să gustăm împreună". Atunci a pus bătrânul 
metanie fratelui, zicând: „Pentru nerăutatea ta Se odihneşte Duhul Sfânt peste tine, 
frate". (12-381) 



140. Un muncitor a căzut în patima băuturii. Soţia lui 1-a răbdat cât 1-a răbdat, 
până ce a ajuns la limită. 

S-a dus la duhovnicul ei şi i-a zis: 

- Mi-au ajuns trei ani de suferinţă, voi pleca la părinţii mei... 

- Nu te duce, că dacă îl laşi singur o să cadă şi mai tare. Eşti singurul lui sprijin. 
După alţi trei ani, după multe lacrimi şi multe rugăciuni, soţul ei a început lupta cu 

patima băuturii. După alţi doi ani, s-a lăsat pentru totdeauna de băutură. 

Era un bătrân beţiv şi lucra o rogojină în fiecare zi pe care o vindea în sat şi bea 
preţul ei. Mai pe urmă a venit un frate la dânsul şi a rămas petrecând cu el şi lucra şi el 
în fiecare zi o rogojină, iar bătrânul o lua şi pe aceea şi, vânzând-o, bea preţul 
amândurora, fratelui aducându-i pâine seara. Trei ani făcând aceasta, nimic nu-i zicea 
lui fratele. După aceea, însă, a zis fratele întru sine: „Iată, gol sânt şi pâinea mea cu 
lipsă o mănânc! Mă voi scula şi mă voi duce de aici". Dar iarăşi a socotit întru sine, 
zicând: „ Unde să mă duc să şed iarăşi, căci eu pentru Dumnezeu şed împreună [cu 
bătrânul] ". 

Şi îndată i s-a arătat lui îngerul, zicând: „ Nicăieri să nu te duci, că vin mâine la 
tine". A doua zi l-a rugat fratele pe bătrânul, zicând: „Părinte, astăzi să nu mergi 
nicăieri, că vin ai mei să mă ia!". După ce a venit ceasul în care se ducea bătrânul, i-a 

zis lui: „Nu vin astăzi, fiule, că au zăbovit". Iar el a zis: „ Cu adevărat, părinte, negreşit 
vin ". Şi, vorbind cu bătrânul, a adormit. 

Bătrânul, văzând, a început a plânge, zicând: „ Vai mie, fiule, că mulţi ani am 
petrecut întru lenevire, iar tu în puţină vreme ţi-ai mântuit sufletul tău cu răbdare!". Şi 
de atunci s-a înţelepţii şi el şi s-a făcut iscusit. (16-382) 



141. - Părinte, nu mai pot trăi cu familia mea, nu mai rezist în lume, mă gândesc să 
plec la mănăstire: greutăţi cu serviciul, greutăţi cu soţia, probleme cu banii, dureri de 
cap cu copiii... 

- Această încercare prin care treci face parte din crucea mirenilor. Nu e ceva nou. 
Fiecare drum cu ispitele sale. Nu scapi de luptă plecând la mănăstire. Şi, apoi, nu ai voie 
să îţi părăseşti familia. Poate că, dacă îţi cresc mari copiii şi rămâi văduv, îţi vei pune 
problema călugăriei. Dar până atunci alungă de la tine orice gând despre părăsirea 
familiei. Rabdă, rabdă şi te vei mântui. Şi vei primi cunună pentru nevoinţa ta. 

Un frate a mers la un bătrân iscusit şi l-a întrebat zicând: „Ce voi face, părinte, 
că foarte mi s-a urât a mai şedea în pustie?". Răspuns-a lui bătrânul, zicând: „Această 
urâciune, fiule, îţi este o ispită; dar rabdă puţin şi şezi în chilie cu linişte, rugându-te lui 
Dumnezeu. Şi Dumnezeu, văzând răbdarea ta, îţi va trimite ţie mângâiere şi odihnă ". 

(3-242) 



142. Un poliţist creştin pe care soţia îl tot nedreptăţea s-a dus supărat la naşi: 

- M-am săturat, cred că până la urmă îi zbor o palmă şi îşi bagă minţile în cap. O 
să-şi dea seama de partea cui este dreptatea. 

- Da, finule, bine faci, i-a spus naşul. Ţine-te de Legea dreptăţii, că Legea iubirii e 
prea grea. Numai că la judecată o să îţi fie ceva mai greu: s-ar putea să fii judecat după 
dreptate, nu după milă... 

Un frate, făcându-i-se strâmbătate de către alt frate, a venit la avva Sisoe şi i-a 
zis: „Mi s-a făcut strâmbătate de către cutare frate şi eu voi să-mi fac izbândă". Iar 
bătrânul îl ruga zicând: „Nu, fiule, ci lasă mai bine la Dumnezeu izbânda". Iar el 
zicea: „Nu voi înceta până nu voi face izbândă". Şi a zis bătrânul: „Să ne rugăm, 
frate!". Şi, sculăndu-se, a zis bătrânul: „Dumnezeule, nu mai avem trebuinţă de Tine ca 
să porţi grijă pentru noi, căci noi ne facem izbânda noastră ". Deci, aceasta auzind 
fratele, a căzut la picioarele bătrânului, zicând: „Nu mă mai judec cu fratele, iartă-mă, 
avvo!" (1-207) 



143. Doi bătrâni, un soţ şi soţia sa, s-au îmbolnăvit de o boală foarte grea. Zăceau 
amândoi în pat, ducând boala fără să crâcnească. într-o zi, însă, venind să îi spovedească 
şi să îi împărtăşească, aşa cum făcea în fiecare lună, înainte să sune la uşă, părintele îl 
auzi pe bărbat înjurând şi blestemând. 

- Ce s-a întâmplat cu el, cum de s-a schimbat aşa? 

- Părinte, acum câteva zile ne-am certat rău. După ce ne-am certat, boala fiecăruia 
a devenit mai greu de suportat. Eu mi-am dat seama că Dumnezeu pedepseşte răutatea 
noastră şi am vrut să facem pace. Dar el nu a vrut să mă ierte. Şi de atunci nu mai poate 
suporta durerile. Pe mine durerile m-au lăsat. 

- Până nu vrea să vă iertaţi unul pe altul nu îl pot împărtăşi, şi nici dezlegare de 
păcate nu îi pot da. Dacă el crede că e mai important să ţină supărarea, să ştie că dacă nu 
te iartă pe tine nu va fî nici el iertat de Dumnezeu. 

In timpul prigoanelor, când prigoneau şi omorau pe creştini pentru credinţa în 
Hristos, au prins şi pe doi fraţi călugări să-i muncească şi i-au aruncat în temniţă pană 
a doua zi, ca a doua zi să-i scoată, să-i muncească şi să-i omoare. Aceşti doi fraţi aveau 
vrajbă şi pizmă între dânşii. Fiind deci ei în temniţă aruncaţi, bătuţi şi munciţi, unul 
umilindu-se cu inima a zis celuilalt: „Frate, iată mâine ne vor scoate la judecata lor şi 
ne vor munci şi ne vor omorî şi vom merge către Domnul. Pentru aceea, dar, vrajba şi 
pizma ce a fost şi este şi acum între noi se cade să o lăsăm, să ne împăcăm, să ne iertăm 
unul pe altul, mai înainte de moartea noastră, ca să luăm, curaţi fiind, muncile şi 
moartea pentru credinţa şi dragostea lui Hristos, şi aşa ne vom învrednici a lua 
cununile muceniceşti din mâinile lui Hristos şi vom fi primiţi în ceata mucenicilor". 
Acestea zicând, i-a făcut metanie după obiceiul călugăresc, grăind: „Iartă-mă, frate, ca 
să fii şi tu iertat de mine şi de Dumnezeu!". Iar acela, fiind biruit de vrăjmăşească 
pizmă, n-a vrut nicidecum să-l ierte. 

Iar a doua zi, dacă s-a făcut ziuă, i-au scos pe ei din temniţă, ca să-i taie. Atunci, 
cel care n-a vrut să se împace şi să ierte pe fratele său, văzând că vor să-l taie, 
înspăimântându-se, s-a lepădat de Hristos; iar pe cel de lângă el, crezând [acesta] în 
numele Domnului, l-au tăiat. Pe cel ce s-a lepădat de Hristos, l-a întrebat: „Pentru ce 
ieri nu te-ai lepădat de Hristos? Ca să nu te fi chinuit? ". Răspuns-a lui acela: „ CândL- 
am lăsat eu pe Dumnezeul meu şi nu m-am împăcat cu fratele meu, atunci şi pe mine m- 
a lăsat şi m-a părăsit ajutorul Lui şi, rămânând gol de Dânsul, m-am lepădat de 
Hristos". (6-251) 



144. Un bărbat era foarte întristat de faptul că soţia sa îl înşela, şi în fiecare seară 
se gândea: „De mâine voi introduce actele pentru divorţ". Iar dimineaţa spunea: „Să o 
mai rabd măcar o zi, poate îi dă Dumnezeu gândul cel bun şi-şi bagă minţile în cap." 

A răbdat aşa nouă ani, după care femeia, ruşinându-se de viaţa pe care o ducea, s-a 
lepădat de păcatul ei. 

Un frate a petrecut nouă ani luptându-se să iasă din viaţa de obşte şi în fiecare zi 
îşi pregătea cojocul să iasă. Şi când se făcea seară, zicea întru sine: „Mâine mă voi 
duce de aici". Şi dimineaţa îi zicea gândului: „Să ne silim să răbdăm şi astăzi pentru 
Domnul!". După ce s-au împlinit nouă ani aşa făcând, a uşurat Dumnezeu toată ispita 
de la dânsul. (8-408) 



145. Intr-o vreme în care doi soţi au început să se certe, soţia tot vroia să plece la 
părinţi, să se mai liniştească. Şi trei luni a tot vrut să plece, dar în fiecare zi amâna 
plecarea. Şi în cele din urmă, când soţul ei era la serviciu, şi-a pus nişte haine într-o 
plasă, a plecat puţin prin parc şi apoi s-a întors, spunându-şi: 

- Gata, am stat destul. De acum voi avea grijă de soţul meu. 

Şi Dumnezeu i-a dat puterea să tacă, aşa că atunci când bărbatul avea chef de 
ceartă, ea nu îi dădea apă la moară. Astfel au revenit la înţelegerea de dinainte. 

Pe un frate îl lupta gândul, zicându-i: „ Trebuie să mergi şi să-l cercetezi pe 
cutare bătrân ". Iar el amâna zi după zi, zicând că mâine se va duce. Şi aşa, trei ani s-a 
luptat cu gândul. Iar mai pe urmă şi-a zis: „Iată, socoteşti că te-ai dus la bătrânul". Şi 
a zis, ca şi cum ar fi vorbit către bătrânul acela: „ Cum te afli, părinte, eşti sănătos? De 

câtă vreme doream să te văd!". Apoi adăugă ca din partea bătrânului: „Bine ai venit, 
frate! Iartă-mă, că pentru mine te-ai ostenit. Domnul să-ţi dea plata". Şi punând 
lighean s-a spălat. Apoi făcând fiertură a mâncat şi a băut de-ajuns. Şi îndată s-a dus 
războiul de la dânsul. (24-411.) 

Despre mânie 



146. La părintele Ioan a venit odată o femeie pe care soacra ei, cu care în primii 
ani de căsătorie stătuse sub acelaşi acoperiş, o chinuia foarte tare. Când soacra a început 
să îi facă farmece, femeia a făcut tot posibilul să se mute. Nici după aceea însă nu a avut 
linişte, deoarece soacra vroia să o despartă de soţul ei. Vrând să îi încerce credinţa, 
părintele a întrebat-o: 

- Ce fel de sfat vrei, femeie, duhovnicesc sau lumesc? 

- Lumesc, părinte. 

Ca să o ajute pe femeie să înţeleagă cât de importantă este porunca iubirii 
aproapelui, părintele i-a zis: 

- Atunci, ştergeţi-o din inimă, uită de ea, nu o mai lăsaţi să mai vină la voi, nu vă 
mai duceţi la ea. Uitaţi-o, scăpaţi de ea. 

- Dar parcă mi-e milă de ea, că e bolnavă şi bătrână. Daţi-mi un sfat duhovnicesc, 
că nu mă lasă inima să îi fac rău. 

- Dar dacă îţi dau, îl ţii? 

- II ţin, părinte, să mă ajute Dumnezeu. 

- Atunci, să te gândeşti la ea ca la mama ta. Să citeşti în fiecare zi pentru ea o 
catismă din Psaltire şi să faci câte metanii poţi pentru ca Dumnezeu să îi dăruiască 
gândul cel bun. încearcă să eviţi scandalurile cu ea, dar, dacă nu se poate, rabdă. Chiar 
dacă se poartă urât cu tine, tu poartă-te frumos cu ea. 

- Greu, părinte, greu. 

- Vezi tu, dacă ţi-am zis să ţi-o ştergi din minte, ai spus că ţi-e milă de ea. Dacă ţi- 
am dat sfatul cel bun, spui că e greu. Ar fi bine ca, atunci când vii să îmi ceri un sfat, să 
te rogi să mă lumineze Dumnezeu să îţi dau sfatul cel mai bun, iar pe tine să te lumineze 
să îl asculţi. 

Trei bătrâni s-au dus la avva Pqfnutie, căruia i se zicea Chefala, ca să-l întrebe 
un cuvânt. Şi le-a zis lor bătrânul: „ Ce voiţi să vă zic vouă, cuvânt duhovnicesc sau 
trupesc?". I-au răspuns lui: „Duhovnicesc". Le-a zis lor bătrânul: „Duceţi-vă, iubiţi 
necazul mai mult decât odihna şi necinstea mai mult decât slava şi a da mai vârtos 
decât a lua ". (10-146) 



147. Părinţii unui copil au plecat pentru câteva zile în concediu şi l-au lăsau pe 
copil la una din bunici. 

Cealaltă bunică, din gelozie, vroia cu orice preţ să ia copilul la ea, temându-se ca 
nu cumva să fie iubită mai puţin de către nepot. Ba chiar fusese pornită de către o altă 
rudă, care îi spusese că acolo copilul nu va primi nici hrana şi nici atenţia cuvenită. I-a 
sunat pe soţi şi le-a spus: 

- Nu voi permite ca nepotul meu să fie tratat cum nu trebuie. Sunaţi-o pe mamaie 
să aducă băiatul la mine. 

In cele din urmă, dându-şi seama că nu o ascultă nimeni, s-a hotărât să ia singură 
copilul. 

- Spuneţi-i că, dacă nu mi-1 aduce, după-masă vin cu taxiul şi îl iau eu. 
Văzând că nu e de glumit, au sunat-o pe mamaie şi i-au spus: 

- O să vină bunica să îl scoată pe copil în parc. Poate ieşi şi tu cu ei. 

Când a auzit, mamaie s-a repezit să pregătească o prăjitură a cărei reţetă o primise 
de la bunica cu mult timp în urmă. 

Când a sunat la sonerie, mamaia tocmai scotea prăjitura din cuptor. A deschis 
repede uşa şi a luat tava de prăjitură în mâini, ca pe un trofeu, să o întâmpine cu drag pe 
bunică. 

- Vin şi eu cu voi, mi-ar face mare plăcere să mai stăm de vorbă. 

- Nu ţi-au spus copiii la telefon? 

- Ba da, mi-au spus că vrei să îl scoţi la plimbare, dar plimbarea e mai plăcută în 
trei, nu? 

Bunica a rămas fără glas. Copilul apăru în prag, îi sări în braţe şi întrebă: 

- Mamaie, am terminat tot pilaful, pot să iau şi eu o prăjitură? 

- Dacă ai terminat, bineînţeles că poţi. Dar să mai stăm puţin să se răcească, spuse 
bunica, bucurându-se că scandalul fusese evitat. 

Era un sihastru cu mare socoteală şi dorea să petreacă la chilii şi nu afla chilie. 
Alt bătrân, înştiinţându-se despre sihastrul şi având acolo o chilie deşartă, l-a rugat pe 
acela să şadă în acea chilie, până când se va afla alta. Acela, mergând, a şezut într- 
însa. Iar unii din cei ce vieţuiau în locul acela veneau la dânsul ca la un străin, 
aducându-i ceea ce putea fiecare, şi el, luându-le, îi primea pe dânşii. 

Iar bătrânul cel ce îi dăduse chilia a început a-l zavistui, a-l grăi de rău şi a zice: 
„ Eu câţi ani am aici de multă nevoinţă şi nimeni nu vine la mine, iar acesta puţine zile 
are şi câţi vin la dânsul!". Şi a zis ucenicului său: „Mergi şi îi zi: du-te de aici, că îmi 
trebuie chilia!". Iar ucenicul venind la el, a zis: „întreabă părintele meu cum te afli?". 
El a zis: „Să se roage pentru mine, că mi s-a îngreuiat stomacul". Şi întorcându-se cel 
ce l-a trimis, a spus: „Bătrânul iată caută altă chilie şi se duce". După două zile, a zis 
iarăşi ucenicului: „Du-te şi îi zi lui că, de nu se va duce, vin eu şi îl scot cu toiagul!". 
Iar fratele, mergând iar, a zis către sihastru: „A auzit părintele meu că eşti bolnav şi 
iarăşi se mâhneşte şi m-a trimis să te cercetez". Răspuns-a acela: „Spune-i că, cu 
rugăciunile lui, sunt sănătos!". Deci a venit la bătrânul său şi i-a zis: „A spus că până 
duminică iese cu voia lui Dumnezeu ". 

Iar după ce a venit duminica şi nu a ieşit sihastrul din chilie, luând bătrânul un 
toiag s-a dus să-l bată şi să-l gonească. La plecare i-a zis ucenicul: „Merg eu mai 
înainte, nu cumva să fie acolo vreunii şi se vor sminti". Iar bătrânul i-a dat voie. Şi 
apucând fratele mai înainte, a zis către sihastru: „Părintele meu vine să te mângâie şi 
să te ia la chilie ". Acesta cum a auzit dragostea bătrânului, a ieşit în întâmpinarea lui 
şi i-a pus metanie de departe, zicând: „Eu vin la sfinţia ta, nu te supăra, părinte!". 

Iar Dumnezeu, văzând lucrarea tânărului, l-a umilit pe bătrânul şi aruncând 
toiagul a alergat spre închinarea lui şi i s-a închinat aducăndu-l la chilia sa ca pe unul 
care nu ar fi auzit nimic din cele ce i-a zis el. Şi a zis către ucenic: „Nimic nu i-ai spus 
din cele ce ţi-am spus ţie?". Acesta a răspuns: „Nimic". Auzind bătrânul, foarte s-a 
bucurat şi a cunoscut că era zavistia vrăjmaşului. Apoi l-a odihnit pe bătrânul, după 
care i s-a închinat ucenicului, zicând: „ Tu să-mi fii mie părinte şi eu ţie ucenic, căci 
prin lucrarea ta s-au mântuit sufletele amândurora ". (28-386) 



148. Când mirii s-au întors din „luna de miere", care a durat câteva zile, naşul i-a 
spus finului: 

- Dacă o vezi pe soţia ta că face vreo greşeală, ori că ridică vocea la tine, ori face 
cine ştie ce altceva, că îşi pierde timpul în faţa televizorului sau că e prea preocupată de 
cum arată, gândeşte-te bine dacă tu crezi sau nu că o poţi îndrepta. Dacă tu crezi că o 
poţi ajuta, atunci dă-i sfatul de care are nevoie, dar dacă nu, mai bine taci. Pentru că 
dacă îi faci observaţie numai pentru a o răni şi pentru a-i demonstra că eşti mai bun 

decât ea, atunci tu singur vei face aceeaşi prostie, sau altele mai mari, până ce vei 
ajunge de râsul lumii. Sau până ce îţi vei înţelege greşeala şi îţi vei da seama de 
slăbiciunile tale. 

Zis-a un bătrân: „De vrei să vorbeşti de greşeala şi păcatul vreunui frate, 
socoteşte că de vei crede că îl vei îndrepta pe el, sau îl vei folosi pe altul, atunci să 
grăieşti, iar în alt chip de vei vorbi, adică cu răutate, numai ca să-l mustri şi să-i 
descoperi, să-i arăţi greşeala şi păcatul lui înaintea altora, să ştii că nu o să scapi de 
dumnezeiasca certare, ci şi tu singur în aceeaşi greşeală şi păcat sau într-altul mai rău 
vei cădea, părăsindu-te ajutorul lui Dumnezeu, şi de alţii fiind mustrat, te vei ruşina". 
(12-279) 



149. Intr-o zi, un creştin pe nume Ioan a fost înjurat de şeful său, care îi tot căuta 
nod în papură. Aceasta 1-a mâhnit mult. După terminarea lucrului, în loc să vină direct 
acasă, a vrut să treacă pe la biserică, să se roage puţin. Dar biserica era închisă. Nu vroia 
să intre în casă nervos, aşa că s-a plimbat puţin printre blocuri, ca să se liniştească. 

Un coleg care 1-a văzut 1-a întrebat ironic: 

- Ce faci, Ioane, te-ai plictisit de nevastă? 

- Nu, dar nu vreau ca mânia din inima mea să iasă afară când intru în casă. Mă voi 
plimba puţin, până mă mai liniştesc. 

Se spunea pentru avva Ioan că a venit în biserică la Schit şi, auzind vorbe 
împotrivă ale unor fraţi, s-a întors la chilia sa şi, înconjurând-o de trei ori, aşa a intrat. 
Iar oarecare fraţi, văzându-l, s-au mirat de ce a făcut aceasta şi, venind, l-au întrebat, 
iar el le-a zis: „ Urechile le aveam pline de cuvinte împotrivă. Deci, am înconjurat ca să 
le curăţesc şi aşa să intru cu liniştea minţii mele în chilia mea ". (25-101) 



150. Un om se tot certa cu femeia lui; ba din vina lui, ba din vina ei. Tot încercau 
să biruiască patima mâniei, dar iar cădeau. In cele din urmă, plictisindu-se de atâta 
neînţelegere, s-a gândit să divorţeze. 

- Până când vom mai trăi în aşa tensiune? Eu m-am săturat, a spus soţia, cedând. 

- Te rog din suflet, când vezi că sunt nervos, lasă-mă în pace, nu mă mai supăra. Şi 
voi avea grijă să nu te supăr nici eu atunci când eşti nervoasă. 

Şi, în cele din urmă, prin răbdare, au biruit mânia şi în casa lor a intrat pacea. 

Avva Pavel Meşterul şi Timotei, fratele lui, şedeau în Schit şi de multe ori se făcea 
între dânşii prigonire. Zis-a avva Pavel: „Până când vom petrece aşa?". Şi i-a zis lui 
avva Timotei: „ Te rog, când voi veni asupra ta, rabdă-mă şi, când vei veni şi tu asupra 
mea, te voi răbda şi eu!". Şi făcând aşa, s-au odihnit în celelalte zile ale vieţii lor. (1- 
199) 



151. Un om s-a chinuit zece ani să nu mai înjure, dar nu a reuşit. Pentru că de 
înjurături vroia să fugă, dar de mânie nu se ferea. 

Spunea avva Ammona că este un om care a făcut o sută de ani în chilie şi nu a 
învăţat cum se cade să stea în chilie. (96-1 78) 

152. Un om avea o soţie care, după ce pierduse o sarcină, devenise foarte 
nervoasă. Ţipa tot timpul, îl certa din nimic. Când simţea că îl biruie mânia, bărbatul se 
ducea să se spovedească. Se spovedea cel puţin o dată pe lună. Părintele îl tot încuraja, 
spunându-i: 

- Rabd-o, fiule, că prin răbdarea ta ţi se vor ierta multe păcate. 
Când bărbatul ţipa şi el la soţia sa, se spovedea cu durere de inimă: 

- M-am lăsat biruit de mânie, părinte, pentru că sunt iubitor de sine. Nu îmi place 
să fiu nedreptăţit. 

- Nu aşa, fiule, că îţi pierzi şi tu mântuirea şi îi dai şi ei un exemplu rău. Rabd-o şi 
roagă-te pentru ea cât poţi. 

Când a venit vremea ca bărbatul să se pensioneze, înainte de a apuca să îşi depună 
cererea de pensionare a făcut infarct şi a murit. Soţia era disperată, pentru că el era 
singurul ei sprijin. La patruzeci de zile după moartea acestuia, femeia 1-a visat strălucind 
de lumină în împărăţia Cerurilor. Atunci şi-a dat seama cât de mult îl nedreptăţise. A 
luat hotărârea să ducă o viaţă bineplăcută lui Dumnezeu. A mai trăit mulţi ani, 
pocăindu-se pentru răutăţile şi păcatele ei, şi apoi a trecut la Domnul. 

Un bătrân locuia la chiliile pustniceşti, afară de Alexandria, şi era bătrânul foarte 
iute, puţin la suflet şi nerăbdător. Deci, auzind despre dânsul un frate mai tânăr, a făcut 
aşezământ cu Dumnezeu, zicând: „Doamne, pentru toate păcatele pe care le-am făcut 
în lume voi merge şi voi petrece cu bătrânul şi-i voi sluji şi-l voi odihni". Deci îl ocăra 
bătrânul ca pe un câine în toate zilele. Dumnezeu, văzând smerenia şi răbdarea 
fratelui, după şase ani de supunere către bătrânul, i-a arătat în somn pe cineva care 
ţinea o hârtie mare, jumătate ştearsă şi jumătate scrisă. Şi îi arăta fratelui hârtia 
zicând: „ Iată, jumătate din datoriile tale le-a curăţit Stăpânul Dumnezeu, sileşte-te şi 
pentru celelalte! ". 

Şi era alt bătrân duhovnicesc locuind aproape de el, care ştia cele despre fratele 
şi auzea totdeauna cum îl ocăra bătrânul şi-l necăjea cu nedreptate şi cum acesta îi 
punea lui metanie, iar bătrânul nu făcea pace cu el. Intâlnindu-l pe fratele, acest 
duhovnic bătrân l-a întrebat: „ Ce este, fiule, cum a trecut ziua de astăzi? Oare am 
dobândit ceva, oare am şters de pe hârtie ceva?". Şi dacă cândva trecea vreo zi în care 
nu ar fi fost ocărât, sau n-ar fi fost scuipat, sau n-ar fi fost izgonit de bătrân, se ducea 
seara la bătrânul cel de aproape şi zicea, plângând: „ Vai mie, părinte, că rea mi s-a 
făcut mie ziua de astăzi, căci nu am dobândit nimic, ci în odihnă am petrecut-o ". 

După alţi şase ani a adormit fratele şi mărturisea bătrânul cel duhovnicesc că l-a 
văzut pe el stând împreună cu mucenicii şi rugându-se lui Dumnezeu pentru bătrânul 
lui cu multă îndrăzneală şi zicând: „Doamne, precum m-ai miluit pe mine prin acela, 
miluieşte-l şi pe el pentru îndurările Tale cele multe şi pentru mine, robul Tău!". Şi, 
după patruzeci de zile, l-a luat la sine şi pe bătrânul în locul cel de odihnă. Iată cefei 
de îndrăzneală dobândesc cei ce pentru Dumnezeu suferă necazurile. (1 7-382) 



153. La câteva luni după căsătoria lor, doi tineri, Olivia şi Cosmin, s-au certat 
foarte tare. Vroiau să se despartă. Cosmin pornise scandalul, dar se încăpăţâna să spună 
că vina era a soţiei. După câteva zile, timp în care au locuit în camere diferite, Olivia s-a 
mutat la părinţii ei. Când au venit acasă la finii lor, vrând să le facă o surpriză, naşii l-au 
găsit pe Cosmin singur, navigând pe internet. Pe ochii lui se citea oboseala. 

- Ce e cu tine de arăţi aşa? 

- Ce să fie, ultimele două nopţi am stat mult pe net, nu am dormit decât foarte 
puţin. Sunt supărat că Olivia a luat-o razna şi s-a dus la părinţii ei. Cred că până la urmă 
o să divorţăm. 

Vizita a durat foarte puţin. După ce s-au întors la casa lor, naşii s-au sfătuit: 

- Trebuie să facem ceva ca să îi împăcăm, zise naşa. 

- Ştiu ce facem. Mâine în parc are loc un spectacol de muzică populară. Ii sunăm 
pe amândoi şi-i spunem fiecăruia că celălalt vrea să îşi ceară iertare. Şi că trebuie să se 
vadă la concert. S-ar putea să reuşim. Până se termină spectacolul, până se mai plimbă 
puţin, cred că or să uite toată supărarea, spuse naşul. 

- Nu mi se pare prea bună propunerea ta, dar cred că merită să încercăm. 

Cu o oră înainte de spectacol au sunat-o pe Olivia, şi ea s-a bucurat auzind că soţul 
ei vrea să îşi ceară iertare. L-au sunat şi pe Cosmin, care a fost foarte surprins de gestul 
soţiei sale. Nu se aştepta ca tot ea să îşi ceară iertare. S-au întâlnit în parc toţi patru. 
Spectacolul începuse. 

- Olivia, dar eu ar fi trebuit să îmi cer iertare, nu tu... Ii spuse Cosmin 
îmbrăţişând-o. Din suflet te rog să mă ierţi. 

Olivia înţelese că naşii plănuiseră totul. Le făcu un semn din ochi, cum că îşi 
dăduse seama că a picat în cursa lor. Dar era bucuroasă că se împăcase cu soţul ei. Şi nu 
vroia să îi dea de gol. 

Prinzând un moment prielnic, când Cosmin se dusese să cumpere nişte îngheţată, 
Olivia le-a zis: 

- De data asta ne-aţi păcălit. Vă mulţumesc din suflet. Dacă nu eraţi voi, cine ştie 
când ne împăcăm. 

Naşa spuse: 

- Nici eu nu mă aşteptam. Reţeta nu era foarte bună, dar şi-a făcut efectul. E 
meritul lui, spuse ea, arătând spre naş. 

- Data viitoare să găsim o reţetă mai bună, zise el. 
Olivia întrebă, luându-1 de braţ: 

- Şi dacă nu găsiţi, ce ne facem? 
Naşul îi strânse pumnul în palma sa: 

- Ne ajută Dumnezeu să găsim. Doar suntem naşii voştri, nu? 

Doi bătrâni aveau scârbă între dânşii şi s-a întâmplat de s-a îmbolnăvit unul 
dintre ei. Deci a venit la dânsul un frate să-l viziteze şi l-a rugat bătrânul pe frate, 
zicând: „Scârbă avem, eu şi cutare bătrân, şi voim ca să-l rogi să ne împăcăm". 
Răspuns-a fratele: „Cum ai poruncit, părinte, eu îl voi ruga", şi ieşind fratele, socotea 
întru sine cum să iconomisească lucrul, căci se temea ca nu cumva să nu primească 
bătrânul rugăciunea sau şi mai mare ură se va face. 

Şi, după iconomia lui Dumnezeu, unul din fraţi i-a adus lui cinci smochine şi 
câteva dude şi, luându-le, fratele le-a dus în chilia sa. Alegând o smochină şi câteva 
dude, le-a dus la bătrânul către care avea să meargă şi a zis: „Avvo, acestea le-a adus 
unul la cutare bătrân ce este bolnav şi întămpinăndu-mă acolo mi-a zis: «Primeşte 
acestea şi dă-le cutărui bătrân», iar eu le-am adus la tine". Bătrânul auzind, a stat 
uimit multă vreme şi a zis: „Acestea mie mi le-a trimis?". A răspuns fratele: „Da", şi 
le-a luat bătrânul zicând: „Bine ai veniţi". Apoi întorcăndu-se fratele la chilia sa, a 
luat din smochine două şi din dude câteva şi le-a dus şi celuilalt bătrân care era bolnav. 
Şi făcând metanie lui, a zis: „Primeşte acestea, părinte, căci ţi le-a trimis cutare 
bătrân". Iar el, bucurându-se, a zis: „Ne-am împăcat". Fratele a zis: „Da, părinte, cu 
rugăciunile tale". Şi a zis bătrânul: „Slavă lui Dumnezeu!". 

Şi s-au împăcat bătrânii cu darul lui Dumnezeu şi cu înţelepciunea fratelui, care i- 
a unit pe ei cu pace, cu trei smochine şi câteva dude, şi nu au cunoscut bătrânii ce a 
făcut fratele. (27-385) 

154. - Părinte, mi-a spus cumnatul că a văzut cum soacra îmi face farmece şi 
vreau să mă duc la vrăjitoare, să îi fac şi eu ei. Dar îmi e teamă că o să mă opriţi de la 
împărtăşanie. Aşa că am venit să îmi spuneţi cum să mă răzbun. 

- Cum te învaţă Scriptura. 

- Dar eu nu am citit Scriptura. Nu ştiu să mă răzbun. Nu ştiu decât că vreau 
răzbunare. 

- Ştii care e cea mai serioasă răzbunare? Să moară soacra. 

- Cum aşa. 

- Da, să moară soacra, să nu mai rămână această făptură pe faţa pământului. Să ai 
o altă soacră. 

- Vreţi să mă mărit cu altcineva? 

- Doamne fereşte. Vreau să se schimbe soacra ta atât de mult încât să nu mai 
semene cu cea de acum. Vreau să nu mai fie atât de rea. Dacă te vei ruga mult pentru ea, 
poate că Dumnezeu o va schimba. Şi va fi un alt om. 

Femeia a făcut cum i-a zis duhovnicul. O dureau genunchii de câte metanii făcea 
pentru soacra ei. Supărarea îi trecuse, însă soacra nu dădea nici un semn de schimbare. 
Dar, după câteva luni, a primit o scrisoare de la ea: 

„Nora mea, îmi este ruşine să îmi cer iertare faţă către faţă. Mult rău ţi-am făcut 
până acum, mult am încercat să te despart de fiul meu. Dar am obosit să mă lupt cu tine. 
Viaţa mea trece, mă apropii de sfârşit, şi nu am parte de liniştea de care ai tu, deşi m-am 
luptat să te distrug în fel şi chip. Acum îmi cer iertare doar prin scris. Când voi avea 
putere, o să vin la voi să stăm mai mult de vorbă. Răbdarea ta m-a biruit. Iartă-mă. . ." 

Un frate, supărat fiind de cineva, s-a dus la un bătrân la chilie şi i-a zis: „Părinte, 
un frate m-a necăjit şi mă supără dracul, ca să-i răsplătesc şi eu lui". Zis-a lui 
bătrânul: „Ascultă-mă, fiule, şi mergi la chilia ta şi linişteşte-te, rugându-te lui 
Dumnezeu cu dinadinsul pentru fratele cel ce te-a nedreptăţit, şi degrabă te vei izbăvi 
de patimă". Deci a făcut fratele precum l-a sfătuit bătrânul. Şi într-o săptămână a şters 
Dumnezeu iuţimea de la dânsul, pentru nevoinţa la care s-a silit pe sine şi pentru 
ascultarea pe care a arătat-o către bătrânul. (24-385) 

Despre mândrie 



155. Un elev s-a mutat de la o şcoală la alta. După ore, colegii săi au rămas să 
joace baschet. El a vrut să joace împreună cu ei, dar, pentru că era mic de înălţime, nu 1- 
au lăsat. Atunci s-a dus acasă, şi-a luat mingea şi s-a întors pe teren. Văzându-1 cât de 
bine aruncă la coş, colegii l-au rugat să vină să joace într-una din echipe. Din primele 
minute de joc, şi-au dat seama că era cel mai bun de pe teren. 

- Să nu te superi că te-am ţinut pe marginea terenului, dar nu vroiam să ne strici 
jocul, i-a explicat un coleg. 

Ajuns acasă, băiatul i-a povestit tatălui său întâmplarea. Tatăl i-a spus: 

- Spune sincer, te-ai umflat în pene când şi-au dat seama că eşti mai bun decât ei? 

- Nu, tată, nu aveam de ce. Dacă ar fi avut un profesor de sport la fel de bun ca cel 
de la şcoala mea veche, ar fi fost şi ei mai buni. Nu e mare lucru. 

- Dar te-ai supărat că nu te-au primit de la început? 

- M-am întristat puţin, dar m-am gândit că nu are rost să mă supăr. 

- Ţine minte, întâmplarea de astăzi nu se va mai repeta: vei vedea că de acum ei te 
vor chema să joci cu ei. Dar un lucru se va repeta şi peste ani de zile. Viaţa te urcă şi te 
coboară: azi eşti căpitan de echipă, mâine eşti rezervă. Azi eşti director, mâine eşti 
şofer. Important este să nu te agăţi cu disperare de nimic: ce vrea Dumnezeu, aia să fii. 
Şi, indiferent de modul în care te tratează oamenii, tu acelaşi să fii. Că oamenii sunt 
schimbători: ba te scuipă, ba se pleacă în faţa ta dacă au impresia că vor câştiga ceva 
prin asta. 

Un frate l-a întrebat pe un bătrân, zicând: „Care este lucrul străinului?". 
Răspuns-a lui bătrânul: „ Eu am văzut odată pe un frate străin care a venit la noi în 
biserică în vremea slujbei. Iar după sfârşirea slujbei, a mers în trapeză şi a şezut şi el 
cu fraţii la masă să mănânce bucate. Iar unii din fraţi i-au zis: «Dar tu, frate, fiind 
străin, de ce faci îndrăzneală ca aceasta, de ai şezut fără blagoslovenie împreună cu 
noi la masă? Scoală-te de la masă şi ieşi de aici afară!». Iar el, auzind aceasta, îndată 
s-a sculat de la masă şi a ieşit afară. 

Iar alţi fraţi s-au scârbit pentru aceasta şi, mergând, iar l-au chemat pe fratele cel 
străin înăuntru şi i-au zis să şadă iar la masă. Atunci el îndată a intrat şi a şezut la 
masă, precum i-au zis lui, nimic îndoindu-se sau mâhnindu-se. Şi după ce a mâncat 
bucate şi s-a sculat de la masă, l-au întrebat pe el fraţii, zicând: «Spune-ne nouă, frate, 
ce gândeai în inima ta când te-au scos afară de la masă? Credeam că te vei scârbi 
foarte mult». Răspuns-a lor fratele, zicând: «Nu m-am scârbit, ci eu am pus în gândul 
meu să mă asemăn cu un câine care, când îl goneşte cineva afară, el iese, şi când îl 
cheamă, iar vine». Acestea auzindu-le fraţii, foarte s-au folosit toţi de smerenia acelui 
frate străin ". (10-326) 



156. Un creştin a citit în Filocalie despre rugăciunea lui Iisus. I-a cerut 
binecuvântare duhovnicului său să se apuce de această rugăciune, şi acesta i-a zis: 

- Iţi dau binecuvântare să spui în fiecare zi cel mult două ore, dar nu mai mult. Şi 
să spui şi cu gura, nu numai cu mintea. 

Observa că mintea i se linişteşte de la rugăciune şi, citind că aceasta este cea mai 
scurtă cale pentru curăţirea sufletului de patimi, creştinul s-a apucat să spună mai mult, 

gândindu-se că va spori duhovniceşte. Vreme de câteva săptămâni totul a fost bine. La 
serviciu era mult mai calm, acasă era mult mai blând şi cu soţia şi cu copiii. Dar a 
început să îl doară capul. Văzând că durerile nu îl părăsesc şi că se simţea din ce în ce 
mai slăbit, omul s-a dus să vorbească din nou cu duhovnicul său. 

- Vezi unde te duce neascultarea? Puteai să stai cu dureri de cap până îţi pierdeai 
minţile. De acum, vreme de o lună, să nu mai spui deloc rugăciunea lui Iisus. Aşteaptă 
să îţi mai odihneşti mintea, că ai forţat-o prea tare. Crezi că dacă ai fi putut mai mult nu 
te-aş fi lăsat? Ar fi fost bucuria mea de duhovnic să văd că am încă un ucenic care a 
sporit pe această cale. 

După o lună, creştinul a venit din nou la duhovnic: 

- Părinte, îmi e bine acum, nu îmi mai trebuie nici o rugăciune a lui Iisus. Stau 
cuminte în banca mea. 

- Nu, nu e bine aşa. O iei de la început, cu grijă şi cu ascultare. Vezi, cât ai stat 
departe de mine şi ziceai rugăciunea de capul tău, în loc să urci, ai stat pe loc. Ba chiar 
ai coborât. Nevoinţa împotriva ascultării, aşa cum ai fâcut-o tu, nu are plată. Acum, că 
ţi-ai împrospătat puterile, trebuie să fii tare, să porneşti din nou războiul împotriva 
vrăjmaşului diavol. 

Povestesc unii despre un bătrân oarecare că a petrecut şaptezeci de săptămâni 
mâncând o dată în săptămână. Deci, se ruga lui Dumnezeu pentru un cuvânt din 
Scriptură să i-l descopere şi nu-i descoperea lui Dumnezeu. Astfel, a zis în sine: „ Deşi 
am făcut atâta osteneală, încă nimic n-am câştigat. Voi merge de acum la un frate şi-l 
voi întreba". Şi dacă a închis chilia, vrând să plece, a fost trimis îngerul Domnului la 
dânsul, grăind: „ Şaptezeci de săptămâni ai postit şi nu s-a apropiat rugăciunea ta de 
Dumnezeu. Iar când te-ai smerit a ieşi la fratele tău, sunt trimis să-ţi vestesc ţie 
cuvântul". Şi acestea spunându-i-le, aplecat de la dânsul. (28-337) 



157. Un părinte ţinea într-o biserică o icoană ciudată în care, sub o reprezentare 
neortodoxă a chipului Maicii Domnului, era scrisă o învăţătură eretică. Un ucenic de-al 
său, student la Teologie, i-a spus părintelui că astfel de imagini nu sunt icoane, sunt 
idoli. 

- Nu poate fi icoană o imagine eretică, a spus tânărul, supărat. Ar trebui să o 
scoateţi din biserică. 

Părintele era foarte obosit. Stătuse până la miezul nopţii la spovedanie, că se 
apropia praznicul Adormirii Maicii Domnului. In loc să îl întrebe pe tânăr ce anume i se 
pare eretic, părintele 1-a gonit, spunându-i: 

- Dacă te apuci să îmi spui mie ce icoane să ţin în biserică, mai bine pleacă în altă 
parte. Nu cred că e cazul să îmi dai tu mie lecţii de teologie. 

- Bine, părinte, plec, dar să citiţi cartea asta, ca să vă convingeţi, a spus tânărul, 
plecând. 

Toată seara părintele a stat şi a citit. Dându-şi seama că a greşit, ar fi vrut să îşi 
ceară iertare, dar nu ştia cum să îl găsească pe tânăr. 

„O să vină duminică la biserică vreun coleg de-al lui şi o să îi transmit că îl aştept 
din nou aici. Şi o să îmi cer iertare - şi-a spus părintele. Dar până atunci trebuie să mă 
duc să mă spovedesc. L-am mâhnit pe nedrept şi am ţinut în biserică o imagine eretică", 
a spus părintele. 

A doua zi s-a dus şi s-a spovedit. Duhovnicul său i-a dat chiar un canon greu 
pentru asta. Şi i-a spus: 

- Cu sufletele creştinilor nu avem dreptul să ne jucăm. Nu suntem şefii lor, nu 
suntem stăpânii lor. Suntem slujitorii lor. Dacă îl cerţi pe vreunul mai slab de înger, care 
plecând de la tine se duce la secte, dai tu răspuns pentru el la Judecată? 

Duminică, tânărul a venit la părintele şi i-a dat pomelnicul pentru Sfânta Liturghie 
ca şi cum nu ar fi fost gonit. Mirat şi bucuros, părintele şi-a cerut iertare de la el. 

- Părinte, cât bine mi-aţi făcut sfinţia voastră, puteam să mă supăr aşa uşor? Nu o 
dată, de zece ori să mă goniţi, că eu tot nu plec de aici. 

Părintele a intrat în altar, gândindu-se: „O, dacă şi-ar păstra tânărul acesta inima 
curată pe care o are. . . Ca preot, pe mulţi i-ar lua de mână şi i-ar aduce la Hristos". 

Un bătrân oarecare avea un ucenic iscusit şi foarte înţelept. Iar odată, mâniindu- 
se pe el, l-a gonit de la sine. Acela, fiind gonit şi ieşind din ograda şi chilia bătrânului 
său, şedea afară, răbdând bărbăteşte. După aceea, ieşind bătrânul afară din chilie şi 
văzându-l pe dânsul şezând şi plângând, s-a umilit cu inima şi s-a bucurat foarte de 
acesta, căci el socotea că dacă l-a gonit se va fi dus şi de aceea nu mai avea nădejde 
să-l mai vadă vreodată, ştiind că fără nici o vină, cu mânia sa, l-a gonit şi-i părea 
foarte rău de el. Iar dacă l-a văzut, de bucurie i s-a închinat până la pământ, zicând: 
„ O, slugă bună şi ucenice al lui Hristos, iată, smerenia şi răbdarea ta au biruit mânia, 
iuţimea şi neputinţa mea! Mergi, frate, în chilie şi de acum înainte tu să-mi fii mie 
bătrân şi eu voi fi ţie ucenic, de vreme ce tu cu smerenia şi răbdarea ta ai întrecut 
bătrâneţile mele" . (10-343) 



158. Un tânăr a venit la părintele Ioan să se spovedească. S-a întors după două 
săptămâni: 

- Părinte, ori sfaturile sfinţiei voastre nu sunt bune, ori dracii au pornit război crunt 
împotriva mea, ori m-a biruit duhul trândăviei. 

- De ce spui asta, frate? 

- Vin la biserică de doi ani de zile. M-am spovedit o singură dată, la început. Mi- 
am făcut o pravilă de rugăciune foarte serioasă: dimineaţa - două catisme din Psaltire, 
după-masa - Paraclisul Maicii Domnului, seara - Acatistul Preadulcelui Iisus. Făceam 
zilnic trei sute de metanii şi ziceam aproape tot timpul rugăciunea lui Iisus. Nu ştiu câţi 
creştini se nevoiau ca mine şi nici câţi erau râvnitori ca mine. Dar de când m-am 
spovedit la sfinţia voastră, abia termin cele trei catisme din Psaltire şi abia fac o sută de 
metanii. Părinte, nu e bine, ce credeţi că se întâmplă cu mine? 

- E foarte bine ce se întâmplă cu tine, eşti pe drumul cel bun. 

- Cum, părinte, nu vedeţi de unde am plecat şi unde am ajuns? 

- Nu, nu văd, eu văd doar că ai pus început bun. 

- Ce început bun, părinte, unde mai e nevoinţa mea? 

- Eu te-aş întreba altceva: oare unde mai e mândria ta că nu mai e nimeni ca tine, 
că nu mai e nimeni atât de sfânt ca tine? 

- Părinte, nu ziceam că sunt sfânt... 

- Să ştii că ortodoxia nu e fariseism, cine face mai multe metanii e campion, cine 
zice mai multe catisme la Psaltire e mai sfânt. Sfinţii nu au strălucit numai prin sute de 
metanii, ci mai ales prin smerenie, prin dragoste de Dumnezeu. Nevoinţa nu este scop în 
sine, este mijloc. Cine face nevoinţa fără smerenie nu are plată. înainte te mândreai cu 
nevoinţa ta, şi mândria îţi dădea putere. Dar, după ce te-ai spovedit şi ai primit canon, şi 
nu mai făceai ce-ţi trecea prin cap, ci ceea ce trebuia să faci, atunci puterile ţi-au slăbit. 

De demult, un pustnic a ţinut un post foarte aspru, mândrindu-se. Cum a întrerupt 
postul, a văzut că diavolul mândriei a plecat de la el. Aşa şi tu: ce făceai de capul tău, 
fără binecuvântarea unui duhovnic, îţi hrănea mândria. Cum ai primit canon, cum au 
început dracii să îţi dea luptă. Abia acum începi să înţelegi cât de greu este războiul 
duhovnicesc. Nu te gândi că ai slăbit, gândeşte-te cât de slăbit erai înainte, când te 
vedeai mai râvnitor şi mai nevoitor decât alţii. 

Să ştii că mai mult Ii place lui Dumnezeu cel care face un canon mai mic 
smerindu-se decât cel care face canon mare pentru a-şi hrăni iubirea de sine. Asta nu 
înseamnă că Biserica nu a avut mari nevoitori, ci doar că aceştia au pus la temelia 
ostenelii lor smerenia. Să dea Dumnezeu să mergi şi tu pe acelaşi drum. Şi nu numai că 
vei ajunge să faci aceleaşi nevoinţe ca înainte, ci poate vei face unele mai mari. Dar vor 
fi nevoinţe încununate de Dumnezeu. 

înţelegându-şi greşeala, tânărul îi spuse părintelui: 

- Da, părinte, aşa este, nevoinţele îmi hrăneau iubirea de sine. Ştiu că sunt mândru, 
dar vreau să scap de mândrie. Cât mai repede. 

- Uşor, uşor, că nu e uşoară lupta cu această patimă. De multe ori nu ne dăm 
seama cum trebuie să luptăm împotriva mândriei. Dar un sfat este sigur: caută să 
dobândeşti smerenia. Smerenia goneşte mândria. 

- Şi dacă nu reuşesc? 

- Nu poţi reuşi de capul tău. Dar, spovedindu-te des, Dumnezeu te va ajuta să 
reuşeşti. 

- Vă mulţumesc mult, părinte. Simt că mi s-a uşurat sufletul. Parcă mi s-ar fi luat o 
ceaţă de pe minte. 

Un frate a mers la muntele Feremului, la un oarecare bătrân mare cu viaţa şi 
foarte iscusit cu fapte bune. Inchinându-se după obicei, l-a întrebat zicând: „ Ce voi 
face, părinte, căci îmi piere sufletul?". Bătrânul a zis: „Pentru ce îţi piere sufletul?". 
Fratele i-a răspuns: „ Când eram în lume, în viaţa mirenească, foarte mult posteam, 
rugăciuni şi privegheri făceam şi multă râvnă sufletească, umilinţă şi lacrimi aveam, 
iar dacă m-am lepădat de lume şi m-am făcut călugăr, nici una din acele bunătăţi nu o 
văd în mine ". 

Bătrânul i-a zis: „Să mă crezi, fiule, că acele bunătăţi pe care mi-ai spus că le 
făceai când erai mirean, toate pentru mândria şi lauda oamenilor le făceai, căci aveai 
îndemnător spre ele pe cel ce în taină se lupta cu tine şi acele fapte ale tale nu erau 
primite de Dumnezeu. Pentru aceea diavolul nu te băga în seamă, nici nu îţi sta 
împotrivă cu război, ca să ia sporirea ta. Acum vede că ai ieşit ca la război asupra lui 
şi pentru aceea şi el se înarmează asupra ta. Mai plăcut şi mai primit este lui Dumnezeu 
un psalm pe care îl vei citi acum cu smerenie, decât o mie de psalmi pe care-i citeai în 
viaţa mirenească cu mândrie ", 

Zis-a iarăşi fratele: „Eu, părinte, acum nici să postesc nu pot şi toate lucrurile şi 
faptele bune s-au luat de la mine". Bătrânul i-a zis: „Frate, îţi ajunge ce ai, rabdă cu 
mulţumire şi te vei folosi". Iar el ţinea tot una, zicând: „Cu adevărat, părinte, pierdut 
este sufletul meu ". Atunci bătrânul a început a-i zice lui aşa: „ Crede-mă, frate, că nu 
voiam să-ţi zic cele ce ţi-am zis, ca să nu-ţi slăbească gândul, căci te văd foarte înşelat 
de vrăjmaşul diavol şi eşti aruncat în trândăvie şi în deznădăjduire; ci ascultă sfatul 
meu şi lasă părerea pe care o ai că vieţuiai şi făceai bine când erai în viaţa mirenească, 
de vreme ce toate acele fapte ale tale din viaţa mirenească erau pentru mândrie, 
precum şi a fariseului aceluia căruia pentru bunătăţile lui cele cu multă mândrie i se 
părea că este mai plăcut lui Dumnezeu decât toţi oamenii, şi cu acea părere, a 
mândriei, şi-a pierdut toate ostenelile. Iar tu acum, smerindu-te înaintea lui Dumnezeu 
şi părându-ţi-se că nu faci nici o faptă bună înaintea Lui, această smerenie, fiule, îţi 
ajunge pentru mântuirea sufletului, ca şi vameşul care nici o bunătate nu făcuse şi cu o 
smerenie ca aceasta s-a îndreptat. Că mai plăcut lui Dumnezeu este omul păcătos şi 
leneş, şi cu inima înfrântă şi smerită, decât cel ce face multe bunătăţi şi se înalţă în 
gândul său, socotindu-se că mai plăcut este înaintea lui Dumnezeu ". 

Acestea auzind fratele, a luat mare folosinţă şi multă mângâiere sufletului său şi 
s-a închinat bătrânului până la pământ, zicând: „Să ştii, părinte, că astăzi mi-ai 
mântuit sufletul". Şi aşa s-a dus, mulţumind lui Dumnezeu. (22-276) 

159. Un preot de ţară a construit în satul său o biserică mare, pentru că cea veche 
era foarte mică şi nu încăpeau în ea decât puţini credincioşi. Intre timp, părintele intrase 
la doctorat şi îşi împărţea timpul între slujbe, studiu şi supravegherea lucrărilor de 
construcţie. Când biserica din sat a fost gata, episcopul i-a propus să se ocupe de zidirea 
unei biserici în oraş, foarte aproape de catedrală. Fiind un bun gospodar, preotul a primit 
această propunere. Datorită priceperii sale şi hărniciei lucrătorilor, în mai puţin de un an 
a doua biserică a fost ridicată. Aşa cum era de aşteptat, preotul a fost mutat de episcop 
la oraş, ca preot paroh al noii biserici despre a cărei frumuseţe se dusese vestea. 

Fiind aşezată în centrul oraşului, noua biserică era plină de credincioşi. Mulţi erau 
atraşi de predicile părintelui, care avea o cultură vastă. Dar, de când îşi luase doctoratul, 
în inima acestuia se înfiripase mândria. Când veneau la el credincioşi din vechea sa 
parohie, nu le dădea atenţie. I se părea că este prea deştept pentru a sta de vorbă cu ei şi 
că nu avea de ce să îşi risipească vremea cu discuţii banale. 

La un moment dat, la biserică a venit însuşi Hristos în chipul unui ţăran. 

- Ce vrei, omule? Vrei nişte bani? 1-a întrebat părintele, grăbit, băgând mâna în 
buzunar. 

- Nu, părinte, nu vreau bani. Vreau să stau de vorbă cu dumneavoastră. 

- Sunt ocupat, nu am timp astăzi, răspunse părintele. 

- Vă rog mult, părinte, am venit de departe. 

- Stai şi aşteaptă. Poate că până la urmă o să îmi găsesc cinci minute şi pentru tine. 
Hristos a rămas să aştepte. Timpul trecea, dar părintele se ocupa numai de alţii. A 

venit primarul, a stat cu el. A venit un colonel, a stat cu el. A venit un doctor, a stat şi cu 
acesta. La ţăran nici nu se uita. Până la urmă a venit un taxi şi o femeie fardată strident 
1-a luat pe părinte să-i facă sfeştanie. Părintele a plecat, prefâcându-se că nu îl vede pe 
Cel care arăta ca un ţăran. 

Rămas în biserică numai cu paracliserul, Hristos i-a spus: 

- Să îi zici preotului că pentru râvna lui de a ridica biserici, o să îi dau multă slavă 
pe lumea aceasta. O să aibă tot ce îşi doreşte. Pentru cunoaşterea pe care a dobândit-o în 
studiile lui înalte va fi lăudat şi de credincioşi şi de necredincioşi. Dar pentru că nu a 
vrut să stea de vorbă cu Mine aici, nu va ajunge în împărăţia Mea. 

Şi, zicând acestea, s-a făcut nevăzut. 

Un chinoviarh avea mare slavă de la oameni şi era părinte peste două sute de 
călugări. La chinovia acestora a venit Hristos în chipul unui bătrân sărac, cunoscut lui 
mai înainte, şi-l ruga pe portar să spună părintelui că este cutare frate. Iar portarul, 
abia înduplecându-se, a intrat să-l vestească, dar l-a aflat pe părintele vorbind cu 
oarecari străini şi, aşteptând puţin, i-a spus despre acel bătrân sărac. Chinoviarhul i-a 
răspuns cu mânie, zicând: „Nu vezi că vorbesc cu oamenii? Lasă-mă acum!". Şi, 
sflindu-se, portarul s-a dat în lături şi, întorcându-se, a spus celui ce se părea că este 
bătrân sărac cuvântul proiestosului. 

Iar Domnul cel îndelung răbdător a petrecut şezând la poartă. Şi pe la al cincilea 
ceas a venit la chinovie un bogat, pe care degrabă ascultându-l portarul, i-a deschis şi 
a vestit chinoviarhului despre el. Iar el, ieşind, cu osârdie l-a întâmpinat la uşă. Şi 
văzându-l pe el, Cel bogat întru milă Dumnezeu, Care venise în chip de bătrân sărac, îl 
ruga, zicând: „ Voiesc să vorbesc cu tine, părinte! ". Iar el, de nici un răspuns 
învrednicindu-l, a intrat împreună cu bogatul, sârguindu-se să-i gătească masă. După 
ce a prânzit bogatul, l-a petrecut părintele până la uşă şi s-a întors înapoi, fiind robit 
de multele griji, şi a uitat rugăciunea bătrânului sărac şi fără de răutate. 

Făcându-se seară, după ce nimeni nu l-a chemat pe acel blagoslovit sărac, 
apropiindu-Se iarăşi de portar i-a poruncit să spună acestea proiestosului: „De vreme 
ce voieşti slava oamenilor, Eu pentru osteneala ta cea de mai înainte şi multele tale 

nevoinţe îţi voi trimite vizitatori din cele patru părţi ale lumii. Dar din bunătăţile 
împărăţiei Mele nu vei gusta ", Şi din acele cuvinte s-a cunoscut Săracul Cel Atotţiitor. 
(11-361) 



160. O femeie care fusese prostituată s-a hotărât să trăiască pentru Dumnezeu. A 
început să vină la biserică şi, deşi ea se gândea să se călugărească, un credincios a cerut- 
o de nevastă. 

Femeia s-a sfătuit cu preotul, care i-a spus că, dacă bărbatul nu se scârbeşte de 
trecutul ei, îi va cununa. 

Deşi a rămas şocat când a auzit care era trecutul femeii cu care vroia să se unească 
în faţa lui Dumnezeu, bărbatul a acceptat situaţia. Cei doi s-au căsătorit şi nu după multă 
vreme femeia a rămas însărcinată. A primit pruncul ca pe un dar de la Dumnezeu, 
pentru că făcuse multe avorturi şi îi era teamă că nu va mai putea fi mamă. 

A născut o fată căreia i-au pus numele de Teodora, care înseamnă chiar „darul lui 
Dumnezeu". Femeia a făcut tot ce i-a stat în putinţă pentru a-i da o educaţie ideală, 
întrucât soţul ei avea un salariu destul de mare, ea stătea acasă şi se ocupa de fată şi de 
gospodărie. 

Fata era cuminte, nu le făcea nici un fel de probleme. învăţătoarea şi mai târziu 
diriginta ei aveau numai cuvinte de laudă la adresa ei. In fiecare an lua premiul întâi. Nu 
mergea la petreceri, nu se uita deloc la televizor, ci tot timpul stătea şi citea sau învăţa 
pentru şcoală. îşi dorea să urmeze avocatura. 

Singura nemulţumire a mamei era că fata nu vroia să vină la duhovnicul ei, care 
avea biserica în alt cartier, ci se spovedea numai la un duhovnic care nu se prea pricepea 
să conducă suflete. Din cauza unor poveţe nepotrivite, unii ucenici ai săi se 
îndepărtaseră chiar de Biserică. Dar mama se gândea că, din moment ce fata îşi păstra 
fecioria şi nu se gândea la distracţii, avea tot timpul să îşi găsească un alt duhovnic. 

Dar, chiar după împlinirea vârstei de optsprezece ani, înainte să dea la facultate, 
fata a fost lovită de o maşină şi a murit. 

Părinţii au suferit foarte mult, dar se mângâiau cu gândul că fata lor a ajuns în 
împărăţia Cerurilor. 

înainte de a săvârşi însă parastasul de patruzeci de zile pentru fată, cu lacrimi în 
ochi duhovnicul fetei le-a spus părinţilor: 

- Vai mie, nevrednicului. Că am visat-o pe fată chinuindu-se în focul iadului, şi am 
zis către Dumnezeu: „Unde este dreptatea Ta, Doamne? Nu era fata aceasta fecioară? 
Nu se păzea ea curată, şi nu dispreţuia poftele trupeşti? înseamnă că toţi oamenii se vor 
duce în iad. Şi atunci pentru ce Te-ai mai răstignit? Pentru ce ne mai ceri să ne luptăm 
cu păcatul, dacă tot în chinurile iadului vom ajunge?". E primul vis de felul acesta pe 
care îl am, deşi sunt bătrân, continuă preotul. Şi am auzit o voce care mi-a zis: „Dar 
smerenia de ce nu ai învăţat-o, părinte? Oare ai citit undeva că fecioria este de ajuns 
pentru mântuire? Nu, că orice virtute îmbibată de mândrie îşi pierde plata. Mama fetei, 
de teamă ca fiica să nu o ia pe drumul păcatului, a încercat să o păzească de curvie, şi a 
reuşit. Ar fi trebuit să o înveţe şi să fie smerită, dar nu a făcut-o. Tu însă, ca duhovnic, 
de ce nu ai avut grijă să o povăţuieşti cum trebuie? Că dacă ai fi învăţat-o să fie smerită, 
atunci ar fi dobândit sfinţenia, şi acum s-ar fi desfătat în împărăţia Cerurilor...". Şi, după 
ce am auzit aceste cuvinte, m-am trezit din somn. Vai mie, că nu am avut grijă de ea, că 
îmi era de ajuns că şi-a păstrat fecioria. Vai mie, că îmi e teamă că voi fi osândit de 
Dumnezeu pentru că am pierdut un suflet. Să ne rugăm cât de mult putem pentru ea, şi 
eu şi voi, spuse preotul mâhnit. Şi începu slujba. 

De atunci şi până la sfârşitul vieţii sale părintele s-a rugat mult pentru sufletul fetei 
şi pentru sufletele tuturor ucenicilor cărora nu le dăduse călăuzirea potrivită. 

Un sihastru oarecare trăia în pustie şi avea un frate mirean la ţară, într-un sat. 
Iar după câtăva vreme a murit fratele lui, şi i-a rămas un copilaş de trei ani. Iar 
sihastrul, auzind de moartea fratelui său, a mers acolo, a luat pruncul şi l-a dus cu sine 
în pustie la chilia lui, hrănindu-l cu finice şi cu alte verdeţuri din pustie. Şi n-a văzut 
copilul nici un om, decât pe bătrânul sihastru care îl hrănea - de când l-a dus în pustie - 
nici muieri, nici sat, nici pâine n-a mâncat, nici n-a ştiut ce este şi cum este viaţa lumii 
acesteia. Totdeauna era în pustie cu bătrânul, postind, rugându-se şi lăudând pe 
Dumnezeu. Şi aşa a petrecut optsprezece ani şi a murit apoi copilul. 

Iar după îngroparea lui, a început sihastrul a se ruga lui Dumnezeu ca să-i 
descopere lui pentru acel copil, în care ceată de sfinţi este pus? Şi i-a arătat Dumnezeu, 
căci după multă rugăciune cu osârdie ce a făcut, a adormit şi a văzut în vis un loc 
întunecat şi plin de toată scârba şi în mijlocul acelui loc era copilul aruncat, zăcând în 
mare scârbă şi supărare nespusă. Aceasta văzând bătrânul, s-a mirat şi a început a grăi 
către Dumnezeu, zicând: „Doamne, ce este nedreptatea aceasta? Au doară nu era curat 
acest copil de toate spurcăciunile trupeşti şi necurăţiile lumeşti? El, care în toate zilele 
şi nopţile Te preamărea şi Te lăuda pe Tine, postea, priveghea şi se ostenea şi cu nici 
un păcat lumesc nu era atins! Dar acum ce este aceasta, de-l văd la acel loc de scârbă 
pedepsit? Iar noi, care suntem născuţi, crescuţi şi îmbătrâniţi în păcate, ce nădejde de 
mântuire o să avem? O, amar şi vai mie!". Acestea şi mai multe cu plângere şi cu 
tânguire grăindu-le bătrânul, a stat înaintea lui îngerul Domnului şi a zis: „ Ce plângi 
aşa, bătrâne, şi te tânguieşti pentru acel copil care cu adevărat de păcatele cele trupeşti 
şi lumeşti neatins a fost şi l-ai învăţat a posti, a priveghea şi a se ruga. Dar smerenia, 
adică a se smeri, pentru ce nu l-ai învăţat? Că avea mândrie mare şi înălţare în inima 
sa, socotindu-se pe sine pentru curăţenia şi viaţa lui cea neatinsă de lume că este om 
mare şi sfânt, mai vârtos decât toţi cei din lume şi cu acea gândire înaltă în inimă a şi 
murit. Deci să cunoşti că nu este nedreptate la Dumnezeu, căci tot cel ce se înalţă pe 
sine cu gândul său, necurat este înaintea lui Dumnezeu, precum zice proorocul" . 

Acestea zicând lui îngerul, s-a făcut nevăzut. Iar bătrânul şi-a venit în fire şi în 
cunoştinţă şi a tot plâns neîncetat pentru pieirea copilului, până la sfârşitul vieţii sale. 
(16-327) 



161. Un duhovnic a auzit că soţul unei femei se roagă foarte mult şi a cerut să 
vorbească cu el. 

- Cum e, chiar aşa cum spune soţia dumneavoastră, vă rugaţi chiar tot timpul? De 
mult voiam să stăm de vorbă. 

- Prea târziu. înainte mă rugam şi câteva ore în fiecare zi. Dar acum, de când a 
născut soţia, şi cel mic plânge des, e cam gălăgie în casă. Mă cam enervez. E, de fapt 
mă enervez tare, uneori îmi pare rău că am făcut copilul, căci mă împiedică la 
rugăciune. 

Părintele i-a spus: 

- înseamnă că drumul pe care mergi e greşit. Degeaba te laudă soţia. Cine e sporit 
în viaţa duhovnicească nu se enervează din astfel de motive. Şi eu am copii - cinci copii, 
dar, chiar dacă mă deranjează uneori la rugăciune, asta nu îmi stârneşte mânia. Copiii 
sunt copii. Când rugăciunea ta îţi va aduce linişte în suflet, abia atunci să ştii că eşti pe 
drumul cel bun. Până atunci, să ştii că baţi pasul pe loc. 

Un călugăr a fost lăudat de fraţi către avva Antonie. Iar el, când a mers la dânsul, 
l-a ispitit de suferă necinstea. Şi, aflându-l că nu suferă, i-a zis lui: „Eşti asemenea unui 
oraş care pe dinainte este împodobit, iar pe dinapoi este jefuit de tâlhari". (17-10) 

* 

162. Doi studenţi la Teologie au venit la un duhovnic iscusit împreună cu un 
prieten de-al lor. Primul i-a zis părintelui: 

- Eu în fiecare sâmbătă seara mă duc prin cămin şi îi mustru pe cei care dau 
petreceri. 

- înainte să te sfinţeşti pe tine, te grăbeşti să îi sfinţeşti pe alţii, a răspuns preotul. 
Al doilea a zis: 

- Eu învăţ în fiecare zi citate din Sfinţii Părinţi, ca să mă pot contrazice cu 
sectanţii. 

- Şi asta în loc să citeşti cărţi care te-ar folosi duhovniceşte, cărţi care te-ar ajuta în 
războiul împotriva patimilor şi contra duhurilor întunericului. Sfinţii Părinţi mai întâi îşi 
curăţau sufletele şi abia apoi se duceau să se lupte cu ereticii. 

Deşi îşi dăduse seama că părintele nu aproba spusele prietenilor săi, al treilea a 
spus: 

- Eu nu joc nici baschet, nici fotbal, nici volei. Dispreţuiesc sportul. 

- Dar seara la rugăciune, faci metanii sau închinăciuni? 

- Nu, că mă doare spatele. Sunt o fire mai bolnăvicioasă. 

- Dacă ai face puţină mişcare, nu ar fi deloc rău. Rău este să mergi la discotecă, 
unde duhneşte a curvie. Dar sportul îţi menţine sănătatea şi îţi este de folos şi la minte. 
Proverbul „minte sănătoasă în trup sănătos" nu a fost spus degeaba. Nu îţi zic să mergi 
la înot, că pe ştranduri sunt destule ispite, şi nu e lipsă de fete frumoase. Dar măcar dacă 
ai ieşi să alergi prin parc, tot ţi-ar prinde bine. Dacă ai fi mai sporit în viaţa 
duhovnicească, te-aş mai înţelege. Sau dacă tot timpul tău ar fi ocupat cu lucruri de 
folos, şi aşa ar fi bine. Pentru că eşti însă la începutul vieţii duhovniceşti, nu dispreţui ce 
este al începutului. Ca să nu urci prea repede şi să cazi. 

Tinerii erau nemulţumiţi de cuvintele părintelui. Dar ştiau că părintele e un 
duhovnic foarte bun. Aşa că l-au rugat pe părinte să le fie călăuză; l-au rugat să îi 
primească ca ucenici. Şi, în timp, au înţeles de ce părintele se purtase aşa. 

Au mers odinioară trei fraţi la Schit, la un bătrân sfânt, şi a zis unul: „Am învăţat, 
părinte, Vechiul Testament de rost". Şi i-a răspuns bătrânul: „Ai umplut văzduhul de 
cuvinte". Al doilea a zis: „Eu mi-am şi scris Testamentul Vechi şi cel Nou". Şi i-a zis 
bătrânul: „Tu ai umplut ferestrele de hârtii". Iar cel de al treilea a zis: „Mie mi-au 
crescut buruieni pe vatra focului" . Şi i-a zis bătrânul: „ Tu ai gonit iubirea de străini de 
latine". (26-427) 



163. Doi ucenici ai unui părinte s-au căsătorit cu două surori. Unul dintre ei s-a 
hotărât să trăiască în curăţie cu soţia sa, adică să trăiască în feciorie. Deşi duhovnicul nu 
îi dăduse binecuvântare pentru aşa ceva, el îşi convinsese soţia să ducă această nevoinţă. 

- De ce te-ai mai căsătorit? 1-a întrebat celălalt. 

- Pentru că nu vroiam la mănăstire. 

- Dar dacă părintele nu te lasă, înseamnă că nu eşti pregătit pentru aşa ceva. 

- Părintele nu înţelege râvna mea pentru Dumnezeu. 

- Ba o înţelege, dar ştie el ce ştie. . . Nu oricine poate duce o astfel de înfrânare. 

- Fără să ştie el, am început şi să ţin post negru vinerea. 

- Ai grijă, că nu o să rezişti mult fără să te biruie diavolul. 

După ceva timp, cel care se lăuda cu nevoinţă lui i-a mărturisit celuilalt: 

- Soţia mea e gravidă în luna a doua. într-o noapte, chiar în Săptămâna Patimilor, 
m-a biruit ispita şi m-am culcat cu ea. A rămas însărcinată chiar atunci. Şi mie îmi e 
foarte greu, că o doresc foarte tare, dar părintele mi-a spus că nu e bine să facem 

dragoste în perioada de sarcină Dar pofta mă sufocă, efectiv. Şi devin din ce în ce mai 
nervos. Am început să mănânc numai ca să îmi treacă nervii. 

- Cum, tu care posteai atât, cum ai ajuns aici? 

- Părintele ştia mai bine, nu eram în stare să trăiesc în feciorie cu soţia mea. Dar eu 
mă hrăneam cu gândurile de slavă deşartă, mi se părea că sunt un mare ascet. Şi slava 
deşartă îmi uşura nevoinţa. Dar acum, am ajuns ca un animal. Sunt zile în care nu mă 
gândesc decât să mănânc sau să mă culc cu soţia. Tu nu erai la fel când era gravidă soţia 
ta? 

- Nu, faptul că eram învăţaţi să ţinem posturile nu numai de mâncare, ci şi de 
împreunare trupească, ne-a ajutat. A fost ca un exerciţiu pregătitor. Aşa că nu ne-a fost 
foarte greu... 

Erau doi fraţi mireni în Constantinopol, foarte evlavioşi şi care posteau mult. 
Deci unul venind la Rait, s-a lepădat de toate şi s-a făcut monah. După câtăva vreme a 
venit şi fratele lui cel mirean în Rait, ca să-l vadă. Şi zăbovind la dânsul, l-a văzut pe 
fratele său, monahul, mâncând la al nouălea ceas. Şi smintindu-se i-a zis: „ Când erai 
mirean, nu mâneai înainte de a apune soarele". Atunci i-a zis lui monahul: „Cu 
adevărat, frate, când eram în lume, mă hrăneam din urechile mele, căci slava deşartă şi 
lauda oamenilor mult mă hrăneau şi-mi uşurau osteneala nevoinţei". (2-446) 



136 



Patericul mirenilor 



Despre hoţie 



164. După ce părinţii lor au murit într-un accident de maşină, doi fraţi s-au apucat 
să împartă moştenirea care le rămăsese. Unul dintre ei, mai lacom, a ascuns bijuteriile 
mamei sale, pentru a nu fi nevoit să le împartă cu fratele său. După câtăva vreme, s-a 
dus să le vândă la târg. La un moment dat, 1-a lăsat pe cumnatul său să aibă grijă de 
bijuterii şi a plecat să cumpere ceva de mâncare. Tocmai atunci fratele său a venit la 
târg. Văzând bijuteriile, şi-a dat seama că fratele său îl înşelase. L-a întrebat pe cel care 
vindea care este preţul bijuteriilor. Acesta nu ştia că prietenul său furase bijuteriile. I-a 
spus clientului său preţul de vânzare. Aflându-1, acesta a spus doar atât: 

- Spune-i cumnatului tău că valorează mult mai mult. Nu trebuie să se grăbească 
să le vândă la un preţ atât de mic. Mai bine să mai aştepte, că o să ia mai mulţi bani pe 
ele. 

Când bărbatul s-a întors, cumnatul a spus: 

- Să nu ne grăbim să vindem bijuteriile. Putem lua o sumă mult mai mare pe ele. 
Trebuie doar să avem răbdare. 

- De unde ştii? Cine ţi-a zis? 

- A trecut fratele tău pe aici. Are dreptate, nu are rost să ne grăbim, poate găsim 
clienţi mai serioşi. 

- Altceva nu ţi-a mai spus? 

- Nu, mi-a urat să fac vânzare bună şi a plecat. Se grăbea. 
Fratele cel lacom a căzut pe gânduri. 

- Nu mai vindem nimic astăzi, plecăm acasă. 

Fratele s-a dus acasă, mâhnit şi plin de remuşcări. A luat bijuteriile şi le-a trimis 
printr-un curier fratelui său. Dar acesta nu a vrut să le primească. L-a sunat la telefon şi 
i-a spus: 

- Le-ai vrut tu, atunci păstrează-le. Eu nu am nevoie de ele. Şi stai liniştit, că nu 
sunt supărat pe tine. Poate că aveai într-adevăr nevoie de bani. Dar, dacă îmi cereai, te- 
aş fi putut ajuta eu, nu era nevoie să mă nedreptăţeşti. 

- Dacă nu le primeşti, le arunc pe geam, să le ia primul trecător. 

- Nu. Imparte-le în două părţi, vinde partea mea şi pune-o la biserică în cutia 
săracilor. Aşa o să fie şi pomană pentru părinţii noştri. 

Impresionat de purtarea fratelui său, care avea o stare materială mai precară, hoţul 
a vrut să îşi repare greşeala. A vândut toate bijuteriile şi a pus toţi banii la biserică, în 
cutia săracilor. 

Au zis unii pentru avva Ghelasie că avea o carte în membrane [pergamente] al 
cărei preţ era de optsprezece bani. Şi era scrisă într-însa toată Scriptura cea veche şi 
cea nouă şi se afla pusă în biserică, ca oricare din fraţi va voi să o citească. Şi venind 
un frate străin, cum a văzut-o pe ea, a poftit-o şi, furând-o, a ieşit. Iar bătrânul nu a 
alergat după dânsul ca să-l prindă, măcar că a priceput. Deci, mergând acela în cetate, 
căuta să o vândă şi găsind pe cel ce voia să o cumpere cerea preţul de şaisprezece bani. 
Iar cel ce vrea să o cumpere, îi zicea lui: „Dă-mi-o să o cerc şi îţi voi da preţul ei". 
Deci a dat-o lui. Iar el, luând-o, a dus-o la avva Ghelasie, să o cerce, spunăndu-i suma 
preţului cerut de cel ce o vindea. Şi i-a zis bătrânul: „Cumpăr-o, că este bună şi face 
preţul care l-ai spus! ". Şi venind omul, a spus celui ce o vindea, altele şi nu cele ce a zis 
bătrânul, zicând: „Iată am arătat-o lui avva Ghelasie şi mi-a zis că este scumpă şi nu 

face preţul care l-ai zis". Acela auzind, i-a zis lui: „Nimic altceva nu ţi-a zis 
bătrânul?". Zis-a lui: „Nu!". Atunci a zis: „Nu mai voiesc să o vând". 

Şi umilindu-se, a venit la bătrânul, pocăindu-se şi rugându-l pe el să o primească. 
Iar bătrânul nu voia să o ia. Atunci i-a zis lui fratele: „De nu o vei lua, nu am odihnă". 
Zis-a lui bătrânul: „Dacă nu te odihneşti, iată o primesc". Şi a rămas fratele acela 
acolo, până la sfârşitul lui, fiindcă s-a folosit de lucrarea bătrânului. (1-45) 



165. într-un autobuz, un hoţ de buzunare a băgat mâna în geanta unei femei şi i-a 
scos portofelul. Simţind ceva, femeia s-a uitat în geantă şi şi-a dat seama că fusese 
jefuită. Fără să îşi dea seama cine e hoţul, s-a închinat şi s-a rugat ca Dumnezeu să îl 
ierte pe hoţ. Dar acesta, văzând-o că se închină, s-a speriat, pentru că a crezut că femeia 
îl blestemase. Şi, pentru că îi era frică de blesteme, a încercat să îi pună portofelul la loc. 
De data aceasta femeia 1-a simţit. Fără să facă scandal, 1-a întrebat: 

- De ce furi? 

- De foame. 

Scoţând o parte din banii pe care îi avea în portofel, femeia i-a dat tânărului, 
sfătuindu-1 să caute ceva de muncă. 

Un bătrân se ducea să-şi vândă coşniţele. Dar diavolul, întâmpinându-l, i le-a 
răpit şi le-a făcut nevăzute. Atunci bătrânul, întorcăndu-se la rugăciune, zicea: 
„Dumnezeule, mulţumescu-Ţi Ţie că m-ai izbăvit de osteneală! " . Şi nesuferind diavolul 
mulţumirea bătrânului, a strigat zicând: „Iată-ţi coşniţele, bătrâne!". Iar bătrânul, 
luându-le, le-a vândut. (32-418) 



166. Un om foarte bogat se hotărâse să dea în fiecare lună o parte din câştigul său 
săracilor. O rugase pe soţia sa să împartă banii pe la familiile sărace din parohia în care 
trăiau. Dar, la un moment dat, soţia sa s-a gândit că ar fi mai bine să îl ajute cu bani pe 
fratele ei mai mare, care avea de plătit rate la bancă pentru noua sa maşină. Şi, pe 
ascuns, a început să îi dea bani în fiecare lună. Dar, din acel moment, fratele ei a început 
să sărăcească. La serviciu l-au mutat într-un post secundar şi i-au micşorat salariul. 
Când s-a dus să se spovedească, femeia i-a spus părintelui că luase din banii pe care 
trebuia să îi dea la săraci pentru a-şi ajuta fratele: 

- Dar, cu cât iau mai mult, cu atât fratelui meu este mai greu. 
Părintele i-a spus: 

- Nu faci bine ce faci. Nu îţi dai seama că, luând de la săraci, furi de la Hristos? Să 
faci altfel. Să îl rogi de-acum să te ajute el cu bani, în fiecare lună. Până acoperi paguba 
pe care le-ai fâcut-o săracilor. 

Femeia a făcut aşa. La început, fratele ei nu s-a învoit să îi dea bani. Dar, la 
insistenţele ei, a acceptat. Imediat după aceea a fost numit din nou în postul pe care îl 
avusese iniţial. După ce i-a dat surorii sale suma cuvenită, ea 1-a întrebat: 

- Mai ai nevoie să te ajut cu bani? 

- Nu, şi chiar dacă aş avea, nu mai iau din banii pentru săraci. Cum am luat, toate 
necazurile s-au abătut asupra mea. De acum voi contribui şi eu la banii pe care îi daţi 
voi celor necăjiţi. Căci de când am început să dau la săraci, mult mai bine mi-a fost. . . 

Era un monah care avea un frate mirean sărac şi orice lucra monahul îi da lui, şi 
cu cât îi da, cu atât mai mult sărăcea cel ce lua. Iar monahul, mergând, a vestit unui 
bătrân lucrul acesta. Bătrânul i-a zis: „De vrei să mă asculţi, să nu-i mai dai, ci zi-i: 
«Frate, când aveam, îţi dădeam ţie. Deci şi tu, ceea ce poţi, din cele ce lucrezi, adu-mi 

mie!». Şi orice va aduce, ia de la dânsul! Şi unde ştii străin, sau bătrân sărac, dă-le şi 
roagă-i să facă rugăciune pentru dânsul!". 

Iar fratele, mergând, a făcut aşa. Şi venind mireanul, i-a grăit lui după cuvântul 
bătrânului şi auzind acela s-a scârbit. Insă în ziua dintâi, luând din osteneala lui câteva 
verdeţuri, le-a adus monahului. Acela, luăndu-le, le-a dat bătrânilor şi i-a rugat să se 
roage pentru acela. Apoi mireanul, blagoslovindu-se, s-a întors la casa sa. După puţin 
timp, iarăşi a venit la monah şi i-a adus verdeţuri şi trei pâini. Şi luăndu-le pe acestea 
monahul, a făcut ca şi mai înainte şi, blagoslovindu-se mireanul de bătrâni, s-a dus. 
Apoi a venit a treia oară şi i-a adus multe bunătăţi, vin şi peşte. Şi văzând monahul, s-a 
minunat şi i-a chemat pe săraci şi i-a odihnit. Apoi i-a zis mireanului: „Nu cumva ai 
trebuinţă de puţină pâine? " . Iar el a răspuns: „Nu! Când luam de la tine ceva, ca focul 
intra în casa mea şi mistuia şi lucrul cel mai mic pe care îl aveam. Iar de când nu mai 
iau de la tine, mă blagosloveşte Dumnezeu ". 

Deci mergând fratele, a vestit bătrânului toate cele ce s-au întâmplat. Şi i-a zis lui 
bătrânul: „Au nu ştii că lucrul monahului este foc şi oriunde intră arde? Insă aceasta îi 
este mai de folos lui. Să facă milostenie din osteneala sa şi să ia rugăciune de la sfinţi, 
şi aşa se blagosloveşte". (23-376) 

Despre erezie 



167. Dintr-o bolnăvicioasă dragoste faţă de eretici, un episcop a poruncit ca în 
episcopia sa preoţii ortodocşi să îi împărtăşească şi pe eretici. „Decât să se 
împărtăşească cu tainele lor, mai bine să se împărtăşească cu ale noastre, că sunt mai 
bune. Poate că Hristos îi va mântui şi pe ei - spunea. Decât să îi respingem, mai bine să 
îi primim cu dragoste. Că poate, încet-încet, vor renunţa la greşelile lor." 

La catedrala episcopiei slujea din când în când un preot de mir, profesor la o 
facultate de teologie. înainte de a împărtăşi oamenii, acesta îi întreba dacă sunt creştini 
ortodocşi. Pe eretici nu vroia să îi împărtăşească. La o liturghie, când episcopul era în 
altar, preotul a refuzat să împărtăşească un grup de eretici. 

Episcopul i-a poruncit să le dea Sfintele Taine, dar el a refuzat. 

- Dacă nu faci ascultare, te voi caterisi, a spus episcopul. 

- Ascultarea de episcop nu e mai importantă decât cea de Sfinţii Părinţi. Nu îi 
împărtăşesc. 

- Atunci te caterisesc, a spus episcopul. 

- Mai bine caterisit decât sub osânda Sfinţilor Părinţi, spuse preotul. 

Episcopul era hotărât să îl caterisească pentru neascultare. Dar, înainte de a apuca 
să îl caterisească, a fost chemat la sinod. La sinod, printre alte probleme, s-a discutat şi 
subiectul împărtăşirii ereticilor. Şi s-a hotărât că nici un preot sau ierarh ortodox nu are 
voie să le dea Sfintele Taine. 

Când s-a întors la episcopia sa, ierarhul 1-a chemat la el pe preotul nesupus: 

- Am înţeles că greşeam, nu ştiam că greşesc. Credeam că e un semn de dragoste 
să îi împărtăşeşti. Dar nu este aşa. Ii mulţumesc lui Dumnezeu că nu am apucat să te 
caterisesc. II rog pe Dumnezeu să mă ierte că am greşit. Fără Sfinţii Părinţi, Ortodoxia 
nu mai e ortodoxie. Devine o formă de protestantism. . . 

Se spunea pentru avva Ghelasie, nu numai de ucenicii lui, ci şi de alţii mulţi care 
adesea se duceau la dânsul, cum că în vremea Soborului celui a toată lumea din 
Calcedon, Teodosie, care a început în Palestina dezbinarea lui Dioscor, alergând 
înaintea episcopilor celor ce vroiau să se întoarcă la ale lor biserici - căci şi acela era 
în Ţarigrad, fiind gonit de la patria sa, ca cel ce se bucura pururea de tulburări - a 
mers până la avva Ghelasie, la mănăstirea lui, spunându-i că Soborul cel din Calcedon 
a întărit dogma lui Nestorie, cu aceasta socotind să răpească pe sfântul întru ajutorul 
viclenirii şi dezbinării sale. 

Iar acela, din aşezarea omului aceluia şi din priceperea ce avea de la Dumnezeu, 
a cunoscut vicleşugul socotelii lui şi nu numai că n-a fost răpit cu depărtarea lui de la 
dreapta credinţă, ca cei de atunci mai toţi, ci precum se cade l-a ocărât şi l-a gonit. Că 
aducând la mijloc un copil pe care îl înviase din morţi, zicea cu un chip cinstit şi cu 
bună rânduială: „De voieşti a grăi pentru credinţă, ai pe acest prunc, care aude cele 
zise de tine, şi-ţi va da răspuns, că eu nu am vreme să ascult cele ce se grăiesc de tine". 

Ruşinându-se dar [ereticul] dintr-acestea şi mergând la Sfânta Cetate, răpeşte tot 
cinul călugăresc, cu chip de râvnă dumnezeiască; răpeşte încă şi pe împărăteasa, fiind 
ea atunci acolo; şi aşa aflând ajutor, apucă cu de-a sila scaunul Ierusalimului, mai 
întâi cu ucideri, apucându-l pe acesta şi alte fărădelegi şi nedreptăţi făcând, care şi 
până acum mulţi le pomenesc. Atunci dar dacă l-au apucat şi pofta şi-a dobândit, 
apucând mai înainte şi scaunele episcopilor, nevenind aceia încă, aduce şi pe avva 
Ghelasie şi porunceşte lui cu îngrozire şi cu străşnicie să intre în altar. Iar după ce a 

intrat, îi zice: „Anatematiseşte pe Iuvenalie". Iar el, nesperiindu-se nicicât de puţin, i-a 
zis: „Eu pe alt episcop al Ierusalimului nu ştiu, decât pe Iuvenalie" . 

Infricoşăndu-se de aceea, Teodosie, ca să nu se asemene şi alţii la râvna lui cea 
cu dreaptă credinţă, porunceşte să-l scoată curând din biserică. Apucându-l deci, cei ce 
erau de dezbinarea lui şi strângând lemne împrejur spre a-l arde pe el, îl îngrozeau. 
Dar văzând că nici aşa nu se pleacă, nici se teme nicidecum, ci mai vârtos aceia s-au 
temut de scularea norodului, ca să nu fie asupra lor, pentru că era vestit şi arătat 
pretutindeni fericitul. Iar aceasta era mai vârtos din purtarea de grijă a Celui de sus; 
deci au slobozit nevătămat pe mucenic care cât despre sine s-a făcut lui Hristos ardere 
de tot. (4-47) 



168. Un credincios a venit să se sfătuiască cu preotul: 

- Părinte, duminică o să fac parastasul de patruzeci de zile pentru tata. M-a sunat 
fostul lui şef şi mi-a spus că o să vină şi el. 

- Şi care e problema? 

- Eu nu l-am chemat, dar a aflat de la colegi. Nu l-am chemat pentru că e eretic, 
crede în reîncarnare, şi aproape la fiecare discuţie aduce vorba despre acest subiect. Nu 
vreau să se producă tulburare la masă, doar e masă de parastas. 

- Lasă-1 să vină, să nu iasă cu scandal. Şi să faci în aşa fel încât să stea cât mai 
aproape de mine. 

Credinciosul a făcut aşa. Ereticul stătea chiar pe scaunul de lângă preot. După ce 
părintele spuse rugăciunea de sfinţire a bucatelor, începură cu toţii să mănânce. 

La un moment dat, preotul începu să le vorbească despre folosul rugăciunii pentru 
cei răposaţi. 

- Chiar şi pe unii care se află în iad, rugăciunile Bisericii, adică ale preoţilor şi ale 
creştinilor, pot să îi mântuiască. Mai ales pe cei care, deşi au ajuns în iad pentru păcatele 
lor, au făcut şi ceva bine cât au trăit. 

- Părinte, întrebă cineva, dar sunt oameni care vor rămâne în iad în vecii vecilor? 
Sau până la urmă Se îndură Dumnezeu şi de ei? 

- Iadul şi raiul sunt veşnice. Sunt păcătoşi care rămân în iad şi vor rămâne în iad, 
pentru că sufletele lor au iubit păcatul şi întunericul. Ei simt că dragostea lui Dumnezeu 
îi arde. 

O femeie întrebă: 

- Părinte, dar există sau nu există reîncarnare? 
Ereticul aştepta ca discuţia să ajungă în acest punct: 

- Părinte, sunt multe dovezi în favoarea reîncarnării, chiar şi în Evanghelie. Ce 
ziceţi? 

Părintele spuse: 

- E normal ca cineva care nu cunoaşte bine învăţătura Bisericii să fie păcălit de cei 
care aduc din Biblie argumente favorabile reîncarnării. Dar aceste argumente nu stau în 
picioare. Dacă vreţi, vom zăbovi asupra acestui subiect. Să luăm citatele care sunt 
invocate în favoarea reîncarnării. Să începem cu cel mai cunoscut verset, când Hristos a 
spus că Ioan Botezătorul „este Ilie, cel ce va să vină". Găsim acest cuvânt în Evanghelia 
Sfântului Matei. 

- Nu e clar, părinte? Ce să mai facem comentarii? întrebă ereticul. 
Părintele continuă: 

- Numai că Hristos S-a referit la faptul că Sfântul Ioan Botezătorul venise cu râvna 
pe care o avea Sfântul Ilie de a mărturisi jertfelnic credinţa în Dumnezeu. Tot în aceeaşi 
evanghelie, câteva capitole mai încolo, vedem că la Schimbarea la Faţă de pe Muntele 
Tabor s-au arătat Moise şi Ilie. Deci, dacă Sfântul Prooroc Ilie ar fi fost acelaşi cu 

Sfântul Ioan Botezătorul, despre care Hristos a mărturisit că este cel mai mare om 
născut din femeie, nu s-ar fi arătat atunci Sfântul Ioan, şi nu Sfântul Ilie? Că doar Ioan 
fusese Inaintemergătorul Domnului. Cei care cred în reîncarnare nu vor să înţeleagă cât 
de clară este această explicaţie. De aceea voi mai aduce vorba şi despre celelalte citate. 

Cu răbdare, părintele explica învăţătura Bisericii. Când a terminat, ereticul se 
înverzise la faţă de supărare. Nu avea argumente solide cu care să îl combată pe preot. 
In loc să recunoască faptul că se afla în rătăcire, prefera să creadă în reîncarnare. S-a 
sculat de la masă şi şi-a cerut scuze gazdelor, spunând că trebuie să plece repede în altă 
parte. 

După ce 1-a condus la uşă, gazda a venit la preot să îi mulţumească. I-a spus în 
şoaptă: 

- A fost cel mai bine aşa, a plecat de bunăvoie. 

- Nu, cel mai bine era să înţeleagă că este departe de adevăr. 

- Dacă îi spuneam să nu vină, ieşea scandal mare. 

- Da, şi nu avea rost. Dacă tensiunile pot fi evitate, de ce să nu le evităm? Trebuie 
mare discernământ, că altfel sub pretextul apărării credinţei ne facem pricină de 
sminteală. Acum, de exemplu, nu era cazul. 

A venit unul din bătrâni către avva Lot, la lunca cea mică ce se cheamă a lui 
Arsenie şi s-a rugat lui pentru o chilie şi i-a dat-o. Şi era bătrânul neputincios şi l-a 
odihnit pe el avva Lot. Şi dacă venea careva la avva Lot, îl făcea de mergea şi la 
bătrânul cel neputincios. Deci, a început a le grăi lor cuvinte de-ale lui Origen şi se 
necăjea avva Lot, zicând: „Nu cumva vor socoti părinţii că şi noi suntem aşa?". Dar a- 
l scoate pe dânsul din loc se temea pentru poruncă. Şi sculăndu-se avva Lot, a venit 
către avva Arsenie şi i-a povestit lui despre bătrân. Şi i-a zis lui avva Arsenie: „Nu-l 
goni pe dânsul, ci zi-i lui: «Iată, din cele ale lui Dumnezeu mănâncă, bea precum 
voieşti, numai cuvântul acesta să nu-l grăieşti». Şi de va voi, se va îndrepta, iar de nu 
va voi să se îndrepte sigur, se va îndemna să se ducă de acolo, şi nu de la tine se va face 
pricina". Deci mergând avva Lot, a făcut aşa. Şi bătrânul dacă a auzit aceasta, nu voia 
să se îndrepteze, ci a început să se roage, zicând: „Pentru Dumnezeu, trimiteţi-mă de 
aici că nu mai pot suferi pustia!". Şi aşa, sculăndu-se, a ieşit, petrecăndu-se cu 
dragoste. (1-126) 



169. Un student trăia în curvie cu prietena lui. Odată, în timp ce mergeau cu 
maşina, un camion care venea din direcţie opusă a intrat pe contrasens şi i-a lovit. Fata, 
care era la volan, a murit imediat. Studentul a stat o vreme în spital, după care s-a întors 
acasă cu sănătatea restabilită. Cât stătuse în spital, citise câteva cărţi duhovniceşti de la 
un coleg de salon care era foarte credincios. 

Citirea cărţilor i-a provocat tânărului un şoc. Şi-a dat seama că nimic nu este mai 
important în viaţă decât dobândirea mântuirii. S-a dus chiar de câteva ori la biserică. 
Odată, după slujbă, un bărbat l-a întrebat dacă nu vrea să citească ceva despre yoga 
creştină. Studentul a fost de acord, şi a citit pe nerăsuflate prima carte. A ajuns la 
concluzia că yoghinii şi creştinii au aceeaşi ţintă. A început să practice yoga după cartea 
respectivă. 

După o vreme a încetat să mai meargă la biserică. Prefera să stea acasă şi să 
mediteze asupra Absolutului. 

într-o zi s-a întâlnit pe stradă cu fostul său coleg de salon: 

- Ce faci? Nu ai mai venit de mult la biserică. 

- Şi nici nu o să mai vin decât, poate, de Paşti. 

- De ce? S-a întâmplat ceva? 

- Da. Am avut o mare descoperire. I-am văzut într-o vedenie pe sfinţii Bisericii 
împreună cu marii yoghini. Se bucurau de frumuseţile cereşti. Dar parcă yoghinii aveau 
mai multă slavă. Şi am auzit o voce care mi-a zis că, dacă vreau să ajung pe cele mai 
înalte culmi, să practic yoga cât mai serios. Aşa că de biserică nu prea mai am timp. Am 
început să îmi caut un maestru, un guru care să mă iniţieze în secretele practicii 
yoghine. 

Tânărul credincios a încercat să îi aducă argumente ca să se lase de yoga, dar 
studentul nu a vrut să le asculte cu atenţie. Era prea mândru. Şi mândria 1-a pierdut. 

Era un sihastru iscusit ce trăia în pustie şi care se închisese într-o peşteră, şi cu 
multa lui înfrânare, cu postul, cu privegherea întru rugăciuni, cu alte nevoinţe, osteneli 
şi fapte bune, întrecea şi îi covârşea pe alţii. Dar, nepăzindu-se şi nesocotind 
înşelăciunea vicleanului diavol, a fost batjocorit de vrăjmaşul şi a căzut în cumplită 
ispită. Căci amăgindu-l pe el vrăjmaşul, îi arăta în vis feluri şi feluri de vedenii şi cele 
ce vedea el în vis se izbândeau aievea, până s-a încrezut bine visurilor. 

După ce s-a încrezut bine visurilor, într-o noapte i-a arătat lui diavolul neamul şi 
soborul creştinesc cu apostolii şi cu mucenicii fiind la un loc întunecat, ponegrit şi 
pedepsit, de tot binele lipsit, plin de toată ruşinea şi necurăţia; şi erau toţi mâhniţi şi 
scârbiţi. Iar în dreptul lor era neamul jidovesc, cu Moise şi cu toţi proorocii, într-un loc 
luminat, liniştit, plin de lumină, de toată mângâierea, bucuria şi veselia. Şi îl sfătuia 
înşelătorul, zicând: „Iată, acum vezi şi neamul vostru creştinesc şi neamul jidovesc la 
ce loc şi în ce chip se află. Deci, de vei vrea să fii însoţit şi împărtăşit fericirii şi 
bucuriei neamului jidovesc, te sfătuiesc să mergi şi să primeşti tăierea împrejur, legea 
şi credinţa jidovească ". 

Iar el, după cum am zis, fiind foarte încredinţat visurilor, a făcut aşa precum l-a 
sfătuit vrăjmaşul. Ieşind din peştera lui şi lăsând pustia şi viaţa pustnicească, a venit în 
lume, deşi erau şaizeci de ani de când nu ieşise din pustie şi, mergând la şcoala şi 
soborul jidovilor, le-a spus lor cum a văzut în vis neamul creştinesc în loc întunecat şi 
pedepsit, iar neamul jidovesc la loc luminat, plin de bucurie şi de veselie. Iar jidovii, 
auzind aceasta, s-au bucurat şi l-au îndemnat să primească legea lor. Iar el cu mare 
bucurie a primit tăierea împrejur pe trupul său şi toată legea lor şi aşa a pierit. 

Aceasta i s-a întâmplat lui pentru că n-a câştigat dreapta socoteală şi s-a deprins 
din tinereţile sale a se supune numai voii şi sfaturilor gândurilor sale, iar sfatul cel bun 
şi folositor al părinţilor şi al fraţilor niciodată nu l-a încercat. (3-308) 



170. La o filială a unei firme era şefă o femeie foarte credincioasă. Atunci când de 
la centru i-a fost trimisă o nouă angajată, o sectantă, şefa a început să îi facă acesteia tot 
felul de greutăţi, pentru a o determina să îşi găsească un alt serviciu. Dar şefa nu ştia că 
sectanta era rudă cu patronul firmei care, auzind situaţia, s-a decis să o pedepsească pe 
şefă, mutând-o la o altă filială. Noua şefă a sectantei era tot o femeie credincioasă, dar 
se purta foarte frumos cu ea. încetul cu încetul, sectanta s-a apropiat de noua ei şefă, i-a 
cunoscut familia, a văzut ce viaţă frumoasă duce. A găsit la şefa ei o căldură sufletească 
şi o linişte pe care pastorul sectant nu le avea. Mai mult, şefa a avut răbdare să îi 
lămurească tot ce i se părea ridicol în Ortodoxie. Atunci când nu se pricepea să răspundă 
la unele întrebări, şefa stătea de vorbă cu duhovnicul ei, care o ajuta cu sfaturile 
potrivite. In cele din urmă, sectanta a cerut să fie botezată în Biserica Ortodoxă. 

Aflând despre convertirea ei, fosta şefă i-a dat un telefon ca să o întrebe ce a 
determinat-o să renunţe la sectă. 

- Când eraţi şefa mea, şi încercaţi să îmi faceţi numai greutăţi, îmi făcusem o 
părere greşită despre ortodocşi. Dar când a venit noua şefa, pur şi simplu m-a 
impresionat prin purtarea ei. Mai mult, a reuşit să răstoarne fiecare idee preconcepută pe 

care o aveam despre Ortodoxie. Acum am înţeles că, deşi unii ortodocşi duc o viaţă mai 
păcătoasă decât a sectanţilor, totuşi adevărul este în Biserică. Nu este vinovată Biserica 
de căderile unora dintre fii ei. Aşa că, înţelegând că Biserica întemeiată de Hristos a fost 
şi este Biserica Ortodoxă, am vrut să fiu membră a ei. Nu mi-a fost uşor să renunţ la 
sectă şi nici la prietenii mei sectanţi, dar adevărul merită orice sacrificiu. 

După ce convorbirea se încheie, fosta şefă se gândi: „Iată că, dacă m-am purtat dur 
cu ea, am ţinut-o departe de Biserică. Dar când a dat de o creştină adevărată, care 
străluceşte prin virtuţi, nu a stăruit în rătăcirea ei. . ." 

Spuneau unii despre avva Macarie egipteanul că se suia odată din Schit la 
muntele Nitriei. Şi dacă s-a apropiat de locul acela, a zis ucenicului său: „Mergi mai 
înainte puţin!". Şi mergând el mai înainte, s-a întâlnit cu un slujitor de-al elinilor. Şi 
strigându-l fratele, îl chema zicând: „Demonel Demonel Unde alergi?". Şi întorcăndu- 
se acela, i-a dat bătăi şi l-a lăsat aproape mort. Şi luând lemnul, alerga. Şi mergând 
puţin mai înainte, l-a întâmpinat avva Macarie alergând şi i-a zis: „Mântuieşte-te, 
mântuieşte-te, ostenitorule! ". Şi, minunându-se, a venit la el şi i-a zis: „ Ce bunătate ai 
văzut la mine de m-ai heretisit aşa?". I-a răspuns lui bătrânul: „Te-am văzut 
ostenindu-te şi nu ştii că în zadar te osteneşti". I-a zis şi el lui: „Şi eu pentru heretisirea 
ta m-am umilit şi am cunoscut că din partea lui Dumnezeu eşti. Dar alt călugăr 
întămpinăndu-mă, m-a ocărăt şi eu i-am dat bătaie de moarte ". 

Şi a cunoscut bătrânul că ucenicul lui este. Şi ţinându-se slujitorul de picioarele 
lui, zicea: „Nu te voi lăsa de nu mă vei face călugăr!". Atunci a venit deasupra unde 
era călugărul şi l-au ţinut pe dânsul şi l-au dus la biserica muntelui. Şi văzând pe 
slujitor cu dânsul, s-au uimit. Şi l-au făcut călugăr şi mulţi dintre elini s-au făcut pentru 
dânsul creştini. Deci, zicea avva Macarie: „ Cu cuvânt rău şi pe cei buni îi faci răi şi cu 
cuvânt bun şi pe cei răi îi faci buni". (37-140) 



171. Un bărbat, Radu, care venea în fiecare duminică la slujbă, cădea foarte des în 
patima beţiei. Ba încă pentru că fuma foarte mult începuse să aibă probleme cu 
sănătatea. Intr-o zi, mergând pe stradă, a fost acostat de un sectant. 

- Ce vi s-a întâmplat de sunteţi aşa de trist? Vă pot ajuta cu ceva, vă lipseşte ceva? 
întrebă sectantul, cu o voce plină de compasiune. 

- Nu, nu îmi lipseşte nimic din ce mi-ar putea da alţii. îmi lipseşte numai sănătatea 
şi puterea de a mă lupta cu mine însumi. 

- Dar Dumnezeu vă poate ajuta să scăpaţi de orice slăbiciune. 

- Mă poate ajuta, ştiu. Dar nu înţeleg de ce nu mă ajută. Vin în fiecare duminică la 
biserică, dar degeaba. Mi-am distrus sănătatea, mi-am distrus familia, oare unde o să 
ajung? 

- Staţi liniştit, că nu e totul pierdut. Vă pot ajuta să ajungeţi la locul potrivit pentru 
vindecarea dumneavoastră. 

- Nu vreau să mă duc la spital. 

- Nu la spital, domnule. Este o adunare a oamenilor care L-au descoperit pe 
Dumnezeu, şi Dumnezeu face minuni în vieţile lor. Mă vedeţi pe mine? Eram un mare 
desfrânat şi mă drogăm în fiecare zi. Luam doze puternice. Chiar înainte să fiu primit la 
un centru de dezintoxicare, Dumnezeu a apărut în viaţa mea. O vecină m-a dus la 
adunare şi m-am vindecat pe loc de patimile mele. 

- Ce adunare? Sunteţi sectant? 

- Ei, sectant. Sunt creştin. Dumneavoastră nu sunteţi tot creştin? 

- Ba da. 

- Asta e important, ce ne apropie, nu ce ne separă. Veniţi la noi şi, dacă nu scăpaţi 
de problemele pe care le aveţi, vă întoarceţi la biserica dumneavoastră. Nu aveţi nimic 
de pierdut. 

Radu simţi că ceva este în neregulă, dar îşi spuse că merită să încerce, măcar spre 
binele familiei sale. 

- Dacă Dumnezeu este cu voi, o să scap de problemele mele. Iar dacă nu este, mă 
pierdeţi de client, spuse cu strângere de inimă. 

Sâmbătă merse şi el la adunare. A văzut o mulţime de oameni care cânta un cântec 
religios. Nu i se părea nimic rău în asta. „Dacă ar avea şi icoane pe pereţi, ar fi şi mai 
frumos", îşi spuse în sinea lui. 

In partea a doua a adunării, trei oameni - doi bărbaţi şi o femeie - mărturisiră cât 
de mult i-a ajutat Dumnezeu să îşi schimbe vieţile. Femeia fusese prostituată, unul din 
bărbaţi era peştele ei, iar celălalt era un poliţist care, mirat de schimbarea prostituatei, cu 
care avusese o relaţie foarte apropiată, venise şi el la adunare. De atunci îşi schimbase 
viaţa. 

Mărturiile lor erau impresionante. Aşa că, atunci când pastorul a întrebat cine vrea 
să II primească pe Hristos în viaţa lui, Radu a fost primul care s-a ridicat în picioare. A 
jurat că nu o să se mai îmbete şi că nu o să mai fumeze niciodată. Şi a început o viaţă 
nouă. 

După două săptămâni, când soţia şi copiii s-au întors din vacanţă de la bunici, s-au 
mirat foarte mult să îl vadă pe Radu foarte schimbat. El nu le spusese nimic la telefon 
despre adunare, ci le pregătise o surpriză. Nu avea rost să se laude că s-a schimbat, îi 
lăsa pe ei să vadă această schimbare. 

Dar soţia lui, Georgiana, o femeie foarte credincioasă, a fost supărată pe el: 

- Ce ai făcut, ai alergat la diavol ca să te scape de patimi? 

- De ce spui aşa? Ce, crezi că diavolul vrea ca oamenii să ducă o viaţă curată, care 
Ii place lui Dumnezeu? Doar ştii cât m-am rugat la biserică, şi degeaba. Aici Dumnezeu 
m-a ajutat din prima. 

- Radule, greu îmi era să te suport când veneai acasă beat şi făceai circ. Dar şi mai 
greu îmi este să ştiu că L-ai părăsit pe Dumnezeu ca să scapi de beţie. 

Radu nu se aştepta la o astfel de reacţie din partea soţiei sale. Credea că ea se va 
bucura văzându-1 ieşit din ghearele patimii. 

- Şi ce, vrei să beau iarăşi? Vrei să nu mai merg la adunare? 

- Când ai mers la adunare, dracii te-au lăsat în pace. Ei, care te împingeau la 
băutură şi la ţigări, s-au îndepărtat de la tine, pentru că nu mai era nevoie să te rupă de 
Hristos, de Biserică şi de mântuire. 

- Tu spui că nu Dumnezeu m-a vindecat de patimile mele? 

- Nu, diavolul te-a înşelat, ca să crezi că ai scăpat de patimi. 

- Dar de ce nu m-a ajutat Dumnezeu în anii în care am tot mers la biserică? 

- Dumnezeu te-a ajutat, a tot aşteptat să vadă că te schimbi. Dar tu nu ai vrut să 
faci nici un efort. Altfel te-ai fi îndreptat şi fără să mergi la sectanţi. 

Radu se afla într-un moment de cumpănă. Ii era foarte greu să se hotărască. S-a 
gândit că poate ar fi mai bine să renunţe şi la soţie şi la copii, decât să renunţe la 
adunare. Dacă soţia l-ar fi pus să aleagă, ar fi ales. 

- Mă pui să aleg între tine şi adunare? 

- Nu, eşti soţul meu şi tatăl copiilor mei. Eu te iubesc şi dacă mergi la sectă, aşa 
cum te iubeam şi când erai beţiv. Dar numai Dumnezeu ştie câtă suferinţă va fi în inima 
mea. Am să mă rog să te lumineze Dumnezeu să renunţi la ei, aşa cum ai renunţat şi la 
băutură. 

- Şi vrei să beau din nou? 

- Bineînţeles că nu vreau asta. Dar pentru tine e mai bine de o mie de ori să fii 
beţiv decât sectant. Chiar dacă o să îmi fie greu cu tine, prefer să te rabd toată viaţa 

decât să ştiu că ţi-ai vândut mântuirea numai ca să scapi de beţie. Şi cred că Dumnezeu 
nu te va lăsa. Cred că până la urmă, mai devreme sau mai târziu, te vei lăsa de băut. 

Vreme de o lună ispita beţiei îl chinui din nou, foarte puternic. Dar, de fiecare dată 
când nu mai avea putere să reziste, alerga la rugăciune: 

- Doamne, ştiu că puterea Ta este mai mare decât a diavolului. Şi ştiu că Tu vrei şi 
poţi să mă izbăveşti de această patimă care îmi ucide sufletul. Nu mă lăsa, Doamne, nu 
mă lăsa. Pentru binele familiei mele, ajută-mă. 

Dându-şi seama de jertfa pe care o făcea soţia sa, care prefera să îi rabde 
scandalurile şi bătăile decât să îl ştie sectant, renunţă să meargă la sectanţi ca să fie 
ajutat din nou. Şi, din milostivirea lui Dumnezeu, omul s-a tămăduit cu adevărat şi de 
patima beţiei, şi de cea a fumatului. 

Spusu-ne-a nouă părintele Teodor că a fost în muntele Eleonului un sihastru 
foarte nevoitor şi-l bântuia pe dânsul foarte mult dracul curviei. Iar odată tare 
supăr ăndu-l, a început bătrânul a sta împotriva dracului şi i-a grăit: „Până când mă 
vei supăra aşa? De acum depărtează-te de la mine că ai îmbătrânit cu mine". Şi i s-a 
arătat lui dracul şi i-a zis la arătare: „Jură-te mie, călugăr e, că nu vei spune nimănui 
ce-ţi voi zice şi de acum nu te voi mai bântui". Şi s-ajurat bătrânul grăind: „Mă jur pe 
Cel ce locuieşte în cer că nu voi spune nimănui din ce-mi vei zice ". Atunci i-a grăit 
dracul: „Nu te mai închina acelui chip şi nu te voi mai bântui". Bătrânul avea zugrăvit 
chipul Stăpânei noastre, Prea Cinstitei Născătoarei de Dumnezeu, ţinând în mâini pe 
Domnul nostru Iisus Hristos. Şi a grăit bătrânul către drac: „Lasă-mă să mă mai 
gândesc ". 

Iar a doua zi a spus părintelui Teodor, care ne-a spus nouă aceasta, că el locuia 
atunci la mănăstirea ce se cheamă Fara. Iar bătrânul i-a zis: „Adevărat, frate, 
batjocorit eşti, că te-ai jurat, dar bine ai făcut că ai spus, iar mai de folos îţi este într- 
această parte să nu laşi nici o curvă să rămână, decât să nu te închini chipului 
Domnului nostru Iisus Hristos cu Maica Lui". Şi l-a învăţat şi l-a întărit cu mai multe 
cuvinte şi s-a dus la locul lui. Şi iar i s-a arătat lui dracul şi a grăit: „ Ce poate fi 
aceasta, călugăre, oare nu te-ai jurat că nu vei spune nimănui? Cum ai spus toate câte 
am vorbit către tine? Iţi grăiesc ţie, călugăre: ca un călcător de jurământ o să fii 
judecat în ziua judecăţii". Şi i-a răspuns lui bătrânul: „ Ce m-am jurat, m-am jurat şi că 
sunt călcător de jurământ încă ştiu, dar Stăpânului meu sunt călcător de jurământ, iar 
pe tine nu te voi asculta, că de la tine este sfatul cel rău şi călcarea de jurământ ca un 
vinovat ce eşti acestora. Iar în ziua judecăţii, Domnul va căuta ". (31-301) 



172. Colegele de serviciu de la fabrică, simţindu-se jignite de faptul că Mariana nu 
se uita la telenovele şi nu puteau comenta cu ea ce se întâmpla pe micul ecran, s-au 
hotărât să sară toate în capul ei. 

- Auzi, deşteapto, crezi că dacă soţul tău a primit moştenirea aia tu trebuie să fii cu 
nasul pe sus, nu eşti ca noi? 

- Ba da, dar mi se pare o pierdere de timp să stai în faţa televizorului fără să vezi 
nimic care să îţi fie de folos. 

- Dar ce, faci pe credincioasa? Ce, noi nu mergem la biserică? 
Şefa de secţie, mai înfiptă, îi spuse: 

- Eşti mai proastă decât noi. 
Mariana răspunse cu voce calmă: 

- Da, sunt. 
Şefa continuă: 

- Eşti o leneşă. 

Deşi Mariana era o femeie harnică, nu o contrazise: 

- Da, sunt. 

- Eşti o înfumurată, că nu vrei să fii ca noi. 

- Da, sunt. 

- Eşti o habotnică. 

- Da, sunt. 

Programul de lucru se terminase. Una câte una, femeile se duceau la vestiar. 
O altă colegă, ca să facă pe deşteaptă, îi spuse: 

- Mariana, eşti o eretică. 

Mariana tăcu, nu răspunse nimic vreme de câteva clipe. Apoi, cu o voce hotărâtă, 
răspunse: 

- Nu, eretică nu sunt. Doamne fereşte. 

Şi, spunând acestea, plecă şi ea să se schimbe. 

In vestiar, o colegă care nu luase parte la mica ceartă o întrebă: 

- Spune-mi şi mie, de ce le-ai lăsat să te jignească în toate felurile, dar eretică nu ai 
suportat să îţi spună? 

- Pentru că celelalte jigniri mă ajutau să mă smeresc, să mă lupt cu mândria care 
zace în mine. Dar, dacă aş fi acceptat să îmi spună eretică, ar fi însemnat că mă lepăd de 
Dumnezeul pe care II mărturiseşte Biserica. Ar fi fost o lepădare de Hristos. 

Auzind explicaţia, colega s-a mirat de răbdarea Marianei. Şi a rugat-o să o ia şi pe 
ia duminica la biserică. 

Se spunea pentru avva Agathon că s-au dus oarecari la dânsul auzind că are 
dreaptă şi mare socoteală. Şi vrând să-l cerce de a sa mânie, i-au zis lui: „ Tu eşti 
Agathon? Am auzit pentru tine că eşti curvar şi mândru". Iar el a zis: „Ei bine, aşa 
este". Şi i-au zis lui: „Tu eşti Agathon bârfîtorul şi clevetitorul?". Iar el a zis: „Eu 
sunt". Au zis iarăşi: „ Tu eşti Agathon ereticul? ". Iar el a răspuns: „Nu sunt eretic ". Şi 
l-au rugat pe el, zicând: „Spune-ne nouă, pentru ce atâtea câte ţi-am zis ţie le-ai primit, 
iar cuvântul acesta nu l-ai suferit? ". Zis-a lor: „ Cele dintâi asupra mea le scriu, căci 
este spre folosul sufletului meu. Iar cuvântul acesta „eretic" este despărţire de 
Dumnezeu şi nu voiesc să mă despart de Dumnezeu ". Iar aceia, auzind, s-au minunat 
de dreapta lui socoteala şi s-au dus zidiţi, adică folosiţi. (5-24) 

173. La părintele Ilarion a venit un om să îi ceară sfaturi. După ce au vorbit puţin, 
omul a plecat, nu înainte de a-i spune femeii de la pangar: 

- Mare faimă are părintele vostru, dar nu e bun de nimic. 
Tulburându-se, femeia s-a dus la părinte: 

- Ce aţi avut cu omul acela, că v-a aşteptat patru ore. De ce l-aţi expediat aşa de 
repede? 

- Soro, în cinci minute mi-a dat două citate din duhovnicii contemporani şi trei din 
Sfinţii Părinţi. E genul de om care face colecţie de învăţături duhovniceşti nu pentru a le 
urma, ci pentru a se lăuda cu ele, pentru a se făli cu înţelepciunea sa. Cum l-am întrebat 
dacă a citit un anumit cuvânt despre smerenie, s-a supărat spunându-mi că despre 
smerenie ar trebui să vorbesc cu începătorii. Cu el ar trebui să discut lucruri mai înalte - 
despre rugăciunea neîncetată sau despre energiile necreate. Şi când i-am spus că mulţi 
vorbesc şi scriu despre energiile necreate şi despre vederea luminii dumnezeieşti, dar 
puţini vor să ducă o viaţă de nevoinţă, a plecat. 

S-a dus odată un frate către avva Theodor şi a făcut trei zile, rugându-l ca să 
audă vreun cuvânt. Iar el nu i-a răspuns lui. Şi a ieşit scârbit. Zis-a către el ucenicul 
lui: „Avvo, cum de nu i-ai zis vreun cuvânt, căci s-a dus scârbit?". Şi i-a zis bătrânul: 
„ Cu adevărat nu i-am grăit lui, căci este neguţător şi în cuvinte străine voieşte să se 
slăvească". (3-87) 



174. Un credincios a venit la părintele Ioan ca să îi tâlcuiască anumite locuri mai 
grele din Filocalie, de la Sfântul Isaac Şirul. 

Părintele 1-a întrebat: 

- La ce îţi este de folos să cercetezi cele privitoare la culmile nepătimirii, când tu 
eşti plin de patimi? Nu e mai bine să citeşti cărţi potrivite măsurii tale? Că aşa, nici nu te 
foloseşti de ceea ce citeşti, şi nici nu poţi înţelege aşa cum trebuie. Vai nouă, că diavolul 
ori ne lasă fără cărţi duhovniceşti, ori ne face să avem atât de multe, încât să nu ştim ce 
trebuie să citim. Ba încă unii citind, şi vrând să se înţelepţească, slăbesc în credinţă şi 
rămân robi ai lumii acesteia. 

Au venit nişte fraţi la el [avva Zinon] şi l-au întrebat zicând: „Ce înţelegere are 
cuvântul acela ce este scris în cartea lui Iov: şi cerul nu este curat înaintea Lui? ". Şi 
răspunzând, bătrânul a zis lor: „Au lăsat fraţii păcatele lor şi cercetează pentru ceruri. 
Insă tălcuirea cuvântului aceasta este: de vreme ce numai El este curat, pentru aceasta 
a zis şi cerul nu este curat". (4-73) 



175. Un părinte le spunea credincioşilor: 

- „Cu sute de ani în urmă, înainte să se inventeze tiparul, cine avea o carte 
duhovnicească ţinea la ea ca la ochii din cap. Oamenii, mai ales monahii, se nevoiau să 
împlinească ceea ce citeau. Citeau puţin şi făceau mult. Dar astăzi oamenii se zbat să îşi 
facă biblioteci cât mai mari, cât mai impresionante, dar citesc din ce în ce mai puţin. 
Cumpără cărţile spunând că le vor citi când vor avea timp. Iar de citit, chiar din cărţile 

duhovniceşti, citesc numai ce li se pare interesant, ieşit din comun, palpitant. Nu vor să 
citească o carte care i-ar îndemna să îşi schimbe vieţile în bine, punând început bun 
mântuirii. 

Zis-a un bătrân: „Proorocii au făcut cărţile şi, venind părinţii, au trăit după 
Scriptură. Cei de după dânşii le-au învăţat pe de rost şi le-au şi scris, pe când cei de pe 
urmă, le-au pus deşarte pe ferestre". (16-425) 



176. Un creştin, stând de vorbă cu preotul parohiei, îşi lăuda fiul: 

- Părinte, am un copil excepţional. Când vine de la facultate, după ce citeşte ce îi 
recomandă din diferite ramuri ale medicinii profesorii, dacă îi rămâne timp citeşte 
istoria religiilor, citeşte teologie dogmatică... E foarte deştept. 

- E bine că citeşte pentru facultate. Să îl ajute Dumnezeu să devină un medic bun, 
cu dragoste de oameni. Dar nu cred că îi este de folos să citească acum istoria religiilor 
sau teologie înaltă. E normal să îşi pună întrebări. Dar dacă vrea să găsească 
răspunsurile înainte de a duce viaţă creştină, va ajunge la concluzii greşite. Cine citeşte 
istoria religiilor fără a trăi în Hristos şi fără a primi luminarea dumnezeiască va ajunge 
la concluzii greşite. Numai omul care trăieşte în Biserică poate înţelege aşa cum trebuie 
istoria religiilor sau teologia academică. Altfel, fără a fî luminat de Dumnezeu, toate 
aceste cunoştinţe îl pot vătăma. II pot pierde. Pe mulţi i-au pierdut. 

Zis-a iarăşi un bătrân: „ Vorba cea multă de iscodire pentru dumnezeire şi citirea 
cea cu multă cercare a cuvintelor celor pentru credinţă usucă lacrimile şi golesc 
umilinţa de la om. Tu, fiule, citeşte vieţile şi graiurile sfinţilor şi prea cuvioşilor părinţi, 
şi ele îţi vor lumina sufletul". (16-274) 



177. Un creştin a venit la Facultatea de Teologie să vorbească cu un profesor 
cunoscut. 

- Părinte, aş vrea să îmi spuneţi nişte titluri de cărţi religioase mai rare, că eu am 
încercat ca din moştenirea de la părinţii mei să îmi cumpăr toate cărţile Sfinţilor Părinţi 
care s-au tradus la noi. 

- Şi ce faci cu ele, le citeşti? 

- Nu, părinte, nu am timp să citesc, că am un serviciu care mă acaparează. 

- Atunci, ce faci cu ele? Le împrumuţi altora? 

- Nu, în nici un caz, nu vreau să le deterioreze. 

- Dar ce, sunt timbre, să îşi piardă valoarea dacă se îndoaie? Ce faci cu ele? 

- Fac colecţie. Dumnezeu vede că în loc să cheltui banii pe alte distracţii, îi 
folosesc pentru această pasiune a mea. 

- Frate, ce să zic? In biblioteca ta stau pe rafturi pâinile cu care ai fî putut hrăni 
săracii, medicamentele cu care ai fî putut ajuta bolnavii şi hainele pentru cei care rabdă 
de frig. Vinde cărţile şi fă banii pomană. Şi, când îţi cumperi vreo carte, cumpăr-o ca să 
o citeşti, nu ca să o mănânce cariile. Căci, altfel, vei fî osândit de Dumnezeu. 

Un frate l-a rugat pe avva Serapion, zicând: „Spune-mi vreun cuvânt!". 1-a zis lui 
bătrânul: „ Ce pot să-ţi zic? Că ai luat ale văduvelor şi ale sărmanilor şi le-ai pus în 
fereastra aceasta?". Căci a văzut-o plină de cărţi. (2-220) 

178. O elevă de liceu a rămas însărcinată. Primul lucru pe care 1-a făcut după ce a 
aflat aceasta a fost să alerge să se spovedească. După ce s-a spovedit, i-a spus părintelui 
că va păstra copilul. Dar, de frica părinţilor ei, s-a gândit să avorteze. 

Conştiinţa o apăsa foarte tare. Nu vroia ca primul ei copil să ajungă în întuneric, ci 
îşi dorea ca el să se mântuiască. De aceea şovăia. Până la urmă, o colegă de-a ei i-a 
spus: 

- Uite, dacă vrei, te iau cu mine la o bătrână care are puteri de la Dumnezeu. 
Lumea zice că e vrăjitoare, dar mie mult bine mi-a făcut. Doar datorită ei fostul meu 
prieten s-a întors la mine. Mergem la ea şi vedem ce sfat îţi dă. 

S-au dus la vrăjitoare, şi aceasta a spus: 

- Bine că aţi ajuns la mine. O să îl trimit pe pruncul tău direct în rai. 

- Cum, de unde ştiţi că sunt gravidă? 

- Dumnezeu drăguţul mi-a descoperit. Uite, ia la mama praful ăsta şi, înainte să 
intri la doctor, dă-ţi cu el pe burtă. O să îl protejeze pe copil de tot răul. Când o să mori, 
o să te întâlneşti cu el în rai. 

Fata a plecat acasă bucuroasă. A doua zi a avortat. 
După avort, s-a întâlnit cu prietena ei, care i-a spus: 

- Ai văzut ce repede s-a rezolvat? Degeaba spun preoţii că vrăjitoarele sunt rele, 
spun aşa pentru că le este frică de concurenţă. . . 

- Nu mi-ai zis că nu e vrăjitoare? 

- Dacă ţi-aş fi zis că e vrăjitoare te- ai fi speriat. Acum, că s-a rezolvat, nu mai am 
de ce să îţi ascund adevărul. 

Când a primit această veste, pe fată au luat-o ameţelile. Şi-a dat seama că fusese 
prinsă în cursa diavolului. Mai întâi diavolul o convinsese să păcătuiască cu prietenul ei. 
Mai apoi o convinsese să avorteze, şi apoi o dusese chiar la vrăjitoare. In loc să îşi dea 
seama că pentru toate există pocăinţă, a fost cuprinsă de deznădejde: 

„Mi-am aruncat copilul în iad, mă voi duce lângă el, să nu sufere singur." 
Şi, după ce a ajuns acasă, a luat o cutie cu medicamente. înainte să moară, diavolul 
i s-a arătat: 

- Ai venit, în sfârşit, de multă vreme te aşteptam. . . 
îngrozită, fata şi-a dat duhul. 

Era un oarecare sihastru iscusit şi trăia în pustie cu multă înfrânare, postire şi 
priveghere şi alte osteneli pentru mântuirea sa, dar care se socotea pe sine că a ajuns 
la măsura părinţilor celor de demult. Pe acesta a început vrăjmaşul diavol a-l amăgi şi 
a-l înşela cu năluciri diavoleşti. I se arăta lui adesea în chip de înger, ca şi cum ar fi 
fost de la Dumnezeu trimis pentru pustnicească lui viaţă cea iscusită, ca să-l 
povăţuiască şi să-l înveţe cele ce i se cad lui. Şi aşa, multă vreme arătându-i-se în 
chipul îngerului luminat, multe lucruri neştiute îi arăta şi îi spunea. Iar el, nesocotind 
vicleşugul vrăjmaşului, a crezut că este îngerul şi îi slujeşte pentru viaţa sa plăcută lui 
Dumnezeu. 

Tatăl acestui sihastru era încă în viaţă şi trăia la ţară. Şi după multă vreme 
auzind el despre feciorul lui, sihastrul, unde trăieşte şi în ce loc în pustie, a dorit să 
meargă acolo, să-l mai vadă cu ochii mai înainte de moartea sa, fiindcă numai pe acel 
fecior îl avea şi de mulţi ani nu îl văzuse. Şi aşa, luându-şi traista şi o secure în mână, a 
plecat şi a ajuns în acea pustie. Apropiindu-se de acel loc unde era chilia sihastrului, 

acel înger al satanei care pururea i se arăta sihastrului i-a grăit lui zicând: „Păzeşte-te 
şi ia aminte de tine, că diavolul s-a închipuit în chipul tatălui tău şi vine la tine cu o 
traistă şi cu o secure în mână, vrând să te omoare. Deci, ia-ţi şi tu degrabă securea în 
mână şi ieşi înaintea lui şi, apropiindu-te de dânsul, apucă înainte şi-l loveşte cu 
securea şi-l omoară ". 

Iar el, încredinţându-se acelui înger şi ascultându-l, a ieşit şi, văzându-şi tatăl 
venind cu securea în mână, precum i-a spus, s-a apropiat de el şi, lovindu-l cu muchia 
securii în cap, l-a omorât şi îndată l-a apucat necuratul duh şi l-a muncit până l-a 
omorât şi pe el. (1-307) 



179. Un om ducea o viaţă foarte curată: cât era ziua de mare nu făcea altceva decât 
să picteze icoane. Avea acest mare dar de la Dumnezeu şi încerca să îl pună în valoare 
cât mai bine. Un singur neajuns avea iconarul: de când murise duhovnicul său, nu mai 
vroia să se spovedească. Se gândea că, dacă nu face păcate mari, nu are rost să îşi caute 
un alt duhovnic, că oricum nu va mai găsi un altul la fel de sporit. 

Tot pictând icoane frumoase, iconarul devenise din ce în ce mai mândru. I se 
năzărise că a ajuns la mari măsuri de sfinţenie şi, pentru că mândria are nevoie de 
aplauze, L-a rugat pe Dumnezeu să îi descopere unui cunoscut duhovnic, părintelui 
Ioan, la ce măsură înaltă ajunsese. Dar, pentru a încerca să ascundă sub masca smereniei 
mândria sa, s-a mai rugat: 

- Doamne, dacă părintele îmi va da vreun canon, orice canon îmi va da părintele, îl 
voi face. 

Ajungând la părintele Ioan, omul i-a spus: 

- Părinte, am venit să vă cer cuvânt de folos şi, dacă credeţi că este nevoie, să îmi 
daţi chiar un canon. 

- Nu ai canon de la duhovnicul tău? 

- De cinci ani a murit, şi de atunci nu am mai făcut nici un canon. 

- Nu pot să îţi dau canon fără să te spovedesc. 

- Părinte, nu vreau să mă spovedesc, dar, dacă sfinţia voastră ţineţi neapărat să mă 
spovediţi... 

- Da, trebuie să te spovedeşti. 

După spovedanie, dându-şi seama că omul era biruit de diavolul mândriei, 
părintele i-a spus: 

- O singură şansă de mântuire ai: lasă-te de pictatul icoanelor. Vino aici şi vinde 
lumânări la pangar. 

Iconarul a simţit că părintele i-a dat cu ceva în cap: 

- Cum, părinte, şi cine mai pictează icoane? O puneţi pe femeia de la pangar să 
picteze în locul meu? Nu ştiţi cine sunt eu? Nu vă daţi seama ce nedreptate faceţi dacă-i 
lăsaţi pe ceilalţi fără icoanele mele? 

- Ascultă, frate, cu sau fără icoanele tale, lumea merge înainte. Nu se dărâmă 
lumea dacă tu renunţi la pictat. Dar, dacă nu renunţi la mândrie, te aşteaptă iadul. Iadul, 
înţelegi, iadul pe care ştii să îl pictezi atât de bine în icoana înfricoşătoarei Judecăţi. 
Iadul, frate, iadul. 

Iconarul trăia nişte clipe groaznice. Vru să părăsească biserica, dar îşi aminti că Ii 
promisese lui Dumnezeu că va face orice îi va spune părintele Ioan. 

- Lăsaţi-mă puţin să mă gândesc. 

- Nu puţin, te las cât de mult vrei tu. Du-te acasă şi mai gândeşte-te. Dar dacă nu 
eşti gata să te apuci să vinzi lumânări, să nu mai vii pe aici. 

Trei zile a stat acasă iconarul şi s-a frământat. In acest timp încerca să termine o 
icoană cu Bunavestire, în care Maica Domnului stătea în faţa Sfântului Arhanghel 
Gavriil. 

II apăsa cuvântul pe care 1-a rostit Fecioara Măria atunci când îngerul i-a spus că II 
va naşte pe Hristos: „Fie mie după cuvântul tău!". 

Aşa ar fi vrut să îi poată spune şi el părintelui Ioan, dar îi era foarte greu să facă 
această jertfă. Văzând însă că nu reuşea în nici un chip să termine icoana, s-a gândit că 
pentru neascultarea sa harul lui Dumnezeu îl părăsise. 

Aşa că a patra zi era din nou la biserica părintelui Ioan. Părintele i-a zis: 

- Dacă te întreabă oamenii de ce nu mai pictezi, să le spui că ţi-a luat Dumnezeu 
darul. Du-te la lumânări şi ai mare grijă la bani. Dacă ieşi în minus, ne supărăm, spuse 
părintele, tratându-1 cu indiferenţă. 

Iconarul nu ştia că, de când se spovedise la părintele Ioan, acesta nu mai mâncase 
decât pâine cu apă şi câteva fructe. Postise pentru ca Dumnezeu să îi dea iconarului 
gândul cel bun. 

Primele săptămâni la pangar au fost crâncene pentru iconar. Veneau să îl vadă 
foştii săi colegi de breaslă, care acum îl luau peste picior. 

- Zici că ţi-a luat Dumnezeu darul? Nouă de ce nu ni-1 ia? Şi băutură, şi femei, şi ţi 
1-a luat tocmai ţie, care erai atât de cuminte? 

Alţii îl priveau lung, fericiţi că au scăpat de un rival atât de talentat. 

După ce s-a obişnuit în noua postură, iconarul a primit canon de la părintele să 
spună rugăciunea lui Iisus. S-a ostenit cât s-a ostenit, după care rugăciunea a început să 
îi mişte inima spre pocăinţă. A simţit că inima îi era din ce în ce mai uşoară, a simţit 
cum durerea care mai înainte îi apăsa capul dispărea încetul cu încetul. Sfătuit de 
părintele Ioan, se spovedea şi se împărtăşea des. 

O singură dată s-a mai întristat: când din două icoane pictate de un fost ucenic de- 
al său a început să izvorască mir. Deşi ucenicul picta mult mai slab decât el, totuşi lui 
Dumnezeu îi plăceau mai mult icoanele acestuia. 

După o vreme, părintele 1-a rugat să îi vândă toate pensulele şi culorile sale. 
Iconarul i le-a dat de pomană, gândindu-se că nu îi vor mai fi de folos. 

Se apropia un an de când renunţase la pictură. Era a treia săptămână din postul 
Sfintelor Paşti. La spovedanie, părintele i-a spus: 

- Iţi voi da un canon foarte greu: ai două zile să pictezi o icoană mare cu învierea. 
Peste două zile vei pleca într-un pelerinaj la Sfântul Munte Athos şi o vei dărui 
mănăstirii care îţi va plăcea mai mult. 

- Două zile, părinte? E prea puţin timp, cred că nu mai am timp să lucrez. 

- Ba ai, te va întări Dumnezeu. Şi, când te întorci de acolo, după ce vei vedea 
icoane de o frumuseţe rară, să pictezi din nou. Gata, s-a terminat cu lumânările, de acum 
ai canon să pictezi din nou. Să te rogi şi să pictezi. Când pictezi cu smerenie, ca un 
vrednic vânzător de lumânări, lumea are mare nevoie de icoanele tale. Aici sunt banii de 
drum, i-a spus părintele, binecuvântându-1. Şi aici sunt pensulele tale, i-a mai spus, 
dându-i înapoi punga pe care i-o ceruse cu aproape un an în urmă. 

Iconarului i s-au umplut ochii de lacrimi. Nu credea că va mai picta vreodată. I-a 
mulţumit din inimă lui Dumnezeu, după care a plecat în fugă spre casă. Se grăbea să se 
apuce de pictat. Timpul era scurt, dar avea nădejde că, pentru rugăciunile duhovnicului 
său, va termina la timp pictarea icoanei. 

Era un sihastru oarecare bătrân, care de mulţi ani trăia în pustie. Acestuia i-a 
venit gând în inimă, socotindu-se cum că el a săvârşit şi a împlinit toate bunătăţile şi 
poruncile lui Dumnezeu, şi a început cu mare osârdie a se ruga lui Dumnezeu, zicând: 
„Doamne, Dumnezeul meu, arată-mi mie de mi-a mai rămas ceva nesăvârşit din faptele 
bune, să le săvârşesc pe toate!". Iar văzătorul de inimi, Dumnezeu, vrând ca să-i 

smerească acel gând înalt, i-a descoperit lui în gând şi i-a grăit, zicând: „Mergi la 
cutare mănăstire la arhimandrit, şi ce îţi va zice ţie, aşa să faci!". 

Iar el, deşteptându-se din somn, foarte s-a bucurat de acea vedenie dumnezeiască 
şi mulţumea lui Dumnezeu. Şi îndată a plecat la acel arhimandrit şi, apropiindu-se de 
acea mănăstire, Dumnezeu i-a descoperit arhimandritului despre venirea lui, zicând: 
„Iată cutare sihastru de la cutare pustie vine la tine ca să te întrebe, să-i spui cuvânt 
pentru mântuirea sufletească. Deci, dacă va veni, aşa să-i faci tu: să-i dai o prăjină în 
mână şi să-i încredinţezi porcii mănăstirii în seama lui şi să-i porunceşti să-i 
păzească ". 

Intre timp a sosit şi sihastrul la poarta mănăstirii şi a început a bate la poartă ca 
să-i deschidă şi auzind portarul, a mers, i-a deschis şi a intrat înăuntru la arhimandrit, 
s-au închinat unul altuia şi s-au sărutat după obicei şi au şezut. După aceea l-a întrebat 
pe el arhimandritul: „De unde vii, avvo, şi pentru ce este osteneala venirii tale la noi? 
Ai venit până aici sau mai departe mergi?". Răspuns-a sihastrul şi a zis: „Eu, cinstite 
părinte, sunt cutare sihastru de la cutare pustie şi auzind şi înţelegând de folositoarea 
învăţătură a cuvintelor cuvioşiei tale, într-adins numai până aici am venit, la cuvioşia 
ta, ca să-mi spui şi mie vreun cuvânt de folosul mântuirii sufletului, precum îţi va da ţie 
Domnul cuvânt". Zis-a lui arhimandritul: „Cu adevărat, avvo, din depărtat loc ai făcut 
osteneala până aici. Dumnezeu să te blagoslovească şi să-ţi răsplătească osteneala ta! 
Iar dacă îţi voi spune ţie precum pofteşti cuvânt de folosul mântuirii sufletului, oare vei 
face după cum îţi voi zice?". Răspuns-a sihastrul şi i-a zis: „Iată, mă făgăduiesc 
înaintea lui Dumnezeu, că orice-mi vei zice, cu bucurie voi face după cuvântul ce-mi vei 
spune! Că pentru aceasta mi-am ostenit bătrâneţile mele de am călătorit atâta şi am 
venit la cuvioşia ta, ca să fac după cuvântul ce-mi vei zice ". 

Atunci arhimandritul, sculându-se de pe scaunul său şi luând o prăjină pe care 
mai înainte de venirea sihastrului i-o gătise pentru acea treabă, i-a dat-o, zicând: 
„Iată, frate, acesta este cuvântul pe care voi să ţi-l spun pentru mântuirea sufletului 
tău. Primeşte acest toiag şi mergi de paşte porcii acestei sfinte mănăstiri! Iată, ţi-am 
spus ce să faci. Mergi şi fă aşa precum ţi-am zis!". Şi aceasta zicând, îndată a poruncit 
de a adus toţi porcii mănăstirii şi i-a dat în seama lui şi l-a trimis la câmp să-i pască. 
Iar el la aceasta n-a îndrăznit să răspundă nimic, ci supunându-se a primit porcii în 
seama sa şi ieşind cu dânşii la câmp a început a-i paşte. 

Iar oamenii care îl ştiau, pentru că era foarte vestit şi multora ştiut pentru viaţa 
lui cea îmbunătăţită, auzind unde este şi că paşte porcii la câmp, se mirau de aceasta şi 
minunându-se spuneau unul altuia, zicând: „Iată, sihastrul cel mare şi vestit de la 
cutare pustie a înnebunit şi şi-a ieşit din minte şi a pribegit din pustie, de la locul şi 
chilia lui, iar acum umblă de paşte porcii la câmp ". Acestea vorbind oamenii unii cu 
alţii, de multe ori se întâmpla să audă şi el aceste vorbe. Căci mulţi, şi din cei ce nu 
ştiau, nici îl cunoşteau, vorbeau şi spuneau despre dânsul, fiind de faţă. Iar alţii ziceau: 
„Sihastrul cel mare s-a îndrăcit şi umblă pe câmp împreună cu porcii". Iar el, auzind, 
răbda cu smerenie şi aşa, cu multă răbdare şi smerenie, trei ani a păscut porcii acelei 
mănăstiri. 

După ce s-au împlinit trei ani păscând porcii, văzând Dumnezeu răbdarea şi 
smerenia lui, a poruncit arhimandritului să-l cheme şi să-l slobozească să meargă 
iarăşi la locul şi chilia lui. Iar arhimandritul, după descoperirea şi porunca lui 
Dumnezeu, i-a poruncit să dea porcii în seama altui om, pe care l-a trimis să-i pască, 
iar el să vină la mănăstire, zicând că-i este trebuincios. Şi aşa, după porunca 
arhimandritului, dând porcii în seama acelui om, a venit la mănăstire. De când i-a dat 
porcii în seama lui şi l-a trimis la câmp ca să-i pască, de atunci el nu a mai venit pe la 
mănăstire, nici arhimandritul cu dânsul nu a mai vorbit, ci vara umbla cu porcii la 
câmp de-i păştea, iar iarna şedea cu ei de-i hrănea în afara metocului sau odaia 
dobitoacelor, care era la o moşie departe de mănăstire. 

Iar dacă a mers la arhimandrit, şi arhimandritul dacă l-a văzut pe el aşa 
schimonosit şi cu faţa schimbată şi stricată de vânturi şi de arsura soarelui, cu barba 
afumată de multul fum al odăii şi hainele feştelite şi rupte, încât numai se ţineau de 
trup, s-a umilit cu inima şi cu mare plângere a căzut la picioarele lui, zicând: 

„Iartă-mă, robule al lui Hristos, că te-am necăjit atâta vreme cu acea ascultare 
dosăditoare. Să ştii, frate, că nu de la mine ţi-am făcut aceasta, ci după arătarea şi 
porunca lui Dumnezeu, pentru vreo greşeală ce vei fi făcut înaintea lui Dumnezeu în 
gândul tău cândva, neluându-ţi seama. Pentru că mie, mai înainte de a veni la mine, mi- 
a descoperit Dumnezeu şi mi-a spus de venirea ta şi mi-a poruncit ca îndată să-ţi dau 
porcii mănăstirii în seamă şi să te trimit cu dânşii la câmp, ca să-i paşti, precum ţi-am 
şi făcut. Iar acum, frate, văzând Dumnezeu răbdarea şi smerenia ta, S-a milostivit şi te- 
a iertat de acea greşeală ce vei fi făcut şi pentru care te-a trimis la această ispită. Căci 
acum mi-a poruncit Dumnezeu să-ţi iau porcii din seama ta şi să te slobod să mergi la 
locul şi chilia ta şi să-ţi păzeşti iarăşi rânduiala ". 

Atunci a răspuns bătrânul cu multă umilinţă şi lacrimi: „Adevărat, părinte, eu am 
greşit Domnului Dumnezeului meu, pentru care pe dreptate mi s-a făcut mie aceasta. 
Căci eu văzăndu-mă pe mine de atâţia ani trăind în pustie şi în toate zilele şi în toată 
vremea nevoindu-mă şi silindu-mă după puterea mea să fac cele plăcute lui Dumnezeu 
şi să împlinesc toate poruncile Lui, mi-a venit în gând că eu acum am săvârşit toate 
faptele bune şi poruncile lui Dumnezeu. Şi am început cu mare osârdie a mă ruga lui 
Dumnezeu să-mi arate de mi-a mai rămas cumva vreo faptă bună nesăvârşită, să o 
săvârşesc şi pe aceea. Aşa rugându-mă, mi-a arătat Dumnezeu şi mi-a poruncit să vin 
la cuvioşia ta şi cele ce-mi vei zice să le fac. Şi aşa eu, cu mare bucurie, după porunca 
lui Dumnezeu, am plecat şi am venit la prea cuvioşia ta, negândind de o întâmplare ca 
aceasta ". 

Zis-a arhimandritul: „Adevărat, frate, mari şi neajunse de mintea omenească şi 
drepte sunt judecăţile lui Dumnezeu şi mare este purtarea Lui de grijă pentru noi! Iar 
noi de nu ne vom sili să câştigăm smerenia, în zadar ne vor fi osteneala şi faptele 
noastre, care ne par că sunt bune şi plăcute lui Dumnezeu, şi nimic nu ne vor folosi, de 
nu vor fi acoperite cu smerenia. Căci mulţi, cu multe şi mari bunătăţi, neavând 
smerenie, au pierit şi nu i-au folosit pe ei bunătăţile şi faptele lor cele bune, cu 
îngâmfare şi fără de smerenie. Căci bunătăţile şi faptele cele bune, de nu vor avea 
smerenie, îl înalţă pe om la mândrie şi-l pierd, precum şi ţie, frate, ţi s-a întâmplat, 
pentru că n-ai avut smerenia cu care să-ţi fi acoperit bunătăţile tale, ca să nu le vadă şi 
să le ştie vrăjmaşul. Insă pe tine, frate, Dumnezeu te-a canonisit, te-a miluit şi te-a 
iertat. Acum întoarce-te şi te du iarăşi la locul şi chilia ta şi-ţi păzeşte orânduiala şi de 
acum te păzeşte foarte şi te fereşte de părerea înaltă şi te sileşte cu toată osârdia, de îţi 
este de folos smerenia, că smerenia e acoperământul faptelor bune! Şi de vei şi face 
vreo faptă bună, îndată să o acoperi pe ea cu smerenia, ca să nu răsufle, căci fapta 
bună neacoperită cu smerenie răsuflă şi se împute şi este urâtă de Dumnezeu. Aşa fă, 
frate, şi mă iartă pentru necazul ce ţi-am făcut atâta vreme şi mă pomeneşte şi pe mine, 
nevrednicul, în sfintele tale rugăciuni către Dumnezeu!". Şi i-a dat cele ce-i trebuiau lui 
şi aşa, închinându-se şi sărutându-se cu părintească sărutare, l-a blagoslovit şi l-a 
slobozit. Şi a plecat şi a mers iar în pustie, la chilia sa, găsind chilia curată şi măturată 
precum a lăsat-o, ca şi cum ar fi îngrijit-o cineva, neavând mucezeală sau putoare a 
pustie, ca în ziua în care aplecat dintr-însa, de care lucru foarte se minuna. (19-329) 



180. Un tânăr credincios a fost chemat de un prieten de-al său la o întâlnire a 
radiesteziştilor. Auzind că acolo se vorbeşte foarte frumos despre Hristos şi despre 
puterea dumnezeiască, a crezut că îi este de folos să se apuce de radiestezie. El postea 

foarte mult şi se ruga în fiecare zi din Psaltire, dar în inima lui era mândrie, şi pentru 
aceasta Dumnezeu 1-a lăsat să cadă în rătăcire. 

Nu după multă vreme diavolul i-a dat puteri vindecătoare, ba chiar îi descoperea 
anumite lucruri despre trecutul oamenilor pe care îi întâlnea. El era convins că a sporit 
în sfinţenie. Pentru că ştia că părintele său duhovnic spunea că radiestezia este 
vrăjitorie, o vreme i-a ascuns că s-a apucat să înveţe această tehnică. 

La un moment dat s-a gândit că ar fi mai bine să dobândească puteri foarte mari şi 
că, după ce le va dobândi, îi va fi mult mai uşor să îşi convingă duhovnicul că ceea ce 
face este bine. 

Odată s-a dus la căpătâiul unui muribund. Până să apuce să trateze bolnavul, 
acesta a răsuflat profund, ca şi cum şi-ar fi dat sufletul. Faţa i s-a relaxat. Crezând că 
bolnavul a murit, fără să îi ia pulsul, tânărul radiestezist şi-a spus: 

- E momentul să fac prima înviere din morţi. 
A început să se roage şi să se concentreze. 

După câteva minute, bolnavul a deschis ochii. Radiestezistul era convins că îl 
înviase. A ieşit imediat pe uşă, convins că era la măsura la care îşi putea convinge 
duhovnicul de harismele sale. 

A alergat la biserică şi a văzut că părintele spovedea. Atunci când i-a venit rândul, 
din strana în care stătea a ţâşnit spre preot. 

Dar acesta nici nu 1-a lăsat să deschidă gura: 

- Ce e cu tine, frate, te-a biruit patima desfrâului? 

Tânărul, revoltat, a rămas pur şi simplu uimit de întrebarea care îi fusese pusă. Aşa 
că părintele a repetat întrebarea: 

- Ce-i cu tine, te-a biruit patima desfrâului? 

- Nu, părinte, Doamne fereşte. Am venit să vă spun că am înviat un mort. 

- Tu, frate? Tu nu te-ai înviat nici pe tine, ce să mai vorbim de altul. Bolnavul de 
la spital adormise, nu murise. 

- Cum de ştiţi despre el, dar despre mine nu ştiţi? 

- Ce să ştiu, că nu ai căzut în patima desfrâului? Asta ştiu, dar mai ştiu că ai căzut 
într-o patimă şi mai mare, în cea a rătăcirii. 

Tânărul era descumpănit. Ştia că părintele său nu avea darul vederii cu duhul. Dar 
totuşi ştia ce i se întâmplase, deşi nu fusese la spital. 

- De ce spuneţi asta, părinte? 

- Ţi-am spus doar că radiesteziştii sunt vrăjitori. Nu m-ai ascultat, ci ai căutat să 
mă convingi chiar şi pe mine că îi judec greşit, nu-i aşa? 

- Da, părinte, dar nici nu ştiţi câte semne minunate sunt acolo, câte vindecări, câte 
apariţii minunate, câte minuni la tot pasul. Nu sunt acestea semne că Dumnezeu e cu ei? 

- Nu, frate, sunt semne că, într-adevăr, acolo există ceva. Dar puterea lor este 
putere drăcească. Ştii de ce te-am întrebat dacă ai căzut în desfrâu? 

-Nu. 

- Te-am întrebat ca să văd în ochii tăi mirarea pe care am văzut-o: „Cum, părintele 
mă cunoaşte atât de puţin încât îşi poate imagina că am căzut?". Dar îţi spun: dacă 
mergeai pe drumul lor, încet-încet te-ar fi convins că nu e nici un păcat să te culci cu 
fata pe care o iubeşti, dacă între voi e armonie. 

- Nu mi-au spus aşa ceva. 

- Nu ţi-au spus pentru că le era frică să nu te piardă. Vezi tu, toate grupările eretice 
au mare grijă să nu îşi piardă clienţii. Şi cum îşi dau seama că cineva este sensibil faţă 
de o anumită problemă, încearcă să nu i-o prezinte prea direct. Oricum, nu desfrâul este 
principala vină a radiesteziştilor, ci faptul că sunt vrăjitori. Dumnezeu nu a lăsat 
Bisericii nici o şcoală specială de vindecări cu bioenergie. Tehnicile lor, pe cât sunt de 
eficiente, pe atât sunt de pierzătoare pentru suflete. Cine merge la ei, merge la vrăjitori. 

Iţi voi da să citeşti o carte care te va convinge de acest adevăr. Te va convinge că marile 
daruri spirituale pe care le-ai dobândit sunt diavoleşti. 

- Nu îmi vine să cred, părinte. 

- Ştiu. Şi mai ştiu că dacă nu aş fi apucat să îţi spun că bolnavul nu murise, şansele 
de a te convinge că eşti în înşelare ar fi fost minime. 

- De unde aţi ştiut? 

- Nu contează, contează doar faptul că trebuie să îţi dai seama cât de tare ai căzut 
şi să încerci să te ridici. Când vrei, te aştept la spovedanie. 

- Vreau să mă spovedesc chiar acum. 

- Nu chiar acum, mai stai vreo jumătate de oră, gândeşte-te bine la înşelarea în 
care ai căzut, roagă-L pe Dumnezeu să te ierte şi apoi vino la spovedanie. încă nu îţi dai 
seama de greşeala ta. Scopul nu este ca eu să îţi dau dezlegare şi tu peste două luni să 
alergi la cine ştie ce altă grupare eretică, unde o să găseşti cine ştie ce mari daruri 
spirituale. Scopul este să înţelegi că, rupându-te de Biserică, te rupi de mântuire. Eu nu 
plec, spovedesc până diseară, aşa că te pot spovedi oricând. 

Tânărul era trist. Se alesese praful de toate harismele lui. După ce tânărul a ieşit în 
curtea bisericii, părintele a sunat imediat pe cineva: 

- Alo, sărut-mâna, părintele Andrei sunt. Cu părintele Tihon se poate? 
După câteva clipe, părintele Tihon a venit la telefon: 

- Mii de mulţumiri, părinte Tihon, părintele Andrei sunt. A venit radiestezistul la 
mine, aşa cum v-a descoperit Dumnezeu. O să fie bine, îl aduc pe drumul cel bun. Mii 
de mulţumiri. 

- Nu îmi mulţumiţi mie, că nu am nici un merit. Dacă nu mi-ar fi descoperit 
Dumnezeu căderea tânărului, nu v-aş fi putut ajuta cu nimic. Vă rog însă să nu mai 
spuneţi şi altora despre asta, ca să nu se facă vâlvă. 

- Sigur, părinte, cum spuneţi. Sărut-mâna... 

Era un monah în Tebaida care avea mare nevoinţă şi petrecere. Şi acesta se 
îndeletnicea neîncetat cu privegheri şi rugăciuni, arătând neagoniseală în chip 
desăvârşit. El lua aminte la post, încât o dată pe săptămână, duminica spre seară, se 
hrănea, măngăindu-şi neputinţa firii cu legumele ce se întâmplau sau cu verdeţuri 
sălbatice. Şi multă vreme a petrecut aşa. Dar aflătorul răutăţii, diavolul, zavistuindu-l 
pentru fapta lui cea bună, s-a silit să-l surpe cu păcatul mândriei în care şi el a căzut. 
Deci i-a pus în minte gândurile puterii, zicându-i că face prea multă nevoinţă pe care 
nimeni altul nu poate s-ofacă. 

„ Trebuie să faci şi minuni - a zis diavolul - ca şi spre nevoinţă mai osărduitor să 
te faci şi pe oameni să-i zideşti, ca văzând ei minunea lui Dumnezeu să slăvească pe 
Tatăl nostru cel din ceruri. Să cerem lucrarea minunilor, căci însuşi Mântuitorul a zis: 
cereţi şi vi se va da vouă! Deci această rugăciune cu neîncetată cerere trebuie să o 
aduci lui Dumnezeu". Insă iubitorul de oameni Dumnezeu, Cel ce voieşte ca toţi 
oamenii să se mântuiască, văzând înşelăciunea lui şi aducându-şi aminte de osteneala 
şi nevoinţă sa, nu l-a lăsat să fie biruit de vrăjmaş. Aşa i-a venit lui în minte şi a socotit, 
că zice apostolul: Nu suntem din destul a socoti ceva de la sine. Deci, dacă unul ca 
acesta a zis: „Nu sunt din destul", cu cât mai vârtos am eu trebuinţă de învăţătură! Mă 
voi duce dar la cutare sihastru şi ceea ce îmi va zice şi mă va sfătui, ca de la Dumnezeu 
voi primi povăţuire spre mântuire. Şi era părintele la care avea să meargă mare şi 
vestit, sporit în privirea minţii şi mult i-a folosit pe cei ce mergeau la dânsul. Deci, 
ieşind din chilie, a venit la el. Când a intrat fratele înăuntru, a văzut părintele două 
maimuţe şezând pe umerii fratelui şi cu lanţ de fier legându-i gâtul şi la sine fiecare 
trăgându-l. Bătrânul a cunoscut că aceştia sunt draci, cel al slavei deşarte şi cel al 
mândriei, căci era bătrânul de Dumnezeu învăţat. Deci, suspinând, a lăcrimat în 
ascuns. Şi după rugăciune şi după sărutarea frăţească, a şezut tăcând un ceas, fiindcă 
acesta era obiceiul la părinţii de acolo. 

Apoi a zis călugărul care mersese: „Părinte, foloseşte-mă şi dă-mi sfaturi ale căii 
de mântuire!". Bătrânul i-a răspuns: „Nu mă pricep, fiule, la aceasta, căci şi eu am 
nevoie de îndreptare". Iar el a zis: „Nu teferi, avvo, să mă foloseşti, că am încredere în 
tine şi m-am hotărât să primesc sfatul tău!". Iar el iarăşi nu se pleca, zicând: „Nu mă 
vei asculta şi pentru aceasta mă opun". Celălalt sta şi îl încredinţa, zicând: „Orice îmi 
vei zice, te voi asculta ca pe îngerul Domnului". Atunci i-a zis lui bătrânul: „Ia banul 
acesta şi mergi în cetate şi cumpără zece pâini, zece măsuri de vin, zece ocale de carne 
şi adu-le aici!". Fratele, auzind, s-a întristat, însă, primind, s-a dus. Pe cale, multe 
gânduri îi veneau şi, nedumerindu-se, îşi zicea în sine: „Ce a socotit bătrânul cu 
aceasta? Şi cum voi cumpăra bunurile? Că se vor sminti mirenii când le voi lua ". Deci, 
plângând şi ruşinându-se, s-a dus în cetate şi prin altcineva a cumpărat pâinea, prin 
altcineva vinul, dar pentru carne nu se lămurea, zicând: „ Vai mie, ticălosul, cum voi 
cumpăra eu carnea, singur sau prin altul? ". Insă, găsind un mirean i-a dat acestuia un 
ban şi, cumpărând, i-a adus carne călugărului. Acela, luând carnea şi celelalte, le-a 
dus la bătrânul. Atunci i-a zis bătrânul: „ Ştii că mi-ai dat cuvânt că orice îţi voi zice 
asculţi! Ia, dar, aceasta şi, după rugăciune, mănâncă o pâine şi câte o oca de carne şi 
bea câte o măsură de vin în fiecare zi şi, după zece zile, vino iarăşi la mine!". 

Dar el auzind şi neîndrăznind a se împotrivi, luându-le, s-a dus plângând şi 
zicând întru sine: „ Vai mie, din cefei de post, la ce am ajuns! Oare voi face, sau nu? 
De nu voi face, voi fi călcător de făgăduinţă către Dumnezeu. Că mi-am dat cuvântul că 
orice îmi va cere bătrânul am să fac, primind ca de la Dumnezeu, şi acum, Doamne, 
caută spre ticăloşia mea şi mă miluieşte, iertându-mi păcatele, că iată, sunt silit să fac 
peste voia şi socoteala pe care am avut-o pentru înfrânarea mea!". Şi aşa, plângând, a 
venit la chilie. Şi precum i-a poruncit bătrânul, aşa a făcut. Când trebuia să mănânce, 
uda bucatele cu lacrimi, zicând către Dumnezeu: „Pentru ce m-ai părăsit? ". 

Şi a petrecut aşa cele zece zile, plângând, tânguindu-se şi pe sine socotindu-se 
nevrednic de călugărie. Dumnezeu, luând aminte la smerenia lui, i-a dat mângâiere în 
inimă şi a cunoscut pentru ce i s-a întâmplat să fie nebăgat în seamă, după cum se 
socotea. Mulţumind Iubitorului de oameni Dumnezeu, a zis întru sine: Cu adevărat, 
toată dreptatea omului este ca o cârpă lepădată. Şi iarăşi: De nu va zidi Domnul casa 
şi nu va păzi cetatea, în zadar priveghează cel ce o zideşte, sau cel ce o păzeşte. Deci s- 
a întors la bătrânul, trudit cu trupul mai mult decât când se nevoia, nemâncând în 
celelalte săptămâni. Şi văzându-l bătrânul aşa smerit şi maimuţele făcute nevăzute, s-a 
veselit şi, bucurându-se, l-a primit. Şi făcând ei rugăciune, au şezut tăcând. 

Apoi a zis bătrânul: „Fiule, Iubitorul de oameni Dumnezeu te-a certat şi nu l-a 
lăsat pe vrăjmaşul să te stăpânească. Căci obişnuieşte vicleanul ca pe cei ce se 
nevoiesc, când nu va putea să-i împiedice de la nevoinţă, să-i îndemne la cele peste 
măsură, ca prin aceasta să-i cufunde în groapa mândriei. Şi nu este un lucru mai urât 
de Dumnezeu decât patima aceasta. Deci, tu călătoreşte, precum zice Scriptura, pe 
calea împărătească şi nu te abate în dreapta sau în stânga, ci măsura cea din mijloc 
întrebuinţând-o la mâncare, cu măsură mănâncă în fiecare seară. Iar de-ţi va veni ţie 
nevoie, pentru vreo patimă sau pentru altă pricină, să strici ceasul cel rânduit sau 
iarăşi peste zi să mănânci şi să nu te îndoieşti. Că nu suntem sub lege, ci sub dar. Insă, 
când mănânci, să nu te saturi, ci ţine-te în înfrânare, mai vârtos pentru bucatele cele 
poftitoare şi îndemnătoare spre lăcomie. Cele proaste iubeşte-le totdeauna şi inima ta 
păzeşte-o în tot chipul, căutând la smerenie. Că jertfa lui Dumnezeu, precum zice 
proorocul, duhul umilit, inima înfrântă şi smerită, Dumnezeu nu o va urgisi. Şi iarăşi: 
Smeritu-m-am şi m-a mântuit Domnul. Deci, toată nădejdea ta, fiule, aruncând-o spre 
Dumnezeu, mergi cu pace pe calea ta! El va scoate ca o lumină dreptatea ta şi judecata 
ta ca miazăzi". 

Deci, aşa folosindu-l pe frate şi întărindu-l, l-a slobozit. Iar fratele se bucura, 
mulţumea Domnului şi zicea: Să mă întoarcă pe mine cei ce se tem de Tine şi cei ce ştiu 

mărturiile Tale, Doamne. Şi: Certăndu-mă, m-a certat Domnul, dar morţii nu m-a dat. 
Şi: Certa-mă-va dreptul cu milă şi mă va mustra. Şi către sine: Intoarce-te, suflete al 
meu, la odihna ta, că Domnul ţi-a făcut bine ţie!, şi celelalte. Şi aşa, intrând în chilie, a 
vieţuit după sfaturile bătrânului şi a ajuns monah iscusit. (58-432) 



181. La părintele Ilarion a venit un om care tăcea spiritism: 

- Părinte, cineva mi-a spus că spiritismul este de la draci. Aşa este sau nu este aşa? 

- De ce mă întrebi, frate? 

- Vă întreb, părinte, că multe lucruri duhovniceşti mi-au spus duhurile, şi nu pot să 
cred că toate sunt de la diavol. Mi-au spus să mă rog, să postesc, să merg la biserică. . . 

- Tocmai de aceea ţi-au spus asta, ca să crezi că sunt arătări dumnezeieşti. Mulţi 
dintre cei care au astfel de vedenii sunt convinşi că prin ele le vorbeşte Dumnezeu. Ei 
merg la biserică, se roagă şi postesc, fără ca pentru asta să aibă plată. Ei sunt convinşi că 
învăţătura lor e mai înaltă decât cea a Bisericii, şi primesc din cuvintele preoţilor numai 
ce le convine. Dumnezeu nu vorbeşte în contradictoriu: nu poate spune prin Biserică 
una şi prin spirite alta. Nu există două adevăruri. Chiar dacă spiritele îţi spun şi lucruri 
adevărate, fac asta pentru a te înşela mai uşor. Dar nu te lăsa păcălit de vicleniile lor. 

Omul a plecat de la biserică înţelepţit. Cuvintele părintelui, deşi erau simple, îl 
lămuriseră. In timp ce îl asculta pe părinte, simţea că vorbele acestuia sunt adevărate. 
De atunci a părăsit pentru totdeauna practicile spiritiste. 

Oarecari fraţi s-au dus la avva Antonie ca să-i vestească lui nălucirile pe care le 
vedeau şi să se înveţe de la dânsul de sunt adevărate sau de la draci. Şi aveau ei un 
măgar care a murit pe cale. Deci, după ce au venit la bătrânul, apucând el mai înainte, 
le-a zis lor: „ Cum a murit măgarul pe cale? ". 

Au zis lui: „De unde ştii, avvo? ". Iar el le-a zis lor: „Dracii mi-au arătat". Şi ei i- 
au zis: „Noi pentru aceasta am venit, ca să te întrebăm, că vedem năluciri şi de multe 
ori se fac adevărate. Nu cumva ne înşelăm?". Şi i-a încredinţat pe ei bătrânul, din pilda 
măgarului, că de la draci sunt. (14-9) 



182. Pentru a scăpa de stres, un creştin s-a apucat de yoga. La început făcea 
asanele ca pe o gimnastică, gândindu-se că nu poate fi nimic rău în asta. Duhovnicului 
nu i-a spus nimic, gândindu-se că nu îi va da voie să facă nici un fel de yoga. In câteva 
luni, trupul său a devenit mult mai suplu şi mai armonios. Aşa că s-a gândit că nu ar fi 
rău să practice anumite meditaţii care să îi liniştească mintea. „Aşa cum pentru trup mi- 
a prins bine yoga, o să îmi prindă şi pentru minte. Nu are cum să îmi dăuneze." 

După câteva luni de yoga, timp în care se spovedea şi se împărtăşea ca un fur de 
cele sfinte, diavolul i-a dat puterea de a mişca unele obiecte şi de a se ridica în aer. 

Omul şi-a zis în sinea sa: „De acum cred că am ajuns la măsura Măriei 
Egipteanca. Mă voi duce să îl întreb pe duhovnicul meu dacă ştie mulţi creştini care sunt 
la fel de sporiţi ca mine". 

Ajungând la părintele Mina, acesta 1-a întrebat: 

- Ce ţi s-a întâmplat, fiule, de ai privirea atât de pierdută în ultima vreme? Ce e cu 
privirea asta fixă? 

- Părinte, mă concentrez mult în faţa icoanelor, ca să le iau energia. 

- Cum spui aşa o neghiobie? Tu crezi că energia icoanelor se poate lua, că o ia 
cine vrea? Crezi că e ca la magazin? 

- Dar cum e, părinte? 

- Când stăm în faţa icoanelor, cerem ajutorul sfinţilor sau al Maicii Domnului şi ei 
ne ajută atât cât trebuie şi aşa cum trebuie. Nu e o autoservire, să îşi ia fiecare ce îi 
trebuie. Sfinţii ne ajută pentru marea lor dragoste faţă de noi, nu pentru că le furăm noi 
energia, stând cu ochii aţintiţi asupra icoanelor lor. Ce faci tu e tot o formă de vrăjitorie. 

- Totuşi, părinte, dacă felul acesta de rugăciune dă roade? Ştiu pe cineva care a 
ajuns ca marii sfinţi, care ridică obiectele prin forţa minţii şi chiar zboară de la pământ, 
ca Sfânta Măria Egipteanca sau ca Sfântul Serafim de Sarov. 

Simţind mândria din vocea omului, care încerca să îşi ascundă virtutea sub vălul 
falsei smerenii, preotul 1-a întrebat: 

- De câtă vreme zbori, frate? 

- De unde ştiţi, părinte, că zbor? 

- Te văd înşelat de drac, şi nu-i mare lucru că te ridică de la pământ. Şi pe 
demonizaţi îi ridică, numai că o face fără aprobarea lor. Cu tine se poartă mai elegant. 

Omul s-a simţit lovit de cuvintele părintelui. Cei doi au început o discuţie lungă 
despre yoga, în care fiecare căuta să îl convingă pe celălalt că are dreptate. 

- Vedeţi, părinte, amândoi venim cu argumente, şi nici unul nu îl convinge pe 
celălalt. Nu putem să cădem la pace? 

- Nu, frate, eu nu mă contrazic cu tine. Eu nu îmi apăr punctul de vedere. Eu ştiu 
că adevărul este în Biserică, şi numai în Biserică, şi tot ceea ce îţi spun nu are alt rost 
decât a te îndepărta pe tine de rătăcire. Dacă nu vrei să crezi ce învaţă Biserica, nu am 
cum să te conving. Nici o discuţie nu prea are şanse de a-1 convinge pe cel care se 
încăpăţânează să creadă propriilor cugete şi să nesocotească învăţătura Bisericii. 

- Nu numai eu gândesc aşa. 

- Da, nu numai tu, sunt mai mulţi, aveţi chiar o tradiţie de aşa-zişi înţelepţi şi guru 
care s-au lăudat că L-au cunoscut pe Hristos. Dar, pentru creştini, celelalte tradiţii - fie 
ale yoghinilor, fie ale musulmanilor, fie ale africanilor sau ale budiştilor - nu sunt 
altceva decât surogate. 

Discuţia a continuat până seara. înainte de a se despărţi, părintele i-a spus: 

- Cu părere de rău îţi spun că până ce nu vei părăsi practicile yoghine nu te mai pot 
nici spovedi, şi nici împărtăşi. 

- De ce, părinte? 

- Pentru că nu vrei să fii al lui Hristos. 

- Ba vreau, părinte. 

- Dacă ai vrea, ai primi învăţăturile Bisericii. 

- Părinte, dar eu vreau să cunosc adevărul, nu vreau nimic rău. Nu cred în 
reîncarnare, nu fac nici un fel de prostii. . . 

- Mulţi au vrut să cunoască adevărul şi au ajuns în iad. Contează nu numai să vrei 
să cunoşti adevărul, contează şi cum faci asta. Şi câtă vreme nu părăseşti practicile 
yoghine, îi faci pe plac diavolului. O să mă rog pentru tine să îţi revii. Dar câtă vreme 
faci tot ce vrei tu, eşti ca păcătosul care nu vrea să părăsească păcatul. 

Ajuns acasă, omul a început să se roage ca Dumnezeu să îi lumineze mintea unde 
este adevărul. Rugându-se, s-a gândit că ar fi mai bine să îl asculte pe părinte. Că, şi 
dacă acesta ar fi avut o părere greşită despre yoga, tot era mai bine ca el să se lase de 
această practică ca să se poată spovedi şi să se împărtăşească. 

După ce s-a rugat, a văzut cum lucrurile din camera sa au început să se mişte. Fără 
voia lui. Ba chiar la un moment dat a simţit cum o putere vrea să îl ridice de la pământ. 

S-a speriat tare. A pus mâna pe telefon, a sunat la un prieten şi a cerut grăbit 
numărul de telefon al părintelui. 

- Părinte, sunt speriat, mi se mişcă lucrurile prin casă, nu ştiu ce să fac. 

- Părinţii tăi locuiesc departe de tine? 

- Da, sunt la tară. 

- Atunci du-te să dormi la un prieten, la un coleg de serviciu. Şi mâine după-masă, 
după ce te spovedesc, vin să îţi fac o sfeştanie. Nu te tulbura, e semn bun, e semn că 
diavolul s-a supărat că te-a pierdut din gheare. Mâine să vii neapărat la spovedanie. . . 

Doi fraţi s-au dus în pustia cea mai dinăuntru şi şase zile se despărţeau unul de 
altul, iar în a şaptea zi, întâlnindu-se, făceau rugăciunile şi mâncau împreună, nimic 
mai mult vorbind între dânşii. Deci mergând dracii la unul dintr-înşii, îl amăgeau în 
multe feluri şi îi arătau mai înainte veniri de fraţi şi cele ce se făceau în multe locuri. 
Acestea văzându-le şi auzindu-le el că se fac întocmai, credea lor, socotind că sunt 
îngeri cei ce îi vestesc lui mai înainte acestea. L-au oprit să se mai ducă şi la fratele său 
în ziua cea orânduită. 

Deci, s-a dus odată să-l cerceteze pe un frate în mănăstire şi a arătat unora din 
mănăstire, întrebând ca pentru altul de este cu putinţă ca cineva să ştie cele din lume. 
Iar ei, auzind şi cunoscând că el este cel înşelat, l-au cercetat, zicând: „Dacă te 
îndeletniceşti cu acestea, să nu mai vii la noi ". 

Şi îndată s-a pocăit, lepădând toate. Intorcându-se la locul său, au venit iarăşi 
dracii după obicei să-l amăgească, dar el îi numea mincinoşi şi îi certa. Şi îndată s-au 
prefăcut în dobitoace necuvântătoare şi, îngrozindu-l, s-au dus. (11-315) 



183. Fiul unui preot s-a îndrăgostit de o tânără penticostală foarte frumoasă şi 
foarte bogată. Fără voia tatălui său, el s-a căsătorit cu fata, după ce mai întâi s-a lepădat 
de credinţa ortodoxă. 

Pentru fapta sa, diavolul 1-a răsplătit în multe feluri. Nu numai că 1-a ajutat să facă 
rost de mulţi bani, ba încă i se mai şi arăta şi îi spunea anumite lucruri despre alţii. Iar 
el, crezând că Ii vorbeşte însuşi Domnul, era tare mulţumit de sporirea sa. 

Tatăl său se ruga mult pentru întoarcerea acestuia în Biserică. Dar, văzând că fiul 
său nu vrea nici măcar să vină să îl vadă, într-o duminică după-masa s-a hotărât să 
meargă la el şi să stea de vorbă. 

înainte ca tatăl să ajungă la casa fiului său, acestuia i s-a arătat iarăşi diavolul în 
chipul Domnului Iisus Hristos şi i-a spus: 

- Ştii ce a făcut Avraam când Dumnezeu i-a poruncit să îşi înjunghie fiul? 

- Da, Doamne, s-a dus să facă ceea ce Ii poruncise Domnul. 

- S-a gândit să îşi cruţe fiul? 

- Nu, Doamne, a vrut să îl omoare, dar până la urmă copilul a rămas în viaţă. 

- Şi tu eşti în faţa mea mai mare decât tatăl tău, închinătorul la icoanele care sunt 
idoli. Iată, a venit clipa să se arate credinţa ta. Să iei toporul şi să îl loveşti în cap. Dacă 
voi vrea eu, şi tatăl tău va rămâne în viaţă. 

- Da, Doamne, aşa voi face. 

Când a intrat în casa fiului său, după ce şi-a salutat fiul, preotul s-a rugat în gând 
pentru întoarcerea tuturor ereticilor la adevărul luminii lui Hristos. Nici nu a apucat să 
termine rugăciunea, că a fost lovit în cap cu toporul. 

- Să te ierte Dumnezeu, a apucat să îi spună preotul, în timp ce sângele îi curgea 
şiroaie. 

Imaginea tatălui său plin de sânge 1-a făcut să îşi dea seama de greşeala pe care o 
făcuse. Dragostea pe care o simţea în ochii tatălui său i-a atins inima. Dar era prea 
târziu. Preotul murise: primise moarte mucenicească. 

Un frate oarecare, când a părăsit lumea şi a venit în pustie să se călugărească, 
având un copilaş, l-a luat cu sine şi venind în pustie s-a călugărit şi îşi ţinea şi copilaşul 
cu dânsul. Acestui frate adeseori i se arăta diavolul în chilie, în chip de înger luminat, 
şi îi spunea multe lucruri neştiute precum şi despre cele viitoare. I le spunea lui şi se 

izbândeau şi erau aşa, se împlineau toate cum i le spunea, până s-a încredinţat bine 
cum că este îngerul lui Dumnezeu trimis la dânsul ca să-l înveţe şi să-l povăţuiască spre 
lucrurile şi faptele cele folositoare şi plăcute lui Dumnezeu. 

Deci, odată a început a-i povesti lui şi a-i spune despre patriarhul Avraam, cum i- 
a poruncit Dumnezeu să-l junghie pe Isaac, Jiul său cel iubit, jertfă bine primită lui 
Dumnezeu. Despre aceasta auzind Avraam, nimic n-a cârtit, ci îndată l-a luat pe Isaac, 
fiul său cel iubit, şi l-a dus fără nici o milă să-l junghie după poruncă şi pentru acest 
lucru l-a blagoslovit Dumnezeu pe Avraam şi l-a făcut mare şi slăvit. „Deci şi tu fă 
acum acest lucru bine primit şi foarte iubit lui Dumnezeu, mai vârtos decât toate 
bunătăţile lumii. Ia-ţi fiul acesta şi-l du la cutare loc, şi-l înjunghie acolo cu cuţitul şi 
aşa vei fi blagoslovit de Dumnezeu şi mai mult vei fi slăvit decât Avraam în zilele 
acestea!" 

Insă el, nepricepănd şi necunoscănd vicleşugul vrăjmaşului, a făcut aşa cum 
acesta i-a zis lui. L-a luat pe copilul său şi l-a dus la locul unde i-a zis lui vicleanul 
vrăjmaş şi scoţând cuţitul l-a ascuţit şi apucând copilul şi vrând să-l pună la pământ cu 
faţa în sus, să-l junghie. Copilul fiind priceput, a cunoscut ce vrea să-ifacă tatăl său şi, 
smucindu-se din mâinile lui, a fugit şi aşa a scăpat. (2-307) 



184. O femeie care era profesoară a venit nervoasă de la şcoală. Se certase cu 
directoarea, care îi ceruse să pună note mari unui elev foarte slab la învăţătură. Femeia 
nu a acceptat aşa ceva. Când a intrat în casă, a început să se răstească la soţul ei. Acesta 
tăcea şi nu o contrazicea. La un moment dat, femeia a început să îl certe că nu 
cumpărase fructe pentru copii. 

Bărbatul simţi că i se urcă sângele în cap. De dimineaţă, femeia îi spusese că va 
cumpăra ea fructe, dar, din cauza supărării, uitase. Bărbatul vru să ţipe la ea, dar îşi 
aduse aminte că duhovnicul îl sfătuise să spună „Doamne miruieşte" ori de câte ori era 
ispitit de mânie. Spuse o dată rugăciunea, dar nu se simţi mai liniştit. Mai repetă de 
câteva ori rugăciunea şi până la urmă se linişti. 

Când i-a trecut supărarea, soţia şi-a adus aminte cum au stat lucrurile. A venit la el 
şi l-a luat în braţe: 

- Iartă-mă, am spus, că iau eu fructe. Iartă-mă. 

- Te iert, cum să nu te iert, spuse soţul, mângâindu-i părul. 

Noaptea soţia a visat încă o dată discuţia cu soţul ei. A văzut că, atunci când ea 
ţipa la el, un drac venea din ce în ce mai aproape de el. îl văzu pe soţ cum a început să 
se roage şi diavolul a plecat imediat. 

Când s-a sculat, i-a zis: 

- Nu am ştiut că te-ai rugat aseară când ţipam la tine. O să încerc să mă rog şi eu 
când o să mai fiu ispitită de mânie. . . 

Un frate oarecare s-a mâniat pe alt frate şi, stând la rugăciune, cerea de la 
Dumnezeu răbdare şi să ia de la dânsul, fără de ispită, acea mânie. Rugându-se astfel, 
a văzut ca un fum ieşind din gura lui şi îndată i-a trecut mânia. (19-275) 

Anexă: 



Modele pentru secolul XXI 

Un răspuns întârziat 



„Creştinii sunt Evanghelia lui Hristos perpetuată de-a lungul veacurilor în cadrul 
neamului omenesc." 

Avva Iustin Popovici 



Cum să duci o viaţă creştină când nu ai modele? Nu e o nebunie să fii contra 
curentului, încercând cu disperare să trăieşti după Evanghelie într-o lume modernă în 
care ceilalţi se rup de vechile tradiţii? Oare nu trebuie ca Biserica să fie mai 
înţelegătoare şi mai permisivă, să ţină cont de trăsăturile şi de neputinţele 
credincioşilor? Unde găsim un model adevărat? 

(Am primit aceste întrebări la sfârşitul unei conferinţe. Nu am mai avut timp să 
răspund la ele atunci. Poate că nu e târziu să răspund nici acum, în scris, dându-le şi 
altora posibilitatea să afle un posibil răspuns la aceste întrebări. Aceste întrebări m-au 
frământat şi pe mine, şi încă mă mai frământă. Le-am pus la rândul meu unor preoţi şi 
ieromonahi luminaţi de Dumnezeu, aşa că voi încerca să dezvolt ideile care mi-au fost 
împărtăşite de către aceştia. Cred, şi sper că nu spun asta cu mândrie, că răspunsurile pe 
care le-am primit la rândul meu, şi care vor fi presărate de-a lungul scrisorii mele, ca şi 
răspunsurile pe care le-am aflat citind scrierile cuvioşilor părinţi care au trăit în 
vremurile noastre, pot modela vieţile tuturor celor care râvnesc să II dobândească pe 
Hristos...) 

Fratele meu, mă bucur mult că mi-ai pus aceste întrebări. Tonul lor este puţin 
deznădăjduit, trădează o stare de încordare, o stare de nesiguranţă. Mulţi credincioşi trec 
prin astfel de momente, care pentru mulţi constituie apusul vieţii duhovniceşti. Mai 
exact, sunt momentele în care viaţa creştină devine rutină. E greu, nu mai sunt modele, 
ispitele sunt mari, şi atunci omul îşi recunoaşte înfrângerea: predă armele. In viaţa lui 
apare o schimbare profundă: îndoiala în lucrarea lui Dumnezeu, Care ar fi trebuit să îi 
întindă o mână de ajutor pentru a nu se lăsa acoperit de noroiul acestei lumi, se 
transformă în îndoială în existenţa lui Dumnezeu. Reacţiile sunt foarte variate. Unii se 
rup cu totul de Biserică, aruncându-se cu disperare în braţele ispititoare ale diavolului, 
alţii duc o viaţă creştină formală, de suprafaţă, în care combină faptele luminii cu faptele 
întunericului. Şocul este mare: o persoană care cu câteva zile mai înainte părea a fî un 
model de evlavie face fapte care trădează lipsa credinţei. încep prin a spune, nu fără 
oarecare strângere de inimă, că am trecut eu însumi prin acest iad al deznădejdii. Şi nu 
numai o dată, ci de mai multe ori. Când am încercat să analizez momentele de cădere pe 
care le-am avut în perioada care a început de la prima mea spovedanie, mi-am dat seama 



4 Acest răspuns a fost scris pentru a fi postat pe site-ul personal www.danionvasile.ro . M-am decis totuşi 
să îl tipăresc ca anexă a parafrazelor la Pateric. Cred că învăţătura teoretică privitoare la modul în care 
trebuie să ne lăsăm modelaţi de cărţile duhovniceşti, pe care am încercat să o creionez aici, îşi are o bună 
exemplificare în conţinutul volumului de faţă. Sunt conştient de faptul că este nevoie de o abordare mai 
amplă a acestui subiect, nu de un simplu răspuns epistolar. Oricum, nădăjduiesc că Dumnezeu mă va ajuta 
să scriu o carte numai despre această învăţătură teoretică. 

că cele mai multe căderi au avut la bază mândria sau deznădejdea. E greu de spus care 
cauză a fost dominantă. Dar părerea mea este că mai mult m-a vătămat deznădejdea 
decât mândria. Sau mai bine zis am simţit mult mai clar cum mă vatămă deznădejdea. 
Pricina principală a fost faptul că am fost dezamăgit de oameni - preoţi sau mireni - pe 
care îi consideram modele duhovniceşti şi de oameni pe care, deşi nu îi consideram 
repere pentru mine, totuşi îi ştiam oameni cu credinţă în Dumnezeu. Nu îmi făcusem 
idoli din ei, deci nu pot spune că m-a vătămat o apreciere exagerată a lor. M-a durut însă 
să descopăr că şi între creştini sunt unii care una spun şi alta fac. La multe spovedanii 
mi-am agasat duhovnicul repetându-i că i-am judecat pe alţii. Mă simţeam ca un copac 
aplecat de vânturi. Dar în urma spovedaniei am înţeles cât de greşită era raportarea mea 
la ceilalţi. 

Iţi voi scrie câteva cuvinte nu pentru că aş avea sentimentul că am depăşit definitiv 
starea de deznădejde pe care mi-o pot provoca anumite căderi ale altora. încă simt că 
sunt pe un teren minat. Dar îţi scriu mai ales pentru că în urma spovedaniilor şi a 
convorbirilor cu mari duhovnici am înţeles că nu trebuie să mă las pradă deznădejdii 
atunci când un creştin considerat de mine şi de alţii drept model cade în păcat. Mi-am 
dat seama că dacă mă voi uita la căderile mele nu voi mai avea timp să le judec pe ale 
altora. Trecerea a fost de la judecarea altora la propria judecare. Mărturisesc că îmi e 
mult mai greu să îmi rabd neputinţele şi patimile mele decât să le judec pe ale altora. Mă 
apasă faptul că eu însumi nu trăiesc aşa cum mi-aş dori să trăiesc, că nu găsesc în mine 
virtuţile pe care înainte mă mâhneam dacă nu le găseam la alţii. Dar nu despre asta 
vreau să îţi scriu. Vreau să îţi scriu despre „jumătatea plină a paharului". 

Modele adevărate există. Dacă nu am ştiut să le găsesc de la început este pentru 
că, având dinţi de lapte, puteam fi păcălit uşor. îmi dau seama că la începutul drumului 
duhovnicesc există nişte ispite standard, în care cad mulţi. Una dintre ele este tocmai 
raportarea la nişte modele greşite. Dar Dumnezeu îl ajută pe începător să depăşească 
decepţia provocată de căderile celor pe care şi-i alesese ca modele. Cu trecerea timpului, 
sporind în viaţa duhovnicească, fostul începător începe să sesizeze criteriile după care 
trebuie deosebite adevăratele modele duhovniceşti. 

Am început a-ţi scrie această scrisoare spunându-ţi că mă bucur că ţi-ai pus 
anumite întrebări legate de posibilitatea unei supravieţuiri creştine într-o lume din ce în 
ce mai păgână. Nu ţi-am explicat ce anume mă bucura, deşi tonul tău trăda nesiguranţă 
şi îndoială. M-a bucurat tocmai faptul că ai avut puterea de a nu ceda presiunii la care te 
supune mediul în care trăieşti, mediu care încearcă să sufoce orice urmă de credinţă 
creştină. Mai precis, încearcă să transforme învăţătura creştină într-o înţelepciune 
moralizatoare plină de înţelepciunea lumii acesteia, furând creştinilor viaţa în Hristos. 

Tu ai avut puterea să întrebi, deşi observi că este aproape imposibil să duci o viaţă 
creştină. întrebarea ta se aseamănă S.O.S.- urilor trimise de o navă care este pe cale de a 
naufragia. De aici începe adevărata viaţă creştină: când eşti conştient de haosul care te 
înconjoară, când eşti conştient de faptul că există din ce în ce mai puţini creştini 
adevăraţi. Părintele Serafim Rose întreba odată: „Ştiţi ce s-ar întâmpla dacă Hristos ar 
umbla astăzi prin lume? Probabil că L-ar interna într-un spital de nebuni şi L-ar droga 
cu tot felul de medicamente. Lumea L-ar răstigni şi acum, la fel cum a făcut-o acum 
două mii de ani. [...] Spunem că trăim într-o societate creştină, dar de fapt nu este 
adevărat; trăim într-o societate care este mult mai păgână, mai urătoare de Hristos decât 
este lumea în care a trăit odinioară Hristos". Şi atunci, ce fel de modele ne poate oferi 
această societate? 

Răsturnăm puţin întrebarea: oare Hristos, Cel care a promis că va fi alături de 
creştini până la sfârşitul veacurilor, ne lasă singuri? Oare ne-a părăsit? Dacă ne-a 
părăsit, atunci a fost un mincinos şi toată credinţa creştină este minciună. Dar Hristos, 
Fiul lui Dumnezeu, nu are cum să ne părăsească. Până la sfârşitul lumii El va întinde 
mâna Sa fiecăruia dintre cei care vor să se mântuiască. Da, să recunoaştem că prin 

puterile noastre nu putem rezista. Puterile noastre ar fi repede înfrânte de ostile 
întunericului. Dar, dacă suntem creştini, nu suntem ai noştri. Suntem ai lui Hristos, şi El 
ne va da putere să biruim. Pentru a dobândi împărăţia Cerurilor. 



a) Mântuire sau sfinţenie 

„Vrei să te mântuieşti?" La această întrebare aproape toţi cei care au primit 
Botezul răspund afirmativ. Excepţie fac numai cei care s-au lepădat de credinţă, sau unii 
care şi-au pierdut minţile ori sunt posedaţi de diavol. 

„Vrei să te sfinţeşti?" La această întrebare numai un număr foarte mic de creştini 
dau acelaşi răspuns afirmativ. Puţini răspund nu din smerenie, dar majoritatea răspund 
nu cât se poate de sincer. Chiar dacă şi-ar pune întrebarea retoric: „Oare vreau să mă 
sfinţesc?", răspunsul ar fi la fel de categoric: „Nu". 

Cum se justifică deosebirea dintre cele două răspunsuri? Simplu: creştinul din 
zilele noastre vrea să se mântuiască, dar face tot posibilul pentru a micşora ecoul 
credinţei creştine în propria viaţă. El spune: „Da, vreau să mă mântuiesc. Chiar dacă nu 
trăiesc aşa cum trebuie, poate că Dumnezeu mă va mântui. In marea Sa milă, nu are 
cum să mă piardă. Ar însemna că i-ar pierde pe toţi cei care sunt mai păcătoşi decât 
mine. Şi nu cred că o va face". 

Dar ideea aceasta se înrudeşte cu învăţătura eretică a apocatastazei, conform căreia 
Dumnezeu, în marea iubire pentru creaţia Sa, până la urmă o să îi mântuiască pe toţi 
oamenii, şi chiar şi pe draci: „Cum ar putea Dumnezeu să Se bucure văzând că unii 
trăiesc în întuneric? Nu, va găsi El o cale de mântuire". Luminaţi de Dumnezeu, Sfinţii 
Părinţi au mărturisit că învăţătura despre apocatastază este o născocire eretică. Iadul este 
veşnic, iar cei care după o viaţă păcătoasă au murit fără să se pocăiască vor rămâne 
veşnic în el. Nu pentru că Dumnezeu este aspru judecător, ci pentru că ei înşişi au fugit 
în toată viaţa lor de lumină, de Hristos, lumina lumii, Care îi chema la mântuire. 

Creştinul zilelor noastre vrea o mântuire care să fie pur şi simplu un cadou de la 
Dumnezeu, nu o cunună pentru o viaţă evlavioasă. Dacă se poate, el preferă să ducă aici 
o viaţă căldicică, iar dincolo să se desfăteze de bucuriile cereşti. De ce nu vrea să se 
sfinţească? Pentru că sfinţirea înseamnă jertfă, înseamnă nevoinţă, înseamnă renunţarea 
la iubirea de sine. O exemplificare foarte clară a acestei alegeri, a cărei deviză este 
„mântuire fără sfinţire", ne este oferită de mulţimea de creştini care se înghesuie la 
spovedanie în prima şi ultima săptămână din postul Crăciunului sau cel al Sfintelor 
Paşti. 

Se spovedesc la repezeală, ascund unele păcate la spovedanie, dar îşi ating scopul: 
se împărtăşesc cu Sfintele Taine. De ce nu se spovedesc cum trebuie? Pentru că le este 
teamă să nu fie opriţi de la împărtăşanie. Ei consideră că important este să se 
împărtăşească, nu să îşi curăţească sufletele prin spovedanie. Dar Hristos nu vine în 
inimile care nu au fost curăţite prin pocăinţă. Nimeni nu II poate forţa pe Hristos să Se 
sălăşluiască într-o inimă plină de păcate şi de iubire de sine. 

Să ne dăm seama că în măsura în care nu vrem să ne sfinţim fugim de Hristos şi de 
mântuire. Şi, dacă facem faptele întunericului, nu ne vom putea bucura de lumină. . . 



b) Nevoia de modele 

In momentul în care cineva descoperă adevărul şi frumuseţea credinţei creştine, 
mai bine zis din momentul în care începe să descopere acest adevăr şi această frumuseţe 
(această descoperire neavând un punct terminus în această viaţă), simte nevoia unor 
modele vii, unor exemple de virtute care să fie o adeverire a credinţei creştine. 

Sfinţii Apostoli au fost primele icoane vii pentru Biserica întemeiată la 
Cincizecime. Ei, care în vremea pătimirii Mântuitorului II părăsiseră, fiind copleşiţi de 
frică (singurul care a fost de faţă la răstignire fiind Sfântul Apostol Ioan), după învierea 
Mântuitorului, şi mai ales după primirea Duhului Sfânt pogorât la Cincizecime, s-au 
schimbat în întregime. Ce a însemnat pogorârea Sfântului Duh? Transformarea unor 
oameni şovăielnici, unor oameni slabi, în oameni puternici. Sfântul Apostol Petru, cel 
care se lepădase de trei ori de Hristos, a devenit un neînfricat mărturisitor al credinţei în 
Hristos. Schimbarea care avusese loc în sufletul său era pentru iudeii care auziseră de 
lepădarea lui o dovadă în plus a faptului că Hristos a venit în lume ca să îl înnoiască pe 
om, să îi arate calea de a se lepăda de omul cel vechi, pătimaş, iubitor de sine şi şovăitor 
în a urma Legea dumnezeiască, într-un om nou, într-un om jertfelnic, virtuos, iubitor de 
Dumnezeu şi de aproapele. 

(Când m-am hotărât să răspund în scris la întrebările tale, aş fi vrut să scriu pur şi 
simplu cum văd lucrurile. Adică aşa cum ţi-aş fi răspuns la conferinţă, dacă timpul mi-ar 
fi permis. Fără să folosesc citate din scrierile duhovniceşti. Dar mi-am dat seama că este 
mai folositor pentru tine să îţi reproduc anumite cuvinte care m-au impresionat şi pe 
mine. Am recitit acum un text al Cuviosului părinte Justin Popovici despre Vieţile 
Sfinţilor, şi propoziţia pe care am introdus-o ca motto acestei scrisori m-a convins să 
schimb puţin cuprinsul răspunsului meu.) 

Iată ce zice Avva Justin Popovici, ucenicul şi urmaşul Sfântului Nicolae 
Velimirovici: „Ce sunt Faptele Apostolilor? Ele sunt fapte ale lui Hristos sau şi mai bine 
spus apostolii lucrează aceste fapte prin Hristos, Care se află în ei şi lucrează prin ei. Şi 
ce sunt vieţile tuturor credincioşilor următori ai lui Hristos şi care se perpetuează prin ei 
cu ajutorul Sfintelor Taine şi ale sfintelor virtuţi? Şi ce sunt Vieţile Sfinţilor? Ele nu sunt 
nimic altceva decât un anume fel de continuare a Faptelor Apostolilor. In ei se află 
aceeaşi Evanghelie, aceeaşi viaţă, aceeaşi credinţă, aceeaşi veşnicie, aceeaşi «putere de 
Sus», Acelaşi Dumnezeu şi Domn. Fiindcă Iisus Hristos, ieri şi azi şi în veci, este 
acelaşi (Evrei 13, 8). Acelaşi pentru toţi oamenii din toate timpurile, împărtăşind 
aceleaşi daruri şi aceleaşi energii dumnezeieşti tuturor celor ce cred în El. Această 
perpetuare a tuturor energiilor divine, de viaţă dătătoare, în Biserica lui Hristos, din veac 
în veac şi din generaţie în generaţie, constituie într-adevăr Sfânta Tradiţie vie". 

Aceste cuvinte mi se par extraordinare. Dau mărturie despre faptul că Hristos este 
viu în sfinţi, că viaţa creştină nu este o utopie. Sfinţii sunt într-un fel icoane vii ale lui 
Hristos. Aceasta nu înseamnă o nimicire a personalităţii, o anulare a unicităţii fiecărei 
persoane, o ştergere a peceţii proprii prin care nu există două persoane identice. 
Dimpotrivă, sfinţenia este împlinirea adevărată a persoanei; ea nu este condiţionată 
decât de părăsirea iubirii de sine, de părăsirea mândriei şi a vieţii păcătoase. Sfinţii sunt 
florile udate de dragostea lui Dumnezeu. Oricât de frumoase ar fi florile sufletelor celor 
care refuză sfinţenia, se ofilesc. 

Modelul absolut al oricărui creştin este Hristos, Fiul lui Dumnezeu, Care S-a făcut 
om pentru mântuirea noastră. Numai că, din cauza micimii noastre sufleteşti, de multe 
ori nu suntem în stare să înţelegem acest model. Cădem în ispita de a considera 
exemplul Său doar un model teoretic, nu şi practic. „El era Dumnezeu-om, nu putem să 
ne raportăm la El. . ." 

Dar Fiul lui Dumnezeu S-a făcut om tocmai pentru ca noi să ne raportăm la 
modelul de viaţă pe care ni 1-a propus. Totuşi, ne este mai uşor să înţelegem modelul pe 
care ni-1 oferă Hristos raportându-ne la icoanele vii ale lui Hristos, la sfinţi. Citind 
Vieţile lor, vedem că aceştia au trecut prin ispite, prin încercări mai apropiate de cele 
prin care trecem noi. Ne este mult mai uşor chiar să înţelegem chemarea Evangheliei 
citind vieţile unor sfinţi sau cuvioşi care au trăit în vremuri apropiate de ale noastre. 

Unii creştini care au primit mucenicia în ultima prigoană pornită de înainte- 
mergătorii lui Antihrist - e vorba de prigoana comunistă - au prins aripi în mărturisirea 

lui Hristos abia după ce au aflat despre mucenicia unor alţi mărturisitori (mireni, monahi 
sau clerici) care au ştiut să se împotrivească apostaziei. Hristos era acelaşi, Evanghelia 
era aceeaşi. Dar abia după ce au aflat modul în care oameni de lângă ei, cunoscuţi sau 
necunoscuţi, şi-au pus sufletele pentru Hristos, aceşti mucenici au căpătat râvna de a 
mărturisi credinţa creştină cu preţul vieţii. 

Una este să îţi pui întrebarea: „Cum ar reacţiona un sfânt dacă s-ar afla în situaţia 
în care mă aflu eu?", şi alta este ca răspunsul la această întrebare să fie clar. Ne putem 
pune o sumedenie de întrebări, şi ne putem da o sumedenie de răspunsuri. Dar, atunci 
când răspunsul se află în faţa noastră, ne este mult mai uşor să îl asimilăm. (Este 
adevărat însă că nu trebuie să interpunem o altă condiţie obligatorie pentru dobândirea 
sfinţeniei - mă refer la condiţia de a avea modele vii. Dar nici nu trebuie să trecem cu 
vederea valoarea acestor modele.) O bună exemplificare a ideii pe care încerc să o 
rezum aici o aflăm în vieţile marilor cuvioşi care au întemeiat mănăstiri. In momentul în 
care faima acestor părinţi a început să se răspândească, oameni care până atunci nu se 
gândiseră la călugărie au fost impresionaţi de ceea ce auzeau sau vedeau cu ochii lor. Şi 
îşi doreau să lase lumea pentru a le urma exemplul. E greu de spus câţi dintre vieţuitorii 
care au umplut pustia Egiptului pentru a trăi lângă bătrânii Patericului ar fi avut curajul 
de a renunţa la lume dacă nu ar fi avut modele vii de sfinţenie. Unii, simţind chemarea 
dumnezeiască, ar fi făcut-o. Dar cred că alţii, mai şovăitori, ar fi încercat să meargă pe 
calea mântuirii fără să părăsească vâltoarea lumii. 

Un lucru ar trebui să fie clar: că aşa cum părinţii îi influenţează pe copii mai mult 
prin propriul exemplu şi mai puţin prin sfaturi, tot aşa în viaţa duhovnicească contează 
mai mult exemplele de sfinţenie decât grămada de sfaturi care pot fi aflate în cărţi. 



c) „Lipsa" modelelor 

„Dar ce rost mai are să vorbim despre sfinţenie? Vremea sfinţeniei a trecut..." 
Acest slogan al civilizaţiei contemporane loveşte cu putere în sufletele celor care vor să 
facă primii paşi pe calea credinţei. „Da, cu sute de ani în urmă, când trăiau Sfinţii 
Părinţi, se puteau folosi oamenii de pilda lor, dar astăzi, când e atâta păcat, când nici 
preoţii nu mai sunt modele de virtute pentru ceilalţi, nu mai are rost să mai vorbim 
despre sfinţenie..." 

O primă observaţie: am auzit mulţi oameni care au făcut această afirmaţie. Oameni 
simpli, de la ţară, dar şi oameni cu studii. In spatele cuvintelor lor auzeam de fapt un alt 
refren, care reflecta mai bine punctul lor de vedere: „In aceste vremuri de apostazie nu 
mai putem trăi creştineşte. Trebuie să combinăm viaţa creştină cu compromisul. Nu 
avem ce face, trăim cum putem. Dumnezeu nu are de ce să ne osândească...". De fapt, 
oamenii dau vina pe lipsa modelelor pentru că ei înşişi nu au curajul şi puterea de a 
rezista ispitelor care îi apasă. 

Ne aflăm oare în faţa unui cerc vicios, în care unii se plâng de lipsa modelelor, iar 
modele nu apar pentru că oamenii înşişi nu vor să trăiască în aşa fel încât să poată fi 
modele pentru alţii? 

Cred că este mai important să îţi atrag atenţia asupra unui adevăr pe care îl observă 
cei care contestă faptul că în zilele noastre se mai poate duce o viaţă bineplăcută lui 
Dumnezeu. Este vorba de fractura provocată de lunga prigoană comunistă. Este 
adevărat că prigoana naşte mucenici, iar sângele mucenicilor este sămânţa care rodeşte 
spre folosul Bisericii într-un mod pe care prigonitorii nu şi-1 pot explica. De ce oare 
ultima prigoană nu a rodit mai mult? Sau cum se explică faptul că o prigoană în care mii 
şi mii de mireni, de monahi şi de clerici au murit mărturisindu-L pe Hristos nu a întărit 
Biserica? 

Există voci care afirmă că ultima prigoană a întărit Biserica, dovada adusă în acest 
sens fiind numărul mare de oameni care au început să umple bisericile după ce prigoana 
s-a terminat şi s-a obţinut libertate religioasă. Alţii constată că, faţă de numărul total de 
locuitori ai unui sat sau ai unui oraş, numărul celor care merg la biserică este foarte mic, 
chiar dacă este mai mare decât al celor care o făceau în vreme de prigoană. Statisticile la 
care fac referire aceştia au o anumită marjă de eroare. Dar, ţinând seama şi de această 
posibilă eroare, ar trebui să ne dăm seama că ultima prigoană a slăbit Biserica. 

Dacă atunci când i S-a arătat Sfântului Petru al Alexandriei, Hristos i-a spus că 
avea cămaşa ruptă de ereticul Arie, tot aşa dacă i S-ar arăta astăzi unui vrednic ierarh al 
Bisericii i-ar spune că înainte-mergătorii lui Antihrist care în prigoana comunistă au 
încercat să surpe Biserica l-au sfâşiat cămaşa. 

Ce se întâmplă? Cum de prigoanele din primele veacuri ale Bisericii au întărit 
Biserica, iar ultima prigoană pare să o fi slăbit? 

Un posibil răspuns este că diavolul a observat că, pe măsură ce îi prigoneşte mai 
tare pe mărturisitorii lui Hristos, poporul creştin îşi deschide inimile faţă de mărturia 
acestora. Mucenicii mureau din pricina chinurilor, dar înviau în inimile credincioşilor 
care îi vedeau jertfindu-se pentru Hristos. înviau în inimile celor care aflau despre 
mucenicia lor. Aici este, poate, cheia eşecului de care au avut parte prigonitorii, 
încercau să omoare cât mai mulţi creştini, încercau să îi omoare pe cei mai râvnitori 
creştini, dar cu cât omorau mai mulţi Biserica era mai puternică. 

Diavolul a înţeles că atâta vreme cât mărturisitorii sunt iubiţi de popor nici o 
prigoană nu poate avea efectul pe care îl aşteaptă prigonitorii. Atunci a făcut tot ce i-a 
stat în putinţă pentru a-i separa pe mărturisitori de restul credincioşilor. Diavolul a luptat 
pe două planuri: unul era nimicirea credinţei, iar celălalt exilarea mărturisitorilor. 
Credinţa creştină nu poate fi nimicită. Până la sfârşitul lumii Biserica va rezista în faţa 
celor mai puternice atacuri. Pentru că Biserica nu este o instituţie omenească, este însuşi 
Trupul lui Hristos. Dar, chiar dacă Biserica nu va putea fi îngenuncheată, totuşi cei slabi 
în credinţă cad în cursele vrăjmaşului. Apostazia a atins în secolul al XX-lea dimensiuni 
foarte mari. De frică, mulţi s-au lepădat de Hristos. Credinţa lor nu a rezistat 
examenului şi din creştini au devenit atei convinşi. 

Procesul exilării mărturisitorilor s-a desfăşurat în acelaşi timp: mucenicii au fost 
batjocoriţi în fel şi chip, fiind consideraţi duşmani ai statului, duşmani ai progresului, 
duşmani ai civilizaţiei. Mesajul lor a fost deformat de prigonitori astfel încât oamenii să 
nu mai vadă în mucenici nişte prieteni ai lui Hristos care vor binele întregii lumi, ci 
nişte exaltaţi care sunt potrivnici bunului mers al societăţii. A reuşit acest experiment 
satanic sau nu? Putem spune că a reuşit. In vreme ce mirenii, preoţii şi monahii iubitori 
de Hristos înfundau temniţele şi mureau în chinuri, lumea făcea abstracţie de ei. 
Vârtejul lumii era atât de puternic încât numai familiile sau cunoscuţii mărturisitorilor 
aveau inimile strânse de durere pentru apropiaţii lor. Asta în cazurile în care diavolul nu 
reuşise să îi scoată pe mucenici din inimile rudelor şi prietenilor lor. Au fost femei care 
au divorţat pentru că aveau soţii închişi pentru Hristos. Au fost părinţi care şi-au uitat 
copiii pentru că aceştia nu acceptaseră să se închine fiarei roşii care propaga ateismul. 
Au fost copii cărora le-a fost ruşine că părinţii lor au murit în temniţe şi în deportări. 

Mucenicii mureau în timp ce lumea îşi ducea viaţa ei în mod „normal". Diavolul 
ştergea cu un burete amintirea mucenicilor din inimile celorlalţi. Şi apoi, în dreptul 
fiecăruia, scria cuvântul duşman. Oamenii fugeau de mucenici, fugeau de mărturia lor. 
Şi astfel fugeau de Hristos. 

Iată, fratele meu, un răspuns mult prea lung faţă de cel la care te aşteptai. Totuşi, 
cred că întrebările tale sunt nişte întrebări foarte importante, „de viaţă şi de moarte", 
nişte întrebări prea serioase pentru a primi nişte răspunsuri fugitive. Vorbindu-ţi despre 
prigoana comunistă par a mă îndepărta de întrebarea ta. Dar nu este deloc aşa. Te rog să 
ai răbdarea să citeşti până la capăt răspunsul meu, şi vei înţelege de ce dau atâtea detalii. 

Trăim oare astăzi o acută lipsă de modele? Da. Şi, ca să înţelegem cum ieşim din 
acest impas, trebuie să înţelegem cum s-a ajuns aici. Nu afirm că lipsa modelelor se 
resimte numai acolo unde fiara comunistă a pornit prigoană contra Bisericii. Secolul XX 
a însemnat pentru întreaga lume creştină un secol al îndepărtării de Dumnezeu. Unii 
dintre ucenicii diavolului, şi anume acei intelectuali formatori de opinie care au scornit 
o sumedenie de învăţături potrivnice credinţei creştine, au reuşit să facă mai mult rău 
Bisericii decât toate prigoanele la un loc: ei i-au convins pe creştini să se lepede de 
bună-voie. Prezentând credinţa creştină ca fiind învechită, şi aducând argumente pretins 
ştiinţifice în favoarea teoriilor lor, aceşti duşmani ai lui Hristos au reuşit să pescuiască o 
mulţime de suflete. „A fi creştin înseamnă să fii rămas în urmă." A fi creştin, ignorând 
ştiinţa invocată de aceştia, înseamnă să îţi asumi batjocura celorlalţi. 

Poate că argumentul care a făcut cele mai multe victime a fost teoria evoluţionistă 
a lui Darwin: dacă „s-a demonstrat" că omul se trage din maimuţă, ce rost are să mai 
crezi într-un Dumnezeu despre Care Biserica învaţă că l-ar fi creat pe om? 

Timpul a trecut, multe dintre dovezile oamenilor de ştiinţă evoluţionişti s-au 
dovedit falsuri murdare, dar totuşi victimele au rămas victime: doar puţini dintre cei 
care s-au lepădat de Hristos din pricina teoriei lui Darwin au avut puterea de a se pocăi 
şi de a redeveni fii ai Bisericii când au înţeles că fuseseră păcăliţi de nişte ipoteze fără 
nici o bază ştiinţifică (ca şi de anumite fosile contrafăcute, îmbinate în laborator, fosile 
care nu au aparţinut de fapt unei singure fiinţe vii). 

Iţi voi scrie acum una dintre cele mai importante idei legate de răspunsul la 
întrebarea ta. Voi scrie despre ruperea lanţului duhovnicesc dintre generaţii. Acest 
subiect mă preocupă de multă vreme şi face parte dintre subiectele asupra cărora insist 
de multe ori în cărţile mele. încerc nu doar să le comunic cititorilor o idee, ci chiar să le 
atrag atenţia asupra modului în care ideea respectivă se răsfrânge în viaţa lor şi în viaţa 
întregii societăţi. 

încep cu un exemplu care, deşi riscă să se banalizeze prin repetarea lui deasă, e 
mai clar decât multe argumente psihologice sau sociologice: vreme de sute de ani, fetele 
şi femeile creştine purtau fuste lungi. Astăzi fustele lungi sunt purtate numai la ocazii 
rare, sau numai pentru aţâţarea bărbatului căruia i se refuză dreptul de a se delecta 
admirând nişte picioare frumoase. (Este adevărat că sunt şi fete care poartă fuste lungi 
pentru că au picioare care, după criteriile standard, sunt considerate urâte; nu fac însă 
referire la situaţia lor). Nu am citit istoria vestimentaţiei şi nu pot da date foarte precise, 
dar un lucru este cert: fustele s-au scurtat mai mult în ultimul secol decât în întreg 
mileniul care 1-a precedat. 

Nu consider că femeia cu fustă lungă este neapărat sfântă, în timp ce cea cu fustă 
scurtă este neapărat desfrânată. Dar nu pot contesta faptul că scurtarea fustei a fost un 
ecou al tendinţei femeii de a stârni admiraţia bărbatului. Femeia, nemaivrând sau 
nemaifiind în stare să îl impresioneze pe bărbat prin virtuţile ei, a încercat să îl 
impresioneze prin frumuseţea ei fizică, pe care şi-a prezentat-o astfel încât să stârnească 
în bărbat pofta trupească. (Putem vorbi la fel de bine despre adâncimea decolteului sau 
despre celelalte iniţiative vestimentare care au rolul de a stârni animalul din bărbat; dar 
încerc să nu mă abat prea tare de la subiectul scrisorii de faţă.) 

Nu cred că trebuie să mai dau alte exemple pentru a te lămuri: în ultima sută de ani 
au avut loc schimbări majore în mentalitatea oamenilor din cele mai diferite categorii 
sociale. Ritmul nu a fost acelaşi, coordonatele nu au fost aceleaşi, dar schimbarea a avut 
loc. 

„Care e este problema?" m-ai putea întreba. Problema este că s-a pierdut 
continuitatea dintre generaţii. Conflictul dintre generaţii a existat de multă vreme şi s-a 
datorat pe de o parte lipsei de dispoziţie a generaţiei în vârstă de a înţelege aspiraţiile 
generaţiei tinere, iar pe de altă parte lipsei de dispoziţie a generaţiei tinere de a asculta şi 
de a înţelege temeiurile după care generaţia mai în vârstă şi-a fundamentat viaţa. Cu 

toate acestea, dacă am cerceta lumea creştină de acum o mie de ani, ni s-ar părea că 
diferenţele dintre generaţii sunt imperceptibile. Apăreau probleme noi, apăreau anumite 
dispute. Dar aceste dispute erau rezolvate cu ajutorul reperelor pe care atât generaţia 
tânără cât şi cea bătrână le găseau în tradiţie, a cărei valoare nu o puneau la îndoială. 

Făcând o comparaţie istorică puţin forţată, am putea spune că în secolul al VH-lea 
creştinii care aveau anumite dileme legate de cunoaşterea lui Dumnezeu şi a lumii le 
rezolvau raportându-se la ceea ce se ştia în secolul al Vl-lea. Cei care au avut probleme 
în secolul al VUI-lea se raportau la cei din secolul al VH-lea, şi tot aşa până la 
schimbarea care a avut loc în secolul al XX-lea (după ce terenul fusese pregătit de 
Renaştere, de Reforma protestantă, de Marea Revoluţie Franceză; nu intrăm aici în 
amănunte). 

Cert este că pentru creştinii din a doua parte a secolului XX a fost mult mai dificil 
să se raporteze la moştenirea duhovnicească primită de la înaintaşii lor din secolul al 
XlX-lea. Au apărut foarte multe probleme noi, şi pentru ele s-au găsit puţine răspunsuri 
potrivite. De ce? Pentru simplul fapt că s-a micşorat numărul celor dornici să ducă o 
viaţă sfântă. Numai ei ar fi putut da un răspuns care să poată sta împotriva înţelepciunii 
acestei lumi. 

Dar, pe cât de mic a fost numărul celor ce ar fi putut să dea răspunsuri potrivite, 
care ar fi putut să îşi tragă seva din predania Sfinţilor Părinţi şi în acelaşi timp să îşi 
asume cultura vremii fără a se lăsa contaminaţi de duhul ei arianist, pe atât de mare a 
fost numărul celor care s-au grăbit să dea răspunsuri numai pentru a fi consideraţi 
înţelepţi, lideri de opinie ai unei mase lipsite de discernământ. S-au găsit destui 
semidocţi care, după ce au citit Sfânta Scriptură şi câteva scrieri ale Sfinţilor Părinţi, au 
considerat că au răspunsuri la toate întrebările. S-au găsit şi clerici care, neavând tăria 
de a recunoaşte că sunt depăşiţi de unele probleme, au ţinut morţiş să dea răspunsuri 
greşite. Oamenii au ţinut cont de aceste răspunsuri, dar, atunci când au aflat de la alţi 
clerici că răspunsurile erau greşite, s-au smintit. S-au găsit destui intelectuali care să 
cerceteze Ortodoxia numai la nivel raţional, fără a se lăsa modelaţi de vieţuirea în 
Biserică. Răspunsurile lor au avut o parte bună, păstrau în ele fărâme de adevăr. Dar 
atunci când adevărul este prezentat fragmentar îşi pierde din valoare. 

Mediul creştin a fost de multe ori „virusat" de curente care, pentru o perioadă mai 
scurtă sau mai lungă de timp, au reuşit să îndepărteze atenţia creştinilor de la calea 
mântuirii. Şi, astfel, unii oameni care căutau adevărul l-au găsit amestecat cu minciuna, 
şi nu au ştiut să deosebească binele de rău. 

Şi unde am ajuns astăzi? Am ajuns la o situaţie foarte tensionată. Ne aflăm într-o 
veritabilă criză de sfinţenie, într-o veritabilă criză de modele. A nega asta înseamnă a 
prefera să substituim sfinţenia cu diferite surogate modelate după înţelepciunea acestui 
veac. 



d) Chipuri ale pierzaniei 

„Şi în ce fel poate fi substituită sfinţenia de vreun surogat al acestui veac? Şi ce 
înţelegi prin sfinţenie?" aş fi simţit nevoia să te întreb dacă tu ai fost cel care mi-ai fi 
scris rândurile de mai sus. 

Prin sfinţenie înţeleg răspunsul creştinului la chemarea lui Dumnezeu: Fiţi sfinţi, 
pentru că Eu sunt sfânt... (I Petru 1, 16). Creştinul adevărat trăieşte după voia lui 
Dumnezeu, lepădându-se de voia sa. Nu pune nimic mai presus de asta. Nu trebuie 
confundată lupta pentru dobândirea sfinţeniei cu lupta pentru dobândirea unui loc în 
calendarul bisericesc. O astfel de motivare ar fi cauzată de mândrie. Trebuie să 
dobândim sfinţenia pentru că ea nu este altceva decât dobândirea lui Hristos în inima 
noastră. Vedem că în Epistolele Noului Testament creştinii sunt numiţi sfinţi. Sfinţenia 

este starea firească a oricărui creştin. Este adevărat că în ziua de astăzi prin sfinţi îi 
înţelegem numai pe cei care au ajuns la mari măsuri de sfinţenie. Dar riscăm să ne 
îndepărtăm de înţelegerea chemării pe care ne-a adresat-o Dumnezeu. Nu suntem toţi 
chemaţi să ajungem la măsura Sfântului Ioan Evanghelistul, a Sfântului Antonie cel 
Mare sau a Sfântului Simeon Noul Teolog. Dar toţi suntem chemaţi la sfinţenie. 
Sfinţenia nu este altceva decât pregustarea împărăţiei Cerurilor. 

Am încercat să fiu cât mai concis şi consider că parantezele pe care le-am făcut 
sau le voi mai face sunt necesare pentru a te ajuta să înţelegi un punct de vedere ancorat 
în adevăr. Am încercat să dau un răspuns ortodox la întrebările tale. Deşi sunt tânăr, 
cred că tinereţea nu este un impediment pentru a încerca să cunoşti învăţătura Bisericii 
lui Hristos şi pentru a o mărturisi, dacă duhovnicul îţi dă binecuvântare pentru aceasta. 
La conferinţă am refuzat să răspund la unele întrebări, pentru că am considerat că nu 
este potrivit să vorbesc despre lucruri prea înalte pentru mine. Aşa procedez şi în 
conferinţe, şi când răspund la scrisori - vorbesc numai atunci când cunosc poziţia 
ortodoxă şi când subiectul face parte din preocupările sau frământările mele. Acum, 
înainte de a-ţi da să citeşti răspunsul meu, îl voi trimite câtorva preoţi care să verifice 
ceea ce îţi scriu. Asta mai uşurează din responsabilitatea pe care mi-o asum ori de câte 
ori încerc să mărturisesc adevărul. 

In ce constă identificarea unor virtuţi cu sfinţenia? Şi care este legătura dintre 
sfinţenie şi virtuţi? Ca să îţi răspund pe scurt, voi spune că în timp ce toţi sfinţii au avut 
virtuţi, nu toţi oamenii virtuoşi au dobândit sfinţenia. Vedem că sfinţii, sporind în 
diferite virtuţi, în nevoinţă, în ajutorarea aproapelui, în rugăciune, L-au dobândit pe 
Dumnezeu. Căile lor au fost diferite - şi în cele din urmă ei au ajuns în rai în cete 
diferite (ceata sfinţilor mucenici, ceata sfinţilor doctori fără de arginţi, ...). Dar fiecare 
dintre ei a căutat înainte de toate ca printr-o virtute sau alta să facă voia lui Dumnezeu. 
Ei nu practicau virtutea de dragul virtuţii, ci pentru ca prin ea să facă voia lui 
Dumnezeu. 

„Chiar şi atunci când îşi ajutau aproapele?" 

Da, chiar şi atunci. Pentru că pe aproapele lor îl vedeau ca pe fratele lor în Hristos. 
Nu slujirea aproapelui era cauza pentru care ei duceau o viaţă bineplăcută lui 
Dumnezeu, ci tocmai pentru că iubindu-L pe Dumnezeu îşi iubeau şi aproapele. Acest 
adevăr simplu era foarte clar cu vreme în urmă. II precizez, totuşi, pentru că astăzi 
situaţia s-a răsturnat. 

Astăzi oamenii apreciază mai mult pe cineva care face fapte filantropice decât pe 
cineva care duce o viaţă duhovnicească. Astăzi oamenii sunt învăţaţi să judece pe cineva 
după manifestări exterioare, iar nu după curăţia sufletului său. O prinţesă care face acte 
de caritate, dând bolnavilor sau săracilor mai puţin de un sfert din averea sa, chiar dacă 
trăieşte o viaţă păcătoasă, este privită cu mai multă simpatie decât o mamă care se luptă 
din greu să îşi crească copiii pe calea credinţei, ferindu-i de influenţa unui tată beţiv. 

Am făcut referire la situaţia în care virtutea ajutorării aproapelui este îngropată de 
un păcat. Această situaţie o regăsim deseori la VIP-urile zilei, fie ele din sfera politicii, a 
mass-mediei, a muzicii sau din alte domenii. Ba chiar vedem că acestor VIP-uri li se 
face reclamă pentru cea mai mică faptă de caritate pe care o fac. Chiar dacă uneori 
binefacerea este tăinuită vreme de ani de zile, până la urmă binefăcătorul sfârşeşte prin a 
primi aplauzele publicului; chiar dacă excepţiile există, totuşi sunt rare. 

Ţin să precizez că unii creştini, fascinaţi de personalitatea celor care fac astfel de 
acte filantropice, s-au lăsat contaminaţi de modul lor de viaţă: „important în viaţă este să 
faci cât mai mult bine altora; chiar dacă faci abstracţie de poruncile lui Dumnezeu, 
Acesta este prea bun pentru a te pedepsi. Va pune pe un cântar faptele bune şi cele rele, 
şi te va ierta..." 

Acest punct de vedere pleacă de la o premiză bună: Dumnezeu nu poate fi atât de 
absurd încât să ţină seama numai de faptele rele ale oamenilor. El le vede şi pe cele 

bune, şi le va pune în balanţă. Problema este că nu suntem noi în măsură să judecăm cât 
de greu atârnă binele şi răul pe care îl facem. Dumnezeu nu ne-a poruncit: „Faceţi mai 
mult bine decât rău, ca să vă mântuiţi!", ci ne-a spus să facem cele bune şi să fugim de 
cele rele, ca să nu ne pierdem mântuirea. Da, Dumnezeu cunoaşte şi binele pe care îl fac 
păcătoşii. Şi, dacă păcătoşii nu se pocăiesc de păcatele lor, Dumnezeu le va răsplăti 
binele în această viaţă; dar în cealaltă viaţă vor ajunge în iad, nu pentru că Dumnezeu e 
nedrept, ci pentru că ei înşişi au iubit întunericul păcatului şi nu L-au cunoscut pe El. 

Sper că am reuşit să îţi explic în mare care este una dintre direcţiile în care 
creştinii de astăzi substituie sfinţenia printr-o virtute. In momentul în care separăm o 
virtute de celelalte, în momentul în care ne mulţumim să vedem cât am sporit într-o 
virtute trecând cu vederea celelalte virtuţi, ajungem la o virtute înşelătoare. Sfinţii 
Părinţi au scris de altfel despre faptul că o astfel de virtute ciuntită îşi pierde plata de la 
Dumnezeu, fiind sufocată de un păcat sau altul. 

Al doilea mod în care sfinţenia este substituită de un surogat este mult mai gravă 
decât prima, când omul se mulţumea să caute să sporească într-o virtute sau alta: aici, 
sfinţenia este considerată ca neavând importanţă pentru viaţa omului, este considerată 
chiar o piedică pentru împlinirea personalităţii. Sfinţenia este considerată un mit, o 
vorbă goală, o viaţă de sclav care ascultă orbeşte poruncile lui Dumnezeu. Este 
considerată nimicire a libertăţii (când de fapt sfinţenia aduce adevărata libertate, 
scăpându-ne din lanţurile păcatului, ale iubirii de sine şi ale mândriei). Asistăm la o 
trecere progresivă înspre intoxicarea cu acest surogat. Primul, care prin valorile pe care 
le promova a reuşit să atragă susţinători, nu a fost de fapt decât o etapă a pregătirii 
oamenilor pentru primirea celui de-al doilea. A fost un drog mai uşor care 1-a precedat 
pe cel mai puternic. 

„Fii cool, fii sexy..." Sau: „ Trăieşte-ţi viaţa după propriile pofte...". Sau: 
„Bucură-te de libertate..." Devize pe care le întâlnim la tot pasul, atât direct, în 
reclamele de tot felul, cât şi indirect, în filme şi programe de divertisment, în ziare şi 
reviste care ne răpesc cu multă dexteritate timpul liber. Pur şi simplu tinerii de astăzi 
sunt mult mai preocupaţi să fie sexy decât să dobândească o virtute sau alta. Sau mai 
bine zis, ei vor să aibă virtutea de a fi sexy. Procesul răsturnării valorilor este în plină 
desfăşurare. 

Da, oamenii de astăzi au drept modele personaje care, judecate prin prisma 
Evangheliei, îşi agonisesc osândă prin viaţa pe care o duc. Pentru că vorbim despre lipsa 
modelelor autentice, trebuia să fac neapărat referire la falsele modele, care din păcate au 
un număr mare de simpatizanţi. 

Trebuie să ne fie foarte clar cui slujesc cei pe care ni-i alegem ca modele şi cei 
care au acaparat aprecierile noastre: lui Dumnezeu sau diavolului. Să ne gândim la 
marile staruri de televiziune care fac emisiuni de succes: cu ce rămân spectatorii după ce 
văd emisiunile lor? Cum au fost modelate inimile spectatorilor, în bine sau în rău? Cum 
ne modelează muzica celor pe care îi considerăm staruri? Oare ne stârneşte patimile sau 
nu? Şi dacă ni le stârneşte, suntem oare conştienţi de faptul că ascultând această muzică 
trecem printr-un proces de sinucidere lentă în plan duhovnicesc? 

Şi oare care este atitudinea acestor VIP-uri faţă de credinţa ortodoxă? Unii sunt 
indiferenţi, alţii se declară revoltaţi de viziunea îngustă a Bisericii, care condamnă 
homosexualitatea, perversiunile sexuale şi alte valori ale lumii în care trăim. Alţii, 
foarte puţini la număr, se străduiesc să împace poruncile lui Dumnezeu cu viaţa fără 
Dumnezeu, şi oscilează între păcat şi o falsă pocăinţă. 

Cred că nu greşesc dacă afirm că, pentru a nu-şi strica imaginea, cele mai multe 
VIP-uri nu se declară făţiş împotriva credinţei creştine: „E bună şi frumoasă credinţa 
asta, dar pentru alţii. Nu pentru noi. Nouă nu ni se potriveşte. . .". 

Acesta este un alt refren pe care diavolul încearcă să ni-1 întipărească în minte: 
„Credinţa creştină nu e potrivită pentru toţi...". Ca şi cum Hristos nu S-ar fi întrupat 

pentru toţi oamenii, ci numai pentru o parte. Cei care acceptă această idee vor găsi 
relativ uşor argumente pentru a afirma că nici lor nu li se potriveşte credinţa în Hristos. 
Numai că în viaţa spirituală nu putem să ne purtăm ca la magazinul de încălţăminte, 
unde încercăm mai multe perechi de pantofi şi vedem care e pe măsura noastră. In viaţa 
spirituală trebuie să vedem unde e adevărul. Şi, dacă înţelegem că adevărul se găseşte 
numai în Biserică, atunci ar trebui să încercăm să purtăm pantoful Ortodoxiei chiar dacă 
la început ni se pare prea strâmt sau prea larg; chiar şi dacă ne face bătături. In timp, ne 
vom da seama că pantoful s-a mulat exact pe forma piciorului nostru. Că era cel mai 
potrivit pantof. . . 

Să ne gândim chiar la modelele creştine pe care le avem: oare nu cumva de multe 
ori confundăm un părinte cu studii înalte cu un părinte duhovnicesc? Doctoratul nu este 
un impediment pentru sfinţire, dar de multe ori oamenii apreciază mai mult sfaturile 
unui părinte cu doctorat decât ale unui părinte care, deşi este sporit în virtute, nu este 
căutat de oameni pentru că nu a urmat un seminar teologic. (Sigur, este bine când 
studiile teologice sunt îmbinate cu o vieţuire aleasă, modele în acest sens fiind părintele 
Dumitru Stăniloae sau avva Justin Popovici. Dar câţi teologi se ridică la această 
măsură?) 

Un preot care foloseşte în predică citate din scrierile Sfinţilor Părinţi - şi este 
apreciat pentru vasta lui cultură şi orientarea sa „patristică" - are mai mult succes decât 
un părinte care se străduieşte să îi tragă de mână spre rai pe cei care îi păstoreşte, dar, 
deşi este mai sporit duhovniceşte decât cel dintâi şi se pricepe mai bine să călăuzească 
sufletele, nu are o cultură la fel de solidă. 

Aş putea să trec la o altă categorie de false modele, şi să îi pomenesc pe preoţii 
care, pentru că practică anumite tipuri de vrăjitorie (des întâlnită fiind deschiderea 
cărţii), sunt consideraţi de către ucenicii lor aleşi ai lui Dumnezeu. Dar m-aş abate de la 
tema răspunsului pe care mă străduiesc să ţi-1 dau. 

Aş mai putea vorbi totuşi despre o specie de false modele: este vorba de creştinii 
care duc o viaţă păcătoasă şi care îi smintesc pe cei care vin pentru prima dată la 
biserică. Aceştia îşi formează o idee greşită despre ceea ce înseamnă a fi creştin. Fiind 
lipsiţi de discernământ, ei ajung la concluzia că viaţa creştină este frumoasă numai în 
teorie, că este imposibil să o pui în practică fără a o amesteca cu fapte păgâneşti. Şi 
astfel îi copiază în vieţuire pe cei pe care i-au considerat drept modele. (Este greşită şi 
atitudinea celor care, atunci când au de ales între modele autentice şi false modele, din 
comoditate le aleg pe cele false. Dar ce să spunem despre cei care au de ales între două 
sau mai multe tipuri de modele false? Dacă Dumnezeu nu le-ar purta de grijă, ar fi 
predestinaţi să ducă o viaţă străină Evangheliei. Insă Dumnezeu poartă de grijă fiecărui 
om...) 

Este greu să înţelegi cum ar trebui să fie un creştin când ai în faţa ochilor numai 
oameni care nu s-au lăsat modelaţi de duhul Ortodoxiei. Şi mă refer nu numai la cei care 
trăiesc în păcate trupeşti, deşi nici numărul acestora nu este mic. Mă refer şi la cei care 
sunt plini de mândrie, considerându-se mai bineplăcuţi lui Dumnezeu decât ceilalţi. Mă 
refer la făţarnicii care se găsesc în număr mare în biserici, la cei care se pricep foarte 
bine să întocmească cele mai precise liste cu păcate pe care le săvârşesc alţii, dar sunt 
prea atenţi la păcatele altora pentru a-şi vedea propriile păcate. 

In capitolul 25 al Evangheliei Sfântului Marcu stă scris: A vorbit Iisus mulţimilor 
şi ucenicilor Săi, zicând: Cărturarii şi fariseii au şezut în scaunul lui Moise; deci toate 
câte vă vor zice vouă, faceţi-le şi păziţi-le; dar după faptele lor nu faceţi, că ei zic, dar 
nu fac. Că leagă sarcini grele şi cu anevoie de purtat şi le pun pe umerii oamenilor, iar 
ei nici cu degetul nu voiesc să le mişte. [...] Vai vouă, cărturarilor şi fariseilor 
făţarnici! Că înconjuraţi marea şi uscatul ca să faceţi un ucenic, şi dacă l-aţi făcut, îl 
faceţi fiu al gheenei şi îndoit decât voi. [...] Vai vouă, cărturarilor şi fariseilor 
făţarnici! Că daţi zeciuială din izmă, din mărar şi din chimen, dar aţi lăsat părţile mai 

grele ale Legii: judecata, mila şi credinţa; pe acestea trebuia să le faceţi şi pe acelea să 
nu le lăsaţi. Călăuze oarbe care strecuraţi ţânţarul şi înghiţiţi cămila! Vai vouă, 
cărturarilor şi fariseilor făţarnici! Că voi curăţiţi partea din afară a paharului şi a 
blidului, iar înăuntru sunt pline de răpire şi de lăcomie. Fariseule orb! Curăţă întâi 
partea dinăuntru a paharului şi a blidului, ca să fie curată şi cea dinafară. Vai vouă, 
cărturarilor şi fariseilor făţarnici! Că semănaţi cu mormintele cele văruite, care pe 
dinafară se arată frumoase, înăuntru însă sunt pline de oase de morţi şi de toată 
necurăţia. Aşa şi voi, pe din afară vă arătaţi drepţi oamenilor, înăuntru însă sunteţi 
plini de făţărnicie şi de fărădelege. 

Nu cred că mai este nevoie să îţi dau alte detalii despre făţarnicii care „poluează" 
atmosfera duhovnicească în multe parohii, smintindu-i pe cei care vor să facă primii 
paşi pe calea credinţei. Le ştii şi fără să ţi le spun eu. 

Aş mai fi vrut să îţi scriu multe lucruri, dar abia aştept să îţi vorbesc despre modul 
în care putem descoperi adevăratele modele. Aşa că voi enumera pur şi simplu câteva 
idei pe care nu vreau să le trec cu vederea: 

• Modernismul a facilitat promovarea falselor modele: un creştin care cunoaşte 
bine problemele lumii în care trăieşte, un creştin care este la curent cu politica, 
economia şi cultura zilelor noastre, chiar dacă nu se spovedeşte şi nu se împărtăşeşte, va 
primi mai multă atenţie decât un creştin care, ocupându-se mai mult de lupta cu 
propriile patimi şi de urcuşul duhovnicesc, nu şi-a împrăştiat mintea în toate direcţiile. 
Iarăşi m-ai putea întreba: „Cele două, adică cunoaşterea lumii în care trăim şi 
cunoaşterea lui Dumnezeu, sunt chiar atât de diferite? Oare nu poate cineva să le aibă pe 
amândouă?". întrebarea e bună, dar răspunsul nu cred că te va mulţumi: ba da, poate 
cineva să le aibă pe amândouă, numai că de multe ori cei care vor să ajungă aici au o 
cunoaştere superficială a vieţii ortodoxe. Cred că dacă au citit câteva cărţi, dacă au ţinut 
câteva posturi, L-au dobândit pe Dumnezeu. Nu spun că neapărat spovedania şi 
împărtăşania sunt dovezi de necontestat ale sănătăţii sufleteşti - mai nou, unii 
intelectuali se spovedesc şi se împărtăşesc tocmai pentru a dovedi celorlalţi cât de 
credincioşi sunt; numai că spovedania şi împărtăşania trebuie făcute pentru Dumnezeu, 
nu pentru ochii lumii. Nu te poţi uni cu Hristos pentru câteva momente, doar pentru a 
face o poză de grup cu prietenii din parohie. . . 

• Trebuie să avem mare grijă când apreciem acele personalităţi ortodoxe, preoţi 
sau mireni, care sunt în graţiile mass-mediei. Oare cum ar putea mass-media, care 
promovează atâta păcat, atâta desfrâu şi atâta violenţă, atâta apostazie şi vrăjitorie, să îi 
primească pe adevăraţii mărturisitori ai lui Hristos? De ce ar face-o? 

De obicei nu o face. Iar când o face, în cazuri foarte rare, motivul este dorinţa de 
a-şi mări credibilitatea. „Uite, la televizor sunt şi emisiuni religioase", spune un creştin, 
şi după ce vede jumătate de oră de discuţii care nu au legătură directă cu urcuşul 
duhovnicesc mai stă două ore să vadă ştiri, emisiuni cu animale sau programe de 
divertisment. („Ce e rău în asta?" Chiar numai faptul că răpesc timpul pe care creştinii 1- 
ar putea folosi mai bine ar trebui să fie o explicaţie suficientă.) 

„Uite, revista cutare are un articol interesant despre marii duhovnici din 
Moldova...", spune altul, şi după ce citeşte articolul despre marii duhovnici citeşte şi 
două articole despre horoscop şi despre doctorii radiestezişti. 

Să ne dăm seama că mass-media nu poate fi sinucigaşă: nu poate promova modele 
duhovniceşti autentice, care ar nega înţelepciunea acestei lumi şi deşertăciunile sale. Ea 
promovează mai ales personalităţile „ortodoxe" care au pactizat cu această înţelepciune 
(discursul acestora, despre subiecte neutre, care nu au nimic în comun cu problemele 
duhovniceşti ale vieţii de zi cu zi, neconvingându-1 pe cititorul sau pe privitorul căldicel 
- care stă cu un picior în biserică şi cu altul în arena de kick-boxing, în cluburi de noapte 
sau în alte spaţii la fel de binecuvântate - să pună început bun mântuirii). 

• Intre falsele modele se află şi cei care au prea multă râvnă duhovnicească: de la 
prea multă râvnă cad în mândrie sau, primejduindu-şi sănătatea, ajung chiar pe patul de 
spital - uneori chiar la psihiatrie. Din exces de zel nu ţin seama de dinţii de lapte pe care 
îi au şi, hrănindu-se cu hrană prea tare pentru ei, ajung în impas. Numai un duhovnic 
iscusit i-ar putea ajuta să nu cadă în prăpastie. (Unii s-au ţinut cu dinţii de scrierile 
Sfinţilor Părinţi, fără a se împărtăşi însă din duhul acestor sfinţi, şi au ajuns în primejdia 
de a se lepăda chiar de credinţa creştină.) Dacă este uşor să nu iei drept model pe un 
creştin lipsit de râvnă, pe unul care duce o viaţă comodă, lipsită de nevoinţă, este mult 
mai dificil să ai discernământul de a nu lua drept model nici pe cineva care are râvnă 
lipsită de dreaptă socoteală. 

• Există creştini care aleg aşa-numita călugărie albă, trăind în lume în curăţie, fără 
a se căsători. Unii dintre aceştia însă refuză familia din motive neîntemeiate şi, 
dispreţuind familia, cad sub osânda Sfintelor Sinoade. Ei afirmă că în viaţa de familie 
este cu neputinţă să dobândeşti harul lui Dumnezeu, ca şi cum acest har ar ocoli familia. 
Cei care se lasă păcăliţi de părerile acestora sunt impresionaţi de nevoinţă sau de viaţa 
de rugăciune prin care falşii călugării albi ies în evidenţă. Numai că adevăraţii călugări 
albi nu dispreţuiesc niciodată familia şi nici nu se laudă cu nevoinţele lor. Ci fac tot ce 
le stă în putinţă pentru a-i convinge pe cei căsătoriţi că şi drumul familiei este un drum 
la al cărui capăt se află raiul. 

• Cei care vor să fie modele, dar sunt false modele, pot fi identificaţi şi datorită 
mândriei lor. Fie că fac o nevoinţă sau alta, ei pun mai presus propriul efort decât 
ajutorul primit de la Dumnezeu. Chiar dacă spun cu falsă smerenie: „Domnul m-a ajutat 
să postesc atât", ei sunt plini de o demonică iubire de sine. Adevăratul model nu caută 
să iasă în evidenţă cu nimic, caută doar să facă voia lui Dumnezeu; şi atunci când, din 
rânduială dumnezeiască, este chemat să fie povăţuitor pentru alţii, nu o face cu mândrie, 
ca şi cum ar fi fost vrednic de aşa ceva, ci cu smerenie, avându-şi păcatele înaintea 
ochilor. 

Iată, dar, că după o călătorie lungă, prea lungă poate, am ajuns şi la miezul 
problemei. 



e) Despre aflarea modelelor duhovniceşti 

Iţi scriam în prima parte a acestei scrisori că este greu pentru un creştin să se 
raporteze numai la modelul absolut care este Hristos, Dumnezeu - Omul. Dar, într-o 
măsură mai mică sau mai mare, Hristos este modelul principal al fiecărui creştin. El este 
Calea, Adevărul şi Viaţa noastră. Spre El sunt îndreptate inimile şi cugetele noastre. 
Oricât am fi de slabi în viaţa duhovnicească, inimile noastre nu se îndreaptă mai întâi 
spre vreun alt model de sfânt sau de sfântă. Ci se îndreaptă spre El. Câtă vreme centrul 
vieţuirii noastre duhovniceşti este Hristos, suntem pe drumul cel bun. Câtă vreme 
înlocuim acest model suprem cu oricare altul ne îndepărtăm de calea cea dreaptă. Sfinţii 
au fost icoane ale lui Hristos. Dar aceste icoane nu pot zugrăvi deplinătatea măreţiei lui 
Hristos. In momentul în care ne alegem un alt model duhovnicesc riscăm să fracturăm 
viaţa noastră duhovnicească. „Dar oare nu au fost atâţia părinţi care râvneau să urmeze 
marilor sfinţi ai Bisericii?" Ba da, numai că doreau să le urmeze pilda pentru a-L urma 
de fapt pe Hristos. Nici o nevoinţă în sine nu aduce sfinţenia. Poţi fi cel mai mare 
postitor, poţi păstra tăcerea în toate zilele vieţii tale, şi poţi rămâne fără plată. 

Acum vreau doar să insist puţin asupra importanţei înţelegerii datoriei noastre de a 
avea inimile îndreptate spre Hristos. El nu ne-a învăţat numai prin cuvinte ce înseamnă 

smerenia, ce înseamnă iubirea; El ne-a învăţat prin faptele Sale că aceste virtuţi nu 
trebuie să rămână la nivelul de vorbe goale, ci trebuie puse în practică. 

Creştinul trebuie să păstreze în inima sa pilda vie a vieţii lui Hristos. De mare 
ajutor este înţelegerea faptului că Hristos este alături de fiecare dintre creştinii care duc 
lupta cea bună a mântuirii. In momente de impas, creştinul se roagă la Dumnezeu să 
primească ajutorul de care are nevoie, se roagă să fie luminat să facă ceea ce trebuie. 
Creştinul nu crede în sine. Toată nădejdea sa este îndreptată spre Dumnezeu. 
Rugăciunea nu substituie nevoia firească a sufletului de a avea repere în fiecare moment 
al vieţii. Dimpotrivă. Sunt momente în care creştinul ştie foarte bine ce ar trebui să facă, 
dar nu face. Lupta cu păcatul nu se poate asemăna sub toate aspectele rezolvării unei 
probleme de matematică. Acolo dacă ştii care este soluţia, problema este rezolvată. In 
războiul duhovnicesc de multe ori ştim ce trebuie să facem, dar ne lipseşte puterea de a 
face binele. Pentru că inimile noastre se lasă uşor amăgite de dulceaţa păcatului. Este, 
deci nevoie de multă tărie sufletească. Şi rugăciunea picură în suflet această tărie. 

Frate al meu, îţi voi scrie acum despre modelele vii pe care ar trebui să le găsim, 
pentru că găsirea acestora ne-ar da un impuls puternic de a le urma în virtute. încep 
oarecum mai brusc, dându-ţi două exemple de oameni care şi-au pus amprenta asupra 
urcuşului meu duhovnicesc. Unul dintre ei îmi este prieten, şi - deşi nu îi voi da numele 
- sunt sigur că se va simţi stânjenit dacă va vedea că am scris despre el. Asta pentru că 
orice model adevărat este model nu pentru că a vrut să fie lăudat de ceilalţi, ci pentru că 
s-a străduit să II urmeze pe Hristos. 

Veneam de la o slujbă în Postul Mare. Precum ştii, atunci rugăciunea Sfântului 
Efrem Şirul - „Doamne şi stăpânul vieţii mele..." este însoţită de închinăciuni şi 
metanii. La biserica la care fusesem eu, slujba se terminase mai repede. Şi în drum spre 
casă m-am mai oprit pe la altă biserică, pentru că vroiam să discut ceva cu un preot. 
Intrând în biserică, am văzut că slujba nu se terminase. Când s-a zis rugăciunea 
Sfântului Efrem, m-am gândit că nu mai are rost să fac încă o dată metanii, pentru că 
făcusem în timpul slujbei la care asistasem în întregime. Dar atunci l-am văzut pe 
prietenul meu, care avea în braţe pe unul dintre copilaşii săi, cum făcea metanii cu 
copilul în braţe. Imaginea este de Pateric. Să vezi un tată cum se apleacă, ţinându-se cu 
o mână de pământ şi cu cealaltă ţinând copilul cu grijă, e ieşit din comun. M-a 
impresionat seninătatea cu care tatăl făcea această nevoinţă - o făcea ca şi cum ar fi cel 
mai normal lucru din lume. Ştiu că cineva ar fi putut comenta: „Dar dacă scăpa copilul? 
Oare Dumnezeu e chiar atât de absurd încât să le ceară părinţilor să facă metanii cu 
copiii în braţe?". Nu, evident că nu. Nu există nici un canon şi nici o pravilă care să 
ceară aşa ceva. Dar în acelaşi timp nu există nici un canon şi nici o pravilă care să 
sufoce dragostea credincioşilor faţă de Dumnezeu. Prietenul meu făcea ce făcea din 
dragoste. II iubea (şi II iubeşte) pe Dumnezeu şi nu vroia să renunţe la metanii doar 
pentru că avea un copil în braţe. 

Nu recomand nici unui părinte să facă metanii ţinându-şi copilul într-o poziţie de 
gimnastică, poziţie care ar putea fi periculoasă. Dar recomand fiecărui creştin să fie 
foarte sincer cu sine însuşi şi să nu se lenevească a face tot ce trebuie pentru a-L 
dobândi pe Dumnezeu. Dumnezeu nu Se sălăşluieşte în inimile celor leneşi, ale celor 
comozi, ale celor care caută argumente pentru a-şi uşura cât mai mult crucea. 

Eu însumi m-am simţit mustrat de jertfa prietenului meu. Am făcut încă o dată 
metaniile, împreună cu ceilalţi, până la sfârşitul slujbei. Dar asta, evident, nu a fost mare 
lucru. De multe ori, însă, fiind pus să aleg între două variante, una mai uşoară şi alta mai 
grea - dar aducătoare de roade duhovniceşti - mi-am adus aminte de prietenul meu. Şi îl 
pomenesc la rugăciune, ca Dumnezeu să îi dea puterea să fie un model pentru ceilalţi 
până la sfârşitul vieţii sale. 

Un alt exemplu care m-a impresionat a fost cel al unui tânăr de o vârstă apropiată 
de a mea, pe care l-am cunoscut la mănăstirea Clocociov, care era plină de pelerinii 

veniţi să se spovedească la părintele ieromonah Visarion. Camera în care stăteam era 
mică, şi în ea mirosea foarte urât. Nu contează motivul. Eu abia puteam să mai respir. 
Mă simţeam foarte rău şi mă gândeam să mă întorc la Bucureşti. Dar, când au început 
discuţiile în cameră, am auzit un lucru care m-a impresionat atât de tare încât m-am 
hotărât să rămân. Tânărul despre care vreau să îţi vorbesc fusese campion naţional de 
judo. Duhovnicul său - parcă tocmai părintele Visarion - îi îngăduise să practice judo 
până în momentul în care a devenit cel mai bun din ţară la categoria lui. Şi, după ce a 
câştigat titlul, părintele i-a cerut să renunţe. Adică să renunţe la campionatul 
internaţional. Şi tânărul a făcut ascultare. Faptul că atunci vicecampionul României a 
ajuns vicecampion internaţional (nu mai ţin minte exact, dar parcă era vorba chiar de 
campionatul mondial), arată că, dacă tânărul nostru (care îl învinsese pe vicecampionul 
României) nu făcea ascultare de duhovnicul său, ar fi avut mari şanse să devină cel 
puţin vicecampion la competiţia internaţională. Şi cât efort făcuse să devină campion 
naţional... îmi povestea de antrenamentele epuizante (şi îl ascultam cu interes pentru că 
eu însumi am făcut sport de performanţă) şi mă tot miram cât de mare a fost jertfa lui. 
La început m-am mirat că duhovnicul îl lăsase să practice judo (sport care poate fi 
vătămător nu numai fizic), dar până la urmă m-am gândit că duhovnicul a vrut să îi 
încerce ascultarea. (Mult mai multă plată a avut tânărul dacă s-a lăsat de judo în culmea 
gloriei, dar nu şi la capătul ascensiunii, decât dacă s-ar fi lăsat de la prima spovedanie. 
Oricum, astfel de situaţii nu pot fi judecate din exterior. Pentru că la fiecare spovedanie 
pe duhovnic îl luminează Dumnezeu. Dacă duhovnicul i-ar fi cerut să se lase de judo de 
la început, poate că tânărul ar fi preferat să fugă de biserică. Şi ce folos ar fi ca un 
duhovnic să îndepărteze un creştin de Biserică, în loc să-1 ajute să descopere frumuseţea 
Ortodoxiei?) 

Iţi voi reproduce acum o întâmplare dintr-o carte care, din mulţimea de cărţi pe 
care le-am citit până acum, mi se pare cartea cea mai apropiată de Pateric: este vorba de 
Dragostea care ne sminteşte, scrisă de părintele Savatie Baştovoi: 

„Odată, după slujbă, în puşcăria din Bender s-a apropiat de mine un puşcăriaş 
înalt cu părul roşcat şi pistruiat. Ţinea mâna la gură şi n-o ferea nici când vorbea, pe 
urmă s-a scuzat că are tuberculoză. Mi-a zis că îl chemă Serioja, că a fost boxer şi că a 
nimerit aici pentru că a rupt maxilarul poliţistului de sector care bătuse un copil orfan. 
Porecla îi era Uragan, pentru că atunci când lovea nu mai ajungea să dea a doua oară. 

Acest Serioja avea şi un prieten - Vasia - care vărsa şi el sânge. Cu Vasia 
lucrurile stăteau mai prost pentru că era slăbănog şi fuma. Serioja era foarte neliniştit 
pentru Vasia şi îmi scria scrisori în care îmi spunea că i se rupe inima pentru el. Vasia 
avea doi copii acasă, dar soţia i se căsătorise cu altul între timp. Odată Serioja mi-a zis 
să-i fac rost de 200 de dolari ca să-1 scoatem pe Vasia, căci se apropia perioada 
graţierilor. Eu i-am zis că nu am bani, dar că voi încerca să caut. Dar eu nu am căutat 
acei bani, pentru că nu l-am luat pe Serioja în serios. După o vreme a venit la mine 
părintele care slujea în puşcărie şi mi-a zis că Serioja a intrat în încurcătură, că a 
împrumutat de la blatnăie (treapta de sus în puşcăriile ruseşti) 200 de dolari, dar acum 
nu are de unde să-i dea înapoi şi că, după legile puşcăriaşilor, acum trebuia să i se rupă 
mâinile. Serioja a împrumutat aceşti bani ştiind bine că nu are de unde să-i întoarcă, din 
dragoste pentru Vasia, pe care 1-a şi scos atunci din puşcărie. Acest Serioja el însuşi 
vărsa sânge şi umbla iarna într-o pereche de şlapi de cauciuc împrumutaţi. El nu doar că 
împărţea cu Vasia tot ce-i aduceam, şi nu numai că nu a folosit banii împrumutaţi pentru 
a ieşi el însuşi din puşcărie, ci şi zilele care i-au mai rămas şi le-a pus în pericol 
împrumutând bani de la cei care «erau datori» să-i rupă oasele în cazul în care nu-i va 
mai întoarce. «Eu n-am unde să mă grăbesc - zicea Serioja -, pe mine nimeni nu mă 
aşteptă, dar Vasia are copii, el va fi foarte fericit să-i mai vadă măcar o dată, să nu 
moară aici ca un câine». 



176 



Patericul mirenilor 

Ne vedeam cu Serioja foarte des. Veneam şi în timpul săptămânii să-i aduc cele 
de care avea nevoie. Cu toate aceste, de fiecare dată el mă ruga să iau o «svidanie» 
(întrevedere/vizită). Odată, după ce am stat vreo oră la vorbă, iarăşi a început să mă bată 
la cap să cer o svidanie. Am intrat în cabinele de sticlă şi am luat receptoarele ca să 
vorbim. «Ce mai faci?» - m-a întrebat. «Bine, dar tu?». «Slavă Domnului, mai bine. Şi 
Vasia îţi mulţumeşte pentru toate. Dacă poţi, adu-mi un pachet de ceai»... Cele 5 
minute au trecut repede şi noi n-am vorbit nimic altceva decât vorbeam de obicei. Pe 
când eu încă mai eram confuz şi încercam să găsesc un sens acestor 5 minute petrecute 
în cabină, Serioja mi-a mulţumit şi mi-a zis: «Ştii, degrabă se împlinesc 8 ani şi eu mă 
eliberez, şi-am vrut să am şi eu o svidanie. Aceasta este prima mea svidanie în aceşti 8 
ani». 

Cu puţin înainte de eliberare, Serioja a primit o scrisoare de la mama sa care îl 
ruga să nu se întoarcă acasă, ca să nu le tulbure viaţa. Serioja mi-a povestit despre asta 
foarte senin, zicând că el o înţelege şi că nu este supărat pe nimic. 

Serioja mi-a făcut cadou în semn de prietenie şi dragoste un sipeţel de lemn pe 
care eu îl am şi până acum, păstrând în el tămâia şi alte sfinţenii. 

Poate spune cineva că acest puşcăriaş nu a ajuns la măsura dragostei pe care o 
aveau marii sfinţi ai Bisericii? Hristos ne-a spus: Mai mare dragoste decât aceasta 
nimeni nu are, ca sufletul lui să şi-l pună pentru prietenii săi (Ioan 15, 13). Oare acest 
puşcăriaş nu şi-a pus sufletul pentru aproapele său? Pe mine m-a impresionat foarte 
mult această întâmplare. Mi s-a părut că dragostea acestui necunoscut seamănă foarte 
mult cu cea a Avvei Agathon, un alt cuvios al Patericului, care spunea: „De mi-ar fi fost 
cu putinţă să găsesc un bubos, să-i dau trupul meu şi să îl iau pe al lui, bucurie aş fi 
avut, căci aceasta este dragostea cea desăvârşită". 

Exemplele pe care le-am dat, şi mai ales ultimul, sunt izbitoare. Ne arată că 
Hristos are slujitori aleşi chiar şi în vremurile noastre. Aş mai cita încă două întâmplări, 
din Limonariul mirenilor, o carte care aduce mult folos celor ce se ostenesc să urmeze 
pildele de evlavie descrise acolo. 

„Bucurie mare îi cuprinsese pe Kostakis şi Eutihia în acea seară. Cu 
binecuvântările părinţilor lor s-au logodit şi toţi cunoscuţii şi prietenii au venit să-i 
felicite. Casa strălucea de lumina fericirii. 

Insă!... După cinci zile, într-o după-amiază, când Kostakis se întorcea acasă, la o 
cotitură de drum o maşină 1-a lovit şi 1-a aruncat în şanţ. Puţin a lipsit să-1 omoare. 
Lume multă s-a adunat în jurul său. Doi cunoscuţi de-ai lui l-au ridicat imediat şi l-au 
dus cu maşina la spital. Medicii l-au examinat degrabă. «Fractură a coloanei 
vertebrale», a fost diagnosticul. 

Eutihia a fost anunţată urgent. Cu răsuflarea tăiată s-a dus în camera bolnavului. 
Ochii i s-au umplut de lacrimi când a văzut că alesul ei nu se putea mişca. Şi-a păstrat 
însă curajul, i-a strâns mâinile cu dragoste şi i-a spus cu blândeţe: 

- Nu-ţi fie teamă, vor trece toate. Eu voi rămâne în continuu lângă tine. Curaj, 
Kostakis! Dumnezeu este mare. 

- Iţi mulţumesc, Eutihia, pentru puterea pe care mi-o dai. Dar mi-e teamă că pentru 
mine viaţa de-acum s-a stins. Nu mă voi mai ridica niciodată din pat. 

- Ce vorbe sunt acestea, dragul meu? Eu am nădejde în Dumnezeu. Nu te gândi la 
ce-irău!... 

Zilele treceau. Eutihia era mereu lângă bolnav. Dar Kostakis nu dădea nici un 
semn de însănătoşire. Faţa i se îngălbenise. Ochii îi erau mereu plini de lacrimi. 

într-o zi, când în cameră nu era altcineva în afară de Eutihia, Kostakis a zis în 
şoaptă: 

- Eutihia, vreau să-ţi spun ceva. 

- Da, dragul meu, orice doreşti. 

- Eutihia, ascultă! Eu, după câte văd, n-o să mă fac bine. Voi rămâne pentru 
totdeauna neputincios. Tu însă nu eşti datoare să veghezi lângă mine. M-am gândit mult, 
dar nu am găsit altă cale. Trebuie să ne despărţim. De astăzi eşti liberă să te îngrijeşti de 
fericirea ta. Nu am dreptul să-ţi distrug viitorul. 

Acestea le-a spus bolnavul, cu lacrimi în ochi. 
Eutihia s-a cutremurat dintr-o dată. 

- De ce gândeşti aşa, Kostakis? Cine ţi-a spus că eu te pot lăsa pentru că eşti 
bolnav? Voi rămâne lângă tine şi cu blândeţea şi cu rugăciunea mea te voi face bine. In 
viaţa noastră va răsări iarăşi soarele. 

Kostakis a rămas mut de uimire. Ochii i s-au umplut de lacrimi. A luat mâinile 
Eutihiei şi a început să le sărute cu recunoştinţă. In clipa aceea în cameră a intrat mama 
lui Kostakis. I-a văzut plângând şi s-a apropiat. Kostakis i-a povestit printre suspine 
mamei sale întâmplarea. 

- Dulcea mea fetiţă, a zis mama cu dragoste, şi a îmbrăţişat-o pe nora ei. 

Şi povestirea menţionează că după două luni, Kostakis, datorită îngrijirii Eutihiei, 
s-a însănătoşit. 

Nunta lor a fost o adevărată sărbătoare. Prietenii şi cunoscuţii au sărbătorit 
evenimentul. Şi la un moment-dat, când cei prezenţi se ridicaseră în picioare şi îi 
felicitau pe cei proaspăt căsătoriţi, Kostakis s-a ridicat şi a zis cu emoţie: 

- După Dumnezeu, fericirea mea i-o datorez soţiei mele. Eutihia (adică Fericire) o 
cheamă şi fericire mi-a adus... 

In ceasul acela nu a rămas ochi care să nu verse lacrimi..." 

Nu voi scrie nimic despre această întâmplare înainte de a ţi-o prezenta şi pe 
cealaltă: 

„Şase ani au trăit în armonie şi iubire. Singura umbră era faptul că nu aveau copii. 
Dar nădăjduiau. Intr-o zi o altă femeie a intrat în viaţa soţului. In casă au început de- 
acum conflictele, scenele, deseori fără motiv. Bărbatul devenise nervos, sever... Lucrul 
acesta s-a făcut cunoscut. Au aflat şi ai lui. L-au sfătuit. I-au spus că are o femeie de 
diamant... Dar acela, nimic... 

Şi într-o seară răul s-a întregit. A adus-o de tot acasă pe această femeie. I-a dat 
oficial dreptul de a gospodări casa. Şi soţia legală a fost izgonită în... mansardă. Acolo 
petrecea zile triste şi nopţi martirice. Singură, aproape flămândă, închisă, se ruga acum 
cu mai multă dorire şi II implora pe Dumnezeu să aibă milă de ea. 

Intr-o seară târziu, când în casă nu se auzea nici o mişcare, sărmana femeie a 
coborât încet-încet din pustnicia ei. A trecut fără să facă zgomot în cămăruţa în care se 
afla iconostasul. Voia să ia o icoană care să-i ţină tovărăşie în mansardă. In lumina slabă 
a unei lumânări s-a urcat pe o masă şi a coborât icoana Maicii Domnului. A îmbrăţişat- 
o. A început să plângă în hohote nesfârşite. A îngenuncheat cu Maica Domnului în 
braţe. Oare câte ore să fi rămas în poziţia asta? In final a adormit de epuizare... 

Dimineaţa, uşa s-a deschis dintr-o dată. Era soţul ei care a intrat pe neaşteptate să 
ia ceva... A văzut priveliştea cutremurătoare. A rămas încremenit. II cuprinse o sudoare 
rece. A înaintat. A trezit-o uşor. 

- Ridică-te, i-a zis... Iartă-mă. Sunt netrebnic... 

Şi a început să plângă. Maica Domnului a făcut minunea. Peste puţină vreme 
femeia străină a plecat din casa pe care o cucerise prin trădare. 

Şi cununile căsniciei lor... au intrat din nou în cutia de aur... Lângă icoana Maicii 
Domnului..." 

îmi dau seama că aceste două întâmplări nu sunt la fel de izbitoare precum cea cu 
deţinutul care a preferat să aibă mâinile rupte decât să îl lase lipsit de ajutor pe fratele 
său de suferinţă. Dar le consider de mare folos pentru cei care trăiesc în lume. De multe 
ori căutăm numai exemple impresionante, care să ne satisfacă într-un fel curiozitatea 
duhovnicească. Căutăm fapte pe care să le includem într-o imaginară Carte a 

recordurilor spirituale, fără să ţinem seama de fapte mai mărunte, care însă ne-ar putea 
aduce un mare folos duhovnicesc. 

Considerăm în mod greşit că este preferabil să cunoaştem numai fapte măreţe, atât 
de măreţe încât nu ne pricepem să le adaptăm la problemele noastre de zi cu zi, decât să 
cunoaştem fapte creştine care, deşi nu sunt ieşite din comun, ar fi mai lesne de urmat. 
Preferăm să fim visători, să cugetăm la măsuri înalte, dar nu vrem să facem faptele 
potrivite măsurii noastre. 

Fratele meu, cred că ţi-ai dat şi tu seama de faptul că unul dintre principalele 
puncte slabe ale creştinilor din vremurile noastre este că vor să afle cât mai multe, dar 
nu vor să trăiască pe măsura celor aflate. Este foarte trist că nu ştim sau nu vrem să ne 
folosim de cele citite. Am amintit de părintele Savatie. Cineva îmi spunea despre el: 
„Dar nu pot să îi urmez exemplul. El a citit viaţa Sfântului Antonie cel Mare şi a fugit 
imediat la mănăstire, părăsindu-şi iubita. Eu nu pot să îmi las iubita, cu care îmi place 
atât de mult să mă iubesc, ca să mă călugăresc. Nu simt că monahismul este pentru 
mine...". 

Nu toţi oamenii au chemarea de a se călugări. Dar toţi au chemarea de a merge pe 
calea mântuirii. E uşor să găsim justificări pentru a şovăi să facem pasul spre Hristos. 
Citind despre pocăinţa părintelui Savatie, tânărul acesta ar fi trebuit să ia hotărârea de a 
renunţa la păcatul curviei. Şi, dacă tot ţinea la prietena sa, ar fi putut să se căsătorească 
cu ea. Cuvintele pe care mi le-a spus sunt reprezentative pentru modul în care oamenii 
fug de exemple: în loc să caute cum ar putea să se folosească de pildele de evlavie, 
caută să se convingă singuri de faptul că, oricât de impresionante ar fi aceste pilde, sunt 
destule motive care îi împiedică să le urmeze. 

Da, pasul hotărâtor pe care 1-a făcut părintele Savatie părăsind păcatul desfrânării 
ar trebui să îi impulsioneze spre pocăinţă pe toţi cei care trăiesc în păcate (indiferent în 
ce păcate trăiesc - fie că fură, fie că se îmbată, că se droghează, că sunt mândri, că se 
masturbează, că sunt mânioşi, că trăiesc departe de spovedanie...; nu am loc aici să înşir 
o listă de păcate completă). Sunt unii care au obiecţii faţă de stilul abordat de părintele 
Savatie în cărţile şi conferinţele sale (recunosc că eu însumi am anumite reţineri faţă de 
unele afirmaţii prea îndrăzneţe ale sale). Dar, din pricina acestor obiecţii, ei trec cu 
vederea schimbarea extraordinară prin care a trecut acest tânăr. Se poticnesc, căutând să 
îl atace pe părinte şi să îi găsească nod în papură, în loc să îşi dea seama că pocăinţa de 
care a dat dovadă acesta îl face să fie bineplăcut în faţa lui Dumnezeu; fariseii cărturari 
caută să îl atace nu pentru micile scăderi, inerente oricărui mărturisitor aflat la vârsta 
tinereţii, ci pentru faptul că a reuşit să spargă gheaţa vechi-testamentară care se aşezase 
pe unele rafturi ale pangarelor. 

Aceşti farisei cărturari caută să vâneze orice suflet care mărturiseşte o Ortodoxie 
vie, aşa cum inchizitorii îi vânau pe eretici. Ei încearcă să sugrume orice model care se 
arată la orizont. Pentru că orice model real pune în evidenţă făţărnicia lor. Chiar şi fără 
să îi judece, chiar şi numai prin faptul că duce o viaţă în Hristos. (Aş face referire aici la 
cazul unui părinte, poate cel mai dotat intelectual dintre preoţii noştri, care - după ce a 
scris cărţi de mare valoare - a făcut greşeala de a ataca căderile slujitorilor Bisericii 
altfel decât o făceau Sfinţii Părinţi; în loc ca alţi preoţi să încerce cu dragoste să îl ajute 
să îşi înţeleagă greşeala, au preferat să sară la gâtul lui ca lupul la oi: „Uite ce prostii 
susţine rătăcitul acesta. Jos cu el...". Era incomod un preot care încerca să zgâlţâie 
lâncezeala pseudo-teologică în care se scăldau unii fraţi ai săi şi care încerca să îşi 
asume predania patristică mărturisind-o pe limba intelectualilor de astăzi. Cred că dacă i 
s-ar fi atras atenţia cu dragoste asupra greşelilor pe care le făcea fără voie, părintele şi-ar 
mai fi strunjit punctul de vedere. Dacă alţii s-ar fi rugat pentru el, părintele şi-ar fi 
revenit la timp. Dar aşa, a luat-o pe un drum înfundat. „Mai bine fără el...", au spus cei 
care ar fi trebuit să sufere văzându-1 pe fratele lor păcălit de diavol. Ţin neapărat să 
precizez - nu de frica fariseilor, ci pentru obiectivitate - că nu îl consider pe părintele 

acesta un model duhovnicesc; dar cred că, dacă renunţa la anumite excentricităţi sterile, 
ar fi fost modelul de gânditor ortodox al generaţiei sale. Am făcut referire la el pentru că 
am considerat că această paralelă este relevantă pentru modul în care se încearcă 
sufocarea cuiva care poate fi un model autentic. Aş fi putut face referire la exemple 
luate din Vieţile Sfinţilor, la modul în care Sfinţii Nectarie din Eghina sau Sfântul Ioan 
Maximovici, doi sfinţi făcători de minuni, încă din timpul vieţii lor pământeşti au fost 
batjocoriţi de către alţi slujitori ai sfintelor altare. Nu am făcut-o din simplul motiv că 
detaliile despre prigonirea lor mi-ar fi luat prea mult timp; pe când modul în care a fost 
prigonit preotul acesta - chiar dacă făcuse anumite greşeli şi nu fusese nevinovat, 
precum cei doi sfinţi ierarhi pe care i-am pomenit - a fost oglindit deseori de către mass- 
media). 

Cred că ar trebui să fim conştienţi de faptul că orice model autentic va fi arătat cu 
degetul. Şi chiar va fi prigonit, într-un fel sau altul, pentru că diavolul nu suportă 
existenţa modelelor duhovniceşti. El încearcă să le tragă pe drumuri greşite (ori în 
erezii, ori în păcate), şi dacă nu reuşeşte începe defăimarea lor. Dar, cu toată prigonirea 
de care au parte, modelele strălucesc în continuare. Şi cei care au ochi văd asta, cu tot 
praful stârnit de diavol. Hristos ne spune: Aduceţi-vă aminte de cuvântul pe care vi l-am 
spus: Nu este sluga mai mare decât stăpânul său. Dacă M-au prigonit pe Mine, şi pe 
voi vă vor prigoni; dacă au păzit cuvântul Meu, şi pe al vostru îl vor păzi. Iar toate 
acestea le vor face vouă din cauza numelui Meu, fiindcă ei nu cunosc pe Cel ce M-a 
trimis (Ioan 15, 20-21). Şi dacă ei nu îl cunosc pe Dumnezeu, nu îl cunosc pe Hristos, 
izgonindu-L şi prigonindu-L la fel ca acum două mii de ani, cum oare îi vor răbda pe cei 
care sunt modele de viaţă creştină? Trăim într-o societate care îl dispreţuieşte pe 
Hristos. Nu este de mirare că îi dispreţuieşte şi pe ucenicii Săi, ucenici care se 
împotrivesc duhului apostat al unei societăţi care se autodistruge. 

Voi înşirui aici câteva idei pe care le consider esenţiale: 

• Trebuie să fim conştienţi de marele dar pe care ni-L face Dumnezeu, punându-ne 
la îndemână atâtea cărţi de folos. Cărţile se află între principalii stâlpi de sprijin pe care 
îi avem în vremea de astăzi. Diavolul vrea să ne convingă să citim cât mai mult despre 
istoria religiilor, despre psihologia şi sociologia religiei, să ne facem un bagaj de cultură 
religioasă. Acest bagaj nu e rău în sine. Dar trebuie să aibă la bază o serioasă trăire 
duhovnicească. Cei care au dat întâietate culturii în dauna vieţuirii s-au îndepărtat de 
calea cea dreaptă. Mai întâi trebuie să dobândeşti o minte ortodoxă, pe care apoi o poţi 
umple cu o grămadă de cunoştinţe din cele mai variate domenii. Dar mintea ortodoxă nu 
se formează doar citind. . . 

• „Şi ce să facem, să încercăm să copiem Vieţile Sfinţilor?" 

Nu, nu trebuie să copiem pe nimeni. Dar putem să ne străduim să urmăm, atât cât 
ne stă în putinţă, tot ce este de folos. Dumnezeu nu ne cere să îi imităm orbeşte pe sfinţi, 
pe Sfântul Apostol Ioan, pe Sfântul Nectarie, pe Sfântul Siluan sau pe alţi cuvioşi. Ne 
cere să fim noi înşine, lepădând însă mândria, iubirea de sine şi celelalte patimi. Mai 
bine zis ne cere să fim noi înşine o casă primitoare în care să Se sălăşluiască Hristos. 
Putem să urmăm dragostea de Dumnezeu a Sfântului Apostol Ioan, răbdarea Sfântului 
Nectarie sau smerenia Sfântului Siluan. Dar asta nu ne face să fim străini faţă de noi 
înşine; dimpotrivă, ne ajută să ne cunoaştem cu adevărat. Părintele Justin Popovici te 
îndeamnă: „Caută să te găseşti pe tine însuţi în Vieţile Sfinţilor, te vei găsi oricum în ele. 
Mai mult încă, vei găsi acolo şi leacurile cu care poţi să te vindeci de toate bolile 
duhovniceşti şi să te faci sănătos pentru totdeauna". 

• Nu trebuie doar să ne lăudăm cu marii sfinţi ai Bisericii şi cu tezaurul 
duhovnicesc pe care ni l-au lăsat. Trebuie să ne adăpăm noi înşine din învăţăturile lor, 
trebuie să ne lăsăm modelaţi de ele. Altfel, lăudându-ne cu Tradiţia noastră, dar trăind 
fără să ţinem cont de ea, vom ajunge mai de plâns decât sectanţii. Ştii doar că unii 
sectanţi, deşi nu se hrănesc din Predania Sfinţilor Părinţi, se străduiesc să trăiască după 

Evanghelie şi de multe ori fac fapte creştine pe care ortodocşii căldicei se lenevesc să le 
facă. Trebuie să fim ortodocşi şi în trăire, nu numai în cuvinte. Abia atunci sectanţii vor 
înţelege că jertfelnicia lor nu se ridică la înălţimea jertfelniciei noastre. 

• Monahii din vremurile noastre sunt diferiţi de monahii din vremea cuvioşilor 
Patericului. Sfântul Ignatie Briancianinov scria următoarele: „S-a observat că 
începătorii nu pot aplica cărţile la condiţia proprie, dar sunt întotdeauna atraşi de 
tendinţele cărţii. Dacă o carte îndeamnă la tăcere şi arată nenumăratele foloase 
duhovniceşti pe care începătorul le poate dobândi într-o linişte profundă, acesta începe 
să-şi dorească din tot sufletul să plece în singurătate, către un pustiu nelocuit. Dacă o 
carte vorbeşte despre ascultarea necondiţionată sub călăuzirea unui purtător-de-Duh 
Părinte, în mod cert începătorul va începe să dorească o viaţă plină de lipsuri şi de 
ascultare desăvârşită faţă de un Bătrân. Pentru vremea noastră, Dumnezeu nu ne-a dat 
nici unul dintre aceste moduri de viaţă. Dar cărţile Sfinţilor Părinţi care descriu aceste 
stări pot influenţa atât de mult un începător încât, aşa neexperimentat şi neştiutor cum 
este, poate cu uşurinţă să se hotărască să părăsească locul unde trăieşte şi unde are toate 
condiţiile pentru a lucra la mântuirea sa şi pentru a spori duhovniceşte prin punerea în 
practică a poruncilor evanghelice, pentru un vis imposibil al vieţii perfecte închipuită 
foarte viu şi ispititor în imaginaţia sa". 

Dacă până şi monahii din vremea Sfântului Ignatie Briancianinov aveau dificultăţi 
în înţelegerea învăţăturilor Sfinţilor Părinţi, ce să mai spunem despre monahii de astăzi, 
care oricum sunt mai slabi duhovniceşte decât cei de atunci? Şi dacă şi monahii de 
astăzi pot cădea în înşelare, oare nu ar fi mai bine ca mirenii să evite această înşelare 
renunţând să citească scrieri duhovniceşti? Nu. Dacă în fiecare pas pe care îl face, 
creştinul va avea binecuvântarea duhovnicului său, va fi ferit de cursa înşelării. Oricum, 
creştinii care citesc despre marile nevoinţe ale pustnicilor nu trebuie să râvnească a face 
nevoinţe asemănătoare. Dar pot încerca să le urmeze smerenia, dragostea de aproapele, 
râvna pentru păstrarea dreptei credinţe. 

• „Fraţii părinţi ai Schitului au proorocit pentru neamul cel de pe urmă. «Ce am 
lucrat noi?» ziceau ei. Şi răspunzând unul din ei, mare cu viaţa şi cu numele, avva 
Ishirion, a zis: «Noi poruncile lui Dumnezeu le-am făcut». Şi răspunzând fraţii au zis: 
«Dar cei de după noi, oare ce vor face?». Şi a zis: «Vor să vină la jumătatea lucrului 
nostru». Şi au zis fraţii: «Dar cei de după dânşii?». A zis avva Ishirion: «Nu au 
nicidecum lucru cei ai neamului şi rândului aceluia, ci va să le vină lor ispită. Şi cei ce 
se vor afla lămuriţi în vremea aceea, mai mari şi decât noi şi decât părinţii noştri se vor 
afla»." (Awa Ishirion, 119) 

Ne dăm seama cât de slabă este vieţuirea duhovnicească în vremurile noastre. Dar 
aceasta nu trebuie să fie un motiv pentru a deznădăjdui. Aşa cum monahii din vremurile 
de pe urmă care îşi vor păstra sufletele curate vor fi mai mari decât monahii de demult, 
care îi covârşeau prin mulţimea nevoinţelor şi a rugăciunii, tot aşa şi creştinii din 
vremurile noastre, chiar dacă nu arată râvna creştinilor din primele veacuri, vor avea 
plată de la Dumnezeu împreună cu aceia. Această afirmaţie nu este un îndemn la 
lenevie. Cei care se mulţumesc să spună că vremea nevoinţelor a trecut, refuzând calea 
cea strâmtă, merg pe calea pierzării. Nu au o a treia alternativă. Tertium non datur. 

• De mare folos este cercetarea marilor bătrâni din vremurile noastre; valoarea 
întâlnirii cu un astfel de stâlp al credinţei nu poate fi descrisă. In măsura în care timpul 
şi banii îţi permit, merită orice sacrificiu pentru a-i asculta vorbind pe cei care duc mai 
departe predania sfinţeniei. 

• Modelele vii sunt greu de aflat. De multe ori oamenii îşi aleg modele greşite. 
Poate şi din acest motiv Hristos ne-a poruncit: nici învăţători să nu vă numiţi, că 
învăţătorul vostru este unul: Hristos (Matei 23, 10). Nu putem urma orbeşte pilda unui 
om pe care îl luăm drept exemplu. Oamenii sunt oameni, şi pot cădea. De asta în 
Ortodoxie nu spunem despre cineva că este sfânt (evident, nu ne referim aici la sfinţenia 

de care se împărtăşesc toate mădularele Bisericii) până ce nu părăseşte această viaţă. Un 
om poate cădea şi în ultima clipă a vieţii sale. De aceea este bine să purtăm în inimile 
noastre mai ales exemplele creştinilor sau părinţilor a căror viaţă duhovnicească a fost 
statornică până în ultima clipă a vieţii lor. Să ne rugăm pentru odihna sufletelor lor şi să 
încercăm să le urmăm exemplul. 

• De mare importanţă este aflarea unui mediu duhovnicesc. Celui care trăieşte 
înconjurat numai de oameni iubitori de păcat îi va fi cu greu să reziste. Chiar dacă este 
greu să găseşti prieteni cu care să fii de un cuget, mai bine să ai un singur prieten, care 
să meargă pe acelaşi drum al mântuirii, decât să ai o mulţime de prieteni care te 
îndeamnă la rele. Dumnezeu te va ajuta să găseşti un astfel de prieten credincios. (Chiar 
dacă poate mai întâi îţi va pune la încercare răbdarea.) 

• Familiile trebuie să îşi înţeleagă chemarea de a fi mici biserici; liniştea şi pacea 
familiei trebuie să contracareze tulburarea pe care o aduce lumea. Să ţinem minte faptul 
că părinţii sunt cele mai puternice modele pentru copiii lor. 

• Trebuie să ne ferim de cursa de a căuta modele de virtute în ceea ce ne oferă 
mass-media. Sunt persoane care stau în faţa televizorului şi îşi pierd timpul văzând sute 
de filme, pretextând că aşteaptă să vadă şi imagini care i-ar putea ajuta să înţeleagă mai 
bine viaţa duhovnicească. Dacă vrem să ne folosim duhovniceşte trebuie să avem foarte 
mult discernământ atunci când alegem emisiunile sau filmele pe care le vedem. Este 
adevărat, există - rareori însă - şi filme care nu sunt vătămătoare. Numai că, pentru a le 
identifica pe acelea, spectatorii văd şi multe imagini smintitoare. Un preot recomanda 
tuturor celor care suferă de televizorită să îşi cumpere în fiecare săptămână programul 
TV. Răsfoirea programului nu îi lecuieşte de patima lor, dar cel puţin îi ajută să aleagă o 
emisiune a cărei vizionare e mai puţin nocivă decât a altora. (Pe cei sporiţi duhovniceşte 
îi sfătuia să renunţe definitiv la privitul televizorului, dar acesta e un alt subiect. . .). 

• Trebuie să avem mare atenţie când cumpărăm o revistă sau un ziar pentru a citi 
un articol religios: nu cumva câştigul să fie mai mic decât paguba şi, citind celelalte 
articole - smintitoare, tocmai ca să le atragă interesul unui număr cât mai mare de 
cititori - să piardă folosul citirii articolului religios (dacă şi acesta a fost scris cum 
trebuie; sunt foarte multe surogate...). „Şi ce să facem, să renunţăm să cumpărăm o 
revistă numai pentru că are şi articole smintitoare?" La această întrebare răspund şi eu 
prin alta: „Dar oare mintea nu se vatămă când le citeşte pe cele smintitoare? Nu am 
văzut pe nimeni care să arunce o revistă după ce citeşte doar articolul de care are 
nevoie..." 

• Nu trebuie să căutăm lucruri măreţe, care depăşesc măsura noastră; cine vrea să 
urce scara raiului în viteză va cădea, chiar dacă va fi aproape de capătul urcuşului. Ne 
este mai de folos să cugetăm asupra unor întâmplări sau învăţături mai modeste, dar pe 
care le putem aplica în vieţile noastre, decât să citim despre subiecte înalte, cum ar fi 
învăţătura palamită despre energiile necreate, fără să rămânem cu nimic din cele citite 
(un paradox: a devenit deja un curent teologic discuţia despre învăţătura palamită; dar 
aproape nici unul dintre marii purtători de cuvânt nu se nevoieşte cu practicarea 
rugăciunii lui Iisus, calea prin care se poate ajunge la vederea luminii dumnezeieşti; 
cred că dacă astăzi ar trăi Sfântul Grigorie Palama sau Sfântul Simeon Noul Teolog nu 
ar fi foarte încântaţi să asculte prelegerile acestor cărturari). 

• Nu trebuie negată valoarea învăţăturii teoretice despre calea mântuirii; nu este de 
ajuns să citim numai vieţi de sfinţi. Trebuie să citim şi cuvinte de folos despre rugăciune 
sau despre lucrarea virtuţilor. Vrem sau nu, teoria şi practica se influenţează reciproc. 
Nu putem face lucruri bune în întregime dacă avem o percepţie denaturată a acestora. 

• înainte să citim orice carte sau înainte să ascultăm orice predică este bine să II 
rugăm pe Dumnezeu: „Doamne, dă-mi puterea să pricep tot ce îmi este de folos şi să fac 
tot ce este bineplăcut Ţie". Dumnezeu nu întârzie să răspundă la această rugăciune, şi 

creştinii care se roagă vor înţelege totul mai profund şi mai uşor decât ceilalţi care, deşi 
poate citesc mai mult sau ascultă mai multe cuvinte de folos, nu preţuiesc rugăciunea. 

Mă opresc aici. Sper că rândurile care urmează te vor convinge de importanţa 
găsirii unui bun povăţuitor care va răspunde tuturor nelămuririlor tale. 



f) Valoarea unui duhovnic 

Putem face o paralelă între împuţinarea modelelor şi împuţinarea numărului 
duhovnicilor care se pricep să călăuzească sufletele pe calea dobândirii Duhului Sfânt. 
Unii au o idee greşită potrivit căreia, întrucât s-a împuţinat numărul duhovnicilor 
iscusiţi (în timp ce numărul duhovnicilor lipsiţi de iscusinţă a crescut simţitor), nu mai 
are rost să îşi caute duhovnici. Decât cu un duhovnic neiscusit mai bine fără duhovnic. 
Această poziţie îşi caută reazămul în anumite afirmaţii dure pe care unii dintre sfinţii 
Bisericii le-au făcut cu privire la duhovnicii nepricepuţi. De exemplu, Sfântul Nectarie, 
făcătorul de minuni din Eghina, scria că „aşa cum doctorul nepriceput trimite mulţi 
oameni către pierzanie, în acelaşi fel duhovnicul incapabil şi neglijent trimite multe 
suflete în iad". Ce urmărea oare Sfântul Nectarie? Să convingă lumea să se ferească de 
duhovnici? Nu, în nici un caz. El îi sfătuia pe oameni ca, atunci când îşi aleg un 
duhovnic, să fie foarte atenţi ce fel de îndrumător este acela. Alegerea unui duhovnic ar 
trebui să fie făcută cu aceeaşi grijă cu care cei care vor să se căsătorească îşi aleg 
partenerul de viaţă: nu te căsătoreşti cu cineva numai pentru că locuieşte aproape de 
tine. Te căsătoreşti pentru că îl iubeşti, pentru că îl consideri potrivit pentru a duce 
împreună cu el crucea vieţii, cu toate bucuriile şi încercările ei. Tot aşa duhovnicul 
trebuie să fie cel în mâinile căruia îţi pui sufletul, cel ale cărui cuvinte le vei primi ca 
din gura lui Dumnezeu. Nu trebuie neapărat ca duhovnicul să fie bătrân şi cu barba albă 
şi lungă, dar trebuie ca duhovnicul să fie un părinte cu experienţă în războiul 
duhovnicesc. Cum altfel ar putea cineva să îi antreneze pe alţii într-un sport pe care el 
însuşi nu 1-a practicat? Cum ar putea un duhovnic să fie călăuză pe un drum despre care 
nu ştie decât din cărţi? Este adevărat că un creştin întărit în credinţă ar putea intra ucenic 
şi la cel mai neiscusit duhovnic. Pentru credinţa lui, Dumnezeu ar covârşi neputinţele 
părintelui, şi acesta i-ar da ucenicului său cele mai potrivite îndrumări. Puţini ucenici au 
însă credinţă atât de tare încât să se lase călăuziţi spre rai de către duhovnici care, aşa 
cum spunea Sfântul Nectarie, trimit multe suflete în iad. 

(îmi permit să fac o ultimă paranteză: Biserica învaţă că oricât de păcătoşi ar fi 
unii preoţi, câtă vreme nu se leapădă de învăţătura ortodoxă, Dumnezeu lucrează prin ei 
şi pot săvârşi Sfintele Taine şi ierurgiile. Câtă vreme păstrează învăţătura Bisericii, cel 
mai păcătos preot are puterea de a da dezlegare de păcate, în timp ce cel mai virtuos 
preot, dacă se lasă amăgit de vreo erezie, pierde această putere. Deci, când din diferite 
motive oamenii nu pot ajunge la un duhovnic iscusit, se pot spovedi la orice duhovnic, 
chiar şi la unul păcătos, pentru că şi acela le poate dezlega păcatele. Cei care neagă acest 
adevăr cad ei înşişi în păcatul ereziei. Dar, chiar dacă toţi duhovnicii pot da dezlegare de 
păcate, este bine ca oamenii să caute duhovnici care să le ofere şi mai mult: nu numai 
dezlegarea de păcate, ci şi sfaturile de care au nevoie pentru a se lupta cu păcatul. Pentru 
că putem să primim dezlegare de păcat în fiecare post, până murim. Dacă nu ne luptăm 
cu păcatul, ci ne mulţumim să aşteptăm să primim următoarea dezlegare de păcate, 
greşim. Sfântul Cosma Etolul a spus un cuvânt foarte greu: „Chiar dacă te-ar ierta toţi 
duhovnicii, patriarhii, arhiereii şi lumea întreagă, eşti neiertat dacă nu te pocăieşti în 
faptă". Or, pentru a învăţa ce este pocăinţa, avem mare nevoie nu numai de rugăciunile 
părintelui duhovnic, ci şi de sfaturile lui.) 

Ceea ce îţi scriu despre alegerea duhovnicului se leagă strâns de tema scrisorii de 
faţă. Pentru că duhovnicul ar trebui să fie un model de sfinţenie pentru ucenicii săi. 

Dragostea pe care duhovnicii pe care mi i-a rânduit Dumnezeu o aveau pentru 
aproapele, pentru rugăciune, pentru nevoinţă mi-a mişcat inima mai mult decât au reuşit 
să o facă kilograme de cărţi. 

Da, duhovnicul ar trebui să fie un model permanent pentru fiecare creştin. Chiar 
dacă nu e perfect, chiar dacă are neputinţele sale - doar este om -, totuşi duhovnicul 
trebuie să îi ofere creştinului un model care să atârne mai greu decât toate modelele 
păcătoase care îl înconjoară din toate părţile. 

Revin acum la paralela dintre împuţinarea numărului de modele duhovniceşti şi 
împuţinarea numărului de duhovnici iscusiţi. Creştinul nu are nevoie să afle doi sau trei 
duhovnici care ar putea să îl călăuzească. In lume există mii de preoţi. Dintre aceştia, cu 
siguranţă că poate alege unul care să îi ofere îndrumare în lupta cu puterile 
întunericului. Cine se leneveşte să caute duhovnic bun spune ori că acesta nu mai există, 
ori că se află departe, peste mări şi ţări, sau în orice caz la o distanţă prea mare pentru a 
se putea ajunge la el. Cine se osteneşte să caute duhovnic, cu răbdarea cu care alţii îşi 
caută soţii sau alţii scormonesc pământul după comori, până la urmă îl va găsi. Este 
adevărat că drumul găsirii unui duhovnic priceput este greu, poate dura luni sau ani de 
zile. Dar, dacă dobândeşti virtutea ascultării, de roadele găsirii duhovnicului te vei 
bucura în veşnicie. 

Chiar şi efortul de a căuta un duhovnic iscusit va fi socotit de Dumnezeu ca 
nevoinţă. Şi dacă, din anumite motive, un creştin nu va găsi un duhovnic aşa cum şi-ar 
fi dorit, totuşi Dumnezeu va cântări râvna căutării sale şi îi va da povăţuirea de care are 
nevoie prin gura oricărui preot la care se va spovedi. Şi, pentru credinţa creştinului, 
duhovnicul îi va da cele mai potrivite sfaturi. (Părintele Serafim Rose atrăgea atenţia 
asupra faptului că unii, citind prea multe despre vieţile marilor stareţi purtători de Duh 
Sfânt, caută îndrumători la măsura acestora. Dar cad în înşelare duhovnicească, pentru 
că nu îşi dau seama că în vremurile în care trăim e aproape cu neputinţă să întâlneşti 
astfel de povăţuitori; şi în loc să primească îndrumare de la un părinte iscusit în 
povăţuirea duhovnicească, aleargă după părinţi făcători de minuni. Negăsindu-i, 
părăsesc cu totul lupta pentru mântuire.) 

Nu trebuie să afli doi duhovnici, ci unul singur, în mâinile căruia să îţi pui sufletul. 
Tot aşa, nu trebuie să găseşti o grămadă de modele vii de vieţuire duhovnicească, ci 
măcar unul singur. Dacă vei căuta cu răbdare, Dumnezeu te va ajuta. 



g) Războiul duhovnicesc 

Nu dor nici luptele pierdute, 
nici rănile din piept nu dor, 
cum dor acele braţe slute, 
care să lupte nu mai vor. 

Cât inima în piept îţi cântă, 
ce-nseamnă-n luptă-un braţ răpus ? 
Ce-ţi pasă-n colb de-o spadă frântă, 
când te ridici cu-n steag mai sus ? 

înfrânt nu eşti atunci când sângeri, 
şi nici când ochii-n lacrimi ţi-s. 
Adevăratele înfrângeri 
sunt renunţările la vis. 

Poezia de mai sus, „îndemn la luptă", a fost scrisă de Radu Gyr - unul dintre 
veteranii temniţelor ultimei prigoane - în primul rând ca o apologie a rezistenţei anti- 
comuniste. Dar versurile ei pot fi înţelese ca şi cum s-ar referi la orice fel de luptă şi, 
implicit, pot fi înţelese ca o apologie a rezistenţei duhovniceşti. Este un moment foarte 
trist atunci când ostaşii se predau în faţa duşmanului, deşi ar fi putut să îl învingă dacă 
ar fi luptat până la capăt. 

Este un moment foarte trist când creştinii, văzând numai lucrarea vrăjmaşului, 
lucrare care creşte cu o viteză foarte mare în zilele noastre, cad în deznădejde şi apoi 
renunţă la războiul duhovnicesc. Sunt răniţi, cad o dată sau de mai multe ori în păcat, şi 
nu mai vor să se ridice. Preferă să se predea în mâinile diavolului, preferă să se lase 
robiţi de duhul şi falsa înţelepciune a acestui veac. Dar înfrânţi nu suntem atunci când 
am fost răniţi de păcat, şi nici atunci când ochii ne sunt plini de lacrimi pentru că am 
înţeles gravitatea uneia sau unora dintre căderile noastre. Adevărata înfrângere este să 
nu mai vrem să ne ridicăm din păcat. Adevărata înfrângere este să te mulţumeşti cu 
starea de cădere, să renunţi la luptă. 

Noi, creştinii, nu luptăm pentru un vis. Noi nu suntem visători. Deşi putem fi 
consideraţi astfel de către cei care nu înţeleg că valorile pentru care trăim (Dumnezeu, 
împărăţia Cerurilor, viaţa cea veşnică) sunt reale. Noi ne luptăm pentru a dobândi raiul. 
Drumul este din ce în ce mai greu. Dar, cu toate acestea, Dumnezeu nu ne lasă. El ne-a 
făgăduit că va fi cu noi până la sfârşitul lumii. Avem din ce în ce mai puţine modele. 
Este adevărat. Dar avem totuşi modele. Cine vrea să se sfinţească se poate sfinţi, cine 
vrea să se mântuiască se poate mântui. 

Chiar şi pentru cei aflaţi în situaţii limită există totuşi o speranţă: dacă trăiesc într- 
o zonă în care sunt puţini credincioşi, dacă nu găsesc nici un creştin care să fie icoană 
vie a credinţei, dacă nu găsesc nici un duhovnic iscusit, dacă nu pot citi vieţile sfinţilor 
sau ale cuvioşilor contemporani - cărţi care le-ar oferi repere pentru ieşirea din 
labirintul în care se află, totuşi mai există o şansă. Dumnezeu nu i-a părăsit. Oamenii 
consideră uneori că se află în situaţii fără ieşire. Dar Atotputernicul Dumnezeu vede 
lucrurile altfel. Chiar şi atunci când omul crede că nu mai are nici o şansă de a rezista în 
lupta pentru mântuire, poate primi o mână de ajutor. 

Pe măsură ce ne apropiem de vremurile de pe urmă, pe măsură ce răutatea acestei 
lumi ajunge la apogeu, pe măsură ce ispitele sunt din ce în ce mai mari, şi lucrarea lui 
Dumnezeu este din ce în ce mai puternică: unde s-a înmulţit păcatul, a prisosit harul 
(Romani 5, 20). Trăim o situaţie exact contrară celei descrise în Pateric despre Avva 
Apfi: „Povestitu-s-a pentru episcopul Oxirinhului, anume avva Apfi, că în vremea când 
era călugăr multe petreceri aspre făcea. Iar după ce s-a făcut episcop voia să încerce 
aceeaşi petrecere aspră şi în lume, dar n-a putut. Şi s-a aruncat pe sine înaintea lui 
Dumnezeu, zicând: «Nu cumva pentru episcopie s-a dus de la mine darul?». Şi i s-a 
descoperit lui că nu. <A.tunci erai singur în pustie şi, nefiind [lângă tine alt] om, 
Dumnezeu îţi ajuta; iar acum eşti în lume şi oamenii îţi ajută ţie»". (Apfî-37) 

Din rânduiala lui Dumnezeu, acest vas ales al Bisericii a trecut de la ispitele 
pustiei la o viaţă mai uşoară şi a simţit că harul care îl acoperea s-a împuţinat. O parte 
din ajutorul pe care mai înainte Dumnezeu i-1 trimitea fără mijlocitori acum era trimis 
prin oameni. Acelaşi Dumnezeu lucra în două feluri, potrivit cu împrejurările în care se 
afla cuviosul. 

In vremurile noastre, Dumnezeu lucrează în aşa fel încât ne pregăteşte să trecem 
de la un ajutor prin mijlocitori la un ajutor direct. Cine citeşte cu atenţie întâmplarea din 
Pateric înţelege că în cele două situaţii nu este vorba de ajutor primit prin intermediul 
preoţilor şi de ajutor primit de creştini în mod direct, cum ar înţelege protestanţii sau 
ceilalţi eretici care neagă valoarea preoţiei. E vorba de ajutorul primit din partea 
comunităţii în care trăim, din partea mediului creştin în care vieţuim. Repet încă o dată: 
acelaşi Dumnezeu care îl acoperea cu harul Său pe Avva Apfi în pustie 1-a acoperit şi 

când a ajuns episcop, şi a trăit între creştini. Acelaşi Dumnezeu care cu vreme în urmă îi 
întărea pe cei care trăiau în familii creştine, pe cei care trăiau într-un mediu creştin, 
având un duhovnic iscusit, care aveau în faţa ochilor modele de evlavie şi de sfinţenie, îi 
va acoperi şi pe creştinii care vieţuiesc în pustia uscăciunii duhovniceşti a vremurilor 
noastre. Vrem sau nu, pustia aceasta se întinde cu paşi repezi. Diavolul se luptă să 
nimicească fiecare parohie, fiecare familie creştină, fiecare mănăstire, fiecare duhovnic 
şi fiecare suflet în parte. 

In paginile Patericului, această minunată carte de mare folos pentru creştinii 
nevoitori, Avva Pamvo îi spune ucenicului său o profeţie cutremurătoare: 

„Iată, îţi zic ţie, fiule, vor veni zile când vor strica creştinii cărţile Sfintelor 
Evanghelii şi ale sfinţilor apostoli şi ale dumnezeieştilor prooroci, ştergând Sfintele 
Scripturi şi scriind tropare şi cuvinte elineşti. Şi se va revărsa mintea la acestea, iar de la 
acelea se va depărta. Pentru aceasta părinţii noştri au zis: «Cei ce sunt în pustia aceasta 
să nu scrie vieţile şi cuvintele părinţilor pe pergament, ci pe hârtii, că va să şteargă 
neamul cel de pe urmă vieţile părinţilor şi să scrie după voia lor, fiindcă mare este 
necazul ce va să vină». Şi i-a zis lui fratele: «Aşadar, se vor schimba obiceiurile şi 
aşezămintele creştinilor şi nu vor fi preoţi în biserică să facă acestea?». Şi a zis bătrânul: 
«In astfel de vremuri se va răci dragostea multora şi va fi necaz mult. Năpădirile 
păgânilor şi pornirile noroadelor, neastâmpărul împăraţilor, desfătarea preoţilor, 
lenevirea călugărilor. Vor fi egumeni nebăgând seamă de mântuirea lor şi de a turmei, 
osârdnici toţi şi silitori la mese şi gâlcevitori, leneşi la rugăciuni şi la clevetiri osârdnici, 
gata spre a osândi vieţile bătrânilor şi cuvintele lor, nici urmându-le, nici auzindu-le, ci 
mai vârtos ocărându-le şi zicând: de am fi fost şi noi în zilele lor, ne-amfi nevoit şi noi. 
Iar în zilele acelea, episcopii se vor sfii de feţele celor puternici, judecând judecăţi cu 
daruri, nepărtinind pe cel sărac la judecată, necăjind pe văduve şi pe sărmani chinuindu- 
i. Va intra încă şi în norod necredinţă, curvie, urâciune, vrajbă, zavistie, întărâtări, 
furtişaguri şi beţie». Şi a zis fratele: «Ce va face cineva în vremile şi anii aceia?» Şi a 
zis bătrânul: «Fiule, în acele zile, cel ce îşi mântuieşte sufletul său mare se va chema în 
împărăţia Cerurilor»."(15-192) 

Un ieromonah spunea într-o cateheză că ar trebui să ne dăm seama că trăim chiar 
în vremurile de apostazie la care făcea referire Avva Pamvo. Cred că fiecare dintre noi 
putem vedea că pustia uscăciunii duhovniceşti se întinde ca lava în jurul unui vulcan 
care a erupt. Dar, chiar dacă pustia aceasta se întinde cu paşi repezi, şi ajutorul pe care 
Dumnezeu îl dă creştinilor este din ce în ce mai puternic, pe măsura încercărilor prin 
care aceştia trec. Da, Dumnezeu, Cel ce i-a ajutat pe marii pustnici să reziste la ispitele 
diavoleşti şi pe sfinţii mucenici să reziste la chinurile la care i-au supus prigonitorii, îi 
ajută şi îi va ajuta pe toţi creştinii care duc lupta cea bună pentru a dobândi raiul. Până la 
sfârşitul lumii cel ce va vrea se va putea mântui. 

Frate, să nu uiţi că, dacă păcatul ar fi atât de mare încât oamenii nu ar mai putea 
merge pe calea cea îngustă, ar veni sfârşitul. Lumea nu are alt rost decât acela de a fi un 
spaţiu în care omul să II poată cunoaşte pe Dumnezeu. O lume în care nici un om nu s- 
ar mai lupta pentru mântuire ar fi absurdă: Dumnezeu nu ar avea de ce să o păstreze. Şi, 
dacă sfârşitul nu a venit, înseamnă că mai este nădejde de mântuire. . . 

